
PREFATA 


In toamna anului 1996 am ramas la Sambata doua saptamini cu rostul de a-l ajuta pe 
Parintele sa pregateasca pentru tipar cartea Lumini de gand. Atunci am bagat de 
seama, si bineinteles si de-atunci incoace, ca Sfantia Sa, asemenea Parintilor din 
Filocalie sau Pateric, are sentinte scurte, care se pot invata foarte usor - "Intai e 
datoria si dupa aceea bucuria"; "Ce faci te face"; "In prietenie e ca si in vasele 
comunicante: fiecare ofera si fiecare primeste. Primeste ce i se da si ofera ceea ce are”; 
"Batrinii pacatuiesc in doua feluri: cu ura si cu gura"; "Viata nu se traieste prin 
comparatie" s.a. Am auzit si am 'cules' zilnic astfel de cuvante, pentru ca zilnic 
veneau credinciosi dupa un cuvant de folos. 


Intrerupeam lucrul de fiecare data cind pelerinii bateau la usa chiliei, iar Parintele, cu 
un temperament tipic ardelenesc, le spunea raspicat si fara menajamente ce avea de 
spus, dar cu delicatete in acelasi timp. 


De pilda, imi aduc aminte ca intr-o zi au venit doi tineri casatoriti cu un pomelnic. 
Parintele i-a intrebat, asa cum face cu multi, daca duminica merg la biserica. Apoi 
acestia, oarecum nedumeriti, au replicat: "Nu suntem noi asa de batrini ca sa mergem 
la biserica!”. Si-atunci Parintele a exclamat: "Doamne, inmulteste batrinii!'”. Mi-a 
placut tare mult raspunsul acesta! (La fel ca el mai sunt multe altele in paginile care 
urmeaza). 


Dupa sederea de la Sambata din '96 si pina in ziua de azi am observat ca zicerile 
Parintelui Teofil circula, ca multi credinciosi le stiu. Le-au invatat din predici, carti, 
articole sau interviuri, din convorbiri private sau scrisori, din inregistrari audio sau 
video, dar mai ales din mult asteptatele conferinte, "de la care oamenii ies ca din 
biserica, bucurosi si multumiti”. 


Din toate aceste locuri am ales pentru cartea de fata cuvantele care au o expresivitate 
proprie celebrelor apoftegme din Pateric. Deci Veniti de luati bucurie este o carte 
construita in Editura dintr-o suita de fragmente scrise intr-un limbaj aforistic ce 
reprezinta sinteza gandirii Parintelui Teofil. 


Structura de dictionar pe care o propunem ofera cititorului - spre deosebire de 
celelalte surse mai sus pomenite - posibilitatea de a afla imediat ce anume il 
intereseaza din gandirea unuia dintre cei mai cautati duhovnici din Romania. 


Prima parte, intitulata "O sinteza a gandirii Parintelui Teofil in 750 de capete", aduna 
laolalta acele teme care apar frecvent in rostirea dansului, dar si unele subiecte rare, 
cum ar fi "Fostii detinuti politici" sau "Sexualitatea". Cea de-a doua parte cuprinde 
scoliile Parintelui Teofil la cele mai frumoase cuvante ale Parintelui Arsenie Boca 
(cuvante pe care Parintele Teofil le popularizeaza cu timp si fara timp), iar partea a 
treia "Programul de angajare intr-o viata duhovniceasca autentica”. Ultima parte, a 
patra, este una autobiografica. Am numit-o "Marturisiri”. Este o selectie cu totul 
speciala deoarece - dincolo de "reconstituirea" pe scurt a vietii Parintelui, datorita 
careia cititorul poate afla intimplari frumoase si de multe ori amuzante despre trecerea 
prin viata a Sfantiei Sale - ea dezvaluie ganduri putin cunoscute, alese din 
corespondenta cu cei apropiati. 


Functia acestor fermecatoare pagini este evidenta. Ele ni-l descopera pe autor 
indeosebi ca lucrator al bucuriei. (Sunt convins ca multe fragmente va vor face sa 
râdeti cu pofta). Din acest punct de vedere cartea poate fi considerata un indreptar 
practic pentru cel ce cauta pocainta cu bucurie. lata de ce titlul ales de Parintele Teofil 
este foarte potrivit. Deci, impreuna cu prietenii mei de la Editura Teognost, zic si eu 
"Veniti de luati bucurie!", caci secretul bucuriei la care ne cheama Parintele Teofil se 
afla in aceasta carte. 


loan Gansca 


O SINTEZĂ A GÎNDIRII PĂRINTELUI TEOFIL ÎN 750 DE CAPETE 


AFIRMAREA PERSONALĂ 


Părinţii filocalici aşează la loc de cinste virtutea smereniei numind-o mama virtuților, 
sau rădăcina tuturor virtuților. Dar oamenii de astăzi se luptă uneori din răsputeri 
pentru afirmarea personală în diferite domenii, într-un cuvânt, în viață. Vă rugăm să 
ne spuneți cum se poate realiza echilibrul dintre smerenie şi afirmarea propriei 
personalități? 


Eu totdeauna am fost pentru o afirmare a omului, da” nu de dragul afirmării, ci de 
dragul realizării lucrurilor pozitive. Deci, de câte ori doreşte cineva să realizeze un 
lucru pozitiv, esenţial şi bun, poate să se afirme făcând lucrul respectiv. Dar de fapt 
nu el se afirmă, ci îl afirmă Dumnezeu, prin osteneala pe care o face el. Pentru că a fi 
smerit nu înseamnă să faci de teamă să nu fii smerit, ci înseamnă să faci orice, dar 
conştient că nu faci din puterea ta. Deci omul care e pus să conducă, de pildă, numai 
dacă conduce poate să fie smerit în limitele rosturilor lui. Nu înseamnă că nu mai 
poate să conducă pe ceilalți pentru că el trebuie să fie smerit. Nu trebuie să-ți găseşti 
un loc anume pentru smerenie, ci o modalitate de a face ceea ce trebuie să faci, 
rămânând totuşi smerit. De pildă, la noi la mănăstire a trăit cândva un părinte care 
vreme de 16 ani a fost starețul nostru, Părintele loan Dinu, şi el zicea că: „Smerit e 
omul acela care îşi ține locul”, pentru că dacă tu nu îţi ţii locul nici cel de lângă tine 
nu ştie unde îi este locul. De pildă, mă duc la slujbă şi nu îmi ţin locul care mi l-a dat 
biserica, atunci cel de lângă mine nu ştie unde-i locul lui. Şi atunci înseamnă că şi în 
viața de toate zilele, dacă îţi ţii locul şi dacă-ți afirmi puterea şi voința, nu în 
detrimentul altuia, nici cu scop de mândrie, ci în dorința de-ați desfăşura calitățile pe 
care ţi le-a dat Dumnezeu, nu este nici un pericol în sensul că prin aceasta scazi în 
smerenie. 


Dumnezeu îl primeşte pe om în starea pe care i-a dat-o şi în starea pe care a realizat-o 
omul pe temeiul firii lui. Eu, cum sunt un om mai comunicativ, nu mă gândesc că o 
să zică Dumnezeu de ce am fost comunicativ! Sau dacă ar fi cineva retras, nu o să zică 
Dumnezeu de ce a fost retras, dacă aşa este firea lui, dacă aşa este chipul lui de 
viețuire şi aşa este temelia existenței lui. 


E, de fapt, cred eu, o mare greşeală să socoteşti că nu trebuie să ai în vedere 
urmărirea binelui personal; important este să urmăreşti binele personal, fără să 
stinghereşti pe cineva din apropierea ta, adică să nu cauţi mai mult binele tău decât 
binele altuia, dar, în orice caz, să urmezi şi binele tău. Vasile Militaru are o zicere, o 
vorbă cu tâlc, care are următorul cuprins: „Barba fratelui vreodată, de saprinde, sări 
şi-l scapă, însă, mai întâi de toate, barba ta so uzi cu apă”. Adică nu poți să faci 
abstracţie de tine însuți, chiar dacă se pune şi problema, în anumite împrejurări, a 
lepădării de sine ca să poți împlini binele pentru altul sau ca să poți împlini porunca 
lui Dumnezeu. 


În momentul în care teai hotărât pentru o cale, să nu mai consideri că mai există 
pentru tine şi o altă cale, iar calea pe care ţio alegi, să o alegi cu entuziasmul cuvenit, 
adică să nu te căsătoreşti cu probabilitate, nici să te faci călugăr cu probabilitate, ci să 
fii sigur că asta ţie calea şi atunci nu se mai discută posibilitatea unei alte căi sau că 
Dumnezeu ar fi avut un alt plan pentru tine. Noi nu ştim sigur ce vrea Dumnezeu cu 
noi, dar ştim ce putem face noi întro condiție sau alta. 


Mântuirea se face prin Dumnezeu. Noi degeaba vrem să facem nişte lucruri 
extraordinare. Ceea ce trebuie să facem noi este să ne lăsăm în mâinile lui Dumnezeu 
şi apoi lucrează Dumnezeu ca un Sfânt, cum ştie, cu fiecare dintre noi; şi dacă vrea 
Dumnezeu să ne afirme ne afirmă, şi dacă nu vrea Dumnezeu să ne afirme degeaba 
vrem să ne afirmăm noi. 


Să ne gândim că Domnul Hristos după ce I-a dat putere slăbănogului, n-a căutat să 
fie cunoscut, să se afirme ca vindecător, ci S-a retras din mulțime, încât omul acela 
nu mai ştia cine l-a ajutat. E pentru noi un îndemn la smerenie. 


ANATEMIZAREA 


În Pateric se spune despre Avva Macarie că sa făcut „dumnezeu pământesc”, deoarece 
trecea cu vederea toate greşelile şi neregulile celorlalți. Cum se împacă acest lucru cu 
necesitatea de a anatemiza pe incestuos, cum zice Sfântul Apostol Pavel în Corinteni, 
sau pe ereticii care sunt excluşi din Biserică? 


Foarte bine se împacă! Sfântul Macarie avea în vedere nişte lucruri pe care le trăia el 
în pustie sau care nu aveau consecințe în afară. De exemplu, ai văzut pe unul că a 
furat. Tu nu te gândeşti la asta, la faptul ca furat, şi îi acoperi cumva păcatul, nu te 
interesează consecinţele lui. E altceva să auzi pe cineva că spune lucruri neadevărate, 
care pot avea consecinţe în societatea în care trăieşti. Mai nou, au fost nişte nereguli 
prin Dobrogea, la Mănăstirea Cocoşul, unde se zicea despre unul dintre călugări căi 
întruparea lui Dumnezeu Tatăl, altul căi întruparea lui Dumnezeu Fiul, altul căi 
întruparea lui Dumnezeu Duhul Sfânt, căi Sfânta Treime coborâtă acolo. Faţă de 
astfel de lucruri nu poţi să fii fără siguranța de a mărturisi adevărul şi să le laşi aşa, 
pentru că dacă le laşi aşa, se înmulțesc relele şi atunci trebuie intervenit cu 
responsabilitatea pe care o are un conducător bisericesc sau pe care o are un stareț de 
mănăstire. 


Or, ce a făcut Avva Macarie, putem face şi noi în chestiuni care nu lezează, în general, 
bunul mers al vieţii sociale. Dar în chestiuni care aduc urmări dezastruoase, nu poți 
să fii ca Avva Macarie, acolo trebuie să fii ca Sfântul Apostol Pavel! Chestiunea 
aceasta, cu Avva Macarie, este foarte bine venită când e vorba de oameni răscolitori de 
rele. Sunt unii oameni cares puşi să scoată în evidență păcatele altora, de a căuta, de 
a răscoli, de a scormoni, să cunoască păcatele şi după aceea să le folosească. Chiar 
aici la noi, la mănăstire, au fost cazuri de oameni din ăştia, care au umblat cu 
casetofoane după ei să prindă anumite informaţii, anumite situații, şi după aceea au 
făcut caz de ele. Asta nu seamănă cu Avva Macarie şi nici cu Sfântul Apostol Pavel, ci 
seamănă cu dracii! 


APROAPELE 


Să nu uităm niciodată de om, de omul de lângă noi, mai ales de omul de lângă noi, 
pentru că omul de lângă noi este pus anume ca prin el să ne înmulțim iubirea. Se 
spune în Pateric — Sfântul Antonie cel Mare are cuvântul acesta - că „de la aproapele 
vine şi viața şi moartea. Că dacă folosim pe aproapele, pe fratele, pe Dumnezeu 
dobândim şi dacă greşim fratelui, lui Hristos greşim”, iar Cuviosul Ioan Colov spunea 
că: „Nimeni nu clădeşte o casă de la acoperiş în jos, ci de la temelie în sus”. Şi întrebat 
fiind ce înseamnă acest cuvânt a zis: „Temelia este aproapele, ca pe el mai întâi să-l 
folosesc, pentru că de el atârnă toate poruncile lui Hristos”. Deci îndreptarea noastră, 
înaintarea noastră, depăşirea de noi înşine este în măsura în care relaţiile noastre cu 
cei din jurul nostru, cu cei apropiaţi ai noştri, sunt bune. E ceva extraordinar de 
important şi de frumos! Adică să ne raportăm la omul de lângă noi. De altfel, cel mai 
important om din lumea aceasta pentru fiecare din noi este omul de lângă noi, 
aproapele nostru, vecinul nostru. Se zice că mai mult te foloseşti de un vecin de 
aproape decât de fratele de departe. 


Putem să ne silim să iubim pe Dumnezeu şi pe oameni cât putem noi mai mult şi 
atunci suntem pe calea cea bună, suntem în cuprinsul fericirii, ştim să ne coborâm la 
cel la care trebuie să ne coborâm şi ştim să-l ridicăm pe cel pe care trebuie să-l 
ridicăm. Cum se poate face aceasta o ştie numai cel ce iubeşte. 


Să ştiţi că noi cu iubirea față de aproapele suntem foarte deficitari. Nu ştiu cine ar 
putea zice că iubeşte pe aproapele ca pe sine însuşi, că urmăreşte binele aproapelui 
cum urmăreşte binele propriu. Chiar şi în familie, nu totdeauna părinții sau copiii 
sunt dispuşi să renunțe la ceva din partea lor ca să se simtă bine cei din jurul lor. 


Bineânţeles că aproapele nostru poate fi cineva şi foarte departe de noi spaţial, dar pe 
carel purtăm în noi prin iubire. 


Şi călugărul şi mireanul pot să folosească pe aproapele prin fapta bună care i se cere. 
Degeaba vrei să câştigi pe cineva prin ceva ce nu-ţi cere el. Omul are nevoie de noi 
într-o anumită direcție, pentru o anumită chestiune. Dacă nu-l folosim cum îşi 
doreşte, nu-l folosim deloc. Mai putem folosi pe aproapele indirect, când acela nu are 
trebuință de ceea ce am putea face noi pentru el, prin exemplul nostru bun şi prin 
dragoste. 

Se spune că la un om care cerşea cineva i-a dat o floare. Niciodată nu s-a aşteptat 
omul acela ca cineva să-i dea o floare. N-a aşteptat floarea, dar floarea l-a bucurat, 
pentru că o floare spune ceva despre cel care o dăruieşte. 


Sfântul Evanghelist Marcu şi Sfântul Evanghelist Luca, în legătură cu slăbănogul de 
la Capernaum, spun că cei patru care l-au adus pe acesta în fața Domnului lisus 
Hristos, l-au adus prin acoperişul casei şi l-au coborât în fața Domnului Hristos. Asta 
este ceea ce facem când ajutăm pe un om, îl ducem în fața Domnului Hristos prin 
ceea ce facem noi pentru el. 


Să ne gândim că şi noi avem o scăldătoare în care s-ar putea face minuni, şi anume 
virtutea capabilă de cunoştinţă, fapta cea bună care se întăreşte în suflet şi care după 
aceea aduce cunoştinţa de Dumnezeu -— şi cunoştinţa de Dumnezeu este o bucurie. Să 
ne gândim că aşa cum noi nu avem de multe ori gând înțelept, aşa alții nu ne au pe 
noi în ajutor când am putea să le fim omul de ajutor. Să ne gândim la el. Să ne 
gândim la binele pe care-l putem face şi atunci darul lui Dumnezeu va fi cu noi, Maica 
Domnului ne va fi ocrotitoare, sfinții ne vor ajuta cu rugăciunile lor, iar Domnul 
nostru lisus Hristos ne va da gândul cel bun care să ne arunce în virtutea capabilă de 
cunoştinţă, iar cunoştinţa cea de la Dumnezeu va fi pentru noi bucurie în toate zilele 
vieţii noastre. 


Sunt multe suferințe în această lume care au ca pricină păcatele. Noi însă nu suntem 
judecătorii oamenilor, ci suntem ajutătorii oamenilor. Noi trebuie să facem ce a făcut 
Domnul Hristos. Domnul Hristos nu l-a întrebat despre păcatele lui pe slăbănogul de 
la Capernaum, nici pe cel de la Vitezda. N-a discutat viața lui de mai înainte, ci a fost 
gata să-l ajute şi l-a ajutat şi pe unul şi pe celălalt. Şi cu aceasta ne dă un exemplu, 
să fim şi noi binevoitori, să fim ajutători. Nu vom fi vindecători. Nu suntem în stare să 
ne vindecăm nici pe noi înşine. Dar avem putere de a mângâia. Avem putere de a 
lumina, avem putere de a mângâia pe oamenii din jurul nostru în credință, avem 
putere de a iubi, avem putere de a ne revărsa iubirea față de aceia care au trebuință 
de ajutor şi pe care îi părăsesc cei mulți. 


Nu ezitaţi unde ştiţi că puteți ajuta cu ceva, unde ştiţi că puteți interveni cu ceva, nu 
numai dând ceva din mână, ci dând ceva din inimă. Sfântul Isaac Sirul spune că 
atunci când îi dai cuiva ceva, veselia feței tale să fie mai mare decât darul pe care i-l 
dai. Să simtă omul că vrei să-l ajuţi, că eşti alături de el, că nu-l părăseşti, ci stai cu 
bunăvoință față de el. 


Despre Maica Tereza din Calcuta se spune că era odată lângă un bolnav şi curăța 
nişte răni care miroseau urât. Ea voia să-l ajute pe omul acela care era în necaz şi 
cineva care a trecut pe acolo i-a zis: „Eu n-aş face asta nici pentru un milion de 
dolari”. Şi Maica Tereza a răspuns: „Nici eu, pentru un milion de dolari n-aş face, dar 
pentru Dumnezeu fac!”. 


Asta înseamnă să ai credință, să faci ceva ce n-ai face pentru lumea asta întreagă, dar 
pentru Dumnezeu faci. Şi dacă nu faci, să ştii că eşti în lipsă cu credința. Dar dacă ai 
credinţă biruieşti şi-l ajuţi şi pe altul să biruiască. 

Când te lauzi şi te trufeşti, împingi pe celălalt în jos. Tu eşti ceva şi el nu e nimic, sau 


e neânsemnat față de tine. Te scoţi pe tine în sus şi pe el îl apeşi în jos. 

Nu se poate să fim cinstitori de Dumnezeu câtă vreme nu suntem şi cinstitori de 
oameni, mai ales cinstitori ai oamenilor lui Dumnezeu. Nu se poate să-l slujeşti lui 
Dumnezeu câtă vreme îi ocoleşti pe oamenii lui Dumnezeu, pe oamenii pe care 
Dumnezeu I-a pus să fie martorii Lui în această viaţă. 


Având în vedere nişte principii şi ținând seama de nişte repere, te poți modela după 
principiile respective şi după reperele pe care le ai în vedere. Mi-aduc aminte, când 
eram copil am auzit la biserică citindu-se la Apostol, din Epistola Sfântului Apostol 
Pavel către Romani. Aveam vreo 12-13 ani atunci şi am auzit cuvântul: „Datori 
suntem noi cei tari să purtăm slăbiciunile celor slabi şi nu nouă să plăcem. Ci fiecare 
să facă spre plăcerea aproapelui întru ce-i bine spre zidirea lui” (Romani 15, 1-2). Şi 
când am auzit cuvintele acestea, le-am luat în seamă şi am ajuns într-o împrejurare în 
care n-aş fi vrut să fac un bine pe care-l impunea situația. Mama mea pleca la câmp, 
tata era absent din gospodărie, parcă era-n armată, nu mai ştiu ce s-a-ntâmplat şi 
trebuia să meargă mama cu cineva la lucru. Şi atunci mama m-a rugat să am grijă de 
copiii femeii aceleia, să stau cu ei acasă şi să le port de grijă şi pe mine mă cam 
incomoda lucrul acesta. Dar mi-am adus aminte de cuvântul Sfântului Apostol Pavel: 
„Nu nouă să plăcem, ci fiecare să facă spre plăcerea aproapelui”. În felul acesta te 
ajută un principiu. 


Cât priveşte raportarea la Dumnezeu, la oameni şi la noi înşine, în Mântuirea 
păcătoşilor se spune: „Faţă de Dumnezeu să avem inimă de fiu, față de aproapele să 
avem inimă de mamă şi față de noi înşine inimă de judecător”. Aş zice eu mai bine: 
minte de judecător. 


Fiecare om care ne vine în față este un candidat la iubirea noastră. Pentru clipa în 
care ne întâlnim cu el, pentru totdeauna, omul de lângă noi este omul cel mai 
însemnat, este aproapele nostru şi fiind aproapele nostru trebuie să fim preocupați 
pentru binele lui. 


Un părinte de la noi de la mănăstire zicea: „Dragă, pe om dacă-l iei de bun, bun îl 
găseşti, şi dacă-l iei de rău, tot pe acela, şi rău îl găseşti”. 


În Pateric se spune că un boier i-a dat unui sărac o haină, şi săracul a luat haina şi a 
vândut-o şi a băut-o. Şi atunci omul era îngrijorat: „Uite, eu i-am dat-o să se îmbrace 
şi el a vândut-o şi a băut-o”, şi era nemulțumit şi noaptea a avut un vis în care se 
făcea că i se arăta Domnul Hristos îmbrăcat cu haina pe care el a dat-o săracului şi L- 
a întrebat pe binefăcător: „Cunoşti haina aceasta?”. Şi el a zis: „Da, Doamne, o 
cunosc, a mea este!”. Şi Domnul Hristos a zis: „Nu te întrista, Eu o port”. 


Ei, conştiinţa aceasta vrea Domnul Hristos să o formeze în viața oamenilor, să avem în 
consideraţie faptul că ceea ce facem pentru omul de lângă noi, pentru omul care are 
trebuință de ajutorul nostru, facem de fapt pentru Mântuitorul şi ne va fi de folos la 
Judecata de Apoi. 


ARGHIROFILIA 


Sfântul loan Casian spune despre iubirea de arginți (arghirofilia) că este o patimă care 
nu are o temelie în firea omenească, în vreun instinct al ei, ci este ceva în afara firii. 

Totuşi, poate că până la urmă iubirea de avere îşi are puterea în instinctul de 
conservare, pentru că mulți dintre oameni caută să aibă avere nu numai pentru a-şi 
înmulți plăcerile sau mărirea lumească, ci dintr-un instinct de conservare, ca să aibă, 
cum am zice, „bani albi la zile negre”. Nu e păcat să fii econom; nu trebuie să fii 
risipitor. Vedem aceasta şi în firea înconjurătoare; de pildă, albina adună miere pentru 
prezentul şi viitorul stupului. Bineânţeles, cineva care are credință în Dumnezeu nu 
are motive să fie îngrijorat, dar totuşi faptul de a avea nişte economii este un fapt 
binecuvântat de Dumnezeu şi nu se poate socoti o lăcomie. Lăcomia este atunci când 
nu te mai saturi, când vrei să ai tot mai mult şi tot mai mult, când nu eşti dispus să 
faci bine celor care au trebuințe mai mari decât tine, iar tu ai prisos mai mare. În 
cazul acesta patima e vădită. Sfântul Apostol Pavel, în Epistola I către Timotei, 
pomeneşte de iubirea de arginți ca despre rădăcina tuturor răutăților. Căci patimile 
întărindu-se în suflet sunt pricini de multe alte păcate. De exemplu, un lacom de 
avere va fi de multe ori şi exploatator, va şi fura, va aduna pe nedrept, va înşela 
ş.a.m.d. 


ASCULTAREA 


E foarte important lucrul acesta, ca cineva să-şi supună mintea lui Dumnezeu. Vă 
spuneam cândva într-un context oarecare, că Părintele Arsenie zicea că „noi avem 
mintea care discută cu Dumnezeu, în loc să se supună fără discuţie”. 


La pescuirea minunată, aşa cum o istoriseşte Sfântul Evanghelist Luca, pentru că în 
cuprinsul ei constatăm o atitudine a Sfâtului Apostol Petru în care se vede supunere 
cu mintea față de Mântuitorul nostru lisus Hristos, de fapt e începutul uceniciei 
Sfâtului Apostol Petru. Cum? Se spune în Sfânta Evanghelie de la Luca, citim aceasta 
în capitolul al cincilea, că Simon şi cu Andrei şi cu cei împreună cu dânşii îşi spălau 
mrejile, gata să meargă spre casă, după o noapte în care n-au pescuit nimic. Şi 
Domnul Hristos a zis, după ce i-a învăţat pe oamenii adunaţi în jurul Lui pe ţărmul 
mării, după ce i-a învăţat din barca lui Simon, a zis: „Mână la larg şi aruncați mrejile 
spre pescuire”; şi Petru a zis atunci: „Doamne, toată noaptea ne-am trudit şi nu am 
prins nimic, dar pentru cuvântul Tău arunc mreaja în mare” (Luca 5, 4-5). Sfântul 
Apostol Petru s-a supus atunci cu mintea lui Dumnezeu fără discuţie. 


Cine se supune cu mintea Mântuitorului nostru lisus Hristos acela-i totdeauna 
biruitor. Nu se poate să nu vadă minuni în viața lui când se supune cu mintea, în 
înțelesul acesta că, de pildă, Domnul Hristos spune să iertăm şi nu ne-ar conveni să 
iertăm, dar ne silim să iertăm, e o supunere cu mintea şi vedem minunea liniştirii 
sufletului şi o mare bucurie pentru noi. 


Un alt text asupra căruia mă opresc adeseori este spălarea picioarelor, la Cina cea de 
Taină. E un lucru extraordinar, iubiți credincioşi, să te gândeşti că Domnul Hristos 
este, fiți atenți, Dumnezeul care spală picioarele omului. Deci Domnul Hristos, ca 
Dumnezeu şi om, a spălat picioarele oamenilor. E o coborâre şi aceasta. E o coborâre 
ca să îl ridice pe om, ca să îi dea omului cinstire. În această lucrare a Mântuitorului, 
de coborâre până la faptul acesta de a spăla picioarele omului, Sfântul Apostol Petru a 
avut o ezitare. N-a mai avut atitudinea de la pescuirea minunată, nu s-a mai supus cu 
mintea, ci s-a împotrivit cu mintea. Şi a zis: „Doamne, Tu să-mi speli mie picioarele?”. 
Şi atunci Domnul Hristos a zis: „Ceea ce fac Eu, tu nu înţelegi acum, dar mai târziu 

vei înțelege”. Şi Sfântul Apostol Petru, statornic în împotrivirea lui, a zis: „Niciodată n- 
o să-mi speli mie picioarele”. Şi a spus Domnul Hristos: „Dacă nu te voi spăla, nu ai 
parte cu Mine” (loan 13, 6-8). Cu alte cuvinte, dacă nu te laşi modelat, dacă nu te laşi 
să fac Eu ce trebuie să fac cu tine, dacă te împotriveşti, nu ai parte cu Mine, te 
împotriveşti şi nu poți fi împreună cu Mine. 


Nu se compensează prin ascultare lipsa de la slujbă. Nu e corect. 


ATHOS 


Unii dintre călugări se gândesc mereu cum ar fi să ajungă ei în Sfântul Munte, 
să trăiască acolo. Este un gând bun, deşi nu s-ar putea zice că dacă ai ajuns la 
Sfântul Munte, gata, ai ajuns în cer. Tot oameni sunt şi la Sfântul Munte. L-am 
întrebat odată pe un părinte de acolo, Părintele Dometie Trihenea, când a fost 
la noi la mănăstire: „Părinte, cum sunt părinţii de la Sfântul Munte?”. Şi a zis: 
„Să nu-ţi închipui că la Sfântul Munte sunt oameni veniți din cer pe pământ! 
Sunt oameni de pe pământ... care doresc să ajungă în cer!”. 


Aduc aminte acuma de un cuvânt de la Sfântul Munte, un fel de zicere, un fel de 
lozincă, care circulă la Sfântul Munte şi anume că: „La Dumnezeu să te gândeşti ca la 
Dumnezeu, nu ca la om, şi să-L respiri pe Dumnezeu cum respiri aerul”. Bineânțeles 
că Dumnezeu nu este ceva de respirat, dar e vorba, prin acest cuvânt, să Îl avem în 
vedere pe Dumnezeu, să Îl avem în conştiinţa noastră pe Dumnezeu cât putem de des, 
dacă putem de câte ori respirăm să ne şi gândim la Dumnezeu, deşi lucrul acesta nu-i 
cu putință. Şi „la Dumnezeu să ne gândim ca la Dumnezeu nu ca la om”, asta 
înseamnă că pe Dumnezeu să-L avem la măsurile măreției Lui, cât putem înțelege noi 
din măreția lui Dumnezeu. Vă puteți închipui ce păcat mare fac cei care-L înjură pe 
Dumnezeu, cei care-L hulesc pe Dumnezeu şi care în loc să-L mărească Îl necinstesc, 
cât de departe sunt unii ca aceştia de a se uimi de Dumnezeu. 


Eu aveam un părinte la noi la mănăstire - Părintele Serafim, Dumnezeu să-l 
odihnească - şi zicea că atunci când a fost el la Sfântul Munte, învățat fiind cu slujbe 
scurtate, de pe la oraş şi de pe la sat, şi cu slujbe rare, când s-a dus acolo şi-l ținea 
părintele ore întregi la rugăciune, i se părea lung, şi a zis către părintele: „Tare lungă a 
fost slujba asta”. Şi părintele a zis: „E lungă lenea ta!”. 


Părintele Serafim, Dumnezeu să-l odihnească, a stat la Sfântul Munte şase luni. În 
aceste şase luni a fost povățuit de Părintele Antipa Dinescu, care este cuprins şi în 
Patericul românesc. Acolo, la Sfântul Munte, Părintele Serafim a primit o scrisoare de 
la Mitropolitul Nicolae Bălan, care i-a dat în grijă să meargă la Atena să se înscrie la 
Facultatea de Teologie, că numai aşa poate să-i trimită bursă din țară. Se gândea 
mitropolitul că părintele o să vină şi cu nişte cunoştinţe de limbă greacă. Părintele 
Serafim i-a spus Părintelui Antipa că a primit scrisoarea care-l îndemna să se ducă la 
Atena, la Teologie. Este interesant răspunsul Părintelui Antipa (să nu uităm că era 
vorba de o şcoală teologică, nu de o şcoală laică): „Mă, să te ţii de pravilă, că dacă nu, 
te îndrăceşti!”. 

Dacă Părintele Serafim ar fi adus numai cuvântul acesta, nu s-a dus degeaba la 
Sfântul Munte. Nu s-a dus degeaba pentru el, nu s-a dus degeaba pentru mine şi nu 
s-a dus degeaba pentru toţi care ştiu cuvântul acesta al Părintelui Antipa Dinescu: 

„Să te ţii de pravilă, că dacă nu, te îndrăceşti!”. Scazi, te învârtoşezi, uiţi de 
Dumnezeu, Îl neglijezi pe Dumnezeu! Cei care-L neglijează pe Dumnezeu sunt mai răi 
decât necredincioşii! 


Pentru că a fost vorba de pravilă, de rânduială de rugăciune, de program de slujbă, de 
participarea la sfintele slujbe, tot Părintele Dometie Trihenea, când a venit vorba 
despre pescuit, a zis: „E mai bun peştele decât cartoafele (sic!), dar pierzi prea multă 
vreme de pravilă pentru pescuit!”. lată un gând de la Sfântul Munte: pierzi vreme de 
pravilă când mergi la pescuit. Stai prea mult acolo şi nu-ţi împlineşti datoriile 
principale; nu te-ai făcut călugăr ca să pescuieşti, te-ai făcut călugăr ca să-l slujeşti 
lui Dumnezeu. Dacă pescuieşti şi nu-ţi îndeplineşti datoriile pe care le ai, ai ales 
peştele în loc de Dumnezeu! Ai ales peştele în loc de pravilă! Deci Părintele Dometie a 
avut dreptate când a zis că pierzi timp de pravilă pentru pescuit. 


De curând a ajuns la mine un cuvânt de la Sfântul Munte care tare mult mi-a plăcut. 
Cineva de acolo zice-aşa: „Inima mea are intrări, dar ieşiri nu are”. 


Cineva care a intrat în inima mea nu mai poate ieşi. Chiar dacă vrea el să iasă, nu mai 
poate ieşi. Să-ncurcă ... şi nu mai iasă. 


ATITUDINEA 


Este bine să luăm atitudine deschisă pentru păcatele şi fărădelegile săvârşite de frații 
noştri? Cum săi mustrăm pe cei care vor să ne smintească, ce socoteală să cerem 
celor care ne lovesc pe la spate? Nu cred că retragerea este o soluție. 


Nu se poate da o soluție pentru toate cazurile. Fiecare om trebuie să-şi găsească 
soluția lui în împrejurările respective. Cât priveşte mustrarea pentru păcat, o poţi face 
unui om care înțelege mustrarea. Părintele Arsenie Boca zicea că „mustrarea învinge, 
nu convinge”. Ceea ce near interesa pe noi ar fi săi convingem, nu săi învingem. 


Oamenii nu sunt ființe stas cu care să se poată lucra pe o singură direcţie. Sunt 
oameni pe care-i foloseşti lăudându-i, sunt oameni pe care-i foloseşti defăimându-i, 
sunt oameni pe care nu-i foloseşti vrând tu să-i foloseşti. Sunt cazuri şi cazuri, şi 
atunci trebuie să găseşti metoda pentru omul pe care îl ai în față. 


Noi vedem nelegiuirile din jurul nostru şi tăcem. Vedem nelegiuirile din jurul nostru şi 
închidem ochii. Vedem nelgiuirile din jurul nostru şi n-avem curajul să spunem că nu- 
i bine. Vedem nelegiuirile din jurul nostru şi n-avem îndrăzneala să le arătăm ca 
nelegiuiri. Vedem nelegiuirile din jurul nostru şi ne facem că nu le vedem, că nu le 
ştim, ca şi când lucrurile acelea care se fac spre rău sunt spre bine. De ce facem noi 
aşa? Pentru că nu suntem întăriți în bine. 


Să ştiţi că toate păcatele care se fac în jurul nostru şi pe care noi le ştim şi pe care noi 
nu le înlăturăm, sau nu ne arătăm cuvântul împotriva lor, înseamnă că şi noi le facem 
într-un fel. Şi noi suntem părtaşi la nelegiuirile care se fac în jurul nostru şi pe care 
noi nu le arătăm ca nelegiuiri, ci noi, cum am zice astăzi cu un cuvânt care circulă 
acuma, le tolerăm. 

Luaţi aminte la Sfântul loan Botezătorul care a stat împotriva fărădelegii! În loc să 
stea în pustie, acolo unde îi era locul şi acolo unde-i era rostul, s-a dus la regele Irod 
şi i-a spus: trăieşti în nelegiuire, nu faci bine! Noi nu putem face ceea ce a făcut 
Sfântul loan Botezătorul. Nici pentru cei din apropierea noastră, pentru cei din familia 
noastră. De multe ori lăsăm să se întâmple nişte lucruri pe care ştim sigur că nu le 
binecuvintează Dumnezeu. 


Ar trebui să ne întristăm că noi nu am fost ca Sfântul Ioan Botezătorul care a spus 
cuvânt hotărât în fața nelegiuirii. Să ne întristăm că tolerăm nelegiuirile, să ne 
întristăm că ne facem părtaşi la nelegiuirile din jurul nostru, să ne întristăm că n- 
avem curajul să stăm împotriva răului, să ne întristăm că n-avem curajul să-i spunem 
răului pe nume ci, ca să ne meargă nouă bine, ca să n-avem vorbă, ca să n-avem 
confruntări, tăcem. Şi tăcem cu păcat, pentru că lăsăm să se înmulțească păcatele în 
jurul nostru. 


Sfântul loan Botezătorul n-a făcut aşa. Şi dacă îl sărbătorim cu adevărat la Tăierea 
capului Sfântului loan Botezătorul, la această sărbătoare tristă şi la această 
sărbătoare care-i şi de bucurie, dacă-l sărbătorim cu adevărat, apoi, la tristeţea că i s- 
a tăiat capul, ar trebuie să adăugăm mai mult tristeţea că nouă nu ni se taie capul 
pentru că pactăm, pentru că suntem de acord cu nelegiuirile din jurul nostru numai 
să nu ni se taie capul. 


Să ne rugăm Bunului Dumnezeu să ne dea tărie sufletească să putem fi împotriva 
păcatului oriunde şi oricând şi să fim următori Sfântului loan Botezătorul, chiar dacă 
pentru acesta ni s-ar tăia capul! 


AVORTUL 


Părinte, se spune despre mama care moare la naştere că este martir. Medicina spune 
că, uneori, avortul este necesar pentru a salva mama copilului. Se naşte următoarea 
situație: dacă femeia nu face avort şi moare la naştere, respectivii medici ar spune că 
femeia este o sinucigaşă mai degrabă, decât o martiră... 


Dragă, depinde ce înţelegi prin actul respectiv. Doctorul poate să zică despre ea căi o 
sinucigaşă, pentru că el nu ştie de Dumnezeu, pe când un credincios, care ştie de 
Dumnezeu, zice căi martiră. Acum, noi navem de unde să ştim cum primeşte 
Dumnezeu o treabă din asta. Ceea ce ştim este faptul că o femeie însărcinată are 
dreptul să se împărtăşească, chiar dacă are păcate opritoare de la împărtăşire. Asta 
înseamnă că şi Biserica are în vedere posibilitatea de a muri o mamă la naştere, nu 
pentru că vrea ea să moară sau pentru că vor alții să fie aşa, ci pentru că se poate 
întâmpla aşa. Dar sunt şi femei care fac prea multe avorturi şi după aceea se întâmplă 
să aibă şi un copil şi, în cazurile acestea, este periclitată naşterea. Acum nu ştiu dacă 
în această situație este martiră. 


Când eram eu student la Teologie, a murit cineva din personalul şcolii, despre care se 
zicea că făcuse multe avorturi. Avea un băiat şi totuşi vroia şi o fetiță. Acum, 
Dumnezeu ştie dacă a fost martiră. Noi trebuie să le lăsăm pe toate în seama lui 
Dumnezeu. 

Bine, dar sunt şi cazuri în care medicii spun: „Sigur naşterea aceasta nu poate avea 


» 


loc”. 


Bine, dacă nu poate avea loc, atunci să aibă loc sarcina şi să se evite naşterea, dar să 
nu se omoare copilul. 


Deci, oricum ar fi, omorârea copilului este o crimă... 

Da. Se consideră. 

Şi nu se justifică prin nimic? 

Nu se justifică prin nimic şi se justifică, totuşi, prin neputința omului. Sunt atâtea 
femei care nu au destulă credință încât să le facă disponibile pentru martiriu. Noi nu 
sfătuim păcatul, dar trebuie să tratăm păcatul. Adică, dacă cineva a făcut totuşi un 


avort, eu nu pot să spun că Dumnezeu nul iartă, dar nici nu pot să spun cuiva să facă 
un avort. 


BĂTRÎNII 
Bătrânii păcătuiesc în două feluri: cu ura şi cu gura. 


Cred că aţi băgat de seamă şi dacă n-aţi băgat de seamă sigur vă daţi seama acum că 
cei mai distanţi oameni sunt oamenii bătrâni, adică-s depărtaţi unii de alţii. La 
tinereţe, copiii se joacă unii cu alţii, sunt apropiați unii de alţii, li-i drag unii de alţii, 
în general vorbesc. 


La bătrâneţe sunt distanţările cele mari, binânţeles dacă oamenii n-au trăit aşa cum a 
vrut Dumnezeu să trăiască. 


BEȚIA 


Şi acum să vă spun o glumă. Am învăţat-o prin Banat. Când eram student la Teologie 
aveam un coleg în Măru. Şi m-am dus acolo —- am stat câteva zile — şi zice cineva: „Mă, 
s-a îmbătat cutare aseară de i-o zis la cuțu cuscru”. Mi-a plăcut foarte mult expresia, 
pentru că arată ceva, adică ajunge să facă confuzii de nici nu mai ştie ce să zică şi 
cum să se raporteze. Asta-i degradarea pe care o aduce beţia. Şi i-am spus unui om de 
pe la Bistriţa Năsăud, că mie îmi place vorba aceasta şi o mai spun aşa când se 
nimereşte şi mai ales când stăm la o masă. Şi zice: „Părinte, ştiţi cum se zice pe la 
noi? Pe la noi se zice că «S-o îmbătat cutare de i-o zis la bivol bade»”. Adică, tot n-a 
mai ştiut care-i omul şi care-i animalul. Sunt nişte lucruri care spun mult. Să ştiţi că 
nu trebuie să învăţăm neapărat numai din Scriptură şi din Filocalie şi din Pateric, 
că uite, putem să învăţăm nişte lucruri şi de la oamenii care au o experienţă. 

BINECUVÎNTĂRILE 


E un lucru extraordinar să ştii că ultimul lucru pe care L-a făcut Domnul Hristos aici 
pe pământ pentru oameni, pentru ucenicii Săi, a fost că i-a binecuvântat şi S-a înălțat 
binecuvântându-i. 


Absolut toate binecuvântările Bisericii, câte sunt în lumea aceasta, câte sunt la Sfânta 
Liturghie şi la celelalte sfinte slujbe, toate sunt o prelungire a binecuvântării de la 
Înălțarea Domnului Hristos. 


Binecuvântarea lui Dumnezeu este peste toți cei vrednici de binecuvântare. Pe cine 
binecuvintează Dumnezeu? Ar trebui să ştim cu toţii pe cine. Se spune în rugăciunea 
Amvonului: „Cel ce binecuvintezi pe cei ce Te binecuvintează, Doamne, şi sfințeşti pe 
cei ce nădăjduiesc în Tine”. Deci cei ce aduc binecuvântare lui Dumnezeu se 
învrednicesc de binecuvântarea lui Dumnezeu. 


La mănăstire la noi, la Sâmbăta, la Mănăstirea Brâncoveanu de la Sâmbăta de Sus, în 
1971 au venit doi creştini din Germania. Cu prilejul acesta a venit vorba despre o 
instituție bisericească de ajutorare a epilepticilor, o instituție mare, care se numeşte 
Betel. Betel înseamnă „casa lui Dumnezeu”. E un cuvânt evreiesc pe care ei l-au luat 
ca denumire a casei de ajutorare de la Bielefeld. Şi a venit vorba atunci, în 1971, când 
au fost cei doi din Germania, doi intelectuali, a venit vorba despre faptul că un părinte 
de la noi, Părintele Serafim Popescu, Dumnezeu să-l odihnească, a lucrat prin 1943- 
44 nu ştiu precis când anume, dar în vremea cât a fost în Germania, a lucrat trei luni 
de zile în instituția aceasta Betel, la ajutorarea bolnavilor, la ocrotirea bolnavilor. Şi 
venind vorba despre asta, cei din Germania ne-au spus că la intrare la Betel e scris 
aşa : „Pace celor ce vin, bucurie celor ce rămân, binecuvântare celor ce pleacă”. 


Nouă ne-au plăcut tare mult cuvintele acestea şi atunci ei au scris în Cartea de 
Onoare a mănăstirii noastre: „Pace celor ce vin, bucurie celor ce rămân, binecuvântare 
celor ce pleacă, doresc doi creştini din Germania tuturor celor ce-n urma lor vor vizita 
această mănăstire”. 


Să ştiţi că cuvintele acestea le plac tuturor celor ce ştiu de cuvintele acestea: pace, 
bucurie şi binecuvântare. E ceea ce ne dă Dumnezeu la sfintele slujbe ale Bisericii 
noastre, la Sfânta Liturghie, binecuvântarea din care izvorăşte pacea, pentru că se 
spune „Pace tuturor”, şi din care izvorăşte şi bucuria pentru cei ce împlinesc poruncile 
lui Dumnezeu. 


Să ştiţi că Domnul Hristos vrea să ne binecuvinteze, dar nu ne poate binecuvânta 
decât dacă suntem acolo unde sunt binecuvântările. 


BINELE FĂCUT 


Sfântul Marcu Ascetul atrage atenția că, dat fiind faptul că Dumnezeu ne-a dat 
puterile de a face bine, orice bine pe care îl facem suntem datori cu el, nu avem 
niciodată un plus. 

Ortodox gândind, noi nu avem niciodată un plus pe care îl dăm, pe care îl putem 
transfera la alții. Ci tot ce facem noi spre bine se adaugă la ceea ce suntem noi, se 
scrie în Cartea Vieţii noastre şi ne este necesar pentru că niciodată nu ne putem opri 
din calea binelui. Noi suntem limitați şi ne oprim cumva din calea binelui prin limitele 
pe care le avem, prin mărginirile noastre, dar ceea ce facem noi e totdeauna ceva cu 
care suntem datori. 


Să începem cu noi îndreptarea spre bine a vieţii altora. 


Important este să se facă binele în lumea aceasta, nu este important dacă eu sau altul 
face binele acela. 


BIOENERGIA 


Pe toți câți m-au întrebat dacă e bine să folosească bioenergie, le-am spus că da. Dacă 
el simte că-l ajută treaba asta poate să se ducă, că nu-i de la vrăşmaşul, îi de la 
Dumnezeu. Numai că eu personal n-am ajuns să mă conving că pe mine mă ajută o 
treabă dintr-asta. Nu m-a ajutat cu nimic până acuma. 


Referitor la metodele de tratament ale unei boli, acceptați şi credeți că un creştin poate 
apela şi la tehnici neconvenționale cum ar fi homeopatia, acupunctura? 


Sigur că da. Sunt totuşi mijloace de întremare a ființei umane, de ce să nu poată face 
apel la tot ceea ce se poate face pentru binele omului? Oamenii, în general, nu sunt 
încă obişnuiţi cu chestiunea aceasta şi se pot face şi multe lucruri care să-i înşele pe 
oameni, se pot prezenta unii care au, ştiu eu, practica aceasta de a ajuta pe oameni şi 
de fapt o fac pentru bani sau pentru avantaje ale lor, nu pentru avantaje ale 
bolnavului. Pot fi şi lucruri de felul acesta, însă, în general, acolo unde se duce omul 
are încredere că poate fi ajutat, se poate duce şi la acupunctură, şi la bioenergie, şi la 
orice unde poate câştiga un spor de bine pentru viața lui personală, aşa cum te duci la 
un izvor de apă termală, la izvoare de apă minerală şi te poţi folosi de acestea, cam aşa 
te poți duce şi la un bionergetician, dacă acela este om serios şi dacă simți că îţi 
foloseşte la ceva intervenția lui. 


BISERICA 


Biserica, înțeleasă ca locaş de închinare, este cerul cel de pe pământ. Noi credem în 
existența cerului celui mai presus de lume, dar ştim că există şi un cer pe pământ. lar 
cerul cel de pe pământ este locaşul lui Dumnezeu, Sfânta Biserică. Pentru că în 
Sfânta Biserică, în locaşul închinat lui Dumnezeu, se fac lucruri cereşti aici pe 
pământ, se fac sfintele slujbe, se face Sfânta Liturghie, şi acestea sunt lucruri cereşti. 


M-aş bucura mult să reținem lucrul acesta, că Sfânta Biserică, privită ca locaş de 
închinare a lui Dumnezeu în care se fac sfintele slujbe şi mai ales Sfânta Liturghie, 
este cerul cel de pe pământ, şi nu poate ajunge cineva în cerul mai presus de lumea 
aceasta decât în măsura în care ia parte la slujbele dumnezeieşti în cerul cel de pe 
pământ. Nu are ce căuta cineva în cer dacă nu merge în Sfânta Biserică. 

Tot ce se face în Sfânta noastră Biserică este ca să ne pună în legătură cu Dumnezeu, 
ca să ne facă gânditori de Dumnezeu, ca să ne facă cinstitori de Dumnezeu, ca să ne 
facă purtători de Dumnezeu, ca să ne facă purtători de Hristos şi purtători de Duh şi 
să avem Sfânta Treime lucrătoare în noi. Toate lucrurile acestea se pot realiza numai 
în atmosfera de gând pe care ne-o dă Sfânta Biserică. 


Zic eu către un tânăr: „Să te duci de acuma încolo la biserică, duminica”. Zice: 
„Părinte, dacă ziceți dumneavoastră mă duc, dar dumneavoastră nici nu ştiţi ce duc 
eu în mintea mea când mă duc în biserică, câte spurcăciuni duc eu în minte în 
biserică”. Şi iam zis: „Cu ele cu tot dute la biserică, pentru că, dacă nu te duci la 
biserică, nu te poate ajuta cineva în afară de Biserică. Dar dacă te duci în biserică faci 
dovadă înaintea lui Dumnezeu şi înaintea ta că te vrei mai bun şi vrei să scapi de rele, 
dar ca să scapi de cele de demult trebuie să nu mai adaugi altele în vremea aceasta şi 
atunci scapi de răutăț!”. 


O întrebare practică: am o fetiță de opt ani; până la şase-şapte ani stătea la toată 
Slujba Sfintei Liturghii, acum nu mai are răbdare. So mai iau la Slujba Sfintei 
Liturghii, chiar dacă mai iese din când în când din biserică, sau so las acasă? Cum să 
procedez? 


Şi într-un fel şi întraltul: o mai aduci la biserică să nuşi uite de biserică, o mai laşi şi 
acasă, pentru că nu are răbdare... Slujbele noastre sunt făcute pentru oameni mari, 
pentru oameni pricepători, pentru oameni care ştiu pentru ce stau acolo, pentru 
oameni care participă la slujbă. Nu sunt făcute pentru copii care, la măsura lor, nu 
înțeleg. Aşa că aceia care aveți copii trebuie să vă lăsați voi după copii, nu copiii după 
voi, la măsura voastră. Se zice că niciodată nu poți să ceri unui copil să meargă la 
acelaşi pas cu un om mare. Un copil are pas de copil. Dacă vrei să mergi cu el, te laşi 
tu după el, trebuie săi înţelegi neputinţa lui; nu-i ceri nişte lucruri pe care nici tu nu 
leai făcut când erai copil şi nici nu leai fi putut face. 


Cum vedeţi o unire între Răsărit şi Apus, din punct de vedere religios? 


Cred că numai Dumnezeu ne mai poate uni, că prea ne-am despărţit. Cu puterea lui 
Dumnezeu, da, se poate orice. 


BLESTEMELE, FARMECELE ŞI VRĂJILE 


Pentru a nu ajunge să poţi fi blestemat trebuie să duci o viață superioră. În 
Deuteronom 32 se spune pe cine binecuvintează Dumnezeu şi pe cine blastămă. Dacă 
duci o viață superioară, corectă, după voia lui Dumnezeu, nu ajungi niciodată sub 
blestem. Dacă nu duci o viață superioară, corectă, blestemul e asupra ta şi nu ştiu 
dacă te poate dezlega cineva de ceea ce trebuie să pătimeşti pentru păcatele tale. 


Blestemele, să ştiţi că nu au mare valoare; sunt cazuri în care se leagă şi în care nu se 
leagă. Însă sunt anumiţi preoți din cei care deschid cartea şi care toate le văd prin 


blestem, prin vrăji, prin fermecătorii, prin... 


Dumnezeu să mă ierte pentru ce spun acum. La Sfântu' Gheorghe este un preot 
numit Cucu. La el merge multă lume să le spună viitorul, să le spună de ce au 

piedicile pe care le au, iar el spune întotdeauna că e vorba de un blestem, că e sub 
vrăji, că i-a făcut cineva... şi-apoi eu zic: Cucu-i ca cucu. Cucu numai una ştie: Cucu! 
Cucu! Cucu! Cucu! şi gata. El numai asta ştie, la toată lumea spune acelaşi lucru. Nu 
vă duceți, nu vă complicați viața, nu vă băgați în cap lucruri care n-au nici o 
importanţă. Zilele trecute mi-a zis cineva că s-a dus la el şi i-a spus că o să se 
căsătorească cu o fată al cărei nume începe cu „O”. Şi s-a căsătorit cu una al cărei 
nume începe cu „N”. 


Le mai spune oamenilor că trebuie să meargă la 3 mănăstiri, la nu ştiu câte biserici, 
să ducă lumânări, să le aprindă... ăstea-s nişte înşelări ale omului, ca să credă că a 
făcut şi el ceva. Îmi spunea cineva din Braşov: „Părinte, eu am noroc că am maşină să 
mă duc la 7 biserici să aprind câte o lumânare, cum mi-a zis părintele”. Şi îi zic: „Păi 
măi, în loc să stai la o slujbă cumsecade tu te duci la 7 biserici şi nu mergi la nici o 
slujbă”. Sunt lucruri fără valoare, e doar un fel de înşelare de sine. 


Au apărut nişte îndrumări de-ale Părintelui Argatu despre cum poate cineva să scape 
de farmece şi blesteme. Cu 9 lumânări, care să le aprindă, să le aşeze pe o tavă sau 
cărămidă, ca să se ardă de tot. Vinerea să facă rugăciunea dimineața până arde un 
sfert de lumânare, apoi la amiază până arde alt sfert de lumânare, seara alt sfert şi 
noaptea la 12 până arde tot. Sunt lucruri fără valoare, fără importanţă! L-am 
cunoscut pe Părintele Argatu, dar nu l-am cunoscut sub aspectul acesta sau poate 
scrierea respectivă nu e autentică. În sfârşit, Dumnezeu să-l odihnească. N-avem 
nimic cu el. Dar vă spun: nu vă luați după treburi din acestea. Acolo se spune de 
exemplu şi că cineva care are un necaz să se ducă cu un pomelnic la preot, să prezinte 
pomelnicul cu problema pe scurt, iar preotul să scoată părticică la proscomidie şi 
după aceea preotul să-i dea omului părticica pe care a luat-o şi după 24 de ore de 
ajun să mănânce părticica aceea. Păi ca să te împărtăşeşti nu-ţi trebuie 24 de ore de 
ajun, ori împărtăşania e mai mare decât părticica! În afară de aceasta, părticica pe 
care o scoate preotul n-are voie să o dea la nimeni, pentru că e scris ce trebuie să facă 
preotul cu părticelele: se amestecă în Sfântul Potir şi se consumă după Liturghie. 
Când s-a terminat Liturghia preotul e dator să consume tot şi n-are voie să dea la 
nimeni nimic. Deci vă rog, nu vă luaţi după aceste lucruri. Rugaţi-vă cum puteți, cum 
ştiţi. Trăiți o viață aşa încât să n-aibă putere vrăşmaşul asupra voastră. 


În cărţile noastre de slujbă sunt rugăciuni de dezlegare de blestem şi de dezlegare de 
farmece. În Sfânta Scriptură sunt locuri în care se spune că Dumnezeu 
binecuvintează pe cei ce-l slujesc Lui şi că sunt sub blestem cei care nu-l slujesc Lui. 
Sfântul Apostol Pavel însă, în Epistola către Romani are un cuvânt care ar fi bine să-l 
avem cu toții în vedere şi să credem în el. Sfântul Apostol zice aşa: „Fiţi înţelepţi față 
de bine şi nevinovaţi față de rău şi Dumnezeu va zdrobi repede pe Satana sub 
picioarele voastre”. În Vieţile Sfinţilor se spunce că Sfântul Ciprian a avut în vedere o 
fecioară pe nume lustina pe care voia să o câştige pentru el şi a umblat cu nişte 
vrăjitorii pentru a o câştiga şi acestea n-au avut nici o influență. Şi atunci şi-a dat el 
seama că lustina fecioara are o putere mai mare decât puterile negative şi s-a 
convertit la creştinism. Toate acestea arată că oamenii au crezut de-a lungul 
veacurilor în nişte influenţe negative. Cât sunt de eficiente nu ştim, dar de multe ori îţi 
ajunge şi numai gândul că eşti sub blestem sau că eşti sub vrăjitorii, fără altceva. 
Sunt însă multe lucruri care se pot explica altfel decât le explică oamenii. 


Să vă spun un caz din satul meu. Bunica mea povestea o întâmplare din viața cei. 
Când era de vreo 10-12 ani s-a dus la o mătuşe şi a luat de la ea un pachețţel cu unt 
să-l aducă acasă. Tot atunci era o cununie la biserică şi în loc să se ducă direct acasă 

cu pachețelul s-o dus la biserică. Şi copil fiind şi-o uitat de pacheţțel şi i-o căzut 
pachețelul cu unt pe pragul de la cimitir, de la intrarea în curtea biseicii. Când o ieşit 
cei de la cununie o văzut că e ceva acolo şi toată lumea o crezut că-i vorba de ceva 
farmece, de ceva boscoane puse acolo. Şi ziceau: fiți cu grijă ca nu cumva să se atingă 
mireasa, să nu calce mirele, să nu calce cineva ... toată lumea o ocolit pacheţțelul şi 
după aceea buna s-o dus şi l-o luat şi s-o dus acasă cu el şi l-o mâncat. 


Da'apoi ce s-o întâmplat. Oamenii aceia care au fost cu cununia, mirele şi mireasa, or 
avut foarte multe necazuri. Şi eu cunosc necazuri pe care le-au avut ei. Şi acuma s-or 
continuat necazurile cu un accident a unui strănepot al lor. Ei, dacă faci o legătură 
între pachet şi întâmplări nu-i nici o legătură. Şi totuşi oamenii or tot ținut-o că 
atunci la nuntă s-or făcut nişte vrăji. 


Vine o fată de 19 ani să-i fac dezlegare de blesteme. Păi zic, tu de unde ştii că eşti 
blestemată. Păi zice, mi-o zis cutare preot că-s sub blestem. Zic, hai să-ți fac, da' 
acuma nu ştiu dacă-i crede că s-o dezlegat, că eşti legată crezi! 


BUCURIA 


Am şi eu un cuvânt care zic că e bine să-l ţină minte şi alții: întâi e datoria şi apoi vine 
bucuria. Deci întâi ne facem datoria şi după datorie vine bucuria! 


Nu putem noi cuprinde în sufletele noastre câtă bucurie vrea Dumnezeu să ne dea. 


La Cununie se spune pentru cei ce se căsătoresc, când îi binecuvintează preotul: „Dă- 
le lor, Doamne, bucuria pe care a avut-o Sfânta Elena când a găsit Cinstita Cruce”. Nu 
cunoaştem această bucurie, dar Biserica o ia ca termen de comparație pentru o 
bucurie adevărată, pentru o bucurie prin cruce, pentru o bucurie de familie care se 
realizează tot prin cruce, tot cu osteneală, tot cu durere, tot cu disciplinare. 


Bucuria creştină este mai presus de bucuria firească. 


Aşa zice Sfântul Apostol Pavel: „Noi suntem lucrători de bucurie” (Il Corinteni 1, 24). 
Ca să fim lucrători de bucurie trebuie să facem ceva pentru binele altora; şi când 
facem ceva pentru binele altora facem şi pentru binele nostru, pentru că nu se poate 
să faci ceva bun pentru altul şi să nu-ți rămână şi ție. Sfântul Atanasie cel Mare 
spune că: „Cel care unge pe altul cu aromate, el mai întâi miroase frumos”, adică el 
este cel dintâi beneficiar al miresmelor pe care le îndreaptă către altul. Aşa este şi cu 
bucuria creştină, dacă ne putem face lucrători de bucurie, vom putea avea şi noi 
bucurie din bucuria altora. 


Nu se poate să fii un creştin bun şi să nu ai parte de bucurie. 

Rugăciunea nu trebuie făcută neapărat pentru bucurie, bucuria vine de la sine. 

Sunt unii care cred că acesta-i rostul creştinului: să plângă. Dumnezeu să le ajute la 
cei care vor să plângă, să plângă, dar să ştiţi că nu asta e atitudinea cea adevărată. 
Atitudinea cea adevărată este atitudinea bucuriei: „Ca bucuria Mea s-o aibă deplină 


întru ei”, „Acestea vi le spun ca bucuria Mea să fie deplină întru voi”. Spune Domnul 

Hristos - tot în Sfânta Evanghelie de la Ioan găsim cuvântul acesta, în capitolul al 16- 
lea: „Voi sunteți trişti iar lumea se bucură. Femeia, când e să nască, se întristează că 
a venit ceasul ei — deci a venit ceas de durere — dar după ce a născut copilul se bucură 
că s-a născut om pe lume. Şi voi acum sunteți trişti — erau trişti ucenicii pentru 
suferințele Domnului Hristos - dar iarăşi Mă veţi vedea şi se va bucura inima voastră 
şi bucuria voastră nimeni nu o va lua de la voi” (loan 16, 20-22). Iată atâtea şi atâtea 
gânduri care dau bucurie, care sunt temeiuri pentru bucurie, care trebuie să ne facă 
să ne reproşăm întristările şi împuţținările şi întunecările câte le putem avea. 


Orice bucurie care porneşte din Dumnezeu e o bucurie pe care ţi-o dă Dumnezeu. 


Mi-aduc aminte că în casa noastră, cândva, a fost vorba de o cântare în care erau 
cuprinse cuvintele: „Bucurie, bucurie, vorbă frumoasă în pustie”. Parcă ar fi vrut 
cineva să spună, prin aceste versuri, că bucuria e ceva absent din viața omului, că e o 
vorbă frumoasă, dar o vorbă frumoasă degeaba, pentru că nu se realizează sau nu se 
prea realizează. Cine a alcătuit textul cântării respective şi a spus cuvântul acesta, se 
vede că a privit în jur şi a văzut multe necazuri în lumea aceasta şi s-a gândit că oare 
în acest context existenţial, în lumea aceasta, ar putea cineva să se bucure cu 
adevărat? Adevărul este că noi, cei care avem credinţa creştină şi care avem o 
experienţă duhovnicească, ştim că bucuria e o realitate pentru cel ce crede. 


Bucuria succesului poate să fie o împlinire, dar o împlinire adevărată trebuie să vină 
din ceva mai presus de noi. 


BUNĂTATEA 


E adevărat că în Pateric se spune, de pildă, că un părinte „din multa bunătate nu mai 
ştia ce e răutatea”. Era aşa de statornicit în bine încât nu mai putea presupune 
răutatea. Gândiţivă ce deosebire mare e între părintele acela şi noi. Noi ce facem? Din 
multă răutate nu mai putem presupune bunătatea! 


Cineva care nu este bun cu toţi, nu-i bun. În Pateric este o zicere a Sfântului Macarie: 
„Cu un cuvânt bun şi pe cel rău îl faci bun, iar cu un cuvânt rău şi pe cel bun îl faci 
rău”. Bineânţeles, este vorba de o răutate relativă şi de o bunătate relativă, oscilantă şi 
fluctuantă. Noi trebuie să fim totdeauna buni. Cine e şi rău, nu se aseamănă cu 
Domnul Hristos, pentru că Domnul Hristos este totdeauna bun. 


Ştiţi că despre Sfântul Macarie se spunea că a fost „dumnezeu pământesc” (parcă te ia 
groaza când auzi un astfel de cuvânt în Pateric: dumnezeu pământesc!). De ce 
dumnezeu pământesc? Pentru că aşa cum Dumnezeu acoperă lumea, aşa acoperea şi 
el păcatele oamenilor: pe cele pe care le vedea, ca şi cum nu le-ar fi văzut, pe cele pe 
care le auzea, ca şi când n-ar fi auzit de ele. 

Aşa face Domnul Hristos, aşa trebuie să facem şi noi! Să fim buni, să fim înțelegători, 
să fim milostivi, să fim iertători. Şi cu asta n-am făcut totul! Mai trebuie să facem 
ceva: Domnul Hristos a spus despre Sine că: „Fiul Omului n-a venit să 1 se slujească, 
ci ca să slujească El şi să-şi dea sufletul, preț de răscumpărare pentru mulți” (Matei 
20, 28). Deci să fim în slujba oamenilor, în slujba altora. 

Când ucenicii au vrut să-i lase pe oameni să se descurce singuri - „Dă drumul 
mulțimilor să se ducă să-şi cumpere de mâncare” -, Domnul Hristos a zis: „N-au 

trebuință să se ducă; dațţi-le voi lor să mănânce” (Matei 14, 16) — adică întâi gândiți-vă 
ce puteți face voi pentru ei, nu ce poate face altul. 


Dacă facem aşa, dacă ne gândim ce putem face noi pentru omul de lângă noi, nu ce ar 
putea face altul, atunci suntem ascultători de Domnul Hristos şi suntem pe calea 
îmbunătățirii sufleteşti. Fiind pe calea îmbunătăţirii sufleteşti, suntem nu numai 
gânditori la Hristos, gânditori de Hristos, ci şi hristofori. 


CALENDARUL 


Vom ajunge noi odată să avem sărbătorile, Naşterea Domnului, Paştele, împreună cu 
catolicii? 


Crăciunul îl avem odată cu ei, cei care suntem cu calendarul îndreptat. Paştele nu le 
putem avea cu ei pentru că nu toți ortodocşii au primit calendarul îndreptat, şi atunci 
ne-am despărțit noi între noi. Şi atunci s-a găsit modalitatea aceasta: primim 
calendarul îndreptat. De ce? Pentru că nu este al Bisericii calendarul, cum zic cei care 
nu au primit calendarul îndreptat, şi zic „sfântul calendar”. Nu au dreptate, pentru că 
nu Biserica a creat calendarul, aşa cum nu Biserica a creat scrisul, aşa cum nu 
Biserica a creat limbajul. Toate acestea le-a luat Biserica de la cei care le aveau atunci 
când a apărut Biserica. Şi dacă calendarul atunci a fost neândreptat şi între timp s-a 
reformat calendarul, Biserica nu poate să zică: eu rămân la calendarul vechi, că acela 
e sfânt şi acesta e pângărit. Nu e aşa. Sunt unii care nu judecă aşa şi atunci s-a ajuns 
la o neunire între noi ortodocşii, pentru că numai ortodocşii nu au primit calendarul 
îndreptat. Şi atunci Crăciunul îl ţinem la 25 decembrie, după calendarul îndreptat. Şi 
cei care nu au primit calendarul îndreptat tot la 25 decembrie, numai că 25 decembrie 
corespunde cu 6 ianuarie. Ce să facem? Să ne vedem de cale şi să facem ce putem să 
facem în condiţiile noastre. Nu are rost să ne certăm pentru lucruri care nu sunt ale 
noastre. 


Mitropolitul Nicolae Bălan, Dumnezeu să-l odihnească, zicea că ceea ce ne uneşte e 
mai mult decât ceea ce ne desparte. 


CANONUL ŞI PRAVILA 


Omul, dacă calcă canonul, e vinovat, dar există şi situaţia în care omul nu poate să-şi 
împlinească canonul. De pildă, au venit la mine la spovedit nişte femei care au fost pe 
la Mănăstirea Sihăstria şi au primit acolo canon să mănânce lunea, miercurea şi 
vinerea fără ulei, deci post deplin. Lucrul acesta l-au primit pentru că au mâncat de 
dulce în post, nu ştiu când. Dar, ce se întâmplă: cei care le-au dat canonul ăsta — care 
poate că stau toată ziua la umbră - poate că n-au săpat niciodată la cucuruz să vadă 
cum e să sapi fără să mănânci, fără să te hrăneşti. „Zamă mănânci, zamă poţi!”, cum 
zicem noi prin Ardeal. Deci, femeile au încercat să facă ceea ce li s-a spus şi, 
bineânțeles, n-au putut să facă. Şi au venit la mine şi mi-au zis: „Părinte, ce ne facem, 
că nu ne putem săpa cucuruzul în condițiile astea!”. Şi bineânţeles că eu am fost mai 
larg decât cei de la Sihăstria şi le-am spus: „Mâncaţi cum se cade. Mâncaţi cu ulei, 
dar mâncaţi de post, totuşi. După aceea vă vine puterea şi vă săpați cucuruzul”. 

Daţi un canon pentru pierderea fecioriei? 


Adică cum să dau un canon, eu personal dacă dau canon? Eu personal, sau ce învață 
Biserica în chestiunea aceasta? 


Personal. 


Dragă, mai întâi de toate canonul e necazul care vine după asta şi frământarea de 
conştiinţă. Eu personal nu prea scormonesc prin subteranele oamenilor, dar 
bineânţeles dacă omul mărturiseşte, îi dau canon pentru păcate de felul acesta doi ani 
de zile oprire de la Sfânta Împărtăşanie. Asta nu înseamnă că neapărat trebuie să 
treacă doi ani. Sfântul loan Gură de Aur are un cuvânt, în Comentariul la Epistola II 
către Corinteni, în care spune: „Pe mine nu mă interesează anii, ci mă interesează 
vindecarea. Dacă s-a vindecat, de ce să mai aşteptăm să treacă anii, şi dacă nu s-a 
vindecat, ce folos că au trecut anii?”. Trebuie să găsim modalitatea să vedem în ce 
măsură omul se încadrează în împlinirea datoriilor pe care le are el în fața lui 
Dumnezeu. Pentru că să ştiţi că păcatele nu trebuie categorisite după un şablon, ci 
trebuie categorisite după felul în care se raportează oamenii cu păcat la un lucru. De 
pildă, la mine a venit cândva un cetățean din părțile Făgăraşului, şi zice către mine: 
„Părinte, eu am un păcat mare, mare de tot”. Şi eu când am auzit aşa, am zis: „Bine, 
dar ai putea totuşi să-l spui?” Şi a spus: „Da părinte, că îl ştie tot satul”. Şi să ştiţi că 
a fost ceva grav, într-adevăr grav: „Părinte, eu am omorât pe un fiu al meu”. Într-o 
împrejurare în care el de fapt nu a dorit să omoare. S-a bătut cu soția lui, copilul a 
intrat între ei — nici nu am mai întrebat: şi cum l-ai lovit? L-a lovit şi a murit. Şi a 
făcut omul nouă ani de închisoare. Şi m-am gândit: a făcut nouă ani de închisoare, ce 
să-i mai dau eu încă nouă ani sau nu ştiu ce? Mai ales că nu a vrut. Zic către el — în 
gândul meu am zis: îl las să se împărtăşească, am zis eu în gând dar nu i-am spus 
nimic: „La biserică mergi?” Zice: „Nu, părinte”. Şi asta o ştie tot satul, probabil. „Te 
rogi dimineața şi seara?” „Nu mă prea rog”. „Posteşti?” „Nu!” Şi am zis: „Acestea care le 
faci tu acum sunt mai mari decât acela care l-ai făcut, că acela l-ai făcut într-o clipă, 
dar acestea le faci, uite, zi de zi”. Aşa că lucrurile nu pot fi gândite numai aşa, că 
acesta-i păcatul cel mai mare. Păcatul cel mai mare e păcatul care-l faci, dacă-i vorba, 
păcatul în care eşti. 


Eu nu aplic niciodată canoanele Bisericii întocmai. Pentru desfrânare să dau 5-7 ani 
de oprire de la Sfânta Împărtăşanie, pentru adulter să dau 14 ani. Nu. Pentru că m- 
am orientat după opinia Părintelui Dumitru Stăniloae, exprimată în Dogmatica, în 
legătură cu spovedania, unde spune că el ar recomanda ca preoții să nu dea mai mult 
de 3 ani oprire de la Sfânta Împărtășanie. Şi atunci eu m-am ţinut de asta. Pentru 
păcatele cele mai mari dau 3 ani de oprire de la Sfânta Împărtăşanie. De exemplu: 
pentru avort, pentru ucidere aş da 3 ani. Dar, în cazul acesta, omul ar trebui să fie 
angajat în cele ale credinţei. 


Îmi spunea cineva că citeşte în fiecare zi o Psaltire în patru ceasuri. Păi zic: faci 
exerciții de citire. Asta nu înseamnă că te rogi. Hocus pocus preparatus. Asta nu-i 
rugăciune. Nu trebuie să fii asuprit de propriile tale rugăciuni, ci trebuie să-ți 
rânduieşti lucrurile în aşa fel încât să faci față şi la celelalte îndatoriri pe care le ai. 


Nu am pretenţia să se roage omul ore întregi, că nu are vreme. Două categorii de 
oameni au vreme: pensionarii şi şomerii. Da” nici ei nu se roagă. 

Zicea Părintele Serafim Popescu: „Toate merg după tipic, numa-n suflet nu-i nimic”. 


Dumnezeu ştie neputințele omului şi primeşte şi neputinţele în loc de pravilă. Aceasta 
nu înseamnă că nu-ți faci pravila în cazul când nu poți să ţi-o faci! E ca şi când ţi-ai 
făcut-o, dacă ajungi la neputința de a ţi-o face, dar doreşti totuşi s-o faci. În cazul 
acesta, fără pravilă - eşti cu pravilă! 


CĂLUGĂRIA 


Călugăria este elita Bisericii. 
La câţi ani se intră în viața monahală? 


Păi unii intră de pe la 5 ani, 6 ani, de exemplu sunt maici care îşi aduc nepoatele la 
mănăstire de când sunt mici de tot şi le cresc acolo. Dar acuma se fac şi nişte abuzuri 
nepermise. De exemplu sunt tineri care merg la mănăstire la 15, 16 ani şi imediat îi 
face rasofori şi călugări. Nu e corect, pentru că omul nu ajunge să se verifice pe el 
însuşi. Trebuie lăsat omul să fie verificat, pentru că sunt atâţia care nu merg cu 
vocație monahală la mănăstire, şi atunci înseamnă să încurci omul. Totuşi zic eu aşa 
acuma, că vârsta la care se intră în viața monahală ar fi vârsta la care se intră în viața 
de familie. Deci când te poţi căsători te poţi şi călugări, numai să ştii ce faci. 


În acelaşi sens, Părinte, în ce măsură încalcă cineva măsura cinstirii părinţilor dacă se 
călugăreşte fără voia acestora? 


Călugăria, în general, nu este înțeleasă de oamenii care nu au o înclinare religioasă 
deosebită. Sunt puţini părinții careşi doresc să fie copiii lor călugări. Nu s-ar putea 
zice că numai atunci poți să te faci călugăr, când părinţii sunt de acord cu asta, 
pentru că părinții nu sunt de acord. Până la urmă acceptă o situație, dar nu o doresc 
şi, în cazul acesta, urmând lui Dumnezeu, ai putea zice că eşti pe o treaptă 
superioară, nu se mai pune problema cinstirii părinţilor, pentru că îi cinsteşti prin 
faptul că eşti călugăr. A fi călugăr este o cinste ce se răsfrânge şi asupra părinților. Şi 
chiar dacă nu înţeleg lucrul acesta, ei sunt cinstiți ca părinți ai unui călugăr. Nu se 
face dintro răzvrătire pornirea la călugărie, nu se face dintro oponenţă față de părinți, 
ci se face dintro apropiere față de Dumnezeu, dintro râvnă pentru Dumnezeu şi, în 
cazul acesta, părinţii nu mai trebuie să fie implicați, nu mai trebuie să fie ca o piedică. 


Undeva, se spune într-un psalm: „Ascultă, fiică, şi vezi şi uită pe poporul tău şi casa 
părintelui tău”. Acesta pare un cuvânt care nu s-ar potrivi cu ceea ce vrea Dumnezeu 
când spune: „Cinsteşte pe tatăl tău şi pe mama ta”, însă, când e vorba de lucruri 
superioare relațiilor părinţi-copii, în sensul că sunt relații Dumnezeu-om, acolo, cred 
că nu mai e cazul să se aibă în vedere relația a doua, în loc de relația primă. Până la 
urma îi va linişti Dumnezeu şi pe părinți şi dacă nu, îşi vor duce greutatea pe care leo 
dă, nu copilul care se duce la călugărie, ci lipsa lor de înțelegere pentru călugărie. 


Părinte, cum poate fi privit regretul călugărului că nu şia îngrijit părinţii pe patul de 
moarte, de exemplu? Ce poate cauza un astfel de regret: neâmplinirea desăvârşirii, 
urmărită în monahism, sau cerința obiectivă a cinstirii părinților? 

Dragă, sunt atâția oameni care, fără să fie călugări nu sunt în situația de ai îngriji pe 
părinți pe patul de moarte. Sunt atâția oameni care nu pot săi îngrijească pe părinți la 
bătrânețe, fără să fie călugări. Aşa încât, nu se pune problema aceasta. Dumnezeu 
trebuie să găsească modalitatea de a fi îngrijiţi şi părinţii celor care au copii călugări şi 
care nu se mai pot îngriji de ei. 


Cineva care vrea să devină călugăr este bine să trăiască acolo unde se găseşte 
călugăria, până când ajunge să se ducă la mănăstire, adică să fie călugăr. Dacă eşti 
student, să fii cum ar fi un călugăr-student, dacă eşti muncitor, să fii cum ar fi un 
călugăr-muncitor, adică săți faci datoria în condiţiile călugăriei, iar dacă va fi să 
ajungi la călugărie, țiai pregătit călugăria, iar dacă va fi să ajungi la căsătorie, ţiai 
pregătit şi căsătoria prin viața superioară pe care ai duso înainte de căsătorie. 
Important este să ajungi tu personal să simți careți este rostul, adică până nu eşti 
hotărât ce ai de făcut, faci ce poţi în condiţiile tale. 


Părinte, unii dintre tinerii de astăzi cred că a te mântui e mai uşor în călugărie decât 
în familie. 


Nu se pune problema aceasta. Bine, cine o pune o poate pune, însă, în realitate, 
fiecare îşi merge pe calea lui. Nu se poate spune că toată lumea, ca să se mântuiască, 
trebuie să se călugărească. Şi în mănăstiri sunt căderi şi în viața comună sunt 
ridicări. Martiri, în general, nau fost dintre călugări, au fost dintre oameni obişnuiţi. 
Părintele Arsenie Boca, când am venit eu pentru prima oară aici (la mănăstire), mi-a 
spus un cuvânt formulat aşa: „Nu toți cei din lume se prăpădesc, şi nu toți din 
mănăstire se mântuiesc”. Poţi fi improvizat şi în mănăstire, după cum poți fi om 
superior şi în viața obişnuită. Important nu e stilul de viață, ci important e felul de 
angajare întro viață după voia lui Dumnezeu. 


Călugăria ortodoxă este o călugărie în anonimat. Toţi cei care se afirmă pe ei prin 
călugăria însăşi, nu ştiu ce-i lepădarea de sine şi nici ce este începutul cel bun. Există 
posibilitatea unei afirmări în călugărie şi prin călugărie; aceasta însă nu duce la 
desăvârşire, ci la înrăutățire. Călugăria fără lepădare de sine, fără ascultare, fără 
smerenie nici nu există. Am putea spune că de fapt, călugăria încetează cu fiecare 
încălcare a voturilor monahale. 


Ceea ce mă nemulțumeşte pe mine personal este că mulți dintre călugări nu au virtuți 
sociale şi că nu se realizează în călugărie virtuțile sociale cum se realizează în viața de 
familie. 


Nu poate avea linişte, nici chiar în condiţii de linişte, cel ce se retrage ca să se poată 
afirma cu liniştea şi cu pustinicia sa. 


Între necălugărie şi călugărie nu există o graniță. 

Răutatea e o negare a călugăriei. Bunătatea e o afirmare a călugăriei. Aşa că dacă le 
doresc ceva tuturor călugărilor, atât pentru ziua de astăzi, cât şi pentru cealaltă vreme 
a vieţii lor, le doresc din toată inima să fie buni ca să se asemene cu Bunul 


Dumnezeu. 


Ceea ce ne lipseşte nu sunt îndrumările, căci de acestea avem destule, ci ne lipseşte o 
angajare reală, un mediu favorizant înnoirilor, o râvnă pentru mai mult şi mai bine. 

Înnoirea monahismului nu se poate face prin dispoziţii venite de sus, nici prin 
îndrumări date de mai-marii noştri, ci ea trebuie făcută cu mijloacele pe care le avem 
la mănăstirile noastre, cu oamenii capabili de mai mult şi de mai bine. 


Îmi vine în minte un cuvânt pe care mi l-a spus Părintele Neonil Ştefan, starețul 
Mănăstirii Frăsinei. Sfinția Sa ne-a spus că atunci când a fost făcut călugăr, cineva 
din mănăstire i-a zis: „Acuma călugăr te-ai făcut. Să vedem când te vei face om de 
treabă”. 


Ceva asemănător am aflat din cele spuse despre Părintele Sava din Mănăstirea 
Dragomirna. Sfinția Sa, când venea un frate la mănăstire îl primea cu bucurie şi îi 
spunea: „Bine ai venit frate. Prin venirea frăției tale se va înmulți rugăciunea”. lar 
dacă acelaşi frate, după o vreme, îşi exprima dorința să se retragă din mănăstire, 
Părintele-i spunea: „Bine frate. Prin plecarea ta se vor împuţina ispitele”. 


Părintele Serafim Popescu spunea uneori: „Aici la noi la mănăstire ar putea fi raiul pe 
pământ”. Replica mea la această afirmație a fost: „Da, însă cu alți oameni”. Noi la 
măsurile la care suntem facem mai puțin decât ar trebui făcut pentru ca să se poată 
realiza în cadrul mănăstirii noastre raiul pe pământ. Nu suntem capabili de rai. 


CĂLUGĂRII 


Cuvântul „călugăr” vine de la grecescul „kalos gheron” şi înseamnă „bătrân frumos”. 
Bătrân frumos! Este un ideal! Să fii bătrân uneori este un avantaj, alteori este un 
handicap. Bătrâneţea vine diferit la oameni. Unii ajung bătrâni cu cuviință, alții ajung 
la o bătrâneţe pe care poporul o exprimă în versurile: „Bătrâneţe haine grele / Ce n-aş 
da să scap de ele”. 


Un călugăr adevărat trebuie să fie „bătrân frumos”! Fie că este la tinerețe, fie că este la 
bătrânețe, trebuie să aibă o frumusețe sufletească; fără să se mai împiedice în 
nimicurile veacului acestuia, fără să îmbătrânească şi patimile lui cu el, ci să lichideze 
tot ce mai are de lichidat. În loc de patimi să ajungă la virtuţi, să fie un om odihnitor, 
un om care nu a trăit degeaba, un om care aduce ceva în conştiinţa altora. 


Ce înseamnă bătrân? Înseamnă şi înțelept. Dacă eşti călugăr, trebuie să fii bătrân 
înainte de bătrânețe, deci echilibrat, cinstit, înțelept, să ai calitățile bătrânului. Să fii 
ponderat mai mult decât un tânăr (poţi să ai entuziasmul tânărului dacă mai eşti 
capabil de entuziasmul tânărului). În orice caz, dacă eşti bătrân de la tinereţe, adică 
echilibrat, ponderat, înțelept, angajat cu seriozitate, în cazul acesta ai şi calitățile 
bătrânului, ai şi capacităţile tânărului. 


Mare lucru să fie un călugăr tânăr cu calități de bătrân. Încă o dată vă spun: când zic 
„bătrân”, nu mă gândesc că omul acela nu mai face nimic, că a ajuns la inactivitate 
pentru că-i bătrân şi deci a încheiat socotelile cu lumea aceasta. Nu! Mă gândesc la 
bătrânul acela care face tot ce poate, care aduce experiența lui de o viață, concluziile 
lui de o viață, în fața lui Dumnezeu şi în fața oamenilor. 


Cei care sunt la tinereţe şi se pregătesc de viață, trebuie să ştie că bătrânețea, 
maturitatea, tinerețea, copilăria şi toate vârstele omului sunt un dar de la Dumnezeu, 

la care ajung mai ales aceia care au o tinerețe curată, o tinereţe cinstită. Viața de 
familie aşa cum a lăsat-o Dumnezeu şi cum o vrea Dumnezeu, este un dar de la 
Dumnezeu. Dar există şi posibilitatea să treci de viața de familie, mai sus. Dacă treci 
de viața de familie ca să ajungi la o viață superioară, fără să te oblige cineva la 
aceasta, atunci trebuie să fii bătrân înainte de bătrânețe. 


Un călugăr trebuie să fie un bătrân frumos, un bătrân îmbunătăţit, un bătrân de care 
se bucură oamenii. De călugăr să te bucuri de la tinerețe până la bătrânețe. De când 
eşti tânăr, dacă te faci călugăr, poţi să fii frumos sufleteşte, să se bucure oamenii de 
existența ta cum se bucură de o floare, cum se bucură de o apă limpede, cum se 
bucură de un peisaj frumos, de un răsărit de soare, de un apus de soare, cum se 
bucură oamenii de lucrurile frumoase din jurul lor. Toate lucrurile le-a făcut 
Dumnezeu să fie frumoase şi la văz, şi la gust, şi la miros. Gândiţi-vă la un fagure de 
miere: cât este de minunat! Şi miroase frumos... şi dulceaţă are... şi culoare plăcută... 


Bătrâneţea călugărului nu vine doar la bătrâneţe, poate să fie şi la tinereţe. 


Un călugăr trebuie să trăiască pe pământ ca în cer. Să-şi găsească timp cât mai mult 
pentru a sta în fața lui Dumnezeu. Nu cu cartea deschisă pe masă, cu lumânarea 
aprinsă, cu candela... ci cu inima deschisă pentru Dumnezeu, cu gândul la 
Dumnezeu. 


Călugăria presupune oameni de excepție. Oameni de excepţie! Omul obişnuit nu poate 
fi călugăr! Dacă devine călugăr, nu este călugăr deplin, este un improvizat în 
călugărie. 


Când vrei să fii călugăr, ar fi bine să fii călugăr înainte de a fi călugăr. 


În ziua când am depus voturile monahale (âmpreună cu încă doi candidaţi), 
mitropolitul de atunci a zis: „Voi, astăzi, ați propovăduit mai mult decât oricând în 
viața voastră de până acum şi ați dovedit lumii, credincioşilor care au fost de față, că 
există şi un alt mod de viețuire decât viața comună, a celor mulți”. 


Un părinte de la Frăsinei, Neonil Ştefan, care acum este stareț, a fost cândva la noi la 
mănăstire şi ne-a spus un lucru care mie mi-a plăcut tare mult. A spus că părintele 
care era stareț când s-a făcut el călugăr, i-a zis aşa: „Acum călugăr te-ai făcut, să 
vedem când o să te faci om de treabă!”. Să ştiţi că nu-s nişte glume! Poţi să ajungi 
improvizat pentru că ai ajuns să te faci călugăr înainte de vreme. 


Părintele Arsenie Boca, Dumnezeu să-l odihnească, avea o vorbă: „Unii dintre călugări 
nu sunt călugări, ci cuiere de haine călugăreşti”. 

Cineva zice către mine: „Părinte, şi eu sunt călugăr de rasă, dar sunt fără rasă; că 
sunt şi călugări cu rasă şi nu sunt de rasă”. 


Mama mea, Dumnezeu s-o odihnească, îmi spunea că o femeie de la noi, lelea Sana lui 
Adam, cânta iarna în şezătoare un cântec, nu i-am ştiut niciodată melodia, dar rețin 


versurile: 


„Pe dealul cu strugurii 

Plimbă-să călugării, 
Blăstămându-şi părinții: 
De ce i-or călugărit, 

Şi nu i-or căsătorit?”. 


Este un punct de vedere, o zicere, care poate fi adevărată sau nu, pentru că, în 
general, nu părinții îi îndrumă pe copii să se călugărească. Numai că sunt unii care se 
fac călugări înainte de vreme, înainte de a şti ce fac când se fac călugări şi aceştia, în 
general, sunt improvizați şi ratați. 


Unii nu-s nici de mănăstire şi nu-s nici de lumea asta. La mănăstire se zice că unii-s 
de rugă iar alții-s de fugă. 


Un călugăr trist e un călugăr cu luminile stinse. 


CĂSĂTORIA ALBĂ 


Să ştiţi că eu nu sunt pentru căsătoria albă. Ai putea zice că aceasta e un fel de 
caricatură, din punct de vedere obiectiv vorbind. Biserica noastră, poate pentru a-i 
îndemna pe oameni să fie cât mai abstinenţi, cunoaşte nişte sfinți care au trăit în 
căsătorie albă. De exemplu Sfinții Galaction şi Epistimi, care se pomenesc în 5 
noiembrie. Totuşi, faptul că Biserica noastră, în Slujba Cununiei, insistă asupra 
copiilor, în sensul că se fac cereri către Dumnezeu pentru „a vedea ei pe fiii fiilor lor”, 
pentru a se bucura la vederea fiilor şi fiicelor lor, înseamnă că angajarea în căsătorie 
trebuie să fie totală, nu parțială. Şi apoi, nu ştiu de ce să trăieşti cu cineva cu titlul 
„sunt căsătorit” şi cu o viață de necăsătorit. E bine ca fiecare să-şi găsească 
modalitatea lui de a se încadra. Adică, dacă eşti căsătorit, să fii căsătorit cum sunt toți 
oamenii căsătoriți, iar dacă nu vrei să fii căsătorit, să fii necăsătorit, de unul singur, şi 
Dumnezeu să-ți ajute. 


CEREREA 


Dacă cerem de la Dumnezeu lucruri care nu ni se cuvin şi lucruri pe care nu vrea 
Dumnezeu să ni le dea, pentru că nu are în plan cu noi să ni le dea, atunci nu 
ajungem unde trebuie. 


CERTURILE 


Să ştiţi că numai oamenii răi se ceartă, oamenii buni nu se ceartă. Un bun şi-un rău 
nu se ceartă, că cel bun cedează şi cearta-i gata. 

Zice că erau într-o pustie doi călugări şi tare bine se înțelegeau unul cu altul. Şi unul 
dintre ei o zis: Hai să ne certăm şi noi o dată cum se ceartă oamenii din lume. Şi 
celălalt o zis: Hai, da” eu nu mă ştiu certa. Şi celălat o zis: Hai, că te învăţ eu. Şi l-o 
învățat. Zice: Punem între noi o cărămidă şi tu să zici: Cărămida asta-i a mea şi eu o 
să zic: Ba nu-i a ta că-i a mea, şi din asta se face început de ceartă. Şi aşa or făcut. 
Primul o zis: Cărămida asta-i a mea. Şi celălalt o zis: No dacă-i a ta ia-o şi te du cu ea 
cu tot! Şi n-o mai fost nici o ceartă. 


Bineânţeles că asta a fost, cum am zice noi acuma, o ceartă artificială, aşa ca o ceartă 
de scenă, de teatru. Da” cei care se ceartă nu fac scene de teatru, ci se ceartă aşa cum 
le vine. 


Mi-aduc aminte că atunci când eram copil se spunea în familie că şi din pricina 
sărăciei, şi din pricina necazurilor vin certurile. Şi mi se întâmplă şi acum să-mi 
spună oamenii că se ceartă pentru lipsurile în care trăiesc. Şi eu zic întotdeauna: 
Bine, dar dacă vă certaţi, le rezolvațţi, treceţi de lipsuri prin ceartă? Şi toți mărturisesc 
că nu. Deci, cearta nu e un mijloc de înlăturare a răului, ci e o slăbiciune a celor care 
se angajează în felul acesta, pentru că nu câştigi nici un ban când te cerți, nu realizezi 
nici un avantaj când nu eşti în limitele bunei cuviințe. Aşa că oamenii trebuie să evite 
tot ce nu aduce nimic pozitiv, ci aduce multă nemulțumire şi mult negativ în viața de 
toate zilele. 


CERUL 


Noi ştim că este cer, dar nu ştim ce este, spune un părinte duhovnicesc, şi mai 
spunem că cerul este acolo unde este Hristos. Şi dacă cerul este unde-l Domnul 
Hristos, înseamnă că cerul este pretutindenea. 


Maica Domnului a fost numită şi e gândită ca cer. Să ne gândim la o alcătuire de la 
slujba Ceasului I unde zicem: „Cum te vom numi pe tine ceea ce eşti cu dar dăruită? 
Cer, că ai răsărit pe Soarele dreptăţii ...” Deci Maica Domnului e cer, credincioşii care- 
L primesc pe Domnul Hristos în suflet împreună cu Tatăl şi cu Duhul devin cer, aşa 
că cerul poate fi pretutindenea, poate fi în sufletul omului, poate fi undeva în univers. 


Am citit cândva o carte scrisă de Lucian Blaga. Cartea se numeşte Hronicul vârstelor, 
şi acolo el istoriseşte ceva din copilăria lui. Printre altele scrie că odată, mergând şi 
privind spre cer, i se părea că cerul merge împreună cu el. E, de fapt, o senzație pe 
care o au mulți. Ți se pare că şi Soarele merge împreună cu tine, ţi se pare că şi Luna 
merge împreună cu tine. Lucian Blaga avea impresia că cerul merge împreună cu el. 
Şi-atunci s-a gândit la ceva, că dacă cerul merge împreună cu omul, ar putea să facă 
să se despice cerul. Şi-anume, el să meargă într-o direcție şi un alt copil să meargă în 
cealaltă direcție şi să rupă cerul să vadă ce-i în cer. E un gând de copil, dar într-un fel 
un gând care parcă-i mai mult decât un gând de copil — să doreşti să ştii ce-i în cer şi 
să faci cumva să ajungi să găseşti un loc prin care poți privi în cer. 


Bineânțeles, experienţa n-a reuşit, pentru că cine poate despica cerul? Însă idea 


aceasta că cerul merge împreună cu noi este o idee extraordinară. O idee de 
neânchipuit de minunată. Să te gândeşti întotdeauna că unde eşti tu acolo e şi cerul. 

CEZARUL 


Era Mitropolitul Mladin, Dumnezeu să-l odihnească, profesor la Teologie şi era vorba 
că va ajunge Mitropolit. Şi era un inspector de culte, un împuternicit din partea 
statului şi zicea: „Acuma dacă ajungeţi Mitropolit, să spuneţi: «Daţi Cezarului ce e al 
Cezarului şi lui Dumnezeu ce e a lui Dumnezeu»”. Şi zice Mitropolitul: „Am să spun, 
dar să nu ceară nici Cezarul ce nu i se cuvine”. 


CINSTIREA 


Când iubeşti pe cineva îl şi cinsteşti şi dacă nu-l şi cinsteşti, sigur nu-l iubeşti. Aşa că 
porunca cinstirii e legată de porunca iubirii. 


Domnul Hristos ne-a dat şi El pildă în ce priveşte cinstirea de oameni. Am mai spus 
eu cuvântul acesta că Mântuitorul nostru este Dumnezeu care spală picioarele 
omului. 


Nu a rămas în rânduiala Bisericii noastre spălarea picioarelor ca fapt în sine, dar 
duhovniceşte neapărat trebuie să se întâmple. Ce înseamnă să speli picioarele cuiva? 
Înseamnă să te pleci înaintea lui, să te smereşti înaintea lui pe de o parte, deci să-l 
cinsteşti, să-l cinsteşti mai presus de ceea ce eşti tu însuți. Şi mai înseamnă ceva: să-l 
cureți. De obicei oamenii sunt înclinați să scoată în evidență răutățile celor din jurul 
lor, răutăţile aproapelui, ori Domnul Hristos ne învață să ne spălăm unii pe alții. 
Aceasta înseamnă că trebuie să înlăturăm necurățiile şi desigur că o minte curată, o 
minte bună în general, nu scormoneşte în gunoaie, ci înlătură şi spală, curățeşte. Aşa 
că duhovniceşte neapărat trebuie să avem în vedere porunca Mântuitorului de a ne 
curăți unii pe alții, de a ne smeri unii în fața altora, ca să-i cinstim pe oameni. 


Ceea ce au dus femeile mirofore la mormântul Mântuitorului, ceea ce au vrut ele să 
ducă drept cinstire Mântuirorului, nu are preţ. Nu poate fi prețuit cu nimic. De ce? 
Pentru că femeile şi-au pus în miresmele acelea toată inima lor! Inima nu costă. Inima 
lor şi-au pus în miresme. Şi atunci cât a costat? A costat inima mironosițelor. Ori aşa 
ceva nu se poate prețui în bani. 


Putem noi să dăm ceva Domnului Hristos cum au dat femeile mirofore? Aşa cum au 
dat ele nu putem. Dar putem să dăm dorința noastră de cinstire față de Mântuitorul 
nostru lisus Hristos. Care-i mirul nostru acuma? Avem şi noi un mir de dat? Dacă 
avem, care-i mirul nostru? Să ne amintim o alcătuire pe care aţi auzit-o poate-n 
Postul Paştilor. Ea zice aşa: 


„Lacrimi dă-mi mie, Dumnezeule, ca oarecând femeii păcătoase, şi mă învredniceşte să 
ud preacuratele Tale picioare, care pe mine din calea rătăcirii m-au izbăvit. Şi mir de 
bună mireasmă să aduc ie, viață curată întru pocăință mie agonisită, ca să aud şi eu 
glaul Tău cel dorit: credinţa ta te-a mântuit, mergi în pace”. 


Ce-Ţi aduc Doamne? Aş vrea să-Ţi aduc lacrimi şi n-am. Dă-mi lacrimi ca să-Ţi aduc 
lacrimi. Aş vrea să-Ţi aduc mir ca femeia păcătoasă, dar n-am. Dă-mi Tu ceea ce ar 
trebui să-Ţi aduc. Viaţă curată, mirul meu este viață curată întru pocăință mie 
agonisită. Deci viața curată agonisită, câştigată prin pocăință, este mirul nostru! 


32 


La Slujba de la Paşti zicem aşa: „Să mânecăm cu mânecare adâncă şi - fiți atenţi — în 
loc de mir, cântare să aducem Stăpânului”. Deci, avem şi noi un mir al nostru. Care? 
Cântarea. Cântarea de la slujbele noastre, de la Sfânta Liturghie. Cântarea noastră-i 
mirul nostru. Deci, să mânecăm dis de dimineaţă, să plecăm dis de dimineață, şi în 
loc de mir, cântare să aducem Stăpânului. Acesta-i mirul nostru: viața curată şi 
cântarea. 


În Sâmbăta lăsatului sec de carne, când este Sâmbăta morților, este un cuvânt în 
Sinaxarul din acea zi, un cuvânt al Sfântului Atanasie cel Mare, care zice aşa: „Cel ce 
unge cu miresme pe altul, el mai întâi miroase frumos”. Ce înseamnă aceasta? Că 
orice bine pe care îl facem în lumea aceasta este un fel de mir, şi dacă facem un bine 
pentru altul, orice bine am face pentru altul, ne rămâne şi nouă, şi noi rămânem de pe 
urma binelui făcut, rămânem îmbogățţiți cu binele făcut, chiar dacă binele pe care l- 
am făcut nu este anume pentru noi, ci este pentru altcineva. Pentru că nu poţi unge 
cu miresme pe cineva fără ca tu însuţi să te împărtăşeşti mai întâi de mirosul frumos 
al mirului. 


CIVILIZAȚIILE EXTRATERESTRE 
Credeţi că există şi alte civilizaţii, pe alte planete? 


Nu cred nimic, pentru că nu mi s-a descoperit. N-am de unde să ştiu dacă există sau 
nu. Însă, dacă ar exista, nu m-ar deranja cu nimic treaba asta. 


CÎNTAREA 


În ce mod ne putem apropia de Dumnezeu şi prin cântarea psaltică? Despre acest 
lucru se vorbeşte mai puțin în Pateric, considerânduse că este o mai slabă 
concentrare a minții asupra textelor liturgice. 


În învățăturile Părinților duhovniceşti, de exemplu în scrierile Sfântului Petru 
Damaschin, avem afirmaţia că rugăciunea gândită, rugăciunea lăuntrică este 
„desăvârşirea minţii”, iar cântarea este „leac al neputinței”. Biserica a primit cântarea 
ca pe un fel de divertisment. Oamenii se simt mai bine când aud cântânduse, decât 
atunci când ar citi ceva sau când s-ar rosti ceva. Se simt mai bine conduşi către 
Dumnezeu pe aripile cântării. Noi zicem că şi îngerii din ceruri cântă. Ştim că la 
Naşterea Domnului au cântat îngerii: „Mărire întru cei de sus lui Dumnezeu, şi pe 
pământ pace, între oameni bunăvoire...”. Însă pentru o anumită categorie de oameni, 
care sunt mai obişnuiţi cu slujba rostită, cu slujba citită, cu rugăciunea lăuntrică, se 
potriveşte şi rugăciunea aceasta şi ei ocolesc cântarea, zicând că aceia care cântă se şi 
împrăştie mai mult. În realitate, fiecare trebuie să se folosească de mijlocul care i se 
potriveşte lui. Noi, la mănăstire, şi cântăm, şi citim, şi rostim, mă rog, facem cum e 
rânduiala, şi nu zicem că atunci când cântăm ne împrăştiem şi că atunci când nu 
cântăm ne concentrăm. În realitate, poţi să te concentrezi şi când cânţi, dacă ţii seama 
de text şi de cântare, poţi să te împrăştii şi când citeşti, dacă nu ţii seama de texte. 

În Pateric, întradevăr, este câte un loc în care se spune (chiar la Avva Pamvo) că sa 
dus un frate din Pustie în Egipt şi a auzit acolo cântare de psalmi şi slujbe frumoase şi 
sa întors şi a zis: „Părinte, noi ne pierdem sufletul aici în Pustie, nici nu ştii ce frumos 
cântă cei din lume!”. Şiatunci părintele la apostrofat şi ia spus: „Lasă, căi mai bine ce 
facem noi, aceia se împrăştie” etc. Sunt nişte lucruri exagerate. Şi în Pateric poți să 
găseşti exagerări. Sunt nişte lucruri exagerate pe care trebuie să le gândim în 
perspectiva noastră. Adică, dacă nouă ne place cântarea, şi dacă ne plac slujbele cu 
cântare, nu pierdem nimic. Dacă vrem să avem rugăciunea lăuntrică şi necântată, 
putem să o folosim şi pe aceasta, însă în rugăciunea noastră particulară. Important 
este să folosim ceea ce ne stă la îndemână. Dacă Biserica a rânduit să fie slujbe cu 
cântare, să învăţăm să cântăm şi noi. Muzica psaltică e frumoasă, e cam pretențioasă, 
dar e frumoasă. Noi, în Ardeal, avem şi muzică bisericească ardelenească, mai puțin 
pretențioasă, care poate fi cântată mai uşor; fiecare regiune din țara noastră are 
melodiile ei bisericeşti... Important este să ne încadrăm în condiţiile pe care le avem. 


COPIII 


Copiii, care-s chipul lui Dumnezeu în om, sunt mai păstrători ai chipului lui 
Dumnezeu în om, decât omul mare. 


CORNELIU ZELEA CODREANU 


Corneliu Zelea Codreanu a fost cea mai puternică personalitate românească pe care o 
ştiu eu. Nu a mai fost nimeni la nivelul lui! 


CREDINȚA 


Credinţa e cum e cultura: te ţii de ea, o ai; nu te ţii de ea, o pierzi şi pe cea pe careo 
ai. 


Sfântul Marcu Ascetul, în Filocalie, are un cuvânt care zice aşa: „Cel ce primeşte 
cuvintele Cuvântului lui Dumnezeu, primeşte pe Dumnezeu Cuvântul”. Sfântul Marcu 
Ascetul are în vedere în această afirmaţie ceea ce a spus Domnul Hristos când a zis 
către ucenicii Săi: „Cel ce vă primeşte pe voi, pe Mine Mă primeşte, şi cel ce se leapădă 
de voi, de Mine se leapădă” (Luca 10, 16). Şi pornind de la aceasta, Sfântul Marcu 
Ascetul zice că noi Îl primim pe Mântuitorul lisus Hristos când primim cuvântul Lui. 
Dacă nu primim cuvântul Lui, atunci nu-L primim nici pe Domnul Hristos. Cine nu-L 
are pe Domnul Hristos ca Învățător, nu-L poate avea nici ca Mântuitor. „Cel ce vă 
primeşte pe voi - pe ucenicii Mei - Mă primeşte pe Mine, pentru că voi Mă 
reprezentați pe Mine. „Cel ce se leapădă de voi — care Mă reprezentaţi pe Mine - de 
Mine se leapădă şi de Cel care M-a trimis pe Mine”. Aşa este şi cu cuvântul lui 
Dumnezeu: cel ce primeşte Evanghelia, vestea cea bună a propovăduirii, Îl primeşte pe 
Mântuitorul Însuşi. 

Noi de obicei credem că sunt două categorii de oameni: credincioşi şi necredincioşi. 
lată că Sfântul Apostol Pavel mai introduce o categorie de oameni, „mai rău decât 
necredincioşii”. Deci credincioşi care-şi împlinesc datoriile, necredincioşi care se 
declară necredincioşi şi care trăiesc viață de necredincioşi, şi credincioşi care nu sunt 
credincioşi şi nu fac fapte de credincioşi, se declară doar credincioşi, şi zice Sfântul 
Apostol Pavel că aceştia sunt mai rău decât necredincioşii. 


Aveam un cunoscut în tinerețea mea care ştia multe despre ale credinței şi soacra lui 
zicea: „Ştie, dar nu crede”. Adică nu e destul să ştii. Ca să crezi trebuie să realizezi o 
stare sufletească, care, deşi porneşte de la informație, nu e numai informație. 
Părintele Arsenie Boca zicea că: „Cea mai lungă cale e calea care duce de la urechi la 
inimă”, adică de la informație la convingere. Când eşti numai informat e prea puţin. 
Când eşti convins, e cât trebuie. Credinţa înseamnă convingere. 


Tare îmi place mie împrejurarea aceea istorisită în Sfânta Evanghelie de la Marcu, în 
legătură cu omul care a zis: „Cred, Doamne! Ajută necredinţei mele” (Marcu 9, 24). 
Domnul Hristos nu a zis: „Dacă n-ai destulă credință n-am ce-ţi face! Să-ţi înmulțeşti 
credința şi apoi stăm de vorbă”, ci l-a ajutat cu credința câtă a avut-o! Este foarte 
important lucrul acesta: să ai dorința de mai mult, ca să primeşti învrednicirea de la 
Dumnezeu. 


Măsura credinţei este măsura vieții. Dacă vrea cineva să ştie câtă credinţă are şi cum 
îi este credința, cât îi este credința de lucrătoare, trebuie să se cerceteze pe sine în 
privința credinţei şi trebuie să ia aminte la viața pe care o duce, pentru că viața pe 
care o duce este mărturisirea credinței. Deci atâta credință avem, câtă manifestăm în 
viață. Dacă nu manifestăm în viață credința noastră, nu avem credință, chiar dacă 
mărturisim că avem credință. 


Credinţa în Dumnezeu, împreună cu roadele ei, este aşa cum este cultura. Se 
întăreşte pe măsura angajării noastre pentru ea. 


Omul din vremea noastră aderă cu greu la religie; iar în cazul că aderă la religie, 
trăieşte în ea şi prin ea „numai parţial”, nu se predă pe sine total lui Hristos. 


Sfântul loan Gură de Aur are un cuvânt la Paşti, care, dacă ar fi fost singurul pe care 
l-ar fi spus, Sfântul loan Gură de Aur ar fi rămas loan Gură de Aur: „loţi să vă 
îndulciți de ospățul credinței”. Credința noastră este un ospăț, un ospăț care ni se 
oferă şi pe care îl simțim în măsura în care suntem întăriți în credinţă. 


Dumnezeu ne întăreşte pe toți să avem credință în Dumnezeu, şi prin credință biruim. 
Să ajungem să ne dăm seama că normalul nostru este starea în care ne găsim, şi în 
condițiile acestea ne şi mântuim. Omul nu se mântuieşte decât în condiţiile în care 
trăieşte. 


Nu dă lumea aceasta ce poate da credinţa în Dumnezeu! 


În măsura cunoştinței noastre de Dumnezeu, pe măsura legăturii noastre cu 
Dumnezeu, avem viaţă veşnică, avem putere de viaţă. 


Credem şi pe măsura credinței cunoaştem, şi pe măsura cunoştinței iubim pe 
Dumnezeu, şi pe măsura iubirii ajungem să fim fericiţi. Cine crede în Dumnezeu li 

slujeşte lui Dumnezeu, şi cine-l slujeşte lui Dumnezeu Îl cunoaşte pe Dumnezeu, şi 
cine cunoaşte pe Dumnezeu, iubeşte pe Dumnezeu pe măsura cunoştinței, şi are viaţă 
veşnică, iar viaţa este fericire. 


Cunoştinţa de Dumnezeu este fericitoare de suflet. 


Se spune undeva în Pateric: „Apropie-te de omul care se teme de Dumnezeu şi te vei 
teme şi tu de Dumnezeu”. Putem spune tot aşa de bine: „Apropie-te de omul 
credincios şi te vei face şi tu credincios”, pentru că omul credincios are puterea de a 
împărtăşi din credinţa lui şi altora. 


Un creştin adevărat trăieşte în nişte Paşti veşnice. 


Cine are putere sufletească este mai tare decât ispitele, însă faţă de mulți oameni sunt 
mai tari ispitele. De ce te asupreşte un gând? Sunt oameni care sunt îngrijorați mereu 
ce va fi mâine sau aud de tot felul de înarmări, că este ameninţată pacea lumii, se 
gândesc mereu ce va fi, cum va fi, ce va fi cu copiii noştri, au o zdroabă sufletească de 
felul acesta. De ce au oamenii astfel de zdroabe sufleteşti? Pentru că nu-s tari 
sufleteşte, nu au credință în Dumnezeu, n-au credința că nu se poate întâmpla nimic 
în lumea aceasta decât cu îngăduința lui Dumnezeu, cu ştirea şi cu voia Lui. Un om 
credincios are siguranță. De ce are siguranță? Pentru că ştie că nu-i singur în această 
lume şi că nu omul hotăreşte tot ce se întâmplă în lumea aceasta, ci hotăreşte 
Dumnezeu. Aceasta înseamnă tărie sufletească. Să poţi face faţă ispitelor, să poți trece 
peste necazurile care vin, să poţi rămâne senin în toate împrejurările vieţii, să ştii că ai 
putere în tine, dată de la Dumnezeu, care risipeşte toată răutatea şi toate împleticirile 
pe care le aduc ispitele în viaţa noastră. 


Credinţa în Dumnezeu rezolvă toate, dar nu le rezolvă în sensul că schimbă situţiile, ci 
schimbă poziţiile. 


Cel mai mare lucru pe care-l poate da Dumnezeu omului în lumea aceasta este, după 
ce ne dă viaţa şi sănătatea şi câte ne mai dă Dumnezeu, este credinţa în Dumnezeu. 
Ai credinţă în Dumnezeu, ai siguranţă, ai putere. Îţi poţi ridica nu numai patul tău să 
umbli, ci poţi să-i duci şi pe alţii, poţi să ridici şi pe alţii. 


Nu putem ajunge la lucrurile înalte dacă nu le facem pe cele de jos, aşa cum nu 
putem ajunge în vârful scării decât mergând din treaptă în treaptă. 


Necredinţa şi necunoştința lui Dumnezeu este cea mai grea şi mai fără de leac boală a 
sufletului. 


Se spune în Pateric despre unul care s-a dus într-o mănăstire şi unii l-au chemat la 
masă şi s-a dus să mănânce şi el împreună cu obştea mănăstirii. Dar cineva de acolo 
a zis: „Cine l-a chemat pe acesta la masă? Ia dați-l afară!”. Şi l-au dat afară. Şi omul s- 
a dus. După aceea s-au gândit alții: măi, nu-i frumos să-l scoţi pe om de la masă. 
Chemaţi-l iară. Şi s-au dus să-l cheme. Şi a venit omul şi a stat la masă. Şi l-au 
întrebat după aceea unii: „Ce-ai gândit tu în gândul tău când te-au dat afară şi te-ai 
dus şi te-au chemat înapoi şi ai venit? Altul ar fi zis: ce mă chemați acuma după ce m- 
ați dat afară?”. Şi ştiţi ce a zis? A zis: „M-am gândit să fiu ca un câine pe care când îl 
alungi se duce şi când îl chemi se întoarce”. Şi m-a întrebat după aceea cineva: 
Părinte, dacă ar face cineva cu Dumneavoastră aşa, aşa ați face? Apăi să ştiţi că n-am 


36 


fost pus în împrejurări din acestea. Dar dacă într-adevăr am linişte în suflet şi linişte 
realizată prin credința în Dumnezeu, aşa ar trebui să fac. lar dacă nu fac aşa, 
înseamnă că n-am ajuns încă la măsurile la care trebuie să fii biruitor prin credinţă. 


Dacă ajungi să fii liniştit numai în condiţii de liniştire să ştii că nu eşti liniştit. 
Creştinul trebuie să ducă o viaţă în Înviere. 


Sfântul Marcu Ascetul spune: „Credinţa neclintită este un turn întărit şi Hristos se 
face toate celui ce crede”. E un adevăr neclintit, un adevăr indiscutabil. Când Îl ai pe 
Hristos în suflet nu-ți mai trebuie lucrurile veacului acestuia. Mă gândesc din punct 
de vedere spiritual, nu că nu-ți mai trebuie hrană, îmbrăcăminte etc. 


Credinţa în Dumnezeu este o valoare pe care dacă omul nu o are nici el nu este o 
valoare. 


Am ascultat odată un preot vorbind la noi la mănăstire, un preot venit din străinătate, 
un preot romano-catolic. A ținut o mesă în pădure şi am fost şi câțiva dintre noi, şi a 
vorbit în limba franceză pentru cei pe care îi avea în grijă şi s-a referit la pilda cu 
semănătorul şi mi-a rămas de atunci o idee foarte importantă. A zis că acelaşi om 
poate să fie uneori pământ bătătorit, alteori poate să fie pământ pietros pentru 
cuvântul lui Dumnezeu, alteori poate să fie pământ cu spini şi alteori poate să fie 
pământ care reprezintă inima curată şi bună. Tare mi-a plăcut mie ideea asta. 


Să ştiţi că nu-i fără importanţă faptul că Biserica noastră are rânduieli ca în vreme de 
toamnă, când se seamănă grâul, să se citească din Sfânta Evanghelie pilda cu 
semănătorul. Bineânţeles că Domnul Hristos n-a vrut să le dea oamenilor o lecţie de 
agricultură. Domnul Hristos a luat împrejurări din agricultură, din plugărie, ca să-i 
învețe pe oameni lucruri mai presus de lumea aceasta, să-i învețe despre un alt 
semănat. Că nu există numai semănatul de grâu, că nu există numai semănatul de 
plante, ci există şi un semănat spiritual, un semănat duhovnicesc. Eu, de pildă 
acuma, semăn. Semăn prin cuvânt, aduc cuvântul lui Dumnezeu în inimile voastre şi 
voi îl primiți. Unii ca pământ bătătorit, alții ca pământ pietros, alții ca pământ 
împresurat de spini şi alții ca pământ care reprezintă inima curată şi bună. Rod vor 
aduce aceia care primesc cuvântul cu inimă curată şi bună, cu minte de copil 
neâmpotrivitoare, cu inimă curată, primitoare. Cine e aşa, are nădejde să rodească în 
el cuvântul lui Dumnezeu şi acela are urechi de auzit şi aude. 


Sfântul Isaac Sirul spune că: „Casa credinței este mintea de copil şi inima curată”. Şi 
avea de unde să ştie Sfântul Isaac Sirul că credința se întăreşte în inima curată, 
pentru că a citit desigur din Sfânta Evanghelie cuvântul Domnului Hristos că cei care 
au inimă curată şi bună aceia aduc rod întru răbdare. 


Mulţi dintre credincioşii noştri sunt ispitiți de gândul că ar putea înainta în credință, 
că ar putea înainta într-o viață curată, într-o viață deosebită, dacă ar cunoaşte mult. 
Sfântul Marcu Ascetul, însă, atrage atenția asupra faptului că cunoştinţa singură, 
cum zice Sfântul Apostol Pavel, îl îngâmfă pe om, iar împlinirea cuvântului este 
mântuitoare. Credința nelucrătoare, „cunoştinţa singură îl îngâmfă pe om, 
îndemnându-l la nelucrare, iar iubirea zideşte, îndemnându-l la răbdarea tuturor”. 

Se poate credinţă fără cultură, se poate şi cultură fără credinţă. Însă credința fără 
cultură este mai bună decât cultura fără credinţă. 


În România avem mai multă credinţă fără cultură sau invers? 


În România este mai multă necredinţă şi necultură! 


CREDINȚA NOASTRĂ 


Credinţa noastră creştină este credința bucuriei. Noi, credincioşii creştini, trebuie să 
fim oameni ai bucuriei, nu numai înmulțitori, ci şi purtători de bucurie. Trebuie să 
avem o euforie. Bineânţeles că nu trebuie să căutăm lucrul acesta anume, dar nu se 
poate să trăieşti corect şi să nu-ți dea Dumnezeu bucurie. Dumnzeu nu rămâne 
niciodată dator nimănui. Omul rămâne adeseori dator lui Dumnezeu, că nu împlineşte 
poruncile, dar Dumnezeu nu rămâne nimănui dator. Dumnezeu ne dă bucuria, ne 
face purtători de bucurie. 


Nu se poate să fii credincios şi să nu fii bucuros. 


Credinţa noastră este o chemare la bucuria de la Paşti. Ortodoxia, taina ortodoxă, 
trăirea în dreapta credinţă este o trăire în bucurie, o trăire în bucuria nădejdii şi într-o 
bucurie adevărată, într-o bucurie mai presus de fire. Şi necredincioşii au o bucurie a 
lor, dar nu este de calitatea bucuriei pe care o dă credința în Dumnzeu şi bucuriile 
credinţei. 


Ce se va întâmpla cu cei care sunt străini de dreapta credință? 


Noi nu ştim ce face Dumnezeu cu cei care nu se pot folosi de mijloacele pe care ni le-a 
pus la îndemână Dumnezeu. Ceea ce ştim noi este că Dumnezeu poate să schimbe 
multe şi Dumnezeu, fiind El atotputernic, poate găsi modalitatea de a-i ajuta şi pe cei 
care n-au putut să se folosească de mijloacele Harului. Necazul cel mare este nu ce 
urmează după moarte, ce hotărăşte Dumnezeu - pentru că Dumnezeu fiind bun, 
poate să-i ajute pe oameni mult mai mult, eu cred personal că or să se mântuiască 
mult mai mulți oameni decât gândim noi că se mântuiesc —, ci că nu se pot bucura de 
darurile credinței în această viață. Pentru că e un mare dar să te poţi bucura de 
binefacerile credinței. Gândiţi-vă, de pildă, ce lucru minunat este să poți să te rogi, ce 
lucru minunat este să poți să trăieşti un eveniment prin sărbătorire. Cei necredincioşi 
nu au aceste bucurii. Sau vă spuneam, când am vorbit odată despre disciplinarea 
minţii prin rugăciunea de toată vremea, că am avut la Timişoara nişte bucurii pe care 
eram sigur că numai credința în Dumnezeu le dă şi fără credinţă nu poţi avea bucurii, 
nu poți ajunge la calitatea bucuriilor pe care le aduce credința. 


Să căutăm să fim în aşa fel orientaţi, încât să creăm în jurul nostru o atmosferă care 
să impună respect şi celor care altfel ar fi potrivnici. 


Noi nu suntem exclusivişti. Noi ne bucurăm de tot ce-i frumos în lumea aceasta. Ne 
bucurăm de toate producţiile literare înălțătoare de suflet. Mă gândesc de pildă la 
„Mama” de Coşbuc. Le spuneam într-o cuvântare la mănăstire că aşa de mult îmi 
place „Mama” de Coşbuc încât eu aş fi dorit, şi doresc, să fi existat de la întemeierea 

lumii, toată lumea să se fi întâlnit cu această producţie literară. Sau, în Antologia 
Sanscrită se spune, printre altele, că: „Mânia în oamenii cei buni se naşte moartă, se 
topeşte; în cei cuminţi un ceas trăieşte; în semidocți trăieşte luni, cinci ani în proştii 
cei din gloată, iar în mişei viața toată”. Nu-i un cuvânt revelat, dar îi un cuvânt 
adevărat. 


Gândiţi-vă, numai câte se pot descoperi cu mijloace de cunoaştere, de mărire; de 
pildă, cu microscopul sau telescopul se pot descoperi nişte lucruri pe care noi nu le 
putem cunoaşte numai prin puterile noastre. Cam aşa ceva este şi credința noastră: 
un fel de telescop cu care-L vedem pe Domnul Hristos mai presus de noi. 


Credința noastră e o credință a tainelor şi învățătura Bisericii noastre este o 
învățătură de taină şi de taine. 


Credința noastră este o credință despovărătoare. 


CRUCEA 
Creştinismul e cu cruce, dar cu o cruce care aduce bucurie. 
Ce înseamnă asta, să-ţi iei crucea? 


Înseamnă mai multe lucruri, dar între altele şi aceasta: să-ţi iei partea de osteneală 
care ţine de depăşirea de tine însuți, care ține de împlinirea poruncilor lui Dumnezeu. 
Să ştiţi însă că omul care ajunge să-i devină normale virtuțile nu patimile, acela nu 
mai are probleme, nu mai are luptă cu el însuşi, are odihnă. 


Pe la noi, la mănăstire, au trecut nişte călugări francezi catolici care au devenit 
ortodocşi, şi când au trecut pe la noi, catolici fiind ei, un părinte, Placide — poate aţi 
citit cartea Nostalgia Ortodoxiei — a vorbit, era Duminica a treia din Postul Paştilor, 
Duminica Sfintei Cruci, şi îmi aduc aminte clar că a spus: „Crucea este fața lui 
Dumnezeu îndreptată către oameni”. Mi-a plăcut tare mult. Faţa lui Dumnezeu 
îndreptată către oameni. Eu am tradus cuvântarea lui pentru credincioşii care erau în 
biserică şi chiar le-am subliniat lucrul acesta, din partea mea, că e foarte important să 
privim Crucea în felul acesta, ca: „Faţa lui Dumnezeu îndreptată către oameni”. De ce 
e fața lui Dumnezeu îndreptată către oameni? Pentru că Dumnezeu e iubire. În Sfânta 
Scriptură a Noului Testament, în Epistola I Sobornicească a Sfântului Evanghelist 
Ioan, epistolă cu care el a însoțit Evanghelia, se afirmă de două ori că Dumnezeu este 
iubire. 


Crucea este un fel de față a lui Dumnezeu îndreptată către oameni, pentru că 
Dumnezeu este iubire, şi în jertfă se arată iubirea şi în Cruce se arată jertfa şi iubirea 


sau iubirea jertfitoare, deci iubirea lui Dumnezeu. 


Crucea este fața lui Dumnezeu îndreptată către oameni, dar nu-i numai atât, este şi 
Invierea Domnului nostru lisus Hristos, adică biruința prin Înviere. 

CUMPĂTAREA 


Sunt boli de trai bun şi sunt boli de trai rău. Dar boli de trai de mijloc nu sunt. Deci o 
viață echilibrată te scuteşte şi de necazurile pe care le au oamenii care nu duc o viață 
echilibrată. 


CURĂȚENIA ŞI SINCERITATEA 


Un preot zicea că s-ar bucura să aibă o casă de sticlă, să vadă toată lumea ce face el. 
Un cuvânt îndrăzneț, un cuvânt frumos. Da, să te poţi prezenta oriunde şi oricând cu 
ceea ce eşti, cu interiorul tău şi cu exteriorul tău, pentru că viața din exterior este o 
proiectare a vieţii din interior. Aşa că dacă ai o aşezare bună sufletească, proiectezi şi 
în afară ceea ce ai înăuntru şi e excepțional. 


Unde-i sinceritate, acolo-i darul lui Dumnezeu. Dacă eşti sincer îți vorbeşte Dumnezeu 
prin omul acela de la care aştepţi cuvântul lui Dumnezeu. 


CURĂȚIA INIMII 


Domnul Hristos are nevoie de o inimă curată ca să Se descopere, atât cât poate omul 
să înțeleagă din ceea ce este Mântuitorul, aşa încât cel dintâi lucru pe care trebuie să- 
| facem este să insistăm pentru curăţia inimii. 


DATORIA 


Am şi eu un cuvânt care zic că e bine să-l ţină minte şi alţii: Întâi e datoria şi apoi vine 
bucuria. Deci întâi ne facem datoria şi după datorie vine bucuria. 


Să nu aşteptăm să facă Dumnezeu ceea ce trebuie să facem noi. Să ne facem şi noi 
partea noastră în îmbunătăţirea vieții noastre. 


Să nu aşteptăm să facă Dumnezeu decât ceea ce I se cuvine lui Dumnezeu, iar noi să 
ne împlinim partea noastră în mântuirea noastră. 


DELICATEȚEA 


Am un prieten, profesor, şi e foarte delicat. Şi îmi spune el mie odată: „Părinte, mă 
gândesc câteodată cât de delicat e Dumnezeu”. Şi îmi place. Pentru că omul de obicei 
când gândeşte pe Dumnezeu pune ceva şi din sufletul său în cunoştinţa de 
Dumnezeu, şi mai ales sesizează nişte laturi ale persoanelor dumnezeieşti, cât putem 
noi să le cunoaştem, şi după starea lui. 


Trebuie să vă mai spun ceva fain! Şi anume, mie mi-au plăcut totdeauna lucrurile 
delicate! Şi din Pateric mi-au plăcut lucrurile de o delicateţe superioară, de o 
delicateţe impunătoare. Aşa sunt două istorisiri care-mi plac mie foarte mult. Una în 

legătură cu cinstirea între ei a oamenilor. În istorisirile despre Sfântul Ilarion cel Mare, 
se spune că sa dus odată la Sfântul Antonie cel Mare. Şi când la văzut Sfântul Antonie 
cel Mare pe Sfântul Ilarion, care era începător în ale duhovniciei, dar care era socotit 
şi ştia Sfântul Antonie că va fi mare, a zis către el: „Bine ai venit, Luceafărule care 
răsari dimineața!”. Formulă de politețe. Şi să vedeţi ce frumos a răspuns Cuviosul 
Ilarion: „Pace ţie, Stâlpule de lumină care luminezi lumea!”. Pe mine mă impresionează 
lucrurile astea! Poate-s unii care-s ca butucul, nu-i impresionează! Dar sunt nişte 
lucruri extraordinar de frumoase şi, cu cât te apropii de ele, ai mai multă bucurie din 
ele... „Bine ai venit, Luceafărule care răsari dimineața!”, „Pace ţie, Stâlpule de lumină 
care luminezi lumea!”. 


O altă istorisire care îmi umple sufletul de bucurie este la Avva Macarie cel Mare. Se 
spune că Avva Macarie (parcă nici nu-ţi vine să rosteşti aşa ceva, dar nu se poate să 
nu rosteşti, dacă citeşti) sa făcut dumnezeu pământesc, şi spune de ce: pentru că aşa 
cum Dumnezeu acoperă lumea, deci ocroteşte lumea, aşa acoperea şi el păcatele 
oamenilor, pe care le vedea ca şi când nu lear fi văzut, şi cele despre care auzea, ca şi 
când nar fi auzit de ele. Este copleşitor de frumos şi de valoros. Pe Avva Macarie nu-l 
interesau păcatele oamenilor, nu iscodea păcatele oamenilor, nu scormonea în 
păcatele oamenilor. 


DUHOVNICUL 


Este bine ca cel ce învaţă să înveţe şi cu cuvântul şi cu viața. Sfântul Isidor Pelusiotul 
spune că: „Mai bună este viața fără de cuvânt, decât cuvântul fără de viață, dar dacă 
acestea două se vor uni, se alcătuieşte o adevărată icoană a filosofiei”. 


Eu cred că un duhovnic adevărat trebuie să fie neapărat şi văzător cu duhul. Dacă nu 
e şi văzător cu duhul, e improvizat şi e întrebuințat ca un fel de funcționar în 
chestiunea duhovniciei. Eu personal, de exemplu, nu sunt văzător cu duhul şi nici nu 
mă consider că sunt un duhovnic bun, tocmai de aceea că nu sunt văzător cu duhul. 
Adică eu mă bazez pe ceea ce spune omul, nu pe ceea ce ştiu eu despre el. Şi-ar trebui 
să ştiu eu despre el înainte de-a-mi spune el. Aşa ar trebui să fie orice duhovnic, dar 
nu ştiu care-i duhovnicul acela care e la măsura aceasta. 


Important este să ceri de la Dumnezeu omul care să te poată ajuta şi în acelaşi timp 
să ceri de la Dumnezeu şi smerenia de a-l asculta. 


Cei mai mulți dintre credincioşii noştri nu au duhovnic. Cei care se spovedesc o 
singură dată pe an, în Postul Paştilor, poţi să zici că nau duhovnic. Unii se spovedesc 
în două minute, poate nici două minute, acela poţi să zici că nare duhovnic! Duhovnic 
are acela care se orientează, care întreabă, care ştie să urmărească o chestiune, care 
vrea să aibă o soluție, care ţine legătură cu duhovnicul. Dacă nu-i aşa, nare duhovnic, 
are un preot la care sa spovedit şi Doamneajută! 


Părinte Teofil, de ce avem nevoie de un duhovnic, de un îndrumător în viață? 
E bine să avem duhovnic, pentru că e bine să ne verificăm cu o conştiinţă străină de 
conştiinţa noastră şi cu o conştiinţă superioară conştiinţei noastre. Avem nevoie de un 


om străvăzător, un om care poate să-şi dea seama de nişte situații pe care noi înşine, 

părtinitori fiind, nu le putem sesiza şi nu le putem rezolva. Şi atunci e nevoie de 
cineva între noi şi Dumnezeu, un om al lui Dumnezeu, care să ne descopere voia lui 
Dumnezeu, avem nevoie de un om care să asculte mărturisirile noastre, care pentru 
noi înseamnă şi o uşurare sufletească. Avem nevoie de un om care să ştie mai bine 
decât noi ce trebuie să facem ca să înlăturăm din viața noastră cele rele şi să ne 
întărim în cele bune. 


Este suficient să te spovedeşti doar la un singur duhovnic? Ce părere aveţi despre 
faptul de a avea mai mulți duhovnici, de a căuta un duhovnic care ţi se pare cel mai 
bun? 


E foarte greu de ştiut! Eu, personal, cred că nu trebuie neapărat să te spovedeşti la un 
singur duhovnic, după ce tea pus un duhovnic pe cale bună. Vin atâţia oameni la 
spovedit, care nu ştiu ce să spună, în sensul că nu-i interesează, nu iau aminte la 
sufletul lor. Dar sunt şi oameni care trăiesc o viaţă superioară şi nau ce spune, la 
drept vorbind! Pentru că lucrurile nus chiar aşa, cum zic unii: „Părinte, la tot pasul 
păcătuim!”. Nu-i adevărat! Păcatul este călcarea legii lui Dumnezeu cu deplină voință 
şi ştiinţă. Şiatunci, dacă totuşi faci nişte lucruri negative, să zicem, nu toates păcate! 
Păcate sunt acelea când, de exemplu, ştii că nu trebuie să furi şi furi. Atunci e păcat! 
Dar dacă faci o greşeală, e altceva; de exemplu, dacă nu ştii căn 29 august este zi de 
post şi mănânci de dulce. Dacăţi atrage cineva atenţia: „Măi frate, fii atent că astăzi 
este post”, altă dată eşti atent şi posteşti. Astai greşeală, nu păcat, pentru că nai 
urmărit tu să faci un rău. 


Mai sunt unele insuficiențe, unele neputinţe, întrelăsări, oamenii nau ce spune, la 
drept vorbind, după ce sau pus o dată pe cale bună. Şiatunci, dacă vrea să primească 
dezlegare şi să sempărtăşească, se poate spovedi la orice duhovnic, numai să aibă 
grijă să najungă la unul mai aspru decât cel care îi e duhovnicul propriuzis. Şi, în 
cazul acesta, nu e neapărat să te spovedeşti la un singur duhovnic. Eu aşa am 
procedat totdeauna cu oamenii care au fost îndrumați de mine şi care sau pus odată 
pe rânduială bună, le-am spus: „Poţi să te spovedeşti la orice duhovnic; de câte ori 
doreşti, te spovedeşti. Nu trebuie să vii până la mine la Sâmbăta să te spovedesc eu, 
după ce team pus pe cale bună”. 


Un duhovnic, de exemplu, poate să fie mare -— pentru cei care îl ascultă, poate să fie 
mic - pentru cei care nu-l ascultă, şi de nimic - pentru cei care nu-l iau în 
considerare. 

Să ştiţi că duhovnicii îs ca doctorii. Fiecare are o altă opinie până la urmă. 

Un duhovnic trebuie să aibă inimă. Dacă n-are inimă, nu-i duhovnic. Şi să-l trateze pe 
cel care vine cum s-ar trata pe sine însuşi, sau cum şi-ar trata proprii lui copii, dacă 
are copii. 


Un duhovnic trebuie să aibă inimă de părinte, inimă de frate şi inimă de prieten. 


Ziceam că dacă s-ar putea face un om din doi, mie mi-ar conveni foarte mult un om cu 
mintea Părintelui Arsenie şi cu inima Părintelui Serafim. 


Aţi susținut ideea că ar mai trebui duhovnici buni în ţara noastră dar şi credincioşi 
buni... 

Credinciosul trebuie să se lase modelat, să fie şi el maleabil, să asculte! Pentru că nu 
numai duhovnicul contează, ci şi cel care-l caută. Vin să-ţi ceară dezlegare de păcate 
şi pe urmă merg şi fac altele. Când eşti hotărât pentru Dumnezeu, îi dă Dumnezeu 
duhovnicului cuvânt pe măsura râvnei tale. Dar dacă tu nu eşti cum trebuie poţi să te 
duci şi la Sfântul Petru, că tot nu ai nici un folos! 


DUMNEZEU 


Sfântul Isaac Sirul zice că: „Încă n-a cunoscut pe Dumnezeu cel ce nu se minunează 
de Dumnezeu”. Asta însemnă că dacă cineva vorbeşte despre Dumnezeu şi Îl cinsteşte 
pe Dumnezeu, dar nu se minunează de Dumnezeu, n-a ajuns încă să se uimească de 
Dumnezeu, să fie uimit de măreţiile lui Dumnezeu, încă n-a cunoscut pe Dumnezeu. 
Atunci e începutul cunoştinței de Dumnezeu, a adevăratei cunoştinţe, când ne uimim 
de Dumnezeu, când Îl avem pe Dumnezeu în conştiinţa noatră ca mai presus de noi. 


Psalmistul zice: „Cât de minunate-s lucrurile Tale, Doamne, toate cu înțelepciune Le- 
ai făcut” (Psalmul 103). Dacă se minunează de lucrurile lui Dumnezeu, cu atât mai 
mult se minunează Psalmistul de Dumnezeu Însuşi care le-a făcut. Pentru noi 
Dumnezeu nu e o abstracțiune, nu e o probabilitate, nu e o idee, nu e un Dumnezeu 
al filosofiei, ci este un Dumnezeu al rugăciunii, un Dumnezeu al religiei, un 
Dumnezeu al credinței, un Dumnezeu în fața Căruia noi stăm şi ne minunăm de 
Dumnezeu în măsura în care Îl cunoaştem. 


Dacă nu ne minunăm de Dumnezeu înseamnă că încă nu ne-am întâlnit cu 
Dumnezeu. 


Dumnezeu e ca un râu îmbelşugat care-şi varsă apele, care vine cu îmbelşugare, care 
îi cuprinde pe toți aceia care intră în râu, e ca lumina care n-are nici o împiedicare, se 
revarsă peste toată făptura, nu face nici o deosebire între buni şi răi, între ce-i frumos 
şi ce nu-i frumos; Se revarsă şi scoate la iveală şi ce-i frumos şi ce nu-i frumos, dar n- 
are nici o reținere. „Bucură-te că te dărui ca lumina prin ocheane” este o vorbă 
cuprinsă în Acatistul Sfântului Calinic. Nu numai că se dăruie lumina, dar lumina 
care se dăruie prin ocheane, parcă-i şi mai mare prin ocheane decât este ea. Aşa face 
Dumnezeu: Se revarsă. Se revarsă ca lumina, Se revarsă ca aerul, fără nici o 
împiedicare, gata să-i cuprindă pe toți. Şi noi, care primim darul lui Dumnezeu, 
trebuie să-l ducem mai departe şi să facem şi noi, ca oameni, ceea ce face Dumnezeu 
şi să fim totdeauna nemulțumiți când avem vreo reținere, când avem vreo ezitare, 
când avem vreo ură, când avem vreo nepăsare, atunci nu ne asemănăm cu 
Dumnezeu. Dumnezeu e iubire şi noi trebuie să fim iubire. 


Am mai spus şi prin alte părți că noi nu trebuie să considerăm că Dumnezeu este 
sponsor, că Dumnezeu este terorist, în înțelesul că stai cu frică înaintea Lui. 
Dumnezeu este Tatăl nostru bun şi iubitor de oameni, milostiv şi iubitor de oameni, 
Dumnezeu care are milă şi îndurări şi iubire de oameni. Aşa-L prezintă Sfânta noastră 
Biserică pe Dumnezeu, care este Tatăl nostru, care ne aşteaptă, care ne primeşte, care 
aleargă spre noi. Aşa-L înțelegem noi pe Dumnezeu - Tatăl nostru. 


Nu ştiu, parcă pe mine m-a stingherit totdeauna când am auzit că Dumnezeu Se şi 
mânie. Parcă aş vrea să fie un Dumnezeu care nu Se mânie. Că Dumnezeu 

pedepseşte, că Dumnezeu trăzneşte... Totdeauna când am auzit aşa ceva, mă 
gândeam că Dumnezeul meu e altfel. Totdeauna am avut o aderență la lucrurile 
acestea pozitive. Sfântul Apostol Pavel are un cuvânt care aşa de mult îmi place. Zice 
că: „Dacă Dumnezeu L-a dat pe Fiul Său pentru noi, oare nu ne va da toate împreună 
cu El?” (Romani 8, 32). E extraordinar! 


Fiecare dintre noi, dacă ne judecăm pe noi înşine, dacă ne cercetăm, dacă ne 
analizăm, ne dăm seama că Îl înțelegem pe Dumnezeu cumva şi în legătură cu ceea ce 
suntem noi. 


În anul 1954, eram la Câmpulung Moldovenesc. Am stat acolo câtva timp cu rostul de 
a ajuta o familie încercată prin pierderea vederii fiicei unor părinți evlavioşi. Şi în 
timpul cât am stat la Câmpulung, am aflat un cuvânt spus de Goethe, şi anume: „Aşa 
cum este cineva aşa este şi Dumnezeul lui. De aceea Dumnezeu de-atâtea ori este de 
batjocură în această lume”. Nemţeşte este aşa: „Wie einer ist, so ist sein Gott. Drum 
ist der Gott so oft zum spot”. Mi s-au împlântat în minte aceste cuvinte şi le-am 
purtat, iată, în sufletul meu timp de 40 de ani. Le-am spus când mi s-a dat ocazia, 
pentru că mi s-au părut totdeauna foarte importante. Fiecare dintre noi pune în felul 
cum Îl vede pe Dumnezeu câte ceva din ceea ce este el însuşi. 


Dumnezeul meu, Mântuitorul meu lisus Hristos, este Mântuitorul care spală 
picioarele ucenicilor Săi, n-am să uit niciodată de lucrul acesta, pentru că în această 
perspectivă putem cunoaşte măreția Mântuitorului nostru lisus Hristos care a spus 
despre Sine că: „Fiul omului n-a venit să 1 se slujească, ci ca EI să slujească şi să-Şi 
dea sufletul preţ de răscumpărare pentru noi” (Matei 20, 28). 


Noi totdeauna stăm cumva la suprafața cunoştinței de Dumnezeu, că nu poate om 
mărginit să cuprindă nemărginitul. Cred că v-am mai spus eu că Fericitul Augustin şi- 
a propus să scrie o carte despre Dumnezeu. Şi gândindu-se el la lucrul acesta, a văzut 
pe malul mării, când se plimba odată, un copil care a făcut o groapă în nisip şi cu un 
vas ducea apă din mare în groapa din nisip. Şi când l-a întrebat ce face, el a zis că 
vrea să mute marea în groapa din nisip. Şi atunci Fericitul Augustin a avut un gând: 
uite, ce vrea copilul acesta să facă vreau şi eu când vreau să scriu o carte despre 
Dumnezeu. N-am cum să scriu o carte despre Dumnezeu, pentru că Dumnezeu nu 
poate fi cuprins într-o carte. Aşa este şi când ne gândim la tainele mântuirii, la tainele 
Domnului Hristos: nu putem cuprinde nemărginitul în mărginit, oricât am vrea noi să 
cunoaştem, trebuie să fii nemărginit ca să cuprinzi nemărginitul. 


Poţi să te apropii de om fără să te apropii de Dumnezeu. Dar dacă te apropii de 
Dumnezeu sigur te apropii şi de om, pentru că ştii că omul este purtător al chipului 
lui Dumnezeu şi din considerente de felul acesta, că ştii că Dumnezeu l-a pus pe om 
în fața ta ca să-l slujeşti prin om lui Dumnezeu. 


Părintele Arsenie Boca zicea că: „lubirea lui Dumnezeu față de cel mai mare păcătos 
este mai mare decât iubirea celui mai mare sfânt față de Dumnezeu”. 


Părintele Serafim de la noi de la mănăstire zicea: „Măi frate, să ştii că Dumnezeu n-are 
pe nimenea de pierdut!”. E o realitate. Adică Dumnezeu vrea să ne ajute, vrea să ne 
mântuiască. Nu poate fără noi, dar e totdeauna gata de a ne ajuta. 


Dumnezeu nu are nevoie de ceea ce Îi oferim noi. Noi avem nevoie de ceea ce Îi oferim. 

Fiecare dintre noi suntem, la măsurile noastre, însă trebuie să ne raportăm la 
Dumnezeu ca Dumnezeul nostru să devină pentru fiecare şi „Dumnezeul meu”. 


Părintele Serafim Popescu, Dumnezeu să-l odihnească, zicea că dacă noi facem un pas 
către Dumnezeu, Dumnezeu face nenumărați paşi către noi. Trebuie să ne-ntâlnim 
undeva cu Dumnezeu, să zicem şi noi ca Sfinții Apostoli: „Am văzut pe Domnul!” (loan 
20, 25). 


Dumnezeu ne-a creat ca să fim veşnic ceea ce suntem, adică să nu ne depersonalizăm. 


EPISTOLA CĂTRE FILIMON 


Există în Noul Testament o scriere numită Epistola către Filimon. Eu nu ştiu dacă v- 
ați oprit vreodată cu destulă atenție asupra acestei scrieri. E o scriere scurtă, o 
epistolă, o scrisoare de două pagini, poate nici de două pagini, nu-mi dau seama bine, 
scurtă în orice caz. Scrisoarea aceasta e o scrisoare de recomandare. Cum s-a ajuns la 
scrisoarea aceasta? Sfântul Apostol Pavel era arestat, era închis într-o închisoare, la 
Roma sau la Cezareea. Cei mai mulți zic că la Roma. Şi acolo la Roma, şi acolo în 
închisoare - să nu precizăm noi ceea ce nu e precizat - alături de Sfântul Apostol 
Pavel se mai găsea un rob fugar, un sclav care a fugit de la stăpânul său. Sfântul 
Apostol Pavel îl cunoştea pe stăpânul fugarului şi ştia că e creştin. Şi că-i creştin 
cumva prin influența Sfântului Apostol Pavel. Lucrurile acestea le deducem din 
scrisoare, din felul cum e scrisă scrisoarea. Şi acolo l-a câştigat pe Onisim -— aşa se 
numea fugarul acela — pentru credința în Hristos. Foarte frumos. Dar Sfântul Apostol 
Pavel, după ce l-a câştigat pentru credința în Hristos, l-a îndemnat să se întoarcă la 
stăpânul lui din Colose, la Filimon, şi să-i spună: am greşit, iartă-mă, am să rămân în 
continuare în casa ta, am fugit, n-am făcut bine, un fel de fiu risipitor care se întoarce 
la tatăl lui. Acesta era un sclav care trebuia să se întoarcă la stăpânul lui. Adică 
Sfântul Apostol Pavel — luaţi aminte - n-a zis: bine, acum eşti creştin, poţi să trăieşti 
oriunde, n-ai nici o obligaţie, ci dimpotrivă, l-a trimis de unde a plecat. De unde a 
plecat cu necinste, să se pocăiască cu cinste. Dar nu l-a trimis cu mâna goală, ci cu o 
scrisoare de recomandare. Şi scrisoarea aceasta de recomandare eu v-o pun la inimă 
şi vă rog să o citiți, şi nu odată, ci de mai multe ori şi să căutaţi să pătrundeți 
înțelesurile acestei scrisori, să pătrundeţi sensibilitatea care reiese din scrisoare. 
Sfântul Apostol Pavel i-a scris lui Onisim aşa, între altele: „Sufletele sfinților se 
odihnesc întru tine, frate” — sfinţii fiind credincioşii, creştinii. Deci eşti un om care 
aduci în jurul tău o bucurie, o odihnă. „Sufletele sfinților se odihnesc întru tine, frate”, 
atunci şi pe Onisim acesta pe care ţi-l trimit şi care a devenit sfânt între sfinți, între 
creştini, ar trebui să-l odihneşti şi pe el, adică să nu-l mustri că a plecat, să nu-l cerți, 
să nu-l pedepseşti, ci să-l primeşti şi să-l odihneşti şi pe el. Acum urmează ceva 
frumos, neânchipuit de frumos, ca de la Dumnezeu, nu ca de la oameni. Zice Sfântul 
Apostol Pavel: „Ţi-l trimit pe el, chiar inima mea”. Ţi-l trimit pe el — ce-ţi trimit? — nu 
un om din exteriorul meu, ci inima mea. Ori inima mea, ori el, e acelaşi lucru. Şi 
acum urmează iar ceva frumos: „Primeşte-l pe el cum m-ai primi pe mine”. lubiți 
credincioşi, e ceva neânchipuit de frumos şi poate nu-i frumos pentru cineva care 
citeşte întâi, şi poate nu-i aşa de frumos pentru cineva care citeşte la tinerețe, dar 
pentru cineva care a făcut o experienţă de o viaţă întreagă şi s-a sensibilizat pentru 
lucruri de felul acesta, e copleşitor de frumos. „Ţi-l trimit pe el, chiar inima mea. 
Primeşte-l pe el cum m-ai primi pe mine”. E extraordinar! 

EREDITATEA 


Când m-am dus eu la Mănăstirea de la Sâmbăta în 1942 să mă fac călugăr, aveam 
treisprezece ani şi jumătate. Părintele Arsenie m-a luat la spovedit, am stat de vorbă, 
mi-aduc aminte şi de amănunte, de întrebările pe care mi le-a pus, între care o 
întrebare care am spus-o eu de multe ori, prin care vroia să intre dincolo de mine, prin 
mine dincolo de mine. M-a întrebat dacă mi-a venit în gând vreodată să omor un om. 
Mie mi s-a părut foarte curios la vârsta aceea că m-a întrebat dacă mi-a venit în minte 
să omor vreun om, că nu-mi venise niciodată un gând de acesta, nici până atunci, nici 
de atunci încoace, dar i-am mai auzit pe oameni zicând: „Te omor, fireai...” şi nu ştiu 
ce. Şi nu m-am gândit decât după aceea că Părintele a vrut să vadă de unde vin, care 
sunt străfundurile existenței mele. De ce? Pentru că Părintele avea în gândurile lui şi 
după aceea în afirmaţiile lui, zicerea aceasta că copilul e oglina părinţilor, că 
moştenim din străfunduri de existenţă lucruri pozitive şi negative, că fiecare dintre noi 
aducem o încărcătură în existența noastră. 

A zis odată Părintele către unul: „Mă, tu eşti sinteza harababurii din casa voastră”. 
Deci Părintele îşi dădea seama de anumite lucruri, pe care ceilalți nu le observau, sau 
treceau pe lângă ele, sau în orice caz nu aveau posibilitatea să le formuleze aşa de 
fain: „Tu eşti sinteza harababurii din casa voastră”. Deci, dacă vrei să ştii cine eşti, 
cercetează-te şi vezi de unde ai venit! 


Să ştiţi că foarte mult contează în existența omului ereditatea lui. Şi apoi se fac nişte 
mutații. Eu, de exemplu, spun despre mine că sunt o ediție masculină a mamei mele. 


Să ştiţi că eu m-am convins că pe om nul poți schimba din ceea ce este el ca 
înzestrare nativă. Poţi să-l ajuţi, poţi să intervii, dar e prea puțin ceea ce se adaugă, 
ceea ce poți schimba intervenind față de ceea ce este fondul biologic şi fondul psihic pe 
care îl are omul. 


E un lucru excepţional să adaugi ceva la ceea ce eşti, din ceea ce faci. 


FAMILIA 


Ştiţi ce carte mi-a plăcut mie şi care e importantă pentru viața de familie în special? 
Este o carte scrisă de ultimul locţiitor de mitropolit la Blaj, până în 1948, Episcopul 
Ioan Suciu. A scris o carte Mama. Dacă citeşti o dată cartea aceea nu mai trebuie să 
citeşti nimic în legătură cu viața de familie. Este foarte frumos scrisă şi eu aş învăța-o 
pe de rost, atât îmi place de mult! 


În viaţa de familie se spune că cei doi formează un trup, şi cineva observa, pe bună 
dreptate, că aşa cum în trup există două urechi şi un singur auz, doi ochi şi un singur 
văz, două nări şi un singur miros, două mâini şi o singură lucrare, două picioare şi un 
singur mers, aşa trebuie să fie şi în viața de familie: în doi o unitate, o unitate în 
diversitate. 


Eu le spun de multe ori credincioşilor care vin la mine aşa: „Două lucruri sunt 
importante în viață: sănătatea şi înțelegerea. Sănătatea ne-o dă Dumnezeu şi 
înțelegerea ne-o facem singuri”. Adică, ne ajută şi Dumnezeu să ne facem înțelegerea, 
dar trebuie să ne silim să ne facem partea noastră în înțelegerea noastră. 

FAPTELE 


De multe ori vorbim despre anumite fapte ale oamenilor şi le dăm o interpretare 
negativă, pentru că suntem noi negativi. Nu credem în bine, nu credem în binele pe 
care îl face altul. De pildă, Părintele Arsenie Boca, Dumnezeu să-l odihnească, zicea 
că: „Oamenii ştiu căderile călugărilor, dar nu le ştiu şi biruințele” şi tot Părintele 
Arsenie spunea că: „Oamenii nu pot crede întro viață superioară vieţii pe care o duc 

CI. 


Noi trebuie să fim cu luare aminte la tot ceea ce facem, pentru că totul se întrupează 
în noi. 


FERICIREA 


Dumnezeu nu doreşte ca fiii Săi să fie nişte tânguitori, privitori cu fața spre trecut, ci 
vrea să fie nişte oameni fericiți, privind spre viitor şi spre veşnicie. 


Cine sunt fericiți? Ştiţi cine? Cei ce cred, cei ce cred în Dumnezeu, aceia sunt oameni 
fericiți. Şi dacă crede cineva în Dumnezeu şi nu este fericit, să ştie că nu crede în 
Dumnezeu, sau, în orice caz, nu crede destul. Credința în Dumnezeu este izvor de 


fericire. 


Dacă mergi pe calea fericirii, chiar şi în condiții de nefericire, poţi să fii fericit. 


FILOCALIA 
Filocalia este cartea mea preferată. 
Părintele Serafim Popescu de la noi de la mănăstire, Dumnezeu să-l odihnească, zicea 
că: „Părintele Stăniloae, prin traducerea Filocaliei, a adus cerul ortodox pe pământul 
românesc”. E frumos şi e şi adevărat, pentru că există un cer ortodox, un cer de 


gândire ortodoxă, Filocalia fiind un monument de cultură ortodoxă. 


Părintele Stăniloae spune că Filocalia trebuie citită ca Scriptura, revenind şi 
aprofundând. 


Cineva spunea, de pildă, că Filocalia este a cincea Evanghelie. 


Filocalia este o colecție de cărți scrise de călugări şi pentru călugări. 


FIUL RISIPITOR 


În pilda cu fiul risipitor se spune despre un fiu risipitor şi despre un fiu nerisipitor şi 
despre un tată primitor. Aşa mult îmi place mie de acest tată primitor! Ce m-aş 
bucura să pot fi şi eu tot aşa de primitor față de cei care ajung la mine şi pe care ar 

trebui să-i ajut mai mult decât îi pot ajuta, să am inimă de tată primitor. Eu să ştiţi că 
pilda cu fiul risipitor aş numi-o mai bine pilda cu tatăl primitor. De ce? Pentru că nu 
învăţăm atâta de la fiul risipitor — mai ales că a fost risipitor şi că s-a întors la tatăl, 
asta-i bine să învăţăm -—, ci mai ales învăţăm de la tatăl primitor, cât de bun a fost 
tatăl cu fiul risipitor. E toată Evanghelia cuprinsă aici în pilda aceasta cu fiul risipitor. 
Pentru că fiul risipitor îl închipuie pe omul păcătos, fiul care a rămas acasă îl 
închipuie pe omul drept care se încrede în dreptatea lui, iar tatăl este Dumnezeu, care 
e bun şi primitor. E ceva extraordinar şi mie îmi place să observ un lucru care nu prea 
îl observă mulți: când s-a întors fiul şi s-a întâlnit cu tatăl şi a zis: „Iată, am greşit la 
cer şi înaintea ta şi nu sunt vrednic să mă numesc fiul tău” şi nu a mai zis celelalte, 
nu a zis tatăl său: zi de vreo sută de ori, că apoi te iert. E un lucru care trebuie 
observat, că noi zicem: „Doamne miluieşte-mă”, „Doamne, lisuse Hristoase, Fiul lui 
Dumnezeu, miluieşte-mă” şi ne e frică că nu am zis de destule ori şi că trebuie să mai 
zicem, să mai zicem, să mai zicem. Să zicem, dar nu cu gândul că Dumnezeu nu ne-ar 
milui dacă nu am mai zice, ci cu gândul că în felul acesta ne facem rânduială în 
minte, ne facem rânduială în viață. Şi ziceam eu că tatăl, având inimă de tată, a lucrat 
cu inima de tată, a alergat înaintea lui, nu a aşteptat să vadă ce face, nu l-a pus în 
studiu, nu a stat să vadă ce zice. De ce? Pentru că nu era cercetător ştiinţific, nu era 
psihiatru, nu era psiholog, ci era tată. Un tată nu poate, dacă are inima de tată, nu 
poate aştepta, nu poate să pună în studiu o desfăşurare, ci se angajează în primire. 
Asta a făcut tatăl fiului risipitor, asta trebuie să facem şi noi - dacă Îi slujim lui 
Dumnezeu - tuturor celor care au trebuință de bunătatea noastră. 


FOŞTII DEȚINUȚI POLITICI 


Când eram elev la liceu, în Timişoara, apărea o revistă pentru elevi intitulată Țara 
visurilor noastre. Cu mult înainte de aceasta, am auzit nişte versuri, scrise de unul 
care, după aceea, a devenit deținut politic, poetul şi scriitorul Vasile Copilu Chiatră. Şi 
el avea o poezie care începea aşa: 


„Pentru ţara asta de tămâie şi cer, 
Ce-aş mai putea, Doamne, să-ți cer”. 


Între aceste două ziceri, „Țara visurilor noastre” şi „Pentru ţara aceasta de tămâie şi 
cer”, aş pune pe foştii deținuți politici, pe cei care au suferit în vreun fel oarecare şi pe 
cei care au căutat să facă o țară a visurilor noastre, o țară de tămâie şi cer. 


Au fost oameni care nu s-au mulțumit cu viața comună, care au căutat să facă ceva 
pentru țara aceasta. S-au găsit oameni care au zis „nu”, când mulți au zis „da”, la 
nişte gânduri, la nişte concepții, la nişte atitudini, din care lipsea națiunea română. 
Au zis „nu”, şi poate că mai mult decât atât n-au putut să facă, decât să zică „nu”. Nu 
s-au confruntat cu cei care au zis „da”. Unii dintre ei au fugit în pustia simțită. 


În comentariul la Apocalipsă al Sfântului Andrei al Cezareii se spune că în vremurile 
cele de pe urmă -— înțelegând autorul Apocalipsa ca pe o carte a viitorului - unii dintre 
oameni vor fugi în pustia gândită, alții vor fugi în pustia simțită, iar alții sunt vitejii 
care se prezintă cu credinţa lor oriunde şi oricând. În pustia gândită au fugit toţi aceia 
care n-au putut spune „nu”, dar n-au zis nici „da”, ci s-au împăcat cu situația, aşa 

cum a fost, şi au căutat să salveze ce s-a putut salva, într-o vreme străină de 
Dumnezeu, străină de națiunea română. Au fost alții care au zis „nu”, am putea zice 
cu jumătate de gură, mai ales în sufletul lor, şi au fugit din calea celor care au zis 
„da”; s-au dus dintre oameni, s-au refugiat în pustia simțită şi au stat acolo cu gândul 
la alte vremi, pentru că altceva n-au putut să facă. [...) Dar viteji au fost numai aceia 
care au spus cu cuvântul „nu!” şi au spus şi cu viața „nu!”. 


Acum se pune o întrebare, întrebare pe care ar trebui să şi-o pună toţi care mai sunt 
în viață după ce s-au întâmplat câte s-au întâmplat. Ar fi cazul să se întrebe: Cum îi 
cu țara visurilor noastre? Am avut un vis pentru ţară? Ce am făcut, când am putut să 
facem ceva, şi nu numai când am suferit între pereţii unei închisori? Ce am făcut noi 
după ce am venit de acolo? Ce am salvat din ceea ce poate să fie salvat? Cu ce am 
contribuit ca țara aceasta să fie de tămâie şi cer? 


Se zicea mai demult că-i bine să mori pentru o idee. Dar dacă poţi să trăieşti pentru o 
idee, este mai mult decât să mori pentru o idee. 


Mi-a spus un preot (Vasile Glodeanu îl chema, a fost şi el în închisoare, ca deținut 
politic): „Cum m-am rugat în închisoare, nu m-am rugat niciodată”. Apoi, credința din 
închisoare, dacă a fost o realitate de felul acesta, trebuie adusă şi în afara zidurilor 
închisorii. Deci, să ne întrebăm cu toţii, ce am făcut ca țara aceasta să fie țara 
visurilor noastre? Ce am făcut ca țara noastră să fie „Ţară de tămâie şi cer”? 


Să ne cercetăm pe noi înşine şi pe cei de odinioară, care au avut atitudini mai precise 
şi mai sigure. Să se gândească fiecare dacă le-a avut totdeauna şi le au şi acum! 
Gândiţi-vă, de pildă, câți aţi rupt vreun afiş cu vreo scenă pornografică? Câţi aţi închis 
televizorul când ați văzut vreo spurcăciune? Câţi v-aţi gândit la copiii voştri, să nu 
vadă dezgolirile pe care le pot vedea de multe ori chiar în propria lor familie? Că numai 
aşa poți să zici că faci ceva cu adevărat pentru Dumnezeu, că faci ceva cu adevărat 
pentru ţara aceasta, pe care o dorim să fie de tămâie şi cer. 


FUMATUL ŞI CAFEAUA 
Părinte, fumatul este patimă, este păcat? 


Păi, prima dată dacă fumezi o țigară, e păcat, iar dacă fumezi mai multe, e patimă. De 
ce? Pentru că e o practică nejustificată în existența umană. Nu-i ca şi când ai mânca. 
Este o treabă în plus şi nu poți fi şi cu Dumnezeu şi cu fumatul. 


La mine mai vin oameni la spovedit, oameni care spun că țin posturi, se roagă şi le spun 
că: „Da, numai că pe acestea toate ți le şi afumi”. Cel mai bine este să fii liber. Liber de 
orice, iar dacă eşti liber de orice, eşti liber şi de fumat. Sunt unii care au şi circumstanţe 
atenuante pentru fumat, de exemplu, în Paza celor cinci simțuri nu e foarte clară 
atitudinea Sfântului Nicodim Aghioritul în privința fumatului. Dar eu sunt împotriva 
fumatului, total! 


Dar cu cafeaua? Că astea merg amândouă... 


49 


Chestiunea cu cafeaua nu e aşa de defăimătoare, în sensul că aceasta are şi un efect 
odihnitor, să zicem. Adică, dacă nu poți trăi fără cafea, e rău că bei, dar dacă ţi se oferă 
undeva o cafea, poți să bei, pentru că nu e ca şi când ţi-ar oferi o țigară. Sunt mănăstiri, 
de exemplu, la Sfântul Munte, unde ți se oferă un rachiu şi o cafea... 


Şi uneori se spune că-ți pune şi-o ţigară! 


Mă rog, dac-ți pune şi-o ţigară, ţi-o pune numai s-o vezi! 


FURTUL 


Cu mâinile furi, cu mâinile să faci milostenie după ce te-ai oprit de a mai fura. Nu e 
destul ca cineva să nu mai fure, ci trebuie să facă ceva bun tot cu mâinile cu care a 
furat, pentru binele altora. 


GIULGIUL DIN TORINO 
Vă rugăm să ne vorbiți despre giulgiul din Torino. 


Eu cred totuşi că pentru noi giulgiul cel adevărat este încredințarea despre Învierea 
Domnului nostru lisus Hristos, nu trebuie neapărat să-l cunoaştem, să-l atingem, să 
vedem, să ştim ce analize s-au făcut, la ce rezultate s-a ajuns, ci important este să 
avem noi credința în Învierea Domnului nostru lisus Hristos, ca şi când am fi văzut 
giulgiul. 


Am o îndoială în ceea ce priveşte giulgiul din Torino, în sensul că în Sfânta Evanghelie 
de la Ioan se spune că în mormânt a fost găsit giulgiul în care a fost înfăşurat Domnul 
Hristos, dar şi mahrama care a fost pe capul Mântuitorului, deci două piese. Atunci, 
eu personal, nu înţeleg cum se face că pe giulgiu e imprimat chipul lui Hristos, dacă 
pe capul Său a fost pusă o mahramă. Nu vreau să introduc o îndoială în sufletele celor 
care mă ascultă, dar v-am spus părerea mea personală. De fapt, noi nu căutăm dovezi 
materiale pentru adevărurile spirituale. Aşa încât, cu giulgiu sau fără giulgiu, credința 
noastră e aceeaşi. 


GÎNDUL, FAPTA ŞI VIRTUTEA 


Un Sfânt al Bisericii noastre, Sfântul Maxim Mărturisitorul, tâlcuind duhovniceşte 
cuvântul acesta: „Nu am om” (loan 5, 7), spune că prin cuvântul „om” trebuie să 
înțelegem „gând înțelept”, gândul cel înțelept. Când ai gând înțelept, ai ajutor în 
propria ta ființă pentru înzdrăvenire, pentru întărire, pentru împuternicire. 
Scăldătoarea de la Vitezda, duhovniceşte, trebuie înțeleasă ca virtutea capabilă de 
cunoştinţă. Ce înseamnă aceasta? Când avem gând înțelept, gândul înțelept ne 
îndreptează spre fapte bune. Faptele bune, întărindu-se în noi, devin puteri sufleteşti, 
devin virtuți, întăriri. Şi întărirea aduce cunoştinţă. Deci, gândul cel bun, gândul 
înțelept, omul, care este gândul înțelept, ne îndeamnă la fapte bune. Faptele bune, 

întărindu-se în noi devin virtuți şi ne înzdrăvenesc. Şi întărirea în bine, întărirea în 
virtute, aduce cunoştinţa de Dumnezeu, ne ridică mai presus de lumea aceasta, întru 
cunoştinţă. Asta ar însemna că omul întărit sufleteşte, omul care nu mai este 
slăbănog, acela este un om virtuos şi un om plin de cunoştinţa lui Dumnezeu. Şi tot 
Sfântul Maxim Mărturisitorul, în tâlcuirile lui, spune că: „Bărbat puternic este acela 
care uneşte făptuirea cu cunoştinţa”, cunoştinţa cu făptuirea. Deci, dacă ştim nişte 
lucruri bune şi le şi facem, prin acelea ne întărim şi aşa devenim bărbați puternici. 


M-a întrebat cineva acuma, de curând, cum lucrează diavolul în viaţa oamenilor. 
Foarte simplu şi uşor. Îţi dă nişte gânduri pe care zici tu că sunt bune să le împlineşti 
ca bune. De pildă: „Lasă-l să se distreze că doar e tânăr, că dacă nu se distrează acum 
la tinereţe, când să se mai distreze”. Dar dacă omul ştie ce are de făcut, ştie de 
Dumnezeu şi de Maica Domnului, dacă ştie de Biserică şi de sfinţii lui Dumnezeu, de 
Tainele Bisericii, de post şi de tot ce este bun şi frumos, nu se poate să nu aibă o viaţă 
binecuvântată de Dumnezeu. 


GÎNDUL LA MOARTE 
Ce importanţă are gândul la moarte? 


Este o metodă de îmbunătăţire sufletească gândul la moarte. Sfântul Vasile cel Mare 
spune că adevărata filosofie este gândul la moarte care te ajută să nu păcătuieşti şi te 
ajută să nu te lipeşti de lumea aceasta. Tot în Filocalie se spune, şi tot la Evagrie 
Ponticul pe care l-am pomenit de mai multe ori, că omul trebuie să trăiască în această 
lume ca şi când ar trăi o mie de ani, trebuie să se angajeze în acțiune pentru viață ca 
şi când ar trăi o mie de ani, şi trebuie să fie dezlipit de lumea aceasta ca şi când ar 
muri mâine. Datoriile sociale trebuie împlinite; e o metodă de fapt aceasta. Şi Sfântul 
loan Scărarul spune că gândul la moarte - chiar are un capitol despre gândul la 
moarte -— este important. Poate că ar fi şi alte metode, tot importante, fără să te 
gândeşti la moarte, pentru că e şi greu să te gândeşti la moarte. Pe la noi pe-acasă era 
o vorbă, că: „Mi-am uitat ca de moarte”. Adică cum îţi uiţi de moarte aşa îţi uiţi şi de 
nişte lucruri în lumea asta. 


Nu prea e firesc să te gândeşti la moarte pentru că omul nu e făcut spre moarte, e 
făcut spre viață, te poţi gândi foarte bine şi la viaţă în înțeles superior, şi atunci nu 
trebuie neapărat să te gândeşti la moarte. 


Sfântul loan Scărarul zice că să te închipui în sicriu, mort, ca şi când ai fi mort. Apoi 
eu mă pot închipui în sicriu, dar viu. Mort nu mă pot închipui! Mă închipui că sunt 
culcat în sicriu cu fața în sus şi că nu mişc şi îi aud pe ăştia din jurul meu că ori mă 
laudă, ori mă hulesc, ce ştiu eu ce mi-or face când voi muri... 


Se spune în Pateric că un părinte a zis: „Eu am murit lumii”, şi cineva zice: „Tu ai 
murit lumii, dar să nu uiţi niciodată că diavoluli viu”. 


O dată o venit un părinte la noi la mănăstire şi un părinte de-acolo de la noi, nu ştiu 


cum, o abătut vorba despre moarte. Şi zice părintele acela: „Părinte, să ştiţi că mie nu 
mi-i lăcomie să mor!”. Mi-o plăcut foarte mult expresia asta. 


51 


GÎNDURILE 


Toate ale omului pornesc de la gândul omului. Nu se face nimic din viața omului care 
nu trece prin gând. De aceea toată grija celui care vrea să-şi curățească sufletul 
trebuie să fie grija de a-şi curăți mintea de gândurile cele rele şi de toate înfățişările 
răului câte sunt în gând. 


Aici este toată cheia vieții sufleteşti şi toată cheia curățirii sufleteşti, şi anume, să-ți 
faci rânduială în minte. Cine îşi face rânduială în minte îşi face rânduială în viață. 


Ar trebui să ne îmbogățim mintea cu cât mai multe gânduri plăcute lui Dumnezeu, cu 
gândurile care se potrivesc cu voia lui Dumnezeu. Şi astfel de gânduri găsim în primul 
rând în Sfânta Scriptură, apoi găsim în cărțile de îndrumare duhovnicească, dar mai 
ales şi mai întâi în sfintele slujbe. Aşa că e de mare importanță să luăm parte la 
sfintele slujbe şi e de mare importanță să învăţăm texte de la sfintele slujbe, ca să ni 
se îmbunătățească gândirea şi ca să avem o comoară de gânduri bune, care după 
aceea izvorăsc din inima noastră. 


În Filocalia volumul al IV-lea este o scriere care se numeşte „Despre Avva Filimon”. În 
această scriere despre Avva Filimon se spune între altele că Avva Filimon - care era un 
pustnic - a fost întrebat de ucenicul său: „Părinte, de ce dintre toate cărțile Scripturii 
cel mai mult citeşti Psaltirea?”. Şi Cuviosul a răspuns: „Frate, aşa de mult mi s-au 
întipărit în minte gândurile din psalmi, încât parcă eu le-aş fi făcut, parcă de la mine 
ar fi pornit aceste gânduri”. Aşa trebuie să ajungem şi noi, să ne îmbogățim cu 
gândurile sfinte din dumnezeieştile slujbe, din dumnezeiasca Scriptură şi să le avem 
totdeauna la îndemână, ca mintea noastră, care e ca o moară şi macină ce bagi pe 
moară, tot aşa mintea noastră să primească numai gânduri bune şi să aibă numai 
gânduri după voia lui Dumnezeu. 


Sfântul Marcu Ascetul spune că: „În inima iubitoare de osteneală nu au putere 
gândurile cele rele, ci gândurile cele rele se sting aşa cum se stinge focul în apă”. Spun 
părinții cei duhovniceşti că: „Gândul cel rău la început este ca o furnică şi dacă-l laşi 
creşte şi se întăreşte şi devine leu”, de aceea gândurile cele potrivnice se numesc şi 
furnică-leu. Furnică pentru că apare întâi ca o furnică care poate fi strivită între 
degete şi dacă cresc şi primesc putere prin patimi nu le mai poți înlătura nici cu multă 
osteneală. 


Toate pornesc de la gând, şi cele bune şi cele rele îşi au începutul în gând. Ridicările şi 
căderile se fac în gând. Cheia vieții duhovniceşti este disciplina minții, iar metoda de 
disciplinare este rugăciunea de toată vremea. 


Cum putem preveni împrăştierea gândurilor în timpul rugăciunii, când aceasta a 
devenit obişnuință? 

Împrăştierea la vremea rugăciunii se poate preveni numai prin silința de a fi 
neâmprăştiat şi când nu-i rugăciune. În Pateric se zice: „Călugărul care se roagă 
numai când se roagă, acela nicidecum nu se roagă”. 


Omul nu trebuie să aştepte rugăciunea ca să nu semprăştie, ar trebui să nu se 
împrăştie nici când nu-i rugăciune. Împrăştierea este o chestiune care ţine, în general, 
de viața omului. Mintea omului este în aşa fel făcută, încât să nu stea la un singur 
lucru, statornică numai la un singur lucru. În acelaşi timp poţi să te gândeşti şi la 

altceva, să ai şi altă impresie decât cea principală şi, în cazul acesta, important este să 
te concentrezi pe cuvintele pe care le spui şi să nu te sperii dacă se întâmplă şi altceva 
(faptul, de exemplu, căți vin gânduri care te împrăştie nu trebuie să te preocupe decât 
în înțelesul acesta, că să fii mai silitor, pentru a se împuțina gândurile). 


În Pateric se spune că la Avva Pimen sa dus un frate şi a zis: „Ce să fac, părinte, cămi 
vin tot felul de gânduri rele în minte”. Şi Avva Pimen a răspuns: „Opreşte vântul! 
(bătea vântul). Întinde braţele şi pieptul şi opreşte vântul!”. Şi el a zis: „Nu pot să 
opresc vântul!”. Şi părintele a continuat: „Aşa cum nu poți opri vântul, aşa nu poți 
opri gândurile rele! Dar altceva poți să faci, şi anume, cu un gând bun să înlături 
gândul cel rău!”. Deci, statornicirea în gânduri bune va duce la înlăturarea gândurilor 
celor rele. Temelia vieții spirituale este gândul, de aceea în viața religioasă esențialul 
este disciplina lăuntrică, disciplina de gând. 


Este foarte important să ştim că gândurile noastre le mai ştie cineva: le ştie 
Dumnezeu, le ştie Domnul Hristos, care e Dumnezeu adevărat şi om adevărat. 
Domnul Hristos are în vedere gândurile noastre. 


Având în vedere faptul că prin mintea noastră trec tot felul de gânduri, şi bune şi rele, 
şi frumoase şi urâte, este important să fim cu luareaminte la gânduri, să gândim 
frumos. De ce? Pentru că, dacă gândim frumos şi numai frumos, atunci trăim frumos 
şi numai frumos, şi dacă gândim frumos şi trăim frumos, suntem fericiți. 


Criteriul ca să ştii dacă un gând este bun sau este rău, este acesta: dacă poţi arăta un 
gând, dacă îl poţi scoate la iveală oriunde şi oricând, poţi să ştii că este bun, iar dacă 
poţi să-l spui numai la unii iar la alții nu-l poți spune, că te jenează, să ştii că acela 
nu-i gând bun. 


Suntem doar nişte oameni păcătoşi care de multe ori suntem biruiți, de multe ori 
suntem doborâţi de un gând. Suntem mai slabi decât gândurile care vin în mintea 
noastră, aşa suntem de păcătoşi şi aşa suntem de slabi încât ne biruiesc nişte 
gânduri. 


Câte suflete sunt în lumea aceasta care sunt hărțuite de gânduri! Nu de realități, nu 
de gânduri din afară, ci de gândurile lor, de neânţelegerea lor, de neaducerea aminte 
de Dumnezeu. 


Sunt unii oameni care exagerează lucrurile până în aşa măsură, încât spun că în 
fiecare clipă omul păcătuieşte. Nu-i adevărat. Chiar dacă ne vin în minte gânduri 
străine de rugăciune, pentru că mai ales la rugăciune se arată patimile pe care le 
purtăm în noi, asta nu înseamnă că gândurile străine de rugăciune sunt totdeauna 
gânduri pătimaşe. 


În Filocalie, în volumul I, la Evagrie Ponticul, se spune că gândurile sunt de trei 
feluri: gânduri îngereşti, gânduri omeneşti şi gânduri drăceşti. Drăceşti sunt gândurile 
unite cu patimile, adică acele gânduri care izvorăsc din patimi şi care ne arată 
pătimitori. Gândurile omeneşti sunt gânduri care nu sunt nici bune, nici rele, ci sunt 
de mijloc, pentru că la apă te poţi gândi şi cu sete, şi fără sete, la aur te poți gândi şi 
cu lăcomie, şi fără lăcomie. Cine se gândeşte cu gânduri indiferente are gânduri 
lumeşti, iar cine se gândeşte la lucrurile bune cu legătură între ele şi Dumnezeu, acela 
are gânduri îngereşti, adică se gândeşte la aur, de pildă, şi-L slăveşte pe Dumnezeu 

pentru metalul acesta preţios, se gândeşte la frumuseți din viața aceasta şi-L slăveşte 
pe Dumnezeu pentru frumoasele lucruri pe care le-a făcut El. În acest caz, omul are 
gânduri îngereşti. Şi prin gândurile obişnuite se ridică la gânduri îngereşti, şi prin 
gândurile îngereşti se apropie de Dumnezeu. 


Să fim cu grijă la gândurile noastre, la intențiile noastre, la pornirile noastre, şi cu 
ajutorul lui Dumnezeu putem să ne facem rânduială în suflet; iar dacă nu suntem cu 
luare aminte la cele mici, ajungem la cele mari, cum zice Sfântul Marcu Ascetul, 
pentru că diavolul nu dispreţuieşte nici păcatele mici, fiindcă altfel nu poate duce la 
cele mari. 


Cuviosul Dorotei are o comparaţie: că poți să smulgi din rădăcină un copac când este 
mic, când este ca o iarbă, dar când se întăreşte şi-şi face rădăcini, nu îl mai poți 
smulge şi chiar nu-l mai poți smulge nici tu, nici alții. Aşa încât trebuie să fim cu grijă 
la începuturi. 


E foarte, foarte important să ne păzim mintea, numai că pentru a ne păzi mintea 
trebuie să ne păzim viața întreagă, să ne păzim mai ales simțurile prin care intră în 
minte cele din exterior mai ales prin vedere şi prin auz; şi cine îşi păzeşte simțurile are 
tot mai puține gânduri neconforme cu voia lui Dumnezeu şi, cu vremea, acestea se şi 
sting după cuvântul din Pateric care zice: „De morți nu te teme, dar fugi de cei vii!”. 
De cei vii să fugi, adică să nu te temi de gândurile pe care le porți în minte şi care cu 
vremea se nimicesc, dar trebuie să fugi de ceea ce influențează interiorul chiar dacă 
nu simțurile sunt vinovate pentru ceea ce purtăm în minte, ci ele sunt simple căi de 
ajungere în minte a celor dinafară, iar mintea este cea care prelucrează gândurile, iar 
dacă mintea este pătimaşă, supusă patimilor, toate le vede în raport cu patimile pe 
care le poartă omul în sine. 


Sfântul Marcu Ascetul spune că: „Nu se înfiripă nor fără adiere de vânt şi nu se naşte 
patimă fără de gând”. Deci întâi şi întâi de toate, şi acesta este principiul filocalic, 
toate ale omului pornesc de la gândurile omului. De aceea trebuie să-ți faci rânduială 
în minte ca să-ți poți face rânduială în viață. Cine nu-i atent la gânduri nu poate 
nădăjdui într-o viață neântinată. 


Tot Sfântul Marcu Ascetul spune că: „Aşa cum focul nu rămâne în apă, tot aşa nici 
gândul cel rău în inima iubitoare de osteneală”. Deci dacă ai o obsesie de răutate, un 
gând rău în minte care te asupreşte, care se învârte mereu în minte, înseamnă că n-ai 
inimă iubitoare de osteneală, că n-ai ceva în suflet care să nimicească gândul cel rău, 
obsesia respectivă. 


Mai zilele trecute, nu ştiu la ce slujbă eram în biserică, am costatat că am trei gânduri 
de-odată. Şi gândul la ce se zice, şi la Doamne lisuse Hristoase, şi nu ştiu ce mi-o 
venit în acelaşi timp în minte. Şi-am zis: Domnule, uite, vezi, aşa-i mintea. Mintea-i 
făcută să nu stea la un singur gând. De ce? Pentru că numai aşa poate fi lucrătoare în 
viața de toate zilele. 


La mine vin de multe ori oamenii şi-mi spun că nu le stă mintea la rugăciune, nu le 
stă mintea la slujbă. Şi-mi dau seama că-i aşa, că nici a mea nu stă. Şi-atuncea zic: 
dragă, ăsta nu-i păcat, asta e o neputinţă. 


Nu sunt cugetele omului cum sunt cugetele Domnului. 

GRECO-CATOLICISMUL 


Viețuiți într-o mănăstire care a fost distrusă în secolul al XVIII-lea de Habsburgi 
pentru a promova Greco-catolicismul. Ce credeţi despre actuala ofensivă Greco-- 
catolică? 


Eu personal nu găsesc rațiunea unei Biserici Greco-catolice, pentru că este o formă 
care nu e nici ortodoxă, nici catolică! Să luăm un caz. Ei zic că Papa e Sfântul Părinte. 
Sfântul Părinte ţine Paştile odată cu catolicii, cu apusenii în general, iar Greco-catolicii 
țin odată cu ortodocşii. Acum, cum e bine, cum ţin catolicii sau cum ţin ei (greco- 
catolicii)? lată o diferenţă care arată că este o situație improvizată. 


Biserica Greco-catolică a fost înființată în Ardeal datorită împrejurărilor politice care 
au fost la sfârşitul secolului al XVII-lea şi începutul secolului al XVIII-lea şi şi-a făcut 
loc cu tunul, cu distrugerile, ca să n-aibă opoziţie... Sunt nişte lucruri pe care ni le 
spune istoria. Din faptul că Mănăstirea de la Sâmbăta a fost distrusă ca să li se facă 
loc Greco-catolicilor, să li se înlăture o piedică, rezultă că au fost nişte lucruri forțate, 
care nu spun nimic despre credința oamenilor. După aceea au venit împrejurările din 
1948, când sa desființat cu forța, respectiv sa pus Biserica greco-catolică în afara legii, 
iar acum a început să-şi arate din nou viabilitatea, însă cu nişte pretenţii care sunt 
peste trebuință şi peste cuviință. Îşi doresc să aibă tot ce-au avut înainte de 1948! Nu 
se mai poate, pentru că oamenii nu se mai întorc, nu se mai fac Greco-catolici, pentru 
că-şi dau seama că e o formă hibridă de existență bisericească. Pe unii nu-i mai 
interesează, în general, şi-atunci n-are rost să mai aibă ce-au avut în 1948! 


Eu mă gândesc c-ar fi mai bine să fie ori ca noi, ortodocşi în toate, ori cum sunt 
romano-catolicii în toate şi să nu mai fie forma aceasta, care nu-i nici ortodoxă, nici 
catolică! Gândiţi-vă! Papa-şi face cruce de la stânga la dreapta, iar Greco-catolicii de la 
dreapta la stânga! Ei sunt în contradicție cu Papa, şeful lor! Poţi să zici că-i o treabă 
rațională? Nu-i rațională! Preoţii romano-catolici sunt necăsătoriți, ai ortodocşilor 
căsătoriți, ai Greco-catolicilor căsătoriți ca ai ortodocşilor. De ce? Înseamnă că sunt 
mai aproape de ortodocşi decât de catolici! Sunt nişte lucruri pe care nu ştiu dacă are 
vreun rost să le discutăm aici şi acum, însă pentru că sa pus problema, cam în felul 
acesta văd eu lucrurile. 


La Mănăstirea Sâmbăta a fost un călugăr în secolul al XVIII-lea, Părintele Visarion, 
care a scris o carte de polemică religioasă Despre a treia Lege. În cartea respectivă 
scrie aşa: „Până acum au fost două Legi. Când există două Legi, e firesc să te întrebi 
care dintre cele două este bună. Când apare a treia Lege (cum a fost Legea greco- 
catolică), poţi să fii sigur că nu-i bună!”, zice el. Deci, dacă dintre două, una-i bună şi 
una nu-i bună, dacă mai apare şi a treia, atunci aceea sigur nu-i bună! 


Acuma vă pot spune şi un banc. Un călugăr spune un banc! Merge oare? Merge, sigur 
că merge. Dacă-i banc bun, merge. 


În Revoluţia din 1848 era un grof ungur care se tot trudea să vadă care vin: ungurii, 
să se îmbrace în costum unguresc, sau românii, să se îmbrace în costum românesc. Şi 
până la urmă, când au venit unii, l-au găsit între costume. Ei, aşa ceva sunt greco- 
catolicii, adică ceva care nu sunt nici ortodocşi, nici catolici: sunt între costume! 

IADUL 


Iadul are loc acolo unde omul este lipsit de Dumnezeu, unde nu simte prezența lui 
Dumnezeu, dar unde se simte prezența lui Dumnezeu nu mai poate fi iad. 


Iadul l-au creat cei care au fost vrednici de iad, mai întâi îngerii căzuți şi după aceea 
oamenii care sunt vrednici de iad şi care ajung într-o stare de iad, aceia sunt în iad, 
dar nu ajung undeva unde s-au creat nişte condiţii de iad. Condiţiile de iad le creează 
omul şi în lumea aceasta, când face rele, când e făcător de răutate, aduce în jurul lui 
o atmosferă neplăcută, este o atmosferă de iad, dar iadul nu există de la sine ca o 
realitate în care intri. Ai făcut un rău şi intri acolo ca şi cum ai intra în închisoare, ci 
iadul este iadul tău, iadul în care ajungi, din care nu poți ieşi, zbuciumul lăuntric de 
pe urma păcatelor, neliniştea sufletească, toate acestea sunt stări de iad cu care 
începe iadul aici pe pământ, aşa cum începe de altfel şi raiul pentru cei credincioşi 
aici pe pământ şi se continuă şi dincolo de lumea aceasta. 


Noi nu considerăm o spațţialitate oarecare a iadului. Şi până la urmă adevărul este că 
iadul e acolo unde e omul căzut. 


IERTAREA 


La noi la mănăstire a fost un părinte care a scris un fel de roman. Nu era cine ştie ce, 
el credea că-i mare lucru. Şi acolo era vorba de o fată care trebuia să-l ierte pe cineva 
care i-a făcut nişte necazuri, şi zice fata, cumva, aşa, în doi peri, că: „Dumnezeu să te 
ierte”. Nu i-a spus că-l iartă. Şi atunci eu am zis: ştii de ce a zis fata aceea că nu-l 
iartă, sau nu i-a spus direct că-l iartă? Pentru că seamănă cu tată-său. Adică cu 
autorul. 


Iertarea din inimă este iertarea care nu mai pomeneşte răul. Sfântul Isidor Pelusiotul 


zice: „Răul să îl scri pe apă”. Cine poate scrie pe apă? Nimeni. Asta înseamnă să nu 
mai iei aminte la răul pe care ţi l-a făcut cineva, să fi iertător şi să ierți deplin. 


IERUSALIMUL 


Unii dintre credincioşi doresc să ajungă la Ierusalim. Dumnezeu să le ajute, să ajungă 
să vadă locurile pe unde a umblat Domnul Hristos. Unii nu doresc să ajungă acolo, 
mulțumindu-se cu ceea ce au aici. Şi de fapt noi prin Sfânta Evanghelie avem tot ce 
este acolo. 


INCINERAREA 


Este admisă de Biserica Ortodoxă incinerarea morților? 

Nu, deocamdată nu e admisă, dar cred că cu vremea va trebui să o admită şi Biserica 
noastră, dat fiind faptul că sunt condiţiile care sunt acuma şi nu mai au oamenii loc 
în pământ. Dar deocamdată Biserica Ortodoxă nu e pentru incinerare. 


INIMA 


Sfântul Grigorie Palama mărturiseşte că inima este singurul organ trupesc al ființei 
care face legătura între minte şi trup. Explicați această afirmaţie. 


Dragă, sfinții au gândit în contextul existenţei lor, în limbajul în care vorbeau oamenii. 
Şi Sfântul Isaac Sirul spune un cuvânt care e asemănător cu acesta, şi anume că: 
„Lacrimile sunt puse între minte şi trup ca semne în trup pentru aşezarea minții”. Tot 
aşa ceva cred că gândeşte şi Sfântul Grigorie Palama, că mintea se manifestă în 
sentimentele inimii. 


INTENŢIILE 


Dumnezeu primeşte şi intenţiile omului, nu primeşte numai faptele omului. 


INVIDIA 


Când eşti nemulțumit cu binele altuia, cu progresul altuia şi te întristezi pentru asta, 
în tine lucrează patima invidiei, patima întristării. Şi se spune undeva în Scriptură că 
întristarea usucă oasele, pe când bucuria înfloreşte fața. 


ISIHASMUL 


A venit odată Mitropolitul nostru de la Sibiu, Î.P.S. Antonie, şi zice către mine: „Ai 
vreun isihast aici în mănăstire?”. Şi zic: „Nu am nici unul şi nici eu nu sunt”. Zice 
Înalt Prea Sfinţitul: „Să ştii că la Sibiu sunt mulți”. Adică acum e foarte multă lume 
preocupată, mai ales tinerii, de isihasm. Vor să facă nişte lucruri extraordinare şi nu 
le fac pe cele obişnuite. De exemplu la biserică nu se duc, dar vor să facă pe isihaştii. 
Nu se poate. Întâi trebuie să faci ce fac toți şi după aceea poţi să faci şi ce fac numai 
unii. Pentru isihasm trebuie să ai o structură specială, să fii ales de Dumnezeu pentru 
viața aceasta de unul singur, de retragere totală, să fii împlinit prin Dumnezeu. 
Aceştia sunt foarte puţini. Eu să ştiţi că sunt de 70 de ani împliniți şi încă nu am 
întâlnit nici un isihast. 

ISPITELE 


Ispitele fiind îndemnuri spre păcat pot duce nu numai la păcat, ci pot duce şi la 
virtute. 


Credinciosul trebuie să facă față ispitelor care îi vin. El trebuie să se pregătească spre 
a face față ispitelor: „Caută doctor înainte de boală şi roagă-te înainte de ispită” spune 
Sfântul Isaac Sirul; „Privegheațţi şi vă rugați, ca să nu intrați în ispită” (Matei 26, 41). 


Părinţii spun că diavolul ispiteşte la rău pe fiecare om după înclinațiile pe care le are 
fiecare. 


IUBIREA 


Iubirea, ca poruncă, este cea mai înaltă dintre porunci, şi ca virtute, este cea mai 
înaltă dintre virtuți. 


Iubirea lui Dumnezeu față de oameni îl duce pe om în ființa lui Dumnezeu. E o 
modalitate de a intra, prin iubire, omul în ființa lui Dumnezeu şi Dumnezeu în ființa 
omului. 


Părintele Arsenie Boca, Dumnezeu să-l odihnească, avea un cuvânt care a rămas de la 
el şi în scris, şi anume că: „Iubirea lui Dumnezeu față de cel mai mare păcătos este 
mai mare decât iubirea celui mai mare sfânt față de Dumnezeu”. Asta vrea să spună 
că nu poate iubi un sfânt pe Dumnezeu, chiar cel mai mare dintre sfinți, atât de mult 
cât iubeşte Dumnezeu pe cel mai mare păcătos. 


Sfântul Maxim Mărturisitorul spune undeva că nu faptul că omul a fost păcătos L-a 
adus pe Dumnezeu să Se facă om, ca să-l mântuiască pe om, ci el zice că Fiul lui 
Dumnezeu S-ar fi întrupat şi în condiţia că omul n-ar fi păcătuit. Pentru că ceea ce L- 
a făcut pe Dumnezeu să Se facă om este iubirea lui Dumnezeu față de om. Iubirea L-a 
făcut pe Dumnezeu să Se unească cu omul ca să-l ridice pe om până acolo unde e 
firea omenească ridicată în persoana Fiului lui Dumnezeu întrupat. Aceasta înseamnă 
că Dumnezeu a ales calea aceasta de a Se apropia de om, ca să-i dea posibilitate 
omului să se apropie de Dumnezeu. „Dumnezeu pe pământ S-a pogorât şi omul la cer 
s-a suit” se afirmă în slujbele de la Naşterea Mântuitorului. „Dumnezeu pe pământ S- 
a pogorât - prin Întruparea Fiului lui Dumnezeu -— şi omul la cer s-a suit” prin 
Înălțarea Fiului lui Dumnezeu. Şi aceasta nu numai pentru Domnul Hristos e real, ci 
pentru toți credincioşii care în procesul de mântuire trebuie să se unească cu Domnul 
Hristos şi să aibă calea aceea pe care a mers Domul Hristos, Domnul Hristos făcându- 
şi cale cu fiecare dintre noi către cer. 


În întâia Epistolă sobornicească a Sfântului Evanghelist loan se spune de două ori că 
Dumnezeu este iubire. Dacă Dumnezeu este iubire, numai în măsura în care şi omul 
este iubire, acesta din urmă se poate asemăna cu Dumnezeu. Dacă nu este iubire, 
omul nu se poate asemăna cu Dumnezeu, Care este iubire. 

Ne cere Domnul Hristos să ne iubim. Păi dacă ne-am iubi cu adevărat, dacă ne-am 
revărsa iubirea unii față de alții s-ar lumina lumea aceasta cu lumina iubirii noastre. 


Tatăl Cel din ceruri trimite ploaia peste cei drepți şi peste cei nedrepți, răsare Soarele 
peste cei buni şi peste cei răi. Noi răsărim soarele iubirii peste toți oamenii? 


Vă rugăm să ne spuneți ceva despre ce înseamnă „a iubi”. 

Toată lumea ştie ce înseamnă „a iubi”, pentru că ştii când iubeşti şi şi când nu 
iubeşti. Eu sunt dintr-un sat din care este şi Lucreția Ciobanu. Lucreția Ciobanu, 
cântăreață de muzică populară, are între altele şi o cântare în care se cuprind şi 
următoarele cuvinte: 


„Pe la poarta cui mi-i drag 
Treabă n-am, şi tot îmi fac. 
Pe la care mi-i urât, 

Am treabă şi nu mă duc”. 


Dacă ştii lucrul acesta, ştii ce înseamnă să iubeşti, ştii ce înseamnă să nu iubeşti. 
Însă, în lămurirea acestei chestiuni şi în completare, aş putea spune că „a iubi” 
înseamnă a împropria, a aduce pe cel iubit în tine însuți, a nu-l lăsa în afară de tine, 
a-l purta în tine. 


Asta înseamnă să iubeşti — să porți în tine, să poţi spune persoanei iubite: „Nu eşti 
numai în afară de mine, ci eşti în mine, şi mai ales în mine”. Fiecare lucrăm cu 
capacitatea noastră şi trebuie să veghem asupra iubirii, pentru ca iubirea să fie cum o 
vrea Dumnezeu, după poruncă, şi să determine alte iubiri din partea celor care 
răspund iubirii noastre. Există o emulație în iubire, există o angajare în iubire. 
Domnul Hristos l-a întrebat pe Sfântul Apostol Petru: „Mă iubeşti tu mai mult decât 
aceştia?” (loan 21, 15). Deci Domnul Hristos vrea chiar o emulaţie în iubire, să iubim 
cât putem noi mai mult, ca să-i putem ajuta mai mult pe oameni. 


Adevărul este că noi, la măsurile la care suntem, în general nu suntem nici iubitori 
nici urâtori. Stăm cumva la cota zero, adică între iubire şi ură. Poate înclinați mai 
mult spre iubire, dar în orice caz nu la măsurile la care ni se cere să avem iubirea față 
de oameni. În general oamenii se manifestă spontan, adică cum le vine, după o 
expresie din părțile de unde sunt eu, din satul meu: „cum le țâpă dinlăuntru” - aşa 
cum îi vine, aşa se manifestă. Ori în privința împlinirii poruncilor noi trebuie să avem 
în vedere o rânduială, şi dacă avem în vedere rânduiala, atunci ne putem şi disciplina 
prin poruncă. Porunca are rost să ne disciplineze, să ne ducă către Dumnezeu, să ne 
ducă în fața lui Dumnezeu, să ne apropie de Dumnezeu, şi în măsura în care ne 
apropiem de Dumnezeu ne şi asemănăm cu Dumnezeu. 


Dacă iubeşti pe cineva, îl primeşti cu defecte cu tot, şi dacă nu-l iubeşti, nici calitățile 
lui nu contează pentru tine. 


Când iubeşti pe cineva, adaugi ceea ce-i lipseşte şi înlături ceea ce e rău adăugat la 
fiinţa lui. În general părinţii sunt iubitori față de copii aşa cum sunt copiii şi caută să 
apară copiii în lumina cea mai bună posibilă, chiar şi atunci când au pete, chiar şi 
atunci când au răutăți. Asta o face iubirea, aşa-i rostul iubirii. 


59 


A-l iubi pe cineva ca pe tine însuți înseamnă nu numai a-l sprijini, a-i da ceva, ci 
însemnă şi a căuta promovarea lui, a căuta înaintarea lui, a căuta odihna lui, să fie 
odihnit prin existenţa ta: „In jurul tău să poți să-i fericeşti pe toți”. 


Iubeşti atunci când primeşti pe cineva în suflet, când ţi-l împropriezi, când îi faci loc 
în inima ta. Aceasta înseamnă să-l iubeşti. Câtă vreme îl ţii în afară de tine, câtă 
vreme îl ţii departe de tine, câtă vreme îl respingi sau îl împingi pe cineva, câtă vreme 
îl marginalizezi pe cineva, câtă vreme îl ocoleşti, nu-l iubeşti. Când îl iubeşti, îl 
primeşti, îl faci al tău. Face parte din lumea ta de gând, face parte din inima ta, intră 
în cuprinsul ființei tale, intră în componența ta, face parte din tine însuți. Atunci îl 
iubeşti. 


Părintele Serafim îmi zicea: „Copile, eu mă bucur de succesele tale cum mă bucur de 
succesele mele”. E un lucru extraordinar! Prin urmare, Părintele Serafim nu avea nici 
o urmă de nemulțumire când realizam ceva, poate chiar mai bine decât Dânsul. De 
ce? Pentru că avea bunătate şi iubire față de mine. 


În măsura în care omul progresează în iubire, îi determină şi pe alții să se angajeze la 
aceeaşi lucrare, formând astfel un şuvoi de iubire. Aceasta depinde de măsura în care 
oamenii sunt preocupați de lucruri de felul acesta, pentru că dacă nu eşti preocupat, 
iubirea rămâne o calitate şi atâta tot. 


Părintele Serafim, Dumnezeu să-l odihnească, mi-a spus odată cu ocazia unei 
spovedanii un cuvânt scurt, şi anume un cuvânt de ordine: „Să te depăşeşti şi să te 
dăruieşti”. Nu mi-a dat nici o explicație şi m-am gândit eu singur că ar fi vorba despre 
depăşirea prin credinţă şi dăruirea prin iubire. 


Putem să ne silim să iubim pe Dumnezeu şi pe oameni cât putem noi mai mult şi 
atunci suntem pe calea cea bună, suntem în cuprinsul fericirii, ştim să ne coborâm la 
cel la care trebuie să ne coborâm şi ştim să-l ridicăm pe cel pe care trebuie să-l 
ridicăm. Cum se poate face aceasta o ştie numai cel ce iubeşte. 


Este important de ştiut că un om cu iubire este întotdeauna şi cuviincios şi politicos. 


Să nu uităm niciodată de om, de omul de lângă noi, mai ales de omul de lângă noi, 
pentru că omul de lângă noi este pus anume ca prin el să ne înmulțim iubirea. Se 
spune în Pateric — Sfântul Antonie cel Mare are cuvântul acesta — că: „De la aproapele 
vine şi viața şi moartea. Că dacă folosim pe aproapele, pe fratele, pe Dumnezeu 
dobândim şi dacă greşim fratelui, lui Hristos greşim”; iar Cuviosul Ioan Colov spunea 
că: „Nimeni nu clădeşte o casă de la acoperiş în jos, ci de la temelie în sus”. Şi întrebat 
fiind ce înseamnă acest cuvânt a zis: „Temelia este aproapele, ca pe el mai întâi să-l 
folosesc, pentru că de el atârnă toate poruncile lui Hristos”. Deci îndreptarea noastră, 
înaintarea noastră, depăşirea de noi înşine este în măsura în care relaţiile noastre cu 
cei din jurul nostru, cu cei apropiaţi ai noştri, sunt bune. 


Desăvârşirea creştină în esență constă în două lucruri: în iubire şi smerenie. Sfântul 
Isaac Sirul spune că: „Desăvârşirea este o prăpastie de smerenie”, o smerenie 
nesfârşită, iar Sfântul Apostol Pavel în Epistola către Coloseni zice: „Înveşmântaţi-vă 
cu iubire care este legătura desăvârşirii” (Coloseni 3, 14). 

Este secetă de iubire în lumea întreagă, este secetă de iubire în viața noastră 
personală, este secetă de iubire în viața noastră de obşte, pentru că n-am ajuns să 
trecem de patimi. Este multă hărțuială, este multă zdroabă în sufletele noastre, 
pentru că ne hărțuiesc şi ne zdrobesc patimile. 


Iubirea trebuie salvată, trebuie să fie mântuită, ca orice lucru pe care omul îl poate 
întrebuința în bine sau în rău, pentru că „ce faci te şi face”, iar Sfântul Marcu Ascetul 
zice că: „Dacă nu faci binele pe care îl ştii, n-are rost să cunoşti alt bine” ca să-l faci pe 
acela. 


Creştinismul a accentuat iubirea, a pus-o în valoare, a scos-o în evidenţă. 
Creştinismul are rostul de a salva iubirea, de a o direcţiona, de a face din iubirea 
pătimaşă -— iubire virtuoasă, iubire adevărată. 


Cu cât suntem mai cuprinzători în iubire cu atât suntem mai cuprinzători în fericire. 
Şi dacă nu iubim, atunci nu suntem binecuvântaţi cu fericirea care izvorăşte din 
iubire. Iubirea este fericire. Fericirea adevărată izvoreşte din iubire. 


Spune Sfântul Isaac Sirul în al 72-lea cuvânt al lui că: „lubirea este pomul vieții” şi, 
mai spune ceva minunat, zice că: „lubirea este vinul care veseleşte inima omului”. Noi 
pomenim cuvintele acestea de fiecare dată când spunem Psalmul 103 şi zicem despre 
vin că: „veseleşte inima omului”, că Dumnezeu a făcut pâinea care întăreşte inima 
omului, untdelemnul care-i luminează fața şi vinul care veseleşte inima omului. Şi ne 
gândim la vinul adevărat. Dar Sfântul Isaac Sirul spune că vinul care veseleşte inima 
omului este dragostea lui Dumnezu şi dragostea omului față de aproapele. Şi spune 
Sfântul Isaac Sirul că din vinul acesta care veseleşte inima omului, din dragostea 
aceasta, au băut desfrânaţii şi s-au ruşinat, au băut păcătoşii şi au uitat calea 
rătăcirii lor, au băut beţivii şi-au început să postească, au băut bogațţii şi-au dorit 
sărăcia, au băut săracii şi s-au îmbogățit de nădejde, au băut cei simpli, cei 
neânvățați şi au devenit înţelepţi. Aşa ceva face iubirea. 


Sfântul Maxim Mărturisitorul spune că dragostea este de trei feluri: „Dragoste după 
poruncă, dragoste după fire şi dragoste împotriva firii”. După poruncă are iubire cel 
care ascultă de porunca lui Dumnezeu şi pe toți îi iubeşte la fel şi-L iubeşte pe 
Dumnezeu mai presus de orice. După fire are iubire acela care are iubirea cum o au 
părinții față de copii, copiii față de părinți, fraţii între ei. lar iubirea împotriva firii au 
cei care unesc patima cu iubirea şi îi iubesc numai pe aceia care le prilejuiesc 
împlinirea patimilor. 


Să vă spun povestea cu „Epitalamul”. Am fost la laşi şi am ţinut o cuvântare, şi cineva 
din sală m-a întrebat: Părinte, cum să mă manifest dacă iubesc pe cineva? Mi-am 
adus aminte de o poezie scrisă de Zorica Laţcu, intitulată „Ie port în mine”, şi ca 
răspuns la întrebarea: „Cum poate să-şi manifeste cineva iubirea față de persoana 
iubită”, am răspuns cu poezia „Te port în mine”. 


După ce am spus poezia aceasta, la scurtă vreme, primesc un alt bilet pe care scria: 
Părinte, ne-aţi spus o poezie de dragoste! (Vă puteți închipui, un călugăr spune o 
poezie de dragoste! Îi şi stă bine, nu? Eu n-am categorisit-o ca pe o poezie de dragoste 
şi de aceea am spus-o. Da” acuma şi după ce ştiu că-i de dragoste tot o spun.) Vă rog 
să ne mai spuneţi vreo două. Credeau că eu mai ştiu. Da” n-am mai ştiut. Şi am zis: 
Dragă, îmi pare rău, da' nu mai ştiu. După aceea m-am dus acasă şi mi-am prins 

mintea cu studenții şi-am învățat două poezii de dragoste. Şi când m-am dus din nou 
la Iaşi le-am spus: V-am rămas dator de rândul trecut cu nişte poezii de dragoste. Aţi 
spus că să vă mai spun vreo două, v-am spus una rându” trecut, acuma vă spun trei. 
Prima a fost cea pe care v-am spus-o şi rândul trecut, „Te port în mine”, apoi 
„Somnoroase păsărele” şi „Epitalam”. 


Să salvăm şi să înmulțim iubirea! 


ÎNCHISOAREA 


Aş vrea să rețineți ceva, şi anume că cineva a spus întrebând: „De ce oare la închisori 
sunt mai mulți bărbați decât femei>”. De ce într-o închisoare, în închisori în general, 
sunt mai mulți bărbaţi decât femei? Şi răspundem: pentru că la biserică sunt mai 
multe femei decât bărbați. 


ÎMPĂCAREA 


Am un cuvânt care îmi place mie tare mult, din scrierile Sfântului Isaac Sirul, o 
afirmaţie, şi anume: „Împacă-te cu tine însuți şi va fi în pace cu tine şi cerul şi 
pământu/”. Tare de multe ori spun eu cuvântul acesta, că-mi place: împacă-te cu tine 
însuți, şi va fi în pace cu tine şi cerul şi pământul. 


ÎNĂLȚAREA NOASTRĂ LA CER 


Domnul Hristos S-a înălțat la cer ca înainte-mergător pentru noi! Şi noi suntem 
candidaţi la Înălțarea la cer, pentru că suntem beneficiarii Învierii Domnului nostru 
lisus Hristos. Un creştin adevărat nu trebuie să aştepte să învieze din morți. Sufleteşte 
a înviat din morți dacă este creştin adevărat. Sfântul loan Scărarul spune că există o 
înviere a sufletului înainte de Învierea cea de obşte, de învierea trupului. Şi aceasta 
este nepătimirea. Chiar aşa spune Sfântul loan, că: „nepătimirea este învierea 
sufletului înainte de Învierea cea de obşte”. 


ÎNDOIALA 


Îndoiala persistă câtă vreme credinţa este teoretică, nu trăită, experimentată. 

ÎNDUMNEZEIREA 
Ce este îndumnezeirea? 


Părinţii cei duhovniceşti, vorbind despre apropierea omului de Dumnezeu, compară 
legătura omului cu Dumnezeu cu fierul încălzit în foc. Şi spun că aşa cum fierul 
încălzit în foc primeşte însuşirile focului, are şi el ceva din ceea ce este focul, tot aşa şi 
omul care are o legătură cu Dumnezeu intră în legătură cu Dumnezeu în aşa fel încât 
Dumnezeu Se înfăţişează pe Sine în om, îl îndumnezeieşte. Dacă ştim ce înseamnă un 
lucru încălzit, ştim ce înseamnă şi un om îndumnezeit. Adică ceva ce intră în legătură 
cu Dumnezeu, un om în care Dumnezeu Se manifestă. Se spune că Fiul lui Dumnezeu 
întrupat a îndumnezeit firea omenească. Aşa, în continuare, Fiul lui Dumnezeu se 
întrupează în credincioşi, credincioşii devenind mădulare ale trupului mistic al lui 
Hristos şi devenind mlădițe din vița care este Hristos, primind ceva din prezența 
Domnului nostru lisus Hristos. Bineânţeles că aşa cum smerenia - zice Sfântul loan 
Scărarul -— este un dar fără de nume pe care îl cunoaşte numai cel care-l are, tot aşa şi 
îndumnezeirea este ceva mai presus de înțelegere, dar înțeles numai de acela care se 
îndumnezeieşte, care devine participant la firea dumnezeiască, cum ar zice Sfântul 
Apostol Petru (II Petru 1, 4). E un lucru pe care îl urmărim dar pe care nu-l înțelegem. 
Îl avem în vedere, dar nu-l putem înțelege decât atunci când simțim adierea 
dumnezeiască în noi prin har. 


ÎNJURĂTURILE 


Câte unul îmi zice că înjură. Şi îi zic: De ce înjuri? Păi zice, că aşa îmi vine. Şi eu zic: 
Bine, da' mie de ce nu îmi vine? Păi, zice, dumneavoastră sunteți altfel de om. Păi zic: 
Fii şi tu altfel de om! 


ÎNSINGURAREA 


Însingurarea este o realitate pentru cei ce simt însingurare. Există însă şi o 
singurătate plină, când te însingurezi ca să realizezi ceva deosebit, să poţi fi cu tine 
însuţi, să te cunoşti pe tine însuţi. În orice caz, singurătatea voită e diferită de 
singurătatea nedorită. Cineva care are o singurătate nedorită trebuie să caute o 
împlinire: Ori o împlinire spirituală, dacă e format sufleteşte, ori o împlinire socială, 
prin omul de lângă tine sau prin omul prin care te-ai putea împlini. 


ÎNTÎLNIREA CU HRISTOS 


Pentru fiecare dintre noi întâlnirea cu Domnul Hristos poate fi la orice rugăciune. 
Întâlnirea cu Domnul Hristos poate fi la orice citire din Sfânta Evanghelie. Întâlnirea 
cu Domnul Hristos poate fi de câte ori facem un bine fratelui nostru. Întâlnirea cu 
Domnul Hristos poate fi pentru fiecare dintre noi, sigur, când vom trece din această 
viață şi când se va hotărâ locul pe care ni l-am pregătit pentru viața veşnică. În 

Pateric este scris că: „În ce te găseşte moartea, în aceea te duci”. Dacă ducem o viaţă 
frumoasă şi bună şi ne găseşte moartea în bine, în bine ne ducem. 


Domnul Hristos n-a dat întâi Pâinea, întâi a dat alte Taine. Domnul Hristos le-a dat 
oamenilor învățătură, n-a spus: „No, oameni buni, uite, dacă vreţi să vă mântuiți, vă 
dau Eu cale de mântuire: vă împărtăşiți cu Trupul şi Sângele Meu şi vă mântuiți”. Nu 
aşa! Ci i-a învăţat să fie buni, să ierte, i-a învățat să creadă, i-a învățat să se 
smerească, i-a învățat să aibă îngăduință. Adică toată Evanghelia este un fel de 
împărtăşire, toată Evanghelia este un fel de întâmpinare a Domnului nostru lisus 
Hristos şi o întâmpinare a noastră pentru Mântuitorul nostru lisus Hristos. 


Noi de multe ori credem că suntem vinovați înaintea lui Dumnezeu pentru că nu 
ajungem să avem în conştiinţa noastră bucuria, simțământul prezenței Mântuitorului 
nostru lisus Hristos. Nu ştiu dacă este aşa, pentru că învrednicirea nu ne-o dăm noi, 
ci Dumnezeu. Nu trebuie să cerem de la noi lucruri pe care, până la urmă, nu le cere 
nici Dumnezeu. 


ÎNŢELEGEREA 


Va veni o vreme când vei înțelege ceva din ceea ce nu poţi înțelege încă. Explică unui 
copil, de pildă, lucruri pe care le înțelege numai omul mare. Degeaba i le spui. Arată-i 
opere de artă, arată-i tot ce poate avea omenirea mai înalt şi mai frumos şi n-o să te 
înțeleagă. De ce? Pentru că nu e la măsurile înțelegerii. Tot aşa şi noi. Cine nu 
înțelege, să ştie că nu a ajuns la măsurile înțelegerii. Trebuie să le primim pe toate 
prin credință, să ne plecăm cu mintea, să ştim că Taina nu suferă ispitire, să ne lăsăm 
conduşi de Mântuitorul nostru lisus Hristos, de Biserica noastră. Dacă va vrea 
Dumnezeu să înțelegem mai mult cândva, vom înțelege, iar dacă nu, nu. Cât ştim e 
destul, dacă ştim să ne plecăm cu mintea. 


Noi nu putem înțelege cât trebuie din lucrurile lui Dumnezeu. Dacă le-am înţelege, ar 
fi mai prejos de noi şi n-am avea nici un folos din ele. Avem folos din ele, chiar din 
neânţelegerea lor, tocmai pentru că sunt mai presus de noi. Este mai mult să ştii că 
un lucru e mai presus de înțelegere decât să crezi că l-ai înțeles, mai ales dacă este 
vorba de lucrurile lui Dumnezeu. Firea noastră nu poate descoperi adevărurile lui 
Dumnezeu, ci cel mult le poate primi prin credinţă. 


Lucrurile cereşti se înțeleg cu o minte sfântă, cu o minte înduhovnicită, cu o minte 
mai presus de lume, cu mintea lui Hristos. 


ÎNVIEREA 


Când eram eu copil îmi aduc aminte - Dumnezeu să-i odihnească pe ai mei pe toți, că 
nu mai sunt în lumea asta — că mama mea m-a trimis la bunica mea să zic: „Hristos o 
înviat, mama tână!”. Şi a zis că dacă zic aşa, îmi dă mama tână un ou. Şi aşa a fost. 
M-am dus şi am zis: „Hristos a înviat, mama tână!”. Şi mama tână a zis: „Adevărat că 
a înviat! Hai să-ţi dau un ou”. Cu asta mi-am început eu credința în Înviere, dar târziu 
am ajuns să-mi dau seama ce înseamnă. 

Eu când eram tânăr, şi mai ales când eram student la Teologie, mi-am propus să 
cercetez ce e scris în Evanghelii despre Învierea Domnului Hristos şi să citesc în 
Faptele Apostolilor ceea ce au scris Sfinţii Apostoli despre Învierea Domnului Hristos. 
Şi, până la urmă, mi-am dat seama că totuşi nu e convingător. Adică noi avem 
informație, dar convingeri nu putem avea pe baza celor citite. Şi de fapt cred că 
nimenea nu a avut încredințarea despre Învierea Domnului Hristos pe baza celor citite 
din Evanghelie. De ce? Pentru că Învierea fiind mai presus de ceea ce poate aştepta 
cineva, nu ajunge nimenea să se încredinţeze despre Înviere din informaţie. Nici din 
informaţia Evangheliei, nici din informaţia prin cuvânt, prin predică, ci ajunge să se 
încredințeze prin ceea ce s-au încredințat cei care au ajuns să-şi spună: „Hristos a 
înviat”, nu ca formulă, ci ca realitate, ca mărturisire de credință, şi aceia, de la 
început, au ajuns prin puterea lui Dumnezeu. Să ştiţi că numai Dumnezeu ne poate 
încredința despre lucrurile dumnezeieşti. 


La Paşti se spune: „Să ne curățim simțţirile şi să vedem pe Hristos strălucind cu 
neapropiată lumina învierii şi bucuraţi-vă zicând, luminați să-L auzim cântându-l 
cântare de biruință“. Când poate ajunge omul să se încredințeze despre Învierea 
Domnului Hristos? Când îşi curăţeşte simțirile, când se face receptiv pentru Învierea 
cea mai presus de lume, când îl învredniceşte Dumnezeu să fie încredințat, nu numai 
informat, despre Învierea Domnului Hristos. 


Aş vrea să reţineţi aceste lucruri şi mai ales faptul că Învierea Domnului Hristos e mai 
presus de lume, că Învierea Domnului Hristos e o taină, că Învierea Domnului Hristos 
nu o putem înțelege şi nu o putem primi ca adevăr decât în măsura în care 
Mântuitorul Însuşi, Mântuitorul Cel înviat, ne încredințează cum l-a încredinţat pe 
Sfântul Apostol Toma, cum l-a încredințat pe Sfântul Apostol Petru, cum i-a 
încredințat pe ucenicii de la Marea Tiberiadei, cum i-a încredințat pe ucenicii cu care 
S-a întâlnit în ziua Învierii Sale, cum i-a încredințat pe cei cinci sute care pe muntele 
din Galileea L-au întâmpinat pe Domnul Hristos şi s-au încredințat de Învierea Lui şi 
cum i-a încredințat pe toți oamenii care au mărturisit cu adevărat Învierea Domnului 
Hristos. Pentru că să ştiţi că până la urmă toţi care credem în Înviere suntem martori 
ai Învierii Domnului Hristos. Şi suntem martori ai Învierii Domnului Hristos în 
măsura în care primim ca adevărat tot ceea ce ne spune Sfânta Biserică ca realitate, 
deci şi că a înviat străbătând prin piatră, prin piatra de pe mormânt, şi că a intrat prin 
uşile încuiate la apostoli, şi că a păzit întregi peceţile şi a înviat din mormânt aşa cum 
S-a născut din Preasfânta Născătoare de Dumnezeu. 


Învierea Domnului nostru lisus Hristos nu este ceva separat de noi, ci este ceva care 
trebuie să se întâmple şi în noi. Viața unui creştin adevărat, a unui creştin botezat şi 
trăitor al Evangheliei este de fapt o viață în Înviere. Noi am înviat împreună cu 
Domnul Hristos, trăim în Înviere, suntem fiii Învierii şi avem în față Înălțarea, suntem 
candidați ai Înălţării la cer împreună cu Domnul Hristos şi aşteptăm Înălțarea noastră 
la cer. Dar ca să ajungem la Înălțarea la cer trebuie mai întâi să ne înălțăm peste 
lumea aceasta, să ne înălțăm peste păcatele noastre, să nu mai admitem în viața 
noastră nici un fel de lucru rău şi atunci înălțați fiind peste păcate, înălțându-ne prin 
virtuţi, putem ajunge şi la Înălțarea împreună cu Domnul nostru lisus Hristos. 


Ortodoxia nu este atât cu tragismul suferinței Mântuiorului, ci este cu bucuria 
Invierii. Când avem bucuria Invierii suntem în miezul Ortodoxiei. 


Învierea lui Hristos este în centrul gândirii noastre. 


65 


Mântuitorul a vrut să punem accent mai mult pe Înviere. Şi anume, în convorbirea cu 
cei doi (Luca şi Cleopa, cf. Luca 24) care mergeau la Emaus, le-a spus: „O 
nepricepuților şi zăbavnici cu inima a crede toate câte le-au spus proorocii, nu se 
cădea oare ca Hristos să pătimească şi să intre întru mărirea Lui?”. 


Deci noi ne întâlnim cu Hristos intrat „întru mărirea Lui”. Celor doi Mântuitorul le-a 
» 

pus întrebarea: „Pentru ce sunteți trişti?”. Domnul Hristos nu vrea să stăm în 

întristare, ci vrea să fim în bucurie! 


JERTFA MÎNTUITORULUI 


Noi cam facem abstracţie de faptul că avem Jertfa Mântuitorului ca ajutor şi pe 
Mântuitorul Cel ce S-a jertfit Îl avem ca ajutor. De multe ori au impresia mulți, şi 
dintre duhovnici, că trebuie să faci nu ştiu ce lucruri extraordinare ca să-ți ispăşeşti 
păcatele. Păi să ştiţi că mulți îşi ispăşesc păcatele nu pentru că le dă cineva să facă 
nişte lucruri ca să-şi ispăşească păcatele, de multe ori îţi dă Dumnezeu nişte canoane, 
îți dă nişte suferințe, nişte necazuri. Atunci de ce să-l mai îngreuiezi pe om? Mai vine 
cineva la mine şi zice: „Părinte, ce canon îmi dați?”. Şi îi zic: „Dar nu ţi-a dat 
Dumnezeu canoane destule? Fă-le acelea pe care ţi le-a dat Dumnezeu, primeşte-le pe 
acelea; ce să-ți mai dau?” Adică jertfa Mântuitorului nostru lisus Hristos este 
totdeauna pentru noi ajutătoare şi asta nu trebuie să uităm niciodată. 


JUDECATĂ ŞI TRIBUNAL 


Să ştiţi că eu n-am fost niciodată la o judecată, nici din curiozitate. Nici în tribunal n- 
am intrat în toată viața mea, că am 72 de ani, din care 48 de ani de mănăstire. Era s- 
ajung odată, că mi-a furat unu” un ceas de mână din sertarul mesei de la mine din 
chilie. M-am pomenit că numi mai găsesc ceasul şi vine cineva de la Miliție şi zice că 
trebuie să dau o declarație şi, după ce am dat declaraţia, miau zis: „Părinte, acum o să 
primiți citație, trebuie să vă duceţi la judecată!. Şiatunci am zis: „Măi frate, eu mai 
binei mai dau un ceas ăluia, decât să mă duc la judecată!. 


MAICA DOMNULUI 


Maica Domnului a fost şi este locaş al dumnezeieştii Treimi. Aşa i-a spus îngerul când 
Preasfânta Fecioară a întrebat la Buna Vestire: „Cum va fi aceasta de vreme ce eu nu 
ştiu de bărbat?”. Ea a auzit de la înger atunci: „Duhul Sfânt Se va pogorâ peste tine şi 
puterea Celui Preaânalt te va umbri; de aceea şi Sfântul care Se va naşte din tine Fiul 
lui Dumnezeu se va chema” (Luca 1, 34-35). Aici sunt cele trei persoane ale Sfintei 
Treimi care se unesc în Maica Domnului din clipa în care S-a întrupat Fiul lui 
Dumnezeu prin umbrirea de sus a Tatălui şi prin lucrarea Sfântului Duh. Deci, 
„Duhul Sfânt Se va pogorâ peste tine şi puterea Celui Preaânalt te va umbri — deci e 
vorba de Duhul Sfânt şi de Tatăl — şi Sfântul care Se va naşte din tine Fiul lui 
Dumnezeu se va chema”, e vorba de Dumnezeu Fiul. Deci Maica Domnului devine 
locaş al Preasfintei Treimi. Devenind locaş al Preasfintei Treimi, Maica Domnului poate 

să ne ajute să ni se curățescă şi mintea noastră, ca să devenim locaşuri ale Preasfintei 
Treimi. Şi locaş al Preasfintei Treimi Maica Domnului este în veşnicie: „Curăţeşte 
mintea mea cea întinată cu tot felul de păcate şi o fă locaş înfrumusețat al Preasfintei 
Treimi”. Numai dacă suntem locaşuri înfrumusețate ale Preasfintei Treimi, prin 
mijlocirea Maicii Domnului, putem să lăudăm mărirea şi mila cea nemăsurată a Maicii 
Domnului, noi, netrebnicii robii ei. 


Maica Domnului şi acum este locaş al Preasfintei Treimi. Cum? Că doar L-a născut pe 
Domnul Hristos. Domnul Hristos S-a despărțit de ea. Da, S-a despărțit, aşa cum se 
desparte orice copil de mama lui, dar asta nu înseamnă că Domnul Hristos nu mai 
este undeva în Maica Domnului. Unde? În inima ei, că ea nu L-a purtat numai în 
pântecele ei, ci L-a purtat şi în inima ei pe Domnul Hristos. Şi de aceea Maica 
Domnului rămâne pentru veşnicie locaş al Preasfintei Treimi. 


Maica Domnului e ca un rai. Când avem legătură cu Maica Domnului în conştiinţa 
noastră, în gândurile noastre, în simţirile noastre, e ca şi când am fi intrat în rai. E o 
bucurie de rai de-a fi în legătură sufletească cu Maica Domnului. 


Pe Maica Domnului o numim „rai cuvântător”, „rai de taină“. Bucuria din legătura cu 
Maica Domnului este o trăire a raiului. 


Mi-aduc aminte, a fost odată la noi la mănăstire o împrejurare mai grea şi mama a zis: 
„Apoi, dacă nu mai poţi sta aici, să vii acasă, că doar tu ai unde veni”. E ceva atât de 
înduioşător... Vedeţi ce înseamnă inima de mamă? Nu te lasă niciodată. Te lasă alții, 
nu te vor, te ocolesc, te resping, te marginalizează, te împing, te asupresc. Aşa ceva nu 
poate face mama! Pot face străinii, dar cine are inimă de mamă, nu poate. „Apoi tu, 
dacă nu mai poți sta aici, să vii acasă, că doar tu ai unde veni...”. Dacă mama cea 
pământească poate face aşa ceva, gândiți-vă la Maica Domnului! Maica Domnului să 
ne părăsească vreodată? Se poate cumva să ne părăsească Maica Domnului? Nu se 
poate! De ce nu se poate? Pentru că este mamă, pentru că are inimă de mamă. Noi 
zicem „Maica Domnului” ca şi când am zice un titlu. Or, noi trebuie să ştim că Maica 
Domnului este mamă. Şi nu este mamă numai pentru Domnul Hristos, este mamă 
pentru toți cei care vrem s-o avem de mamă. „lu, dacă nu mai poți sta aici, să vii 
acasă, că ai unde veni”. Apoi să ştiţi că Maica Domnului zice tot aşa către noi! 


Un părinte, Dumnezeu să-i ajute, poate unii îl cunoaşteţi, Părintele Arsenie Papacioc 
de la Techirghiol, are un cuvânt în Convorbiri Duhovniceşti, anume: „Ceea ce poate 
Dumnezeu cu puterea, poate Maica Domnului cu rugăciunea”. Maica Domnului poate 
să ne ajute prin rugăciunile ei să primim binefaceri de la Dumnezeu. Puterea ei este 
nemărginită, pentru că rugăciunea ei este puternică şi mijloceşte revărsare de putere 
din puterea Fiului ei şi Dumnezeului nostru. 


Credincioşii doresc să ştie multe despre Maica Domnului şi până la urmă s-a ajuns şi 
la nişte plăsmuiri, nişte istorisiri despre Maica Domnului care vor să umple acest gol, 
însă în realitate golul acesta este mai mult decât se poate spune despre Maica 
Domnului, mai ales de către oameni necompetenţi. De exemplu Visul Maicii 
Domnului e o carte apocrifă care vrea să spună ceva despre Maica Domnului, ceva ce 
nu e în gândirea autentic ortodoxă. Şi atunci suntem mai folosiți să avem în vedere 
puţinele informaţii despre Maica Domnului, ceea ce este autentic în gândirea ortodoxă 
şi să ne mulțumim cu puţinul acela. Şi puținul acela care îl găsim în Sfintele 

Evanghelii despre Maica Domnului de fapt ne spune mai mult despre Maica Domnului 
decât acel mult care până la urmă este mai mult o umplutură. 


Au apărut şi nişte cărți cu viața Maicii Domnului care nu spun mare lucru. De ce? 
Pentru că Maica Domnului a fost smerită, despre Maica Domnului nu se poate spune 
mult. În Scriptură se spune puţin şi în altă parte, cei care spun despre Maica 
Domnului ceva, sau vor să spună ceva deosebit, nu sunt competenți. N-au cum să 
spună. De ce? Pentru că Maica Domnului fiind smerită, n-a vrut să fie pusă în atenţia 
oamenilor. Dorinţa ei a fost ca Domnul Hristos să fie pus în atenţia oamenilor. La 
nunta din Cana Galileii a zis către slujitorii de la nuntă: „Faceţi ceea ce vă va spune 
E!” (loan 2, 5). Deci „vă spun şi eu ceva, vă spun să faceţi ce vă va spune EI, nu să 
faceţi ce vă spun eu. Eu nu vă spun, n-am eu rostul de a vă spune, ascultați-L pe EI, 
pe lisus”. Şi aşa că Maica Domnului a fost smerită până la aşa măsură, încât ea nu a 
vorbit despre cele ale ei, despre mărețiile ei, despre naşterea ei mai presus de fire. 


Acest cuvânt „lată roaba Domnului. Fie mie după cuvântul tău” arată smerenia Maicii 
Domnului în fața voinței lui Dumnezeu, supunerea. Şi asta îmi aminteşte de un 
cuvânt al Părintelui Arsenie Boca, Dumnezeu să-l odihnească, cuvântul că: „Noi avem 
mintea care discută cu Dumnezeu în loc să se supună fără discuție”. Apoi Maica 
Domnului a avut mintea care s-a supus lui Dumnezeu fără discuţie. „Fie mie după 
cuvântul tău”. 


Maica Domnului n-a făcut niciodată publicitate din alegerea ei, n-a făcut niciodată 
publicitate din ceea ce avea numai ea şi ceea ce trebuia să ştie ea şi nu alții, ea nu s-a 
afişat niciodată cu curăţia ei, cu fecioria ei, nu s-a afişat niciodată cu alegerea ei, nu 
s-a afişat niciodată cu măreţiile ei reale, ci a trăit într-un anonimat, într-o retragere 
totală, într-o retragere în care nu s-a pus în evidenţă cu nimic şi nici măcar cu 
retragerea. lată un exemplu al Maicii Domnului față de noi şi pe care-l avem în vedere, 
şi ar trebui să-l avem în vedere de câte ori vrem să ne punem în atenţia altora, de câte 
ori vrem să ne înfigem în conştiinţa cuiva, căci în cazul acesta nu suntem pe calea 
Maicii Domnului. 


„Faceţi ceea ce vă va spune E!” (loan 2, 5). Am putea zice că cuvântul acesta este un 
cuvânt veşnic şi cuvântul de îndrumare al Maicii Domnului, mesajul Maicii Domnului: 
„Faceţi ce vă va spune E/”, pe El Îl vreau în lucrare, pe El Îl vreau în atenţie, pe EI, pe 
Fiul meu. „Faceţi ceea ce vă va spune EI” (loan 2, 5). 


Mântuirea se face prin Dumnezeu. Noi degeaba vrem să facem nişte lucruri 
extraordinare. Ceea ce trebuie să facem noi este să ne lăsăm în mâinile lui Dumnezeu 
şi apoi lucrează Dumnezeu ca un Sfânt, cum ştie cu fiecare dintre noi, şi dacă vrea 
Dumnezeu să ne afirme ne afirmă, şi dacă nu vrea Dumnezeu să ne afirme degeaba 
vrem să ne afirmăm noi. 


Asta înseamnă să urmăm exemplul Maicii Domnului, să fim smeriţi, adică să fim fără 
veleități, şi mai ales fără veleități religioase. Nu zice nimeni că nu trebuie să ocupăm, 
ca creştini, locuri de frunte în societate, locuri de frunte în cultură, locuri de frunte 
chiar în conducerea oamenilor. Putem să avem astfel de locuri şi să dea Dumnezeu să 
fie cât mai mulți creştini la locuri de frunte şi la locuri din care să poată ajuta pe alţii, 
dar lucrul de căpetenie pentru noi este să-l slujim lui Dumnezeu şi să ne ridice 
Dumnezeu acolo unde vrea El să fim. Aşa a făcut Maica Domnului. Maica Domnului 

parcă ar fi ştiut cuvântul Sfântului Isaac Sirul că: „Desăvârşirea este o prăpastie de 
smerenie”. 


În legătură cu cele întâmplate îndată după Naşterea Mântuitorului nostru lisus 
Hristos, cu închinarea magilor, cu închinarea păstorilor, în legătură cu închinarea 
păstorilor, ne spune Luca în Sfânta Evanghelie că Maica Domnului păstra toate în 
inima ei. Cineva, şi cred că pe bună dreptate, spunea că Maica Domnului este 
adevăratul chip al Ortodoxiei. De ce? Pentru că a păstrat în inima ei cuvintele cele 
folositoare, cuvintele cele bune, le-a păstrat în inima ei. În măsura aceasta suntem 
ortodocşi, în măsura în care, ca şi Maica Domnului, păstrăm şi noi cuvintele cele 
sfinte în inima noastră. 


Să ne gândim că Maica Domnului a trăit în tăcere, dar a spus şi cuvânt când a fost 
necesar să spună, de exemplu: „Vin nu au”, a spus şi cuvânt atunci când a trebuit să 
spună cuvânt: „Faceţi ceea ce vă va spune EI”, a spus cuvânt de rugăciune când a zis: 
„Măreşte suflete al meu pe Domnul”. 


Deci Maica Domnului a şi vorbit, nu numai a tăcut. Noi deducem că îşi ducea viaţa în 
tăcere prin faptul că Sfinții Evanghelişti ne spun puţine cuvinte ale Maicii Domnului. 
Maica Domnului a spus cuvânt şi atunci când a zis: „lată, tatăl Tău şi eu îngrijorați Te 
căutăm”, cuvânt să zicem aşa de nemulțumire, un cuvânt de nelinişte şi totuşi l-a 
spus. A trebuit spus şi l-a spus. Aşa că dacă învăţăm să tăcem, să învăţăm să tăcem 
mai mult când trebuie să tăcem, nu să nu vorbim. 


Mă gândesc că ar trebui să se gândească mulți dintre credincioşii noştri, şi mai ales 
femeile, ar trebui să se gândească mereu la exemplul Maicii Domnului şi când e vorba 
de îmbrăcăminte, de felul cum se îmbracă. Adică să aibă o cuviinţă în îmbrăcăminte 
gândindu-se şi la Maica Domnului. 


Care trebuie să fie raportul nostru cu sectele evanghelice? Avem dreptul să fim pasivi, 
fie cler fie laici? 


E greu de spus. Cred că ceea ce trebuie să facem noi în raport cu cei ar fi aceea să 
avem un ascendent moral, să ne recomande viața noastră mai mult decât pe ei. Asta 
ar fi prima biruință. În al doilea rând putem să-i ocolim, nu ostentativ, dar să nu ne 
prea facem vorbă cu ei, pentru că să ştiţi că de multe ori influențele acestea, chiar 
dacă nu doboară, în orice caz clatină, şi nu sunt toți destul de întăriți ca să poată să 
facă față. Episcopul de la Vâlcea, care a fost, P.S. Iosif Gafton, a fost cândva la noi la 
mănăstire, şi el şi un frate de-al lui au fost studenți în teologie. Şi au venit la vorbă 
acasă despre ce spun sectarii despre Maica Domnului. Şi a zis că tatăl lor care era 
preot nu i-a lăsat să vorbească aşa ceva în casa lui. Adică îşi dădea seama totuşi că 
noi nu discutăm despre Maica Domnului, ci noi o cinstim pe Maica Domnului. 


Se zice că un copil îşi căuta mama. „Nu aţi văzut pe mama?” — întreba copilul. Şi 
cineva îi spune: „Mă copile, am văzut o femeie, a trecut adineaori pe aici”. Dar zice 
copilul: „Eu nu caut o femeie, eu o caut pe mama”. Nici mamele noastre nu sunt o 
femeie ca toate femeile, ci sunt unice față de celelalte femei. Deci Maica Domnului, 
dacă îngerul a spus: „Binecuvântată eşti tu între femei”, nu mai avem noi alt cuvânt 
să spunem că Maica Domnului a fost o femeie ca toate femeile, pentru că nu a fost o 
femeie ca toate femeile. 

Înainte cu mai mulți ani, ştiu eu, vreo şapte, am citit o carte intitulată Faceţi ceea ce 
vă va spune El (cuvinte spuse de Maica Domnului la Nunta din Cana Galileii). 
Autorul acestei cărți pune o problemă pe care mi-am pus-o şi eu cu mai mult timp în 
urmă: că oamenii de astăzi sunt mai puţin cinstitori ai Maicii Domnului şi se întreba 
din ce cauză. Şi răspunsul, care mi-a plăcut foarte mult, era acesta: „Creştinismul 
nostru este un creştinism de idei”, fiți atenți ce frumos urmează, „şi ideile n-au 
mamă”. Dacă Îl avem pe Domnul Hristos în cinstea cuvenită, dacă pentru noi Domnul 
Hristos este o realitate, nu putem să nu fim cinstitori şi ai Maicii Lui. Iar dacă pentru 
noi Domnul Hristos este o idee, n-avem atunci pentru ce să-l cinstim mama, pentru că 
ideile n-au mamă. Extraordinar de frumos prezentată chestiunea! 


Cred că Maica Domnului va fi bună şi cu necinstitorii ei, sau, în orice caz, va fi bună 
cu cei care nu o cinstesc pur şi simplu, nu că au ceva împotriva Maicii Domnului, 
pentru că Maica Domnului e bună şi o să-i înțeleagă şi pe cei care sunt cuprinşi de 
neputința aceasta a mândriei sau de păcate care nu-i lasă să înțeleagă lucrurile aşa 
cum sunt, pentru că nu se lasă conduşi de Biserică. Părintele Arsenie Boca, 
Dumnezeu să-l odihnească, zicea că: „În mintea strâmbă şi lucrul drept se strâmbă”. 
Aşa că Maica Domnului o să-i înțeleagă pe cei care au avut minte strâmbă, iar noi 
dorim ca oamenii să aibă măcar bucuria pe care o avem noi din faptul că suntem 
cinstitori ai Maicii Domnului. 


Nu există Ortodoxie fără Maica Domnului. 


MAMA 
Performanța firii este totuşi situația de mamă. 


Numai Dumnezeu ştie dacă cineva, să zicem aşa, tată fiind, poate să fie şi mamă. 
Adică dacă poate avea inimă de mamă, tată fiind, bărbat fiind. Nu ştim. 


MĂNĂSTIREA 


Când eram eu copil, era o întrebare de inteligență: „Ce-i între cer şi pământ>”. 
Scormoneau oamenii prin minte: caierul, Luna, Soarele, stelele... ce le venea în gând. 
Şi zicea cel care punea întrebarea: între cer şi pământ este „şi”. Bineânţeles, râdeau de 
vorbele acestea... Eu aş zice acum, după ce mi-a venit şi mie mai multă minte, că s-ar 
putea zice foarte frumos şi foarte adevărat, că între cer şi pământ este mănăstirea. Nu- 
i nici în cer, nu-i nici pe pământ, ci undeva între cer şi pământ. Trebuie să trăim în 
aşa fel în mănăstire, încât să fim între cer şi pământ. Să fim spre cer. 


Mie-mi place să spun despre mănăstire că este „tinda raiului”, „casa lui Dumnezeu”, 
„poarta cerului”, şi „locul împlinirilor”. Este „tinda raiului” în înțelesul că este mai 
aproape de rai. E mai aproape de cer decât de pământ. Dacă o mănăstire e mai 
aproape de pământ decât de cer, nu este în rosturile ei. 


Călugării dintr-o mănăstire trebuie să fie candidați la rai. Nu numai călugării, ci toți 
credincioşii trebuie să fie candidați la rai. Numai că cei care duc o viață obişnuită şi 

cu îndatoririle sociale câte sunt şi cu îndatoririle de familie, nu pot să realizeze 
libertatea aceasta de a se gândi atât de mult la rai, cum se gândesc călugării, dar toți 
suntem chemați la desăvârşirea creştină. Toţi trebuie să năzuim în țara lui Leru-i Ler 
un colț de cer, cum zice Nichifor Crainic: 


„În ţara lui Leru-i ler 
Năzuiesc spre-un colț de cer”. 


Fiecare dintre noi trebuie să avem în vedere cerul, numai că deosebirea dintre cei care 
nu sunt călugări şi cei care sunt călugări este următoarea: cei care nu sunt călugări 
pot trăi pe pământ cu gândul la cer, le ajunge atâta, pe când cei care sunt în 
mănăstire ar trebui să trăiască pe pământ ca şi în cer. Şi dacă fac lucrul acesta şi se 
silesc să-l facă şi ştiu cum să se angajeze în lucrarea aceasta, nu se poate să nu se 
simtă mai aproape de rai, în „tinda raiului”. 


Ai mei de acasă când le spuneam de un părinte de la noi de la mănăstire că îi bun, 
ziceau că: „Bun să şi fie; şi dacă nu-i bun, n-are treabă să stea acolo”. 


Într-o mănăstire trebuie să se întâmple minuni. Nu minuni cum aşteaptă oamenii în 
general, ci minuni cum aşteaptă şi vrea să le facă Dumnezeu pentru cei care sunt 
între cer şi pământ, şi anume minunea schimbării spre bine, minunea realizării unui 
om mai presus de obişnuit, mai presus de oamenii cei care trăiesc în lumea aceasta. 


Mănăstirea noastră e o mănăstire comodă. Dacă nu poți trăi în Mănăstire la Sâmbăta, 
poţi să nu te mai duci la nici o mănăstire! 


MERSUL LA BISERICĂ 


Într-o zi au bătut la uşa chiliei mele doi tineri căsătoriți. Mi-au adus un pomelnic şi 
mi-au cerut să le fac o rugăciune. Am intrat în vorbă cu ei şi, aşa cum mi-am 
statornicit eu o rânduială, i-am întrebat dacă merg la biserică. Şi atunci ei mi-au 
răspuns: „Nu suntem aşa de bătrâni ca să mergem la biserică”. Şi atunci am zis: 
„Doamne, înmulțeşte bătrânii!”. 


Eu nu stau de vorbă la spovedit cu cineva care nu merge la biserică. Nu am ce vorbi. 
Ce să-i spun? Sunt unii care spun că nu au mai fost la biserică de ani de zile, sau că 
au fost anul trecut la Paşti. Celor care spun că au fost la Paşti le zic: „Ştii de ce e aşa 
multă lume la Paşti la biserică? Că sunt şi din cei ca tine, care merg numai odată pe 
an la slujbă”. După aceea sunt unii care zic — când îl întreb dacă merge la biserică — 
„Da”. Şi m-am prins că unii nu merg la biserică la slujbă, ci intră în biserică şi aprind 
o lumânare. Şi acum îi întreb: „Dar la slujbă, stai la slujbă, cât stai la slujbă?” Şi zice: 
„Părinte, mă duc şi aprind o lumânare”. Şi zic eu: „Şi o pui să stea în locul tău şi ea 
stă de fapt în locul ei”. 


Acelora care nu merg la biserică eu de fapt le spun ce înseamnă să nu mergi la 
biserică şi ce înseamnă să mergi la biserică. Şi anume, ce înseamnă să mergi la 
biserică? Înseamnă să mergi în cerul cel de pe pământ, înseamnă să-i închipuieşti pe 
Heruvimi, să aduci întreit sfântă cântare lui Dumnezeu, să cânţi împreună cu îngerii 

„Sfânt, Sfânt, Sfânt Domnul Savaot”, să aduci laudă lui Dumnezeu, să cinsteşti pe 
Maica Domnului, să cinsteşti pe sfinți, înseamnă să asculți cuvântul lui Dumnezeu, 
cuvântul Domnului nostru lisus Hristos care e mai veşnic decât cerul şi pământul, 
înseamnă să primeşti binecuvântări de la sfintele slujbe prin mijlocire preoțească de la 
Însuşi Domnul Hristos. Şi la urmă zic: uite, toate acestea tu nu le primeşti, tu nu le 
ai, pentru că nu mergi la biserică, toate acestea le ocoleşti. Omul nu are conştiinţa că 
de fapt toate lucrurile acestea se întâmplă, ci zice că nu s-a dus la biserică şi atâta tot. 


Nu se mai gândeşte ce înseamnă să te duci şi ce înseamnă să nu te duci la biserică. Şi 
eu le spun: două ore pentru Dumnezeu, pentru cineva care crede în Dumnezeu, nu e 
prea mult. Două ore pentru Dumnezeu, într-o săptămână, să stai înaintea lui 
Dumnezeu, să ai conştiinţa că acum eşti în fața lui Dumnezeu. 


Eu am un program de angajare în viața religioasă şi programul începe cu frecvența la 
biserică. Adică să te duci la biserică în duminici şi sărbători, sau cel puţin în 
duminici, la Sfânta Liturghie. Fără aceasta nici nu poţi să consideri că cineva are o 
viață religioasă autentică. Unii zic: „Părinte, e drept că nu mă duc la biserică, dar să 
ştiţi că eu totdeauna ascult la radio sau privesc la televizor slujba”. Şi cum o asculți, 
trântit pe pat, pe fotoliu? „Stau în genunchi şi în picioare, părinte”. Nu te uiţi la slujbă 
ca şi când te-ai uita la meci, poate la meci te uiţi cu mai mult interes. Aşa că oamenii 
aceştia sunt superficiali. 


Mi-a spus unul când am întrebat: „Ce faci tu când ar trebui să mergi la biserică şi nu 
mergi la biserică? Ce faci acasă?”. Şi a răspuns: „Mă uit la televizor”. Eu nu-s 
împotriva televizorului, dar sunt împotriva acelora care nu-şi împlinesc datoriile şi-şi 
fac vreme totuşi să se uite la televizor. Şi atunci am zis către el: „Ştii ce înseamnă 
asta? Asta înseamnă că Îl ai pe Dumnezeu în spate şi televizorul în față. Du-te de 
acuma încolo şi schimbă-le. Pune pe Dumnezeu în față şi televizorul în spate”. 


Să ştiţi că eu pe aceia care nu merg la biserică nici nu-i socotesc oameni credincioşi. 
La păgâni îi număr! Cum poţi să zici că eşti om credincios dacă nu mergi la biserică, 
unde-i cerul cel de pe pământ? Că biserica-i cerul cel de pe pământ. Cum să zici că 
eşti om credincios dacă nu te duci în „âmpărăţia lui Dumnezeu”? Pentru că Sfânta 
Liturghie este împărăţia lui Dumnezeu pe pământ. Cum poți să zici că eşti credincios 
dacă nu-i închipui pe Heruvimi cântând întreit sfântă cântare în biserică? Cum poţi să 
zici că eşti credincios dacă nu zici împreună cu îngerii: Sfânt, Sfânt, Sfânt Domnul 
Savaot? 


METANOIA 


Din măreția Mântuitorului nostru lisus Hristos, din schimbările Lui la față, înțelegem 
în măsura în care şi noi ne schimbăm la față, şi noi ne transfigurăm. Dacă nu ne 
transfigurăm noi înşine nu putem înţelege ceva din transfigurarea Mântuitorului. La 
slujba de la sărbătoarea Schimbării la Faţă este o alcătuire care zice aşa: „Munte înalt 
având noi inima curățită de patimi, să vedem schimbarea la față a lui Hristos care 
luminează mintea noastră”. Care e condiția ca Domnul Hristos să Se transfigureze în 
noi? Condiţia este să avem în noi un munte în care Domnul Hristos să poată apărea 
schimbat la față, transfigurat. Care este de fapt muntele cel înalt din conştiinţa 

noastră? Este, spune Biserica, „inima curăţțită de patimi”, căci Dumnezeu Se 
descoperă inimii curățită de patimi. 


MILOSTENIA 
Cine nu face milostenie pentru că nu vrea s-o facă, acela nu se poate mântui. 


Este bine să facem cât mai mult şi în mod cât mai susținut binele de care suntem în 
stare. Nu înseamnă că dacă nu putem face tot ce ni se cere, să renunțăm şi la ceea ce 
putem face, la cele pe care suntem în stare să le împlinim. În Pateric se spune că i s-a 
vorbit unui părinte despre o desfrânată care făcea milostenii şi cu cât îşi înmulțea 
desfrânarea, pe atât adăuga şi milostenie. Cuviosul a spus despre acea desfrânată că 
nu va rămâne până în sfârşit în păcatul ei. Ceva asemănător se poate spune şi despre 
cei ce fac unele fapte bune, dar care n-au ajuns şi la puterea de a ierta pe cei care le 
greşesc. În orice caz, nimeni să nu se bizuie pe ce face, ci să se silească să împlinească 
şi cele cu care este dator. „Pe acestea se cădea să le faceţi, iar pe acelea să nu le 
lăsaţi.” (Matei 23, 23) 


Milostenia călugărului este bunătatea lui şi rugăciunea, ca expresie a bunătăţii lui. 


MÎINILE 


Zice Domnul Hristos: „Pe bolnavi mâinileşi vor pune şi bine le va fi” (ân alte traduceri: 
„Şi se vor face sănătoşi”). E vorba nu de puterea de însănătoşire, pentru că nu mulți 
au această putere, e vorba de o mângâiere. Cu mâinile, nu numai înzdrăvenim, nu 
numai ajutăm; chiar dacă nu înzdrăvenim, ajutăm pe oameni, ajutăm pe bolnavi, îi 
ajutăm ca să se simtă mai bine „şi bine le va fi”. Cu mâinile mângâiem, mâinile sunt 
date de Dumnezeu ca să avem noi mâinile lui Dumnezeu! 


Am citit cândva, undeva, o istorisire despre un doctor, un doctor care a fost misionar 
prin Africa — Albert Schweitzer se numea. Acesta era doctor şi africanii se bucurau de 
ajutorul pe carel dădea el ca doctor. Întro împrejurare ca aceasta, cineva a spus: „Tu 
ai mâinile lui Dumnezeu!”. Ce bine ar fi să avem şi noi mâinile lui Dumnezeu, să 
facem ceva pentru aproapele nostru, să-l mângâiem, să-l ajutăm, să intervenim cu 
puterile noastre spre ajutorarea lui! Şiatunci am avea mâinile lui Dumnezeu şi „pe 
bolnavi mâinileşi vor pune şi bine le va fi”. Chiar dacă nu se vor face sănătoşi, va fi un 
spor de bucurie, va fi un spor de ajutor, va fi un spor de linişte sufletească. 


MÎNIA 


Sfântul loan Casian zice că nu avem voie să ne mâniem nici pentru pricini drepte nici 
pentru nedrepte, pentru că mânia întunecă mintea. Aşa cum beţia întunecă mintea, 
tot aşa şi mânia întunecă mintea. Când eşti gâlcevitor, când eşti pornit, nu te mai 
gândeşti la ce ar trebui să te gândeşti, ci ai un fel de întunecare de minte. Şi face o 
comparaţie Sfântul loan Casian spunând că aşa cum dacă îţi pui pe ochi o foiţă de 

plumb sau de aur, e tot atâta, că tot nu vezi, tot aşa şi când te mânii şi pentru pricini 
drepte şi pentru pricini nedrepte, tot nu-i bine, pentru că nu ai limpezime de minte. Şi 
soluția lui când e vorba despre mânie este aceasta: să nu te mânii nici pentru pricini 
drepte, nici pentru pricini nedrepte. De altfel, dacă dizolvi pricinile mâniei, la mânie 
nu mai ajungi. În Antologia Sanscrită se spune: „Mânia în oamenii cei buni se naşte 
moartă, se topeşte. În cei cuminţi un ceas trăieşte. În semidoct trăieşte lung: cinci ani 
în proştii cei din gloată, iar în mişei viaţa toată”. 


Mânia de fapt are multe chipuri, are multe manifestări. Sfântul loan Scărarul, scriind 
despre mânie în cartea sa numită Scara, zice aşa: Să legăm mânia cu lanțurile 
blândeţii, s-o lovim cu îndelungă-răbdarea, s-o aducem în fața minții la judecată şi la 
cercetare şi să zicem: Spune-ne nouă, patimă nebună şi neruşinată, cine este tatăl 
tău, cum se numeşte mama ta, care sunt fiii tăi, cine ţi se împotriveşte şi cine te 
nimiceşte cu totul?. Şi mânia răspunde: Tatăl meu este îngâmfarea - adică mândria, 
de obicei mânia e legată cu mândria; Sfântul Marcu Ascetul în scrierea sa „Epistola 
către Nicolae Monahul!” pe care o găsim în Filocalie în volumul I, spune că: „Copacul 
mâniei este udat la rădăcină cu apa puturoasă a mândriei”; deci totdeauna între 
mândrie şi mânie este o legătură; bineânţeles că poate să aibă şi alte pricini mânia, o 
să vedem îndată ce mai spune Sfântul Ioan Scărarul: zice — şi mame am mai multe: 
iubirea de avere, iubirea de plăcere, uneori patima desfrânării şi alteori patima 
îmbuibării”. 


Trebuie să ne fie ruşine când suntem porniţi spre mânie. În vremea noastră se 
foloseşte o expresie care vrea să îndulcească lucrurile, şi anume, nu se spune despre 
cineva că e rău sau mânios, ci de obicei se spune că-i nervos. Să ştiţi că cei vechi nu 
ştiau de nervozitate, ci ştiau numai de mânie şi de răutate. 


MÎNTUIREA 
Cum poate un om din societatea de astăzi să urce pe scara spre mântuire? 


Cum au urcat toți oamenii care s-au mântuit! Nu există o „societate de astăzi”, fiecare 
a trăit societatea contemporană cu el ca „societatea de astăzi”. Mântuirea ne-o dă 
Domnul Hristos şi se realizează în legătură cu Domnul Hristos. Mântuirea este un 
lucru care se poate realiza în toate generaţiile de oameni, neexistând o excepție pentru 
o anumită generație. Generaţia noastră se mântuieşte cum s-au mântuit toate 
generaţiile dinaintea noastră şi cum se vor mântui generaţiile de după noi: prin 
Hristos, prin asemănarea cu Hristos, prin înnoirea minții, prin neasemănarea cu 
chipul acestui veac. 


Să ştiţi că noi greşim de multe ori crezând că mântuirea e la moarte. Nu-i devărat. 
Mântuirea e în viață. Omul ştie. Aşa cum ştii dacă eşti sănătos sau dacă eşti bolnav, 
tot aşa ştii dacă eşti mântuit sau nu eşti mântuit. 


Nu se mântuiesc călugării făcând cele ale mirenilor şi nici mirenii făcând cele ale 
călugărilor. Adică nu se mântuiesc călugării având familie, avere personală, 
independență. Nu se mântuiesc nici mirenii aşa cum se mântuiesc călugării, adică 
renunțând la cele ce sunt datori să le împlinească prin specificul lor şi prin 
binecuvântarea Sfintei Biserici, care le împărtăşeşte Sfânta Taină a Cununiei. 

Personal cred că Dumnezeu va mântui mult mai mulți oameni decât credem noi că se 
mântuiesc. 


MULȚUMIRE 
Să mulțumim lui Dumnezeu pentru toate darurile. 
Să mulțumim lui Dumnezeu pentru Sfânta Evanghelie, 
Pentru sfintele slujbe, 
Pentru Sfânta Biserică, 
Pentru Sfânta Preoţie, 
Pentru Sfânta Liturghie, 
Pentru bucuria de a fi în legătură cu Maica Domnului. 
Să mulțumim lui Dumnezeu pentru toate darurile Bisericii, 
Să mulțumim lui Dumnezeu că ne putem întâlni în faţa Lui în Sfânta Biserică, 


Să mulțumim lui Dumnezeu pentru Sfânta Evanghelie care-i izvor de bucurie şi de 
nădejde, 


Să mulțumim lui Dumnezeu pentru slujbele noastre, 


Să mulțumim lui Dumnezeu pentru şuvoiul acesta de bucurie, de nădejde, de dar de 
la Dumnezeu, pe care Îl revarsă Dumnezeu în sfintele slujbe. 


MUNCA 


Am găsit undeva o expresie care mi-a plăcut foarte mult, întro carte de predici a 
Părintelui Episcop Vasile Coman de la Oradea, Dumnezeu să-l odihnească. El zicea că: 
„Munca e rugăciunea mâinilor”. E foarte, foarte frumos: „munca este rugăciunea 
mâinilor”. 


Sfântul Antonie cel Mare a primit îndrumarea aceasta: să împletească rugăciunea cu 
munca. Nu i sa spus câtă rugăciune să facă, nu i sa spus câtă muncă să presteze, dar 
i sa spus să nu se bazeze numai pe rugăciune şi să nu se bazeze numai pe muncă, ci 
să împletească munca cu rugăciunea. Aceasta este, de fapt, directiva esenţială din 
Pateric. Să nu te ţii numai de muncă, ci, cel mai bine, este să faci şi din muncă o 
rugăciune. Am zis că munca este rugăciunea mâinilor. Să îi dai valoare de mântuire, 
valoare aducătoare de mântuire muncii pe care o prestezi, pe care şi prin care te 
disciplinezi lăuntric. 

La mine vin oameni la spovedit şi îi întreb dacă se roagă dimineața şi seara, şi-mi zic: 
„Părinte, dimineațas grăbit şi searas ostenit”. Şi aşa este, e o realitate. De ce? Pentru 
că omul nu găseşte timp, nu îşi proporționează lucrurile în aşa fel încât să aibă timp 
şi pentru Dumnezeu. E adevărat că sunt oameni care nu pot săşi găsească timp, de 
exemplu oamenii de la ţară, care lucrează toată ziua, de dimineața până seara, cum se 
zice, zilumină. Sigur că nu se mai pot angaja la rugăciune cu un program mai întins şi 
cu citiri din cărțile de rugăciuni şi nu putem avea pretenția săşi facă un program 
asemănător cu al călugărilor. Însă altceva putem să facem, şi anume, săi îndemnăm 
ca lucrul pe carel fac, munca pe care o prestează, să o facă cu gândul la Dumnezeu şi 
să le fie ca un fel de rugăciune. 


În Filocalie, în volumul I, este o scriere a Sfântului loan Casian intitulată: „Despre 
cele opt gânduri ale răutății” şi acolo, în al şaselea cuvânt, „Despre trândăvie”, se 
spune că cineva care munceşte, de obicei e luptat de un singur drac, pe când cei care 
nu muncesc, sunt luptaţi de o mulțime nenumărată de draci şi că e mai uşor să te 
lupţi cu unul decât cu mulți. 


Mie cam ruşine când dau mâna cu un om cu mâinile bătătorite, că n-am şi eu mâinile 
pătătorite, că tare miaş dori aşa ceva. Adică miaş dori să fiu, să mă pot încadra întro 
muncă din aceasta, care face bătături. Mai glumesc cu câteodată şi zic că bătăturile 
mele sunt la minte. 


MUZICA 
Ce părere aveți de muzică, de teatru? 


În ceea ce priveşte muzica, noi trăim într-o societate în care muzica are ponderea ei. 
Păcat că oamenii în general nu sunt foarte doritori de a cânta ei înşişi, cel mult 
ascultă muzica la casetofon, la radio, la televizor, muzica cântată de alții. Mai demult 
era o angajare a oamenilor, în general, pentru muzică. Nu mă gândesc numai la cei 
care erau angajaţi într-un cor, ci la cei care erau gata tot timpul să fredoneze ceva, să 
cânte ceva, eventual să cânte la un instrument muzical, să interpreteze o cântare, o 
melodie, cântând el însuşi vocal şi parcă în tinerețea mea era mai multă preocupare 
de a face muzică, nu numai de a asculta muzică. Şi atunci, trăind într-o societate în 
care oamenilor li se oferă după preocupările care sunt, îmi pare rău că se neglijează 
anumite lucruri pentru că nu mai sunt la modă. Ei, aş vrea să se cânte muzică din 
toate domeniile, sunt foarte frumoase canțonetele italiene, sunt foarte frumoase 
melodiile spaniole, sunt foarte frumoase melodiile cântate de francezi. Dar aş vrea să 
fie un amestec aşa şi o preocupare de muzică bună de tot felul, de la toate popoarele 
care ne cunoaştem şi care au valori muzicale. Când eram eu foarte tânăr se câta foarte 
mult Tino Rosi. Şi acum aşa mult îmi place Tino Rosi! Mi-aduc aminte de tinerețea 
mea şi îmi plăcea şi atunci foarte mult. Sau acum, de exemplu, muzica de operă care-i 
frumoasă şi e bine să se cânte. Pavaroti, de pildă, Domingo, muzică frumoasă. Am 
impresia că nu-i destulă preocupare de muzică din asta constructivă, adică elevată. 
Câteodată deschid aparatul de radio şi nimeresc la câte o muzică şi mă gândesc... 
asta-i muzică? Oare asta poate fi socotită muzică? Nu cred că-i o muzică, e ceva ce eu 
n-aş mai asculta şi a doua oară. Dar sunt lucruri pe care le-aş asculta de mai multe 
ori, şi a treia oară şi a zecea oară; şi muzică populară, şi muzică cultă şi muzică 
uşoară, muzică simfonică; mie-mi place muzica, n-am vreme de muzică, dar îmi place 
foarte mult. 

Citeam despre Johann Sebastian Bach, într-o lucrare numită Martori creştini, că 
este considerat al cincilea evanghelist pentru mulțimea gândurilor sfinte din 
Evanghelie pe care le prezintă în muzica sa (Oratoriile de Crăciun şi de Paşti, 
Cantatele şi Coralele sunt cu iz duhovnicesc şi cu afirmaţii din Evanghelie). Tot ce 
putem acumula noi frumos din muzică, literatură, nu numai din Evanghelie, ne 
zideşte. Este atâta literatură bună, frumoasă, care ne zideşte, care ne împodobeşte 
mintea, fie că e vorba de poezii, fie că e vorba de schițe, de nuvele, de romane, lucruri 
care sunt bune, pe care le citeşti şi care contribuie la formarea noastră 
duhovnicească! 


NAŞII 
Părinte Teofil, cum se aleg naşii şi ce rol au ei? 


Naşii în general se aleg... Hai să zicem altfel. Naşii în general nu se aleg, ci se oferă, se 
oferă în sensul acesta că dacă părinţii au fost cununațţi de nişte naşi, fiii de obicei 
sunt cununațţi de fiii naşilor. Aşa se obişnuieşte şi e bine când e aşa. Când nu poate fi 
aşa sau când s-ar găsi altă modalitate, atunci trebuie neapărat să fie o înțelegere ca 
nu cumva să fie cineva supărat că părăseşti „naşii de pe curte”, cum se zice pe la noi 
pe la ţară. În cazul când naşii n-ar vrea să fie naşi, adică fiii naşilor, atunci e altceva. 
Dar dacă ei vor să fie şi pot să fie, în cazul acesta e bine să ţii seama de naşi, să ai 
respect față de naşii părinţilor, ca să ai şi tu în continuare naşii tăi în raport cu cei ai 
părinților. Dacă nu e aşa, şi nu e nici o supărare că nu e aşa, atunci naşii ți-i alegi tot 
aşa: după simpatia pe care o ai față de ei, după viața morală pe care o duc, după ceea 
ce reprezintă ei din punct de vedere religios. Pentru că chestiunea naşilor este o 
chestiune care ține de credință, de religie. 


NEBUNIA ÎNTRU HRISTOS 
Care sunt adevărații nebuni pentru Hristos? Ce e nebunia pentru Hristos? 


În general creştinii erau socotiți un fel de nebuni de către păgâni şi a fi creştin 
însemna după ei a fi nebun. Nu există o metodă de nebuneală pentru Hristos. De 
exemplu, pe aici pe la noi am cunoscut unul care zicea despre el că e nebun pentru 
Hristos, apăi eu cred că acela era chiar nebun de cum se cade. Te întâlneai cu el şi-ţi 
trântea câte o vorbă aşa, pe care Domnul Hristos cred că n-o putea binecuvânta. Şi 
atunci nu e vorba de o metodă să devii nebun pentru Hristos, chiar dacă Biserica 
noastră are, pe Sfântul Simeon cel Nebun pentru Hristos şi pe ucenicul său în 
cinstire, noi credem că a fi nebun pentru Hristos înseamnă a fi dezaprobat de oamenii 
care nu cred în Hristos. 


Credeţi că ar exista nebuni întru Hristos în contemporaneitate? 
Eu să ştiţi că n-am pus niciodată temei pentru un nebun întru Hristos. Vreau să 


urmez unui înțelept întru Hristos, nu unui nebun, chiar dacă-i pentru Hristos. Nu-mi 
place stilul ăsta de a-l sluji lui Dumnezeu. Sfântul Apostol Pavel — dacă într-adevăr 

există un stil, dacă nu-i într-adevăr o nebunie reală, că s-ar putea întâmpla şi aşa — 
vorbeşte de o nebunie pentru Hristos, dar în înțelesul că cel care este nebun pentru 
Hristos, împlineşte poruncile lui Dumnezeu fără să se gândească ce consecinţe are 
aceasta pentru cei care nu cred şi pentru cei care dispreţțuiesc împlinirea poruncilor 
lui Dumnezeu şi pe care l-am socoti nebun. De exemplu, eu o dată am păţit o treabă: 
eram elev de liceu la Timişoara şi aveam un profesor care ținea la mine şi când o aflat 
că vreau să merg la Teologie, a zis: „Ce mă, eşti nebun?”. Eu cred că n-am fost nebun, 
dar pentru el atunci am fost nebun. Deci el nu m-a urmat pe mine, pe nebunul de 
mine, ci zicea că eu sunt nebun. Eu mi-am văzut de treabă şi mi-am văzut de 
„nebunie”, dacă asta era nebunie, dar eu n-am considerat că-i nebunie. Şi n-am făcut 
niciodată lucruri prin care să se arate că sunt nebun. Am vrut să fiu înțelept, pentru 
că Dumnezeu binecuvintează înțelepciunea şi nu nebunia. 


NEOISIHASMUL 


Neoisihasmul este o bucurie prin existența lui. El face pentru mulți ceea ce a făcut 
Părintele Arsenie pentru mine: pune în atenție preocupările isihaste tradiționale, la 
măsurile omului modern. Chiar dacă isihasmul din vremea noastră nu-i identic cu 
isihasmul tradițional, despre care noi ştim doar din cărți, nu şi din experiența celor 
angajaţi în lucrarea isihastă, moştenită de la înaintaşi — pentru că aşa ceva, trebuie să 
recunoaştem că nu există — el, isihasmul modern, are meritul că atrage atenţia asupra 
angajării în rugăciune, prin rugăciunea de toată vremea. 


Neoisihasmul n-ar putea să fie înlocuit cu altceva, cel puțin deocamdată. 


Cei îngrijorați de amestecuri străine de Ortodoxie, în lucrarea de înmulţire a 
rugăciunii propusă şi susținută de isihaşti, de neoisihaşti, aşa cum sunt ei, ar trebui 
să se gândească la împrejurarea aceea, istorisită în Sfânta Evanghelie, anume că, 
Apostolul Ioan l-a informat pe lisus că a văzut pe unul izgonind demoni, în numele 
Lui, şi că l-a oprit pentru că nu merge împreună cu ucenicii după lisus. Atunci 
Domnul i-a spus: „Nu-l opriţi, că nu e nimeni care făcând minuni în numele Meu, să 
poată degrabă, după aceea, să Mă grăiască de rău. Cine nu este împotriva noastră, 
este pentru noi” (Marcu 9, 38-40). În împrejurarea că i-ar veni cuiva în minte că 
„Neoisihasmul este o anomalie”, ar fi cazul să ia seama la cuvintele Sfântului Apostol 
Pavel din Epistola către Filipeni, unde citim: „Unii, negreşit, vestesc pe Hristos din 
pizmă şi din duh de ceartă; alții, însă, din bunăvoință. Unii o fac din iubire ştiind că 
stau aici (ân închisoare), pentru apărarea Evangheliei; ceilalți însă, din zavistie, 
vestesc pe Hristos, nu cu gânduri curate, socotind să îmi căşuneze suferință în 
legăturile mele. Dar ce este? Nimic altceva, decât că, în tot chipul, fie din cuvânt de 
fățărnicie, fie din cuvânt de adevăr, Hristos se propovăduieşte, şi întru aceasta mă 
bucur. Şi mereu mă voi bucura” (Filipeni 1, 15-18). Aşa e şi cu neoisihasmul. Va fi 
având el unele deviații, dar în principal face lucru de folos, face lucru de înmulţire a 
rugăciunii şi a îmbunătățirii sufleteşti, prin rugăciunea îndesită. 


Amestecurile străine de gândirea creştină şi de gândirea ortodoxă, în gândirea şi 
practica neoisihastă, nu sunt esenţiale, ci esenţială este practica isihastă, adică 
rugăciunea de toată vremea, ce se face în completarea rânduielilor liturgice ale 
Bisericii, şi, uneori, chiar în paralel cu acestea. Părintele Arsenie îmi spunea că 
duhovnicul lui de la Sfântul Munte (cred că era vorba de Părintele Arhimandrit Antipa 

Dinescu) spunea rugăciunea minţii în timpul celor şapte laude, dar era atent şi la cele 
ce se citeau la strană şi intervenea când apărea vreo greşeală, vreo abatere de la text. 


N-am fost şi nu sunt de acord cu asociaţii de isihaşti sau cu asociații pentru isihasm, 
cum e cea de la Sibiu, cu filiala ei de la Făgăraş. La Făgăraş, cel puţin nu se face 
nimic altceva în cadrul asociaţiei pentru isihasm, decât că se ţin nişte conferințe. 
Mărturisesc că nu-mi plac expresiile ca „medicină isihastă”, „psihanaliză isihastă” etc., 
nici nu m-am gândit vreodată că pentru înaintarea în viața duhovnicească e nevoie de 
„pâine harică”. Eventual, pâine harică ar putea fi socotită anafora sau pâinea 
binecuvântată în cadrul litiei. De pâine harică, în înțelesul de pâine coaptă la soare, n- 
am auzit decât de la Părintele Ghelasie (de la Frăsinei) şi de la adepţii lui. 


E foarte greu de spus dacă există un neoisihasm românesc, şi dacă există, e greu de 
spus unde există, cum se realizează, care sunt metodele şi, în sfârşit, care sunt 
rezultatele şi asta ar fi lucrul cel mai de căpetenie. 


NEPĂTIMIREA 


Nepătimirea este o stare superioră. Ştiţi ce spune Sfântul loan Scărarul despre 
nepătimire? Spune că este învierea sufletului înainte de învierea cea de obşte a 
trupului şi mai spune că nepătimirea este cerul cel de pe pământ. 


Nepătimirea are nişte semne după care o putem cunoaşte. Să ne gândim la următorul 
cuvânt din Pateric: Se spune că la un părinte s-a dus o fecioară care i-a spus aşa: 
„Am învăţat Vechiul şi Noul Testament pe de rost”. „Şi?” „Şase zile postesc şi a şaptea 
dezleg”. Şi l-a întrebat pe părintele ce mai trebuie să facă, gândindu-se că, cu ceea ce 
a realizat până acum, a făcut mult. Şi părintele a întrebat-o aşa: „Ţi s-a făcut ocara ca 
cinstea?”. Ea a zis: „Nu”. „[i s-a făcut lipsa ca îndestularea?”. Ea zis: „Nu”. „[i s-a 
făcut paguba ca şi câştigul?”. Ea a zis: „Nu”. Şi atunci părintele a zis: „Du-te şi pune 
început bun, căci cu ceea ce ai făcut încă nimic n-ai făcut”. 


Despre un părinte din Pateric se spunea că din multa bunătate nici nu mai ştia ce-i 
răutatea. Nu mai presupunea răutatea. Nu se mai gândea la nimic rău, din multa lui 
bunătate. Noi avem o altă stare sufletească. Noi din multa răutate, de multe ori, nu 
mai putem presupune bunătatea. Amestecăm nişte lucruri rele şi în lucrurile bune. 


Cum putem ajunge nepătimitori? Cum putem să ne curățim de patimi? Răspunsul cel 
dintâi este acesta: de patimi ne curățim când ocolim pricinile patimilor. Adică degeaba 
vrem noi să scăpăm de patimi, dacă mergem acolo unde sunt ispite, unde sunt tentaţii 
pentru păcate. Mulţi mărturisesc la spovedanie că le vin tot felul de imagini necurate 
în minte. De ce? Pentru că au trăit în ele, sau pentru că trăiesc în ele, se uită la 
lucruri necuviincioase, la filme spurcate şi apoi vor să aibă limpezime în suflet. Nu se 
poate aşa ceva. 


Sfântul Moise Arapul, pe care-l pomeneşte Biserica noastră în 27 august, a fost cel 
mai iscusit dintre Părinţii din pustia sketică, el care înainte a fost tâlhar. Un tâlhar 
ajunge sfânt! Cum ajunge un tâlhar sfânt? Cu energiile cu care a lucrat în răutate, cu 
acelea lucrează în bunătate. 

Se spune că cineva zicea aşa către Dumnezeu: „Doamne, învredniceşte-mă să Te 
iubesc pe Tine cum am iubit altădată păcatul!”. Pentru că tot cu iubirea pe care o port 
în suflet am iubit şi păcatul, acum aş vrea să Te iubesc pe Tine măcar aşa cum am 
iubit păcatele de odinioară. 


Nicolae lorga spune că numai dinţii bolnavi simt fierbințeala sau răceala alimentelor 
pe care le primesc. Dacă dintele nu-i bolnav, nu simte durere nici când bea rece, nici 
când bea ceva cald, pe când dacă dinţii sunt bolnavi, atunci suferă. Aşa-i şi cu 
mândria. Când eşti mândru nu-ți place să-ți facă cineva vreo îndreptare, eşti 
nemulțumit şi asta arată că pătimeşti de mândrie, dar dacă primeşti îndreptarea, 
primeşti ocara chiar cum ai primi cinstea, ai biruit mândria. 


NEPUTINȚA 


În 1965 m-am dus la Părintele Arsenie Boca cu un student de la Teologie care se 
pregătea pentru preoţie. A zis Părintele către el — eu eram numai diacon -: „Mă, o să 
ajungi preot, să ai înțelegere față de neputința omenească”. Cred că Părintele i-a spus 
lui ca să aud eu. Nu vă puteți închipui de câte ori m-am gândit eu la cuvintele 
acestea: să ai înțelegere față de neputința omenească. 


Poate că eu nu am ajuns la înțelegere câtă ar trebui să am, dar cuvintele acestea mi s- 
au împlântat în minte şi le am în vedere: să ai înțelegere față de neputința omenească. 
Pentru că oamenii nu pot mai mult decât fac. Asta înseamnă să ne fie milă de oameni 
că nu pot mai mult, că dacă ar putea mai mult ar fi şi mai fericiți şi ar fi mântuiţi şi ar 
fi mai bine de ei. 


Este o vorbă: „Sunt mai aproape dinții decât părinţii”. Cu asta vreau să spun că 
nedesăvârşirile noastre sunt mai lucrătoare decât principiile creştine. Unde-i „crucea” 
pe care zice Domnul Hristos să ne-o purtăm? Dorim un creştinism fără cruce, dar aşa 
ceva nu se poate... 


Care credeţi că este cea mai dăunătoare „slăbiciune” a zilelor noastre? 


Mai ales indiferența! Neangajarea, dezinteresul! Am călătorit de la laşi la Galaţi, în 
tren m-a văzut lumea în reverendă şi nu m-a întrebat nimic. Nimeni nu are nici o 
întrebare! 


NUNTA 


Este indicat creştinului să meargă la nuntă? Care este comportamentul pe care 
trebuie să-l adoptăm în astfel de situații? 


Dragă, de la caz la caz! Eu, de exemplu, am fost la nuntă săptămâna trecută! N-am 
stat mult, da” tot am fost! M-au chemat nişte tineri la o Cununie, şi au zis: „Părinte, vă 
rugăm frumos să veniți şi la masă!”. Şi am zis: hai să nu le stric veselia, mai binemi 
stric veselia mea dacă nu moi veseli. Da' eu m-am veselit, că ştiam o cântare din 
tinerețile mele: 

„Cine nu-i de veselie, 
La ospăț să nu mai vie, 
Că ospățui veselos, 
Nu-i de omul mânios”. 


M-am dus acolo şi am stat la aperitive şi nu am păţit nimic şi nici alții nu au pățit 
nimic! Sunt unii cu conştiinţă scrupuloasă cărora tot timpul le e frică să nu facă ceva 
greşit, ca să nu-i bată Dumnezeu... Dacă nu vor, să nu se ducă! Nunta nu-i pomană. 
Nunta e nuntă, e cu veselie, e cu muzică, cine vrea — se duce, cine nu vrea - nu! Dacă 
nu ştii ce ai de făcut — nu te duce! Dacă ştii ce ai de făcut — poţi să te duci! 


OAIA CEA PIERDUTĂ 


Pilda cu oaia cea pierdută. Ce se spune în această pildă? Că dacă cineva, cioban fiind, 
păstor de oi fiind, pierde o oaie din o sută de oi, le lasă pe cele nouăzeci şi nouă şi se 
duce şi o caută pe cea pierdută, şi când o găseşte -— fiți atenţi — „se bucură de ea şi o 
pune pe umerii lui şi o duce la turmă”. Sfântul loan Gură de Aur observă că nu o ia cu 
sila, nu o ia cu toiagul, ci o pune pe umerii lui şi o duce la turmă. Şi zice către prieteni 
şi către vecini: „Bucurați-vă împreună cu mine, că am aflat oaia mea cea pierdută”. Şi 
apoi adaugă o concluzie, care singură numai dacă ar exista din Evanghelie, tot ai şti 
Evanghelia, şi anume zice aşa, că: „Bucurie se face în cer pentru un păcătos care se 
pocăieşte -— fiți atenți — mai mult decât pentru nouăzeci şi nouă de drepţi care nu au 
trebuință de pocăință” (Luca 15, 7). Parcă te iau fiorii când te gândeşti la astfel de 
lucruri. Aşa a privit Domnul Hristos, cu bunătate, pe păcătoşi. Nu pentru că sunt 
păcătoşi, ci pentru că ar putea să nu mai fie păcătoşi şi ar putea să se întoarcă la 
Dumnezeu. 


OAMENII ODIHNITORI 


Să ne întărim în bine, ca să putem fi lucrători de bucurie pentru alții, să putem fi 
odihnitori. 


Îmi place foarte mult cum Sfântul Apostol Pavel a scris în Epistola către Filimon: 
„Sufletele sfinților se odihnesc întru tine frate”; şi mai departe: „Odihneşte întru 


Domnul inima mea”. Să fim oameni odihnitori, oameni care aduc în jurul lor bucurie, 
care aduc mulțumire în jurul lor, care aduc linişte, care aduc împlinire. 


OMUL DE EXCEPȚIE 


Părinte, spuneţi că în călugărie sunt cei mai mulți ratați şi că în călugărie trebuie să 
intre oameni de excepţie. Ce înseamnă om de excepţie? 

Înseamnă un om care nu se joacă cu viaţa lui, un om care ştie cei călugăria, ştie cea 
lăsat şi cea găsit şi care nu mai poate fi clintit din calea călugăriei. Adică, nu oameni 
cu lipsuri, pentru că în mănăstiri sunt foarte mulți oameni cu lipsuri, lipsuri fizice, 
psihice, oameni fără cultură, oameni care nu s-ar fi descurcat în viața comună. Or, 
aceştia niciodată nu vor fi nişte călugări buni, vor fi nişte domiciliați şi nişte 
improvizați la mănăstire. Dacă te duci prin mănăstiri şi cercetezi, poți constata mulți 
din aceştia, care nu sunt nici de căsătorie, nici de călugărie. Aceştia nu înaintează, nu 
fac parte din rândul oamenilor de excepţie. Un om de excepție este un om care ar fi 
putut face față şi în căsătorie şi care nu e refugiat la mănăstire. 


PACEA 


În cuprinsul Sfintei Liturghii credincioşii aud cuvântul „pace” de 15 ori. Este 
important lucrul acesta. Important pentru că dacă ne gândim că de 15 ori se zice 
cuvântul „pace”, înseamnă că pacea are mare însemnătate. Şi pacea cea din afară — 
pacea cu oamenii şi pacea cu Dumnezeu şi pacea interioară - şi pacea sufletului. Şi 
când pomenim pacea, la toate aceste trei feluri de pace ne gândim: pacea cu 
Dumnezeu, cu oamenii şi pacea cu noi înşine. 


PASTEUR 


Despre Pasteur -— a fost un om foarte învățat — se spune că se mirau toți de el cât e de 
credincios, de practicant. El a fost catolic şi cineva mirându-se i-a spus: „Cum, tu care 
eşti atât de învăţat, eşti credincios ca un ţăran breton?”, pentru că în Bretania erau 
cei mai credincioşi pe atunci. El a zis: „Da, sunt învăţat şi sunt credincios ca un ţăran 
breton, dar dacă aş fi mai învăţat aş fi credincios ca o ţărancă bretonă”. 


PATERICUL EGIPTEAN 


Eu socotesc Patericul mai cu efect, îl socotesc mai practic, mai dătător de perspectivă 
duhovnicească decât Filocalia. Din Filocalie trebuie să citeşti douăsprezece volume 
ca să ajungi so cuprinzi toată. Şiapoi, dacă le citeşti, de multe ori îți rămâne puţin. La 
mine au venit oameni care miau spus: „Părinte, am citit volumul întâi din Filocalie” şi 
când iam întrebat cares autorii cuprinşi în Filocalie, nau ştiut sămi spună nici un 
autor. Dacă nau ştiut autorii, apoi nici scrierile nu leau ştiut. Dacă nau ştiut scrierile, 
nau ştiut nici conținutul scrierilor. Deci noi nu trebuie să citim aşa, numai ca să ne 
pomenim că am citit cutare carte, ci trebuie să citim ca să ne învăţăm să câştigăm 
ceva, să avem povățuitori pe părinţii din Filocalie, pe părinții din Pateric. Şi dacăi 
avem ca povăţuitori, atunci ştim ce avem de făcut, ştim cum să ocolim patimile, ştim 
cum să înmulțim rugăciunea, ştim cum să fim binevoitori față de aproapele nostru, 
ştim cum săl slujim lui Dumnezeu în raport cu aproapele nostru, ştim cum să ne 
luminăm mintea, ştim cu ce să ne îmbogățim sufleteşte şiatunci nu mai avem vreme 
de gânduri deşarte, de gânduri necurate, de gânduri întinate, ci ne vedem de o viață 
superioară; viața superioară este dătătoare de linişte, dătătoare de fericire şi acestai 
rostul Patericului: să ne apropie de Dumnezeu, să ne dea o perspectivă 


82 


duhovnicească, să ne întărească în bine, să ne înmulțească liniştea din sufletul 
nostru, pentru că până la urmă Patericul se întemeiază tot pe învățătura Evangheliei, 
dar este învățătura trăită! 


Majoritatea dintre părinţii care sunt cuprinşi în Pateric au avut lumini şi pentru viața 
socială. Deci fără să fim călugări, putem să ne folosim de învățăturile călugărilor. 


La noi la mănăstire, înainte cu aproape treizeci de ani, a fost trimis disciplinar un 
preot. Şi a stat la mine în chilie o vreme, cât ia ţinut canonul, pentru că era iarnă şi 
aveam încă un pat în chilie şi putea să stea foarte bine cu mine. Mă mai ajuta el cu 
multe, şi când îi spuneam câte ceva din Pateric: „Părinte, uite, în Pateric spune aşa şi 
aşa”, el îmi răspundea: „Lasă-mă cu alea din Pateric, că alea sunt pentru dumneatale, 
că dumneatale eşti călugăr”. Să ştiţi că nu e chiar aşa, multe sunt care se potrivesc 
pentru călugări şi au un specific pentru cei care au stilul acesta de viețuire, dar, în 
realitate, sunt multe lucruri care pot fi aplicate la toate nivelurile de trăire religioasă. 


Patericul este foarte, foarte orientat spre simplificarea vieții. Noi de aceea nu avem 
timp pentru Dumnezeu, pentru că prea ne complicăm viața, prea ne trebuie multe, 
prea vrem lux, prea vrem lucruri care, de fapt, nu ţin de o viață duhovnicească. Toates 
bune şi la locul lor, dar dacă pierzi vremea care i s-ar cuveni lui Dumnezeu, în loc săți 
faci datoriile, atunci nu-i bine! 


PATERICUL ROMÂNESC 


Există şi un Pateric românesc, mare de tot, care ar putea fi mic de tot, că are foarte 
multe lucruri care nu ţin de Pateric şi de învățăturile părinţilor duhovniceşti. Însă, în 
realitate, ceea ce este conținut de Pateric e foarte puțin față de cele opt sute de pagini, 
aş zice eu. O sută cincizeci, două sute de pagini ar fi tot Patericul românesc luat 
stricto sensu. 


PATIMILE 
Patimile, după concepţia din Pateric, sunt dracii noştrii. Nu vine împotrivitorul, 
diavolul, de fiecare dată să-ți sugereze nişte idei, ci ai înlăuntrul tău deja nişte 
deprinderi care îți schimbă mintea spre rău. 
Sunt trei pricini ale patimilor pe care le pomeneşte Sfântul Marcul Ascetul în Epistola 


către Nicolae Monahul: „Înaintea a tot păcatul merg cei trei uriaşi care sunt neştiința, 
uitarea şi nepăsarea”. 


PĂCATELE 


Părintele Cleopa zice că cel mai mare păcat este mândria. Ce părere aveţi? 

Păcatul cel mai mare e păcatul pe care îl ai, nu-i nici mândria, nici desfrânarea, nici 
hula, nici altceva, decât acela care-l ai e cel mai mare. Dacă eşti mândru, ai păcatul 
cel mai mare, dacă eşti iubitor de avere ai păcatul cel mai mare, aşa că personal 
vorbind în raport cu păcatele personale, cel mai mare păcat e păcatul care-l ai. 


Sfântul Atanasie cel Mare, într-un cuvânt al lui pe care l-am găsit citat în Proloage, 
spune că un vultur, chiar dacă e prins în cursă numai de o ghiară, tot prins este. Aşa 
că nu cred că e cazul să ne întrebăm care este „cel mai mare păcat”, al călugărului 
sau al credinciosului de rând, ci să avem conştiinţa că orice păcat care ne stăpâneşte 
este, sau poate fi, „cel mai mare”, câtă vreme ne stăpâneşte. 


Ar trebui să ne fie frică de păcat, căci dacă ne e frică de păcat, ocolim pricinile 
păcatului şi dacă nu ocolim pricinile păcatului ajungem în întinare, şi ajungem nu 
numai în întinare, ci ajungem în deprinderi păcătoase, ajungem la patimi, ajungem la 
asupriri de gând, la obsesii, la lucruri de care nu mai putem scăpa uşor şi poate că 
nici nu mai putem scăpa de multe ori, mai ales dacă îmbătrânesc relele împreună cu 
noi. 


Păcatele sunt realități împovărătoare. 

Ştiţi că este o cântare populară care zice: 

„La casa de omenie se pot veseli şi-o mie, 

Dar la casa de-oameni răi nu se veselesc nici ei”. 

De ce? Pentru că păcatele nu aduc veselie. Păcatele nu aduc bucurie. 


Se spune că înțeleptul nu greşeşte de două ori în aceeaşi greşeală, în cazul când află 
că a făcut o greşeală. Dacă ai făcut o greşeală şi ştii că-i greşeală şi o recunoşti că-i 
greşeală, n-ai nici un motiv s-o repeți. Dacă o repeți înseamnă că faci păcat, şi păcatul 
aduce patimă, întăreşte răutatea din suflet. 


M-am dus odată la Mănăstire la Ţigăneşti. Şi când întâlneam câte o maică pe-acolo 
întrebam: Cum te cheamă maică? „Filofteia păcătoasa.” Cum te cheamă maică? 
„Melania păcătoasa.” Cum te cheamă soră? „Ana păcătoasa.” Păi zic: „Măi, aici îi 
mănăstirea păcătoaselor! Ce se-ntâmplă p'aicea?! Păi voi numai păcate faceți? De ce 
nu faceți şi bine? Atuncea ce deosebire îi între voi şi între cei din lume?” Toate's 
păcătoase... Mă duc la Părintele de'acolo, Părintele duhovnic, şi îi zic: „Părinte, aici îi 
mănăstirea păcătoaselor. Să ştii că eu îs om cumsecade!” 


Noi trebuie să avem totuşi o perspectivă biblică şi patristică reală. Nu că gata, eu îs cel 
mai mare păcătos. Păi cel mai mare păcătos numai unul din lumea asta poate fi dacă 
îi vorba. Dacă unul îi cel mai mare păcătos, al doilea nu mai poate fi cel mai mare 
păcătos, matematic vorbind. Acuma sigur că nu te lauzi că tu eşti cel sfânt. Eu nu zic 
că îs sfânt, da” că îs om cumsecade tot zic! 


Lucrurile nu-s aşa că am tuşit — am greşit, am strănutat — am făcut păcat. 


Să nu ne închipuim că dacă vine cineva la spovedit şi-şi spune păcatele trebuie 
neapărat să i se ierte pentru că le-a mărturisit. Dacă rămâne în ele, şi sunt destui care 

rămân în ele, aceia nu pot primi iertare de la Dumnezeu, de la oamenii lui Dumnezeu, 
de la preoţii rânduiţi să dea iertare de păcate. 


Păcatele nu se povestesc, ci se spovedesc. Să nu vă spuneți păcatele oamenilor care 
nu le pot purta! 


Aşa cum în lumea aceasta sunt corpuri solide, corpuri lichide şi corpuri gazoase, adică 
materia se arată în trei chipuri: solid, lichid şi gazos, adică cum e pământul, cum e 
apa şi cum e aerul, tot aşa şi păcatele au trei forme de existență. Se arată în trei feluri. 
Cum? În gând, în cuvânt şi în faptă. 


Antim Ivireanul are o predică în care spune că sunt păcate care se fac din rea voinţă, 
sunt păcate care se fac din neputinţă şi sunt păcate care se fac din neştiință. Şi zice 
el, că se iartă păcatele din neştiință şi din neputinţă, dar nu se iartă păcatele din rea 
voință. 


În Pateric este prezentat Sfântul Macarie cel Mare ca un om care s-a făcut „dumnezeu 
pământesc”. E o expresie care spune foarte mult şi-i aşa de îndrăzneață acestă 
expresie, parcă nici nu-ți vine să te gândeşti la ea când auzi aşa ceva, anume că 
Sfântul Macarie s-a făcut dumnezeu pământesc. Asta înseamnă că aşa cum există un 
Dumnezeu în cer, tot aşa a fost un dumnezeu pe pământ, Sfântul Macarie. De ce? Se 
spune acolo de ce. Pentru că aşa cum Dumnezeu acoperă lumea, tot aşa şi Sfântul 
Macarie acoperea păcatele oamenilor, pe cele pe care le vedea ca şi când nu le-ar fi 
văzut, şi pe cele despre care auzea ca şi când n-ar fi auzit de ele. De aceea s-a făcut 
„dumnezeu pământesc”, pentru că acoperea păcatele. 


Astăzi oamenii sunt foarte porniţi spre comoditate, deci au o iubire nerațională de 
sine. Nu sunt capabili de osteneală, nu ocolesc pricinile patimilor, afirmă nişte lucruri 
care țin de patimi. 


M-a întrebat cineva care sunt cele mai frecvente păcate. Şi i-am zis că acelea făcute cu 
ura şi cu gura. 


PĂRINŢII TRUPEŞTI 


Dumnezeu zice: „Cinsteşte pe tatăl tău şi pe mama ta” (leşirea 20, 12). E poruncă, şi 
ţineţi seama de faptul că cele zece porunci ale lui Dumnezeu, după Sfântul Chiril al 
Alexandriei, sunt împărțite aşa: primele privesc raportul dintre om şi Dumnezeu, a 
cincea priveşte raportul dintre părinți şi copii, iar celelalte privesc raportul între 
oameni şi oameni. 


Sfântul Chiril al Alexandriei observă un lucru care mie mi-a plăcut foarte mult, de 
când l-am aflat (îmi pare rău că nu l-am gândit şi eu înainte de a-l afla), şi anume: 
întâi e Dumnezeu, apoi părinții şi după aceea sunt ceilalți oameni! 


Eu nu pot zice ca Sfânta Tereza de Lisieux: „Să ştiţi că am avut părinți sfinți!”. Părinții 
mei au fost ca toți oamenii. Ştiau de Dumnezeu, ştiau de biserică, ştiau de rugăciune, 
cât ştiau, nu făceau rugăciuni multe, nu citeau; mama, săraca, când punea mâna pe 
carte îi şi venea somnul! Şi chiar zicea: „Bată-l somn, că nu poci pune mâna pe carte. 

Cum pui mâna pe carte, cum îmi vine somnul!”. Şi bineânţeles că şi pe cartea de 
rugăciuni dacă punea mâna, îi venea somnul. De ce? Pentru că era ostenită! 


A venit pe aici o femeie din Moldova şi mi-a spus câte acatiste citeşte ea pe zi, şi altele, 
şi i-am zis: „Să ştii că acatistele părinților mei au fost eu şi frații mei!”. Că ne-au 
crescut pe noi... 


PĂRINTELE SERAFIM POPESCU 


Bucuros de oaspeți şi bucuros de comunicare, Părintele Serafim era deschis la suflet, 
totdeauna gata să spună un cuvânt care să înveselească. Spunea şi glume şi râdea 
bucuros el însuşi. Ne amintim cu plăcere de spusa Părintelui, că unui om care a ajuns 
la stână ciobanii i-au oferit balmoş - un fel de mămăligă cu zăr şi cu unt. Cum acela 
n-a vrut să primească spunând că nu-i place, ciobanii au zis: „Măi, țâneţâ-l doi şi dați- 
i unu”. Când omul o văzut cât este de bun balmoşul, o zis: „Acum schimbaţi-vă! 
Ţânețâ-mă unu şi dați-mi doi”. Ne mai veselim şi acum când ne aducem aminte că 
zicea Părintele Serafim, aducând la mănăstire o vorbă din satul lui: „Dacă ar fi făină, 
precum nu-i slănină, ce mai apă bună de plăcinte!”. 


Cu părintele Serafim eram aşa de apropiaţi încât prietenii mei erau automat şi 
prietenii Părintelui Serafim, şi prietenii Părintelui Serafim erau automat şi prietenii 
mei. 


Părintele Serafim are câteva ziceri care-mi plac tare mult: „Unii dintre oameni îşi 
trăiesc o parte din viață în aşa fel încât să şi-o facă imposibil de suportat cealaltă 
parte”. 


„Creştinismu-i viață, nu-i ghiață!” 
„Se ţine ca mortu” de bănuţț.” 


„Toate merg după tipic, numa-n suflet nu-i nimic.” 


PELERINAJELE 


În zilele noastre foarte mulți tineri fac pelerinaje la mănăstiri, de multe ori în grupuri 
mixte. Cum trebuie să fie organizat un pelerinaj ca să fie binecuvântat de Dumnezeu 
şi să aducă roade? Cum trebuie să se comporte tinerii într-o mănăstire? 


Chestiunea pelerinajelor la mănăstiri este o chestiune care trebuie gândită, în sensul 
că un pelerinaj nu este o excursie. Eu am opinat ca studenții să meargă la mănăstiri 
de bărbați, iar studentele să meargă la mănăstiri de femei, şi să nu meargă împreună 
deoarece de multe ori se constată că pelerinajul este privit ca o excursie, şi atunci 
studenții îşi permit, şi-n mănăstire, şi-n afară de mănăstire, manifestări care nu 
întotdeauna se încadrează în stilul de viață al mănăstirii. Pe lângă aceasta, prezența 
bărbaţilor într-o mănăstire de maici şi prezenţa femeilor într-o mănăstire de călugări 
nu vine totdeauna cu liniştea trebuitoare pentru unii şi pentru ceilalți. De aceea, ca să 


86 


se evite neorânduieli şi posibilități care nu se încadrează în stilul de viețuire al 
monahilor, cel mai bine este ca studentele să-şi aleagă mănăstiri de călugărițe, iar 
studenții mănăstiri de călugări. Se pot întâlni studenți şi studente la mănăstiri când 
se prăznuieşte un hram, când vine multă lume şi când, într-un fel, ar putea trece mai 
neobservați. Dar în general, când sunt puşi în atenţia viețuitorilor din mănăstire, este 
bine să se urmeze această orientare, această rânduială. Eu am opinat de la început şi 
îmi pare bine că am fost ascultat în cele mai multe cazuri şi că sunt şi mănăstiri care 
refuză situaţiile acestea de pelerinaj, sau care nu încurajează, nu ocrotesc, chiar dacă 
nu refuză, dar dau de înţeles că ar fi mai bine altfel. 


Veniţi la mănăstire, este bine ca tinerii să se încadreze în programul acesteia, să fie 
rezervaţi, să nu caute relații cu vieţuitori din mănăstire, să-şi vadă de problemele lor, 
de slujbă, şi să lase mănăstirea să-şi ducă viaţa ei, ca şi când pelerinii nu ar fi acolo. 


PLĂCERILE 


Zice câte cineva aşa, către mine, în glumă, pe la noi pe la mănăstire, că cutare lucru e 
foarte bun şi nu ar trebui să-l mănânc de pildă, şi eu zic: doar nu mi-a luat gustul 
Dumnezeu când m-am făcut călugăr! Noi trebuie să fim nişte oameni reali în a vedea 
lucrurile, şi dacă ne-a dat Dumnezeu gust ne-a dat şi hrană gustoasă. De ce sunt 
bune fructele de pildă? Că le-a făcut Dumnezeu. De ce nu le-a făcut ca pădurețele? 


Totuşi există o plăcere îngăduită, o plăcere binecuvântată de Dumnezeu. Eu nu-mi pot 
închipui că în Împărăţia lui Dumnezeu de pildă, unde vom sta la masă cu Avraam, cu 
Isaac şi cu Iacov, nu vom avea ceva bun de mâncat, dacă o fi de mâncat. Însă există o 
iubire de plăcere care te axează pe plăcere, şi aceea nu-i bună, că te înrobeşte. De 
exemplu omul căruia îi place băutura şi nu se poate opri, din plăcere bea mai departe. 
Şi apoi păţeşte cum era o vorbă mai demult pe la noi, că a zis unul vorbind cu vinul: 
„Eu te-am băut de bun şi tu mă-mpingi”. 


PLICTISEALA 


Plictiseala o depăşeşti numai cu o viaţă îngrijită, cu o viață superioară. Toţi oamenii 
care se plictisesc sunt de fapt oameni inferiori, oameni neangajați în ceva deosebit. 
Pentru aceştia trebuie o angajare în rugăciune şi muncă. 


POCĂINȚA 


Ce este pocăința? Cuviosul Pimen spune că pocăința este părăsirea păcatului. Sfântul 
loan Gură de Aur crede şi el că pocăinţa este topirea păcatului. Sfântul Vasile cel Mare 
spune că se pocăieşte cel care împlineşte cuvântul psalmistului: „Nedreptatea o urăsc 
şi o disprețuiesc, iar legea Ta o iubesc”. Iată trei răspunsuri la această întrebare. 

Nu se poate pocăi cineva care nu părăseşte păcatul şi care nu îl nimiceşte. Cele două 
înfățişări ale pocăinței sunt deci părăsirea păcatului şi împlinirea binelui: „Fereşte-te 
de rău şi fă binele”. Cel care lasă păcatul ajunge doar la măsura mortului, căci acesta 
nu mai face nici un păcat, dar nu la măsura omului viu. Aceasta se înțelege cel mai 
bine din cuvintele Sfântului Vasile cel Mare amintite mai sus. Când îi îndemna pe 
oameni la pocăință, Sfântul loan Botezătorul le spunea: „Faceţi roade vrednice de 
pocăință”. Ce înseamnă asta? Că pocăinţa trebuie arătată celuilalt, nefiind un lucru 
secret, ci care se manifestă nu doar prin părăsirea păcatului, ci şi prin împlinirea 
virtuții. Când te sileşti să faci tot binele pe care îl poţi face, eşti pe calea pocăinței. Prin 
bine nimicim răul. 


Înţelesul pocăinței este acesta: schimbarea minţii omului, metanoia. A te pocăi 
înseamnă a trăi după minte; bineânţeles, după o minte îmbunătățită. Sfântul Marcu 
Ascetul spune şi el: „Să nu asculți de inima ta câtă vreme n-ai scos din ea patimile, 
pentru că cele ce le are înlăuntru, pe acelea ţi le pune înainte”. Metanoia înseamnă să 
trăim după o minte superioară, adică să fim raționali, cum ar zice Sfântul Antonie cel 
Mare. 


Pocăința nu trebuie înțeleasă niciodată ca o încremenire cu fața spre trecut, nu 
trebuie înțeleasă niciodată ca o tânguire. Dumnezeu nu are nevoie de nişte tânguitori, 
ci are nevoie de nişte oameni care se angajează spre bine. Pocăința nu ţine atât de 
trecut cât ține de prezent în vederea unui viitor schimbat spre bine. Pocăinţa este o 
lucrare, nu este o lucrare în prezent cu fața spre trecut, pentru că şi aşa trecutul este 
irecuperabil, nu mai ai ce face, dacă ai făcut un rău în trecut nu-l mai poți schimba. 
Ci pocăința este o lucrare în prezent cu fața spre viitor, pentru că viitorul este hotărât 
de prezentul pe care îl trăim noi. Şi dacă trăim în prezent după voia lui Dumnezeu 
atunci ne şi formăm un trecut luminos, un trecut curat, astupăm cu trecutul cel bun 
trecutul cel rău. Aşa le spun eu de obicei la oamenii care au păcatele în trecut: acuma 
la trecutul cel negativ adaugă un trecut pozitiv, şi anume astupă cele rele cu cele 
bune. Fericitul Augustin zicea că: „Tatăl omului mare este copilul”. Nu se poate să faci 
abstracție nici de binele nici de răul cât l-ai făcut cândva. Numai Dumnezeu are 
putere asupra omului ca să-l schimbe. Ceea ce putem face noi este să ieşim cumva 
din negativul de odinioară, să facem cele bune în vederea preamăririi lui Dumnezeu, 
pentru că tot binele pe care-l facem conştienţi că-l slujim lui Dumnezeu este de fapt 
pentru preamărirea lui Dumnezeu. În felul acesta noi ne încadrăm în ţinta vieţii 
creştine considerată ca preamărire a lui Dumnezeu. 


Întristarea în pocăință nu e o chestiune esenţială, ci esenţialul este părăsirea 
păcatului, iar dacă se face părăsirea păcatului, se poate face foarte bine şi cu bucurie, 
în sensul că omul e angajat pentru bine şi, prin binele acela, acoperă cumva răul de 
odinioară. 


Cum se schimbă viața noastră după fiecare spovedanie? Şi care este pocăința noastră 
personală, de toată vremea? 


Din cuvintele Domnului Hristos înțelegem că cine nu se pocăieşte cu adevărat nu are 
ce căuta în Împărăţia lui Dumnezeu, căci acolo nu poate intra nimic din ce este 
necurat. Ca să putem intra în Împărăţia lui Dumnezeu, chiar şi aceasta de pe pământ, 
la Sfânta Liturghie, trebuie o anumită învrednicire. Dacă vrem cu adevărat să ne 
bucurăm de intrarea în Împărăţie încă de la Sfânta Liturghie, atunci toată viaţa 
noastră trebuie să fie o pregătire pentru a lua parte la Sfânta Liturgie. Preotul sau 

diaconul zice: „Câţi sunteţi chemaţi, ieşiţi”, şi noi ne gândim la cei nebotezațţi, nu la 
noi. Dar aceste cuvinte ne spun că trebuie să avem o vrednicie, adică să trăim o viață 
care să ne recomande în fața lui Dumnezeu şi să ne apropie de El, pentru ca astfel să 
primim darurile lui Dumnezeu. Până la urmă pocăinţa este un dar de la Dumnezeu. El 
ni-l dă dacă ne împuţinăm păcatele şi ne ajută să nu le mai facem, chiar dacă mai 
facem greşeli. 


Condiţiile iertării sunt în primul rând pocăința, pentru că pocăința înseamnă 
părăsirea păcatului. Numai atunci te pocăieşti când părăseşti păcatul. Cine nu 
părăseşte păcatul, acela nu este într-o stare de pocăință. 


Mie întotdeauna îmi sună strident când cineva mă întreabă: „Părinte, oare pe mine mă 
iartă Dumnezeu?”. Nu există om pe care să nu-l ierte Dumnezeu, dacă se sileşte să 
ducă o altă viață. Sfântul Apostol Pavel spune: „Ce roade aveaţi atunci când erațţi în 
neştiință? Roade de care acum vă e ruşine”. Când începe să ne fie ruşine de ceea ce 
am făcut, atunci înseamnă că părăsim păcatul şi ne apropiem de Dumnezeu. 


În Pateric se spune că doi frați au plecat din mănăstire şi au făcut acelaşi păcat. 
După ce s-au întors, drept canon au fost închişi în locuri diferite. Când au fost scoşi 
de acolo, peste un an, unul avea fața luminoasă şi veselă, iar celălat avea fața 
întunecată. Au fost întrebaţi ce au gândit în vremea pocăinţei lor. Cel vesel a spus că Îi 
mulțumea lui Dumnezeu că n-a rămas în păcatul acela, că vrea să Îi slujească etc., iar 
celălat se întreba mereu: Ce-am făcut Doamne? Cum am putut face aşa ceva? Apoi, 
unui părinte i s-a descoperit că Dumnezeu a primit pocăinţa fiecăruia. 


În ce mă priveşte, eu sunt pentru pocăința cu bucurie, în care se părăseşte păcatul şi 
se lucrează virtutea, cu încrederea că Dumnezeu ne binecuvintează. 


Am fost întrebat odată: „Părinte, ce sfânt s-a pocăit cu bucurie?”. E foarte greu de 
ştiut tainele omului. Cred că toţi sfinții s-au pocăit cu bucurie, pentru că numai cine 
are nădejde poate să se pocăiască cu adevărat, în înțelesul că cine n-are nădejde 
ajunge într-un fel de întristare, de nelucrare, de moleşeală. Dar cine are nădejde, acela 
este străbătut de bucurie. Domnul Hristos le-a spus ucenicilor: „Acestea vi le spun ca 
bucuria Mea să fie întru voi şi ca bucuria voastră să fie deplină”. 


Un părinte de la Mănăstirea Timişeni, Părintele loan Negruţiu, i-a spus unui tânăr un 
cuvânt care mie mi-a plăcut foarte mult şi pe care aş vrea să-l cunoaştem cu toţii: „Să 
ai grijă să nu cazi. Şi dacă cazi, să ai grijă să cazi cu fața în sus”. 


Asta înseamnă să nu uiţi de Dumnezeu, să nu uiţi de destinația ta de om, să nu uiţi 
că eşti ființă creată pentru Dumnezeu, să nu uiţi că eşti ființă care priveşte în sus 
(antropos), şi să nu uiţi că eşti modelabil, să nu uiţi de Dumnezeu, pentru că toate 
sunt prin Dumnezeu. 


POEZIA MISTICĂ 
Mie îmi plac foarte mult poeziile scrise de Zorica Laţcu. Acum, mai nou, au apărut 
poeziile lui Nichifor Crainic dintre care unele sunt poezii mistice, poezii care creează o 


atmosferă. Poeziile de Zorica Laţcu sunt poezii profunde. I-a dat Dumnezeu un dar de 

exprimare. Ea nu este o simplă versificatoare, ci este o poetă adevărată, în sensul că 
are figuri de stil care impresionează prin ele însele. De exemplu, îmi place foarte, 
foarte mult „Filă de acatist” şi pentru conținutul de idei, dar şi pentru expresia 
literară. 


Există o poezie mistică izvorâtă dintr-o trăire mistică, iar poezia aceasta duce şi ea, la 
rândul ei, către o trăire mistică. Dar pentru aceasta trebuie să fi cumva tu însuți 
înaintat, pentru că altfel cobori lucrurile sfinte la lucruri obişnuite. 


Dacă luăm un alt exemplu, să zicem Sfântul loan Iacob, acesta este un versificator, nu 
este un poet. I-am citit toate poeziile şi nici una nu m-a impresionat nici prin conținut, 
nici prin forma ei. De ce? Conţinutul este o idee care poate fi foarte bine exprimată şi 
fără versuri. Am cunoscut alte poezii mult mai bune decât cele ale Sfântului loan 
Iacob. De exemplu, poeziile lui Zorica Laţcu, poeziile lui Nichifor Crainic, ale lui Ion 
Pillat, ale lui Vasile Militaru sau ale lui Vasile Voiculescu, care sunt poezii de poeți 
autentici, nu de versificatori. 


PORUNCILE DUMNEZEIEŞTI 


În general oamenii se manifestă spontan, adică cum le vine, după o expresie din 
părțile de unde sunt eu, din satul meu: „cum le ţâpă dinlăuntru”. Aşa cum îi vine, aşa 
se manifestă. Ori în privința împlinirii poruncilor noi trebuie să avem în vedere o 
rânduială, şi dacă avem în vedere rânduiala, atunci ne putem şi disciplina prin 
poruncă. Porunca are rost să ne disciplineze, să ne ducă către Dumnezeu, să ne ducă 
în fața lui Dumnezeu, să ne apropie de Dumnezeu, şi în măsura în care ne apropiem 
de Dumnezeu ne şi asemănăm cu Dumnezeu. 


Cine păzeşte poruncile este păzit de porunci. Sfântul Simeon Noul Teolog zice că: „Cel 
ce păzeşte poruncile, nu numai el păzeşte poruncile, ci şi poruncile îl păzesc pe el”. 


POSTUL 


La o adunare, unul din frați a zis: „Eu nu mănânc această mâncare, căci eu postesc!”. 
Părintele îl ceartă, zicândui: „Mai bine nu posteai decât să te lauzi pentru fapta 
aceasta!”. Când suntem în post şi mergem la rude, când ne pun bucate pe masă, ce să 
facem? 


Să spuneți că postiți şi să postească şi ei! Dragă, asta din Pateric, cu „eu postesc” era 
o pravilă personală a lui, nu era o rânduială a Bisericii. Eu, de exemplu, dacă mă duc 
undeva şi mi se pune o mâncare de dulce în post, refuz mâncarea de dulce! De ce? 
Pentru că şi omul care îmi oferă trebuie să postească! Şi acum există o rânduială 
precisă! Peatunci nu existau rânduieli precise, ci existau nişte deprinderi ale unora şi 
altora... Dacă tu te duci întro adunare unde nu se posteşte şi tu vrei să posteşti ca o 
chestiune a ta particulară — e una, iar dacă posteşti pentru că e o rânduială a Bisericii 
să posteşti — e alta. De exemplu, când mergem la pomeni, dacă e zi de miercuri, de 
vineri sau zi de post, eu nu mănânc de dulce, că oamenii bagă de seamă ce mănânci 
(eu, de altfel, nu mănânc nici acasă de dulce în zi de post). Şi-atunci, de ce să-mi stric 

rânduiala când mă duc la o pomană! Le spun oamenilor că astăzi se mănâncă de post 
şi-atunci oamenii se orientează, eventual îți dau ceva şi mănânci, iar dacă nu-ţi dau — 
trece, te duci acasă şi mănânci ce poți mânca. Astai rânduiala noastră de acum. 


Eu, dacă mă duc la fratele meu sau la cineva cu care sunt apropiat, spun de la 
început că la noi la mănăstire postim luni (dacă-i luni şi vreau să postesc, deşi la 
postul de luni sunt puţin elastic, în sensul că, dacă sunt în afară de mânăstire, nu ţin 
neapărat să postesc lunea, pentru că postul de luni este totuşi facultativ; la 
mănăstire, totdeauna postesc lunea), dacă pot să postesc şi rânduiala se poate 
împlini, le spun „uite, astăzi e luni, deseară vin la voi, pregătiți mâncare de post, ca să 
pot să postesc şi luni”. Dacă nu-i anunț, pot să mănânc şi de dulce, nu-i o problemă. 
Sunt chestiuni care sunt precise şi sunt chestiuni cu elasticitate şi nu-i nici o greşeală 
că le spun oamenilor că „azi e post şi trebuie să postim”, că nu mă laud cu postul, ci 
vreau să împlinesc o rânduială pe care trebuie somplinească şi ei. 


Postul nu trebuie să rămână o faptă izolată, ci postul trebuie să fie unit cu părăsirea 
păcatului. Nu postim numai de bucate, ci trebuie să postim şi de păcate. 


Au venit la mine la spovedit nişte femei care au fost pe la Mănăstirea Sihăstria şi au 
primit acolo canon să mănânce lunea, miercurea şi vinerea fără ulei, deci post deplin. 
Lucrul acesta l-au primit pentru că au mâncat de dulce în post, nu ştiu când. Dar, ce 
se întâmplă: cei care le-au dat canonul ăsta — care poate că stau toată ziua la umbră — 
poate că n-au săpat niciodată la cucuruz să vadă cum e să sapi fără să mănânci, fără 
să te hrăneşti. „Zamă mănânci, zamă poți!”, cum zicem noi prin Ardeal. Deci, femeile 
au încercat să facă ceea ce li s-a spus şi, bineânţeles, n-au putut să facă. Şi au venit 
la mine şi mi-au zis: „Părinte, ce ne facem, că nu ne putem săpa cucuruzul în 
condițiile astea!?”. Şi bineânţeles că eu am fost mai larg decât cei de la Sihăstria şi 
le-am spus: „Mâncaţi cum se cade. Mâncaţi cu ulei, dar mâncaţi de post, totuşi. După 
aceea vă vine puterea şi vă săpați cucuruzul/”. 


PREDICA 


Se zice că un părinte ţinea o predică şi a cam lungito. Un tată ținea un copil în braţe 
şi copilul a adormit, după care sa trezit şi la întrebat pe tatăsău: „Na mai terminat o 
dată”. Şi tatăsău a zis: „Ba, a terminat, numai că nu se poate opri!”. Aşa şi eu, acum. 
Trebuie să cam gat şi să mă pot opri! 


PREOȚIA 


Ce sfaturi le dați viitorilor slujitori ai altarului din Seminarul Teologic? 

Dragă, eu am vorbit odată la Teologie despre rugăciune, era în 1955, în 4 aprilie. Şi în 
timp ce vorbeam despre rugăciune, într-o sală de curs, mi-a venit o idee: că ar putea 
cineva să fie preot înainte să fie creştin, înainte de a avea convingeri creştine. Şi le-am 
spus celor care mă ascultau: „Fiţi atenţi să nu ajungeţi preoţi înainte de a fi creştini!”. 
Sfatul meu este să se formeze mai întâi în calitate de creştini şi apoi să urmeze 
preoția. Să se formeze duhovniceşte pentru ceea ce urmează să facă, pentru că şi ei, la 
rândul lor, trebuie să îndrume şi să formeze alți oameni. 

Sunt foarte mulți tineri care vor să devină preoți dar care, conform canoanelor, 
prezintă nişte impedimente. Ei însă n-au cunoscut creştinismul, ortodoxia în speță. Pe 
când celor care n-au fost creştini şi n-au dus o viață morală, dar venind la creştinism 
şi botezându-se ei sunt primiţi în treapta preoţiei. Situaţia practică e aceiaşi? Că nici 
unul nici altul n-au cunoscut creştinismul... 

Da. Adică un om care a făcut nişte păcate pe care creştinismul le înfierează ca păcate, 
pe care ei în vremea neştiinței nici nu le-au considerat păcate, nu se poate considera 
că sunt vinovaţi ca cei care au ştiut şi totuşi au făcut păcate. Sunt oameni care au 
ajuns să facă păcatele pe care le-au făcut, să le cunoască ca păcate, numai după ce 
au fost convertiți la creştinism, ei nefiind creştini propriu-zis în vremea în care au 
făcut păcatele. Eu cred că totuşi ar trebui să acordăm nişte circumstanțe atenuante în 
aceste situații. 

Deci pot să spere în posibilitatea hirotonirii? 

În general se fac derogări de la aceste impedimente canonice. Însă, de multe ori, 
păcatele pe care le-au făcut unii sau alţii, se imprimă în acest fel încât ei, dacă ei nu 
sunt destul de atenți, tot în sfera păcatului rămân. 


PREZICEREA 


La mănăstire vin de multe ori credincioşi care ar vrea să le spunem viitorul. 
Bineânţțeles că nu li-l spunem pentru că nu putem să ne spunem nici viitorul nostru. 
N-avem cum să li-l spunem. Este totuşi o practică prin unele locuri ca pentru a 
cunoaşte viitorul cuiva să deschizi o carte. Sau să-şi deschidă el o carte, cartea pe 
care i-o prezintă cel care urmează să o interpreteze. O fac şi unii treaba asta şi omul 
îşi deschide cartea şi după aceea, desigur, el nu citeşte nimic de acolo, ci cartea este 
doar un pretext şi-i spune anumite lucruri care privesc trecutul, în înțeles de influențe 
negative. La mine vin destui oameni care la urmă, după ce stau de vorbă cu ei, zic: 
„Părinte, da” cartea nu mi-o deschideți>?”. 


Bineânţeles că le spun tuturor că nu. Totuşi mi-a venit odată în minte o idee pe care 
bineânțţeles că dacă aş pune-o în practică nu ar aduce nici o rezolvare pentru cei care 
ar dori să le deschid cartea. Şi anume, m-am gândit că ar fi tare bine să le deschid 
Sfânta Evanghelie de la Matei la capitolul 25, de la versetul 31 până la 46, despre 
Judecata de apoi. E ceva sigur din viitor. Toată lumea o să meargă la Judecată. Este 
mai sigur decât orice altceva ce le-ai putea spune oamenilor în legătură cu viitorul, 
căci acolo se arată cum trebuie să se pregătească omul ca veşnicia să-i fie bună. M-am 
gândit că ar fi bine să le deschid cartea totdeauna oamenilor la acest text, şi încă la un 
text, şi anume la cel despre spălarea picioarelor. Este ceva extraordinar de frumos, de 
instructiv. 


PRIETENIA 
Credeţi în prietenie? 


Da, din toate puterile. 


92 


Ce este aceasta? 


Asta o ştiu cei care sunt prieteni. Ce este prietenia? Prietenia este confluența între 
iubiri, este o realitate din cer adusă pe pământ, este ceva ce se alcătuieşte din 
reciprocitate în iubire şi respect. Eu să ştiţi că totdeauna am avut prieteni, de când 
mă ştiu am avut prieteni, am şi acuma, şi nu puțini, şi sunt foarte bucuros de 
prieteni. Sunt într-o măsură oarecare şi o realizare a prietenilor mei care m-au ajutat 
să cunosc lucruri care prin puterile mele personale n-aş fi putut să le cunosc. Sunt 
multe cunoştinţe pe care le-am câştigat prin intermediari, prin ajutorul prietenilor 
mei. Cred într-o prietenie adevărată şi sfântă şi curată şi o recomand din toate puterile 
mele şi atrag atenţia a nu se implica în prietenie ceva ce nu ţine de prietenie, să nu fie 
de pildă într-o prietenie, într-o prietenie între un băiat şi o fată, anticipări ale 
căsătoriei. 


Rămâne ea în veşnicie? 
Da. 
Dar dacă unul dintre prieteni ajunge în rai şi celălalt în iad? 


Nu se poate, pentru că prietenii trebuie să ajungă la acelaşi loc, că-s cam la fel. Cei 
care-s buni la bine, cei care-s răi la rău, pentru că sunt şi prietenii întemeiate pe 
răutate. Nu se poate să ajungă unul în rai şi unul în iad. 


Să ştiţi că cei care se potrivesc în lumea aceasta se potrivesc şi în lumea cealaltă. 


Eu am spus undeva că mi-am programat toate prieteniile pentru veşnicie. De ce? 
Pentru că, mai înainte de toate, n-are rost să renunţ la ceva pozitiv. În al doilea rând, 
când ele se realizează prin Hristos, rămân în veşnicie. 


În prietenie e ca şi în vasele comunicante: fiecare oferă şi fiecare primeşte. Primeşte ce 
i se dă şi oferă ceea ce are. 


O întemeietoare a unui ordin călugăresc de ajutorare a nevăzătorilor, Pauline von 
Malinkrodt, are o deviză: „lubirea nu calculează şi, mai departe, numai iubirea 
calculează“. Adică iubirea nu calculează când oferă, ci iubirea calculează când i se 
oferă, ca să răspundă cu şi mai multă iubire. Acest lucru se întâmplă în prietenie. 


Sunt atâția oameni care spun, şi mai ales eu am posibilitatea să aud spunând: „am 
avut un prieten şi m-am certat cu el”. Nu se poate! Cum să te cerți cu un prieten? Ori 
ai prieten şi nu te cerți niciodată, ori zici că ai prieten şi te-ai certat cu el, dar asta 
înseamnă că nu ai avut un prieten. 


Iubirea îi apropie pe oameni, dar nu-i angajează la lucruri care nu țin de prietenie, 
care pot aduce complicaţii (şi de cele mai multe ori aduc complicaţii). Sunt puţini 
prieteni care îşi continuă prietenia în căsătorie. 


Odată eram în fața unei fete care se numea Monica, şi i-am zis: 
Şi eu am o prietenă pe care o cheamă Monica. 
Nu se poate! 

De ce să nu se poată? 

Pentru că dumneavoastră sunteți călugăr şi nu puteţi avea prietene! 

În realitate, aşa călugăr cum sunt, pot avea prietene cât de multe, dacă prietenia este 
înțeleasă cum trebuie înțeleasă, fără implicaţii de altă natură care astăzi sunt gândite 
în legătură cu prietenia. 


Prietenia este un lucru sfânt. Prietenia este ceva din realitatea raiului adus aici, pe 
pământ. De ce n-am putea (cum zice Sfântul Apostol Pavel) avea o soră cum au ceilalți 
apostoli, de ce n-aş putea avea şi eu o prietenă cum a avut sfântul loan Gură de Aur? 
La măsurile acelea, putem avea toți prietene, cât de multe! Când este vorba de 
implicaţii care nu ţin de prietenie, acelea nu ţin nici de iubire! 


Dacă este vorba să răspundem la întrebarea: „Cum trebuie să fie o prietenie între un 
băiat şi o fată?”, răspunsul este acesta: Prietenia între un băiat şi o fată trebuie să fie 
la măsura legăturilor dintre un frate şi o soră. Un frate şi o soră nu se angajează la 
sexualitate şi, deci, legătura între un frate şi o soră poate fi luată drept măsură pentru 
legătura între un prieten şi o prietenă. 


PRIVIREA 


Părinţii din Pateric erau foarte hotărâți întro privință: nu-i lăsau pe oameni să vadă 
lucrurile rele şi să urmărească şi să se uite şi să fie cu ochii iscoditori. Am citit undeva 
despre un părinte care avea un ucenic (asta nu-i din Pateric, este din Calea 
desăvârşirii creştineşti) şi sa dus cu el odată în oraş şi a văzut o fată. Şi ucenicul sa 
uitat bine la fată şi sa uitat şi părintele cât so fi uitat şi după aceea zice către ucenic: 
„Tare frumoasă este fata asta”, ucenicul zice: „Da, părinte”. Dar părintele continuă: 
„Păcat că are ceva la un ochi”. Ucenicul răspunde: „Nu, părinte, nare nimic”. „Ba are”, 
zice părintele, iar ucenicul: „Nu, că eu m-am uitat cum se cade, nare nimic”. Şi atunci 
părintele nu la mai ținut de ucenic! A zis că nu-i bun dacă se uită cu ochi iscoditori. 
Acum poţi să te uiţi şi cu ochii dacă eşti deja câştigat pentru Dumnezeu, dacă eşti 
câştigat pentru o viață superioară, dacă vezi curat. Sfântul Apostol Pavel spune 
undeva că: „Toate sunt curate pentru cei curațţi, iar pentru cei întinați nimic nu este 
curat” (Tit 1, 15). Când ai ajuns o dată la o privire sfântă, la o privire curată, poţi să te 
uiţi dacă te uiţi cu ochii lui Dumnezeu la lumea aceasta. 


PSALMII 


Între cei 150 de psalmi, doi îmi sunt cei mai apropiați: Psalmul 22 şi Psalmul 102. 
Sunt psalmii bucuriei, psalmii revărsării sufleteşti de mulțumire lui Dumnezeu pentru 
binefacerile primite. Am putea zice, ca odinioară Avva Filimon: „Psalmii aceştia, parcă 
eu i-am făcut”. 


Cred că fiecare dintre noi ar trebui să ne alegem dintre psalmi unii care să se 
potrivească mai bine cu ceea ce simțim noi, ca să ne reversăm sufletul în rugăciune 


prin psalmii respectivi. 


Nu trebuie să citeşti neapărat 150 de psalmi ca să te mântuieşti. 

PSHIOTERAPIA 


Psihoterapia este pentru oamenii care n-au credință. Pe aceştia nu poți să-i angajezi 
prin credința în Dumnezeu -— de exemplu, să le spui: „Du-te şi fă-ți un Maslu”. Pe unul 
dintre aceştia nu-l interesează treaba asta, şi atunci lucri la el cu psihoterapia. Celui 
credincios îi spui: „Toată darea cea bună şi tot darul de sus este, pogorând de la 
Părintele luminilor” (lacov 1, 17). Du-te şi tu la biserică, uite, se face Maslu, du-te şi 
primeşte ajutor de la Dumnezeu. Dar să ştiţi că pe oameni îi poți ajuta numai în 
măsura în care îi şi luminezi, în sensul că unii care cred că li se fac 700 de masluri, se 
fac sănătoşi ş.a.m.d.. Sunt oameni care nu se fac sănătoşi niciodată fiindcă aşa le-a 
rânduit Dumnezeu calea. Apoi, pentru infirmități nu se fac masluri; ele se fac pentru 
boli propriu-zise şi nu atât pentru vindecare — deşi se cere vindecarea - cât pentru 
iertarea păcatelor, pentru înzdrăvenirea omului, pentru a-şi putea duce partea de 
suferință. Acum văd că există o atmosferă de genul: „Vai, să facem atâtea şi atâtea 
masluri, să ne ducem acolo şi dincolo”. Eu cred că lucrurile trebuie lăsate mai mult în 
voia lui Dumnezeu decât în „hei-rup”-ul nostru. 


PUSTIA 
Ce Pustiu este mai pustiu, oraşul sau Pustiul? 


Păi, depinde! Poate să fie oraşul pustiu şi să nu fie pustiu Pustiul. Depinde cum ţi-l 
faci. În oraş există pustiu în sensul acesta că oamenii se cunosc mai puţin, că oamenii 
se interesează mai puțin unii de alții, că nu cunoşti nici pe cei dintr-un bloc cu tine, 
că eşti mai izolat decât întro Pustie, spre deosebire de sat, unde oamenii se cunosc, 
unde se întrebă unii pe alții, comunică unii cu alții, se salută când se întâlnesc. 


RADIESTEZIA 
Este conformă radiestezia cu învățăturile ortodoxiei? 


Nu prea cunosc radiestezia, dar am aflat că ideile prin care se introduce cineva în 
radiestezie în general nu sunt ortodoxe. Dacă e vorba să studiezi ştiinţa spirituală a 
lui Rudolf Steiner ca să te înveţe el ce ai de făcut şi nu iei aminte la Evanghelie, 
înseamnă că eşti mai prejos de ortodoxie în orice caz, pentru că ortodoxia este 
superioară oricărei alte învățături. Să ştiţi că şi eu, când am fost elev de liceu, am fost 
în legătură cu un cerc de antropozofi din Timişoara, nu ştiu dacă mai trăieşte cineva 
din aceia de atunci. Şi bineânțeles că după ce m-am dus la Teologie şi am văzut cât 
eclectism există şi câtă încercare de sistematizare a unor lucruri care le-au gândit 
ereticii în special, am părăsit antropozofia din toate puterile. Acum mă ţin de ortodoxie 
pentru că sunt sigur că mă duce unde trebuie. 


Radiesteziştii care au venit pe la noi pe la mănăstire au venit nu să stea la noi, ci au 


zis că se duc să stea la o altă mănăstire, la Bucium, că acolo sunt nişte energii... Eu 
am fost pe-acolo, da” ca butucu”, n-am simțit nimic! 

Radiestezia nu e de la diavolul, ci e o descoperire a omului. Nu se poate face dovada că 
e intervenția vrăjmaşului în treaba asta. 


Poate exista o radiestezie în ortodoxie. 


RAIUL 


Este o informaţie foarte foarte prețioasă pentru noi să ştim că cel dintâi moştenitor al 
raiului a fost un tâlhar, un tâlhar pocăit, un tâlhar schimbat, un tâlhar care nu mai 
era tâlhar, dar care a fost totuşi tâlhar şi pe care Domnul Hristos l-a primit ca cel 
dintâi moştenitor al raiului, pentru că l-a schimbat şi l-a făcut vrednic de rai. Şi este 
important să ştim că cea dintâi căreia i s-a arătat Domnul Hristos după Înviere, a fost 
o femeie, Maria Magdalena, de care, spune Sfântul Evanghelist Marcu, fără să se 
sfiască, că Domnul Hristos scosese din ea şapte draci. 


Raiul este un fel de generalizare a Taborului. 


La noi la mănăstire, Dumnezeu să-l odihnească, era un părinte. Şi zicea: „Măi frate — 
Părintele Serafim îl chema - aici poate să fie raiul pe pământ”. Şi eu ziceam: „Da 
părinte, dar cu alți oameni”. Adică raiul e o realitate pe care o face omul de rai. Dacă 
eşti un om care face raiul, atunci raiul e acolo unde eşti tu. Mie îmi place să spun că 
mănăstirea e tinda raiului, că mănăstirea e poarta cerului, că mănăstirea e casa lui 
Dumnezeu şi locul împlinirilor. Şi zic totdeauna: să ştiţi că dacă nu e locul 
împlinirilor, adică dacă nu te împlineşti în mănăstire prin Dumnezeu, şi-ţi mai trebuie 
lucruri din lumea asta ca să te împlineşti, deci dacă nu-i locul împlinirilor nu-i nici 
tinda raiului, nu-i nici casa lui Dumnezeu, nu-i nici poarta cerului. Dar tot aşa 
oamenii îşi pot face din căminul lor o tindă a raiului, o casă a lui Dumnezeu, o poartă 
a cerului. Se îmbină cerul cu pământul acolo unde este omul cel credincios. Cerul este 
o realitate care se răspândeşte, nu e un loc, un spațiu anume: acesta e cerul, de aici 
începe pământul şi de aici începe cerul. Unde e omul care îl poartă în sufletul său pe 
Dumnezeu, unde e omul purtător de Dumnezeu, acolo e cerul, acolo e bucuria, acolo e 
pacea, acolo e binecuvântarea, acolo e iertarea păcatelor, acolo sunt darurile Învierii. 


În rai va fi cam cum e la Paşti, iar la Paşti e bucurie, în rai e o bucurie. În raiul cel din 
lumea cealaltă, cel de deasupra pământului, este ceva asemănător cu ceea ce trăim 
noi la Paştile cele mântuitoare, la Paştile cele curăţitoare, la Paştile cele veşnice, la 
Paştile care sunt izbăvirea de întristare. E ceva ce trăim noi la Paştile Domnului. 


Dacă vrea să ştie cineva cum e în rai, ce se face în rai, să se gândească ce se face la 
Sfânta Liturghie şi mai ales ce se face în Săptămâna Luminată. 


Noi credem că în veşnicie raiul cel de dincolo de lumea aceasta va fi aşa cum e raiul 


anului bisericesc, o izbucnire de bucurie în legătură cu Învierea Domnului nostru 
Iisus Hristos. 

RĂUTATEA 


Cei care rămân încrâncenațţi în răutate aceia nu se pot bucura de Învierea lui Hristos. 


RECUNOŞTINȚA 


Ştiţi că numai Sfântul Evanghelist Luca cuprinde în Evanghelia sa o relatare despre 
vindecarea a zece leproşi pe care a făcut-o Domnul Hristos. Şi nu s-a oprit numai la 
istorisirea în sine, ci a adăugat şi ce s-a întâmplat îndată după ce Domnul Hristos i-a 
vindecat de la depărtare pe cei zece leproşi. I-a trimis să se arate preoților, pe drum ei 
s-au vindecat şi Sfântul Evanghelist Luca ţine să informeze că dintre cei zece, unul s-a 
întors. S-a întors la Domnul Hristos, a căzut la picioarele Lui şi preamărea pe 
Dumnezeu şi mulțumea pentru vindecare, în timp ce ceilalți nu s-au întors. Şi 
Domnul Hristos a zis: „Oare nu s-au vindecat zece? Unde sunt ceilalți nouă?” (Luca 
17, 17). Deci Domnul Hristos aştepta şi pe cei nouă să-şi arate recunoştinţa. Noi vrem 
să fim ca cel unul care s-a întors. Vrem să fim ca acel unul, să ne întoarcem la 
Dumnezeu şi să ne întoarcem la oamenii care ne-au primit şi care ne-au omenit şi 
care au stat cu noi şi au fost bucuroşi de prezența noastră. 


REÎNCARNAREA 
De ce teoria reâncarnării contrazice Învierea Domnului? 


Gândiţi-vă că, dacă e vorba de o teorie, o tot poţi contrazice. Dacă ar fi vorba de un 
adevăr, atunci ar fi ceva, dar când e vorba de o simplă teorie... Domnule, dacă omul se 
mântuieşte prin vieţi succesive, printr-o experiență pe care o face, înseamnă că nu are 
Mântuitor, ci îşi este el însuşi mântuitor, experienţa îi este mântuitor. Or, noi credem 
că mântuirea se face prin Domnul Hristos, şi atunci îți este de ajuns o singură viață 
ca să te întâlneşti cu Domnul Hristos şi să fii în veşnicie cu EI, mai ales că 
desăvârşirea e fără hotar. Dacă ai trecut în cealaltă viață şi duci o viață în plan 
spiritual, cum sunt sfinţii, cum e Maica Domnului, nu rămâi în starea în care te 
găseşte moartea, în sensul că nu mai poţi progresa, ci progresezi în veşnicie, precum 
sfinții. Fiind fără hotar desăvârşirea, nu-i nevoie ca omul să revină pe alte planuri, pe 
planuri inferioare, în care faci şi rele, pentru că nu poţi spune că dacă ai făcut o 
experiență în viața asta, nu mai repeţi nişte lucruri rele într-o altă viață. În cazul 
acesta, vieţile succesive aduc şi încărcătură, nu aduc numai limpezire. Învierea 
Domnului Hristos are putere pentru suflet acolo unde se găseşte acesta, nu trebuie să 
vie el să facă o experienţă. 


Acesta este un punct de vedere. Cei care susțin reâncarnarea poate au şi ei punctele 


lor de vedere, însă noi, pentru că Biserica aşa ne învață, credem aşa, şi Dumnezeu să 
ne ajute să ne desăvârşim cum credem noi, cum învață Biserica despre desăvârşire. 

REÎNVIEREA NEAMULUI 
Are nevoie poporul român de o nouă catehizare? 


Cam are. Adică nu se poate zice că s-a părăsit vreodată catehizarea. Dacă nu s-a făcut 
altfel, s-a făcut cel puţin prin sfintele slujbe, important este să dăm viaţă slujirii, să 
medităm la cuvintele din sfintele slujbe şi în cazul acesta suntem totdeauna 
catehizaţi. Însă contează totuşi să i se atragă omului atenția asupra lucrurilor care 
altfel îi scapă, pe care le trece cu vederea. De pildă, odată am participat la o cununie şi 
când s-a terminat cununia am spus şi un cuvânt de învățătură, şi mi-au spus mirii că 
ar fi fost bine să le spun cuvântul de învățătură la început, că ar fi trăit mai bine 
cununia. 


Credeţi că această generație tânără va reânvia viața creştină de odinioară? 


Dacă ar fi numai atât, să te aduni într-o sală, cred că da. Numai că să ştiţi că de la zis 
până la făcut e cale lungă. Părintele Arsenie avea o vorbă, că: „Cea mai lungă cale e 
calea care duce de la urechi la inimă”. Şi mama mea, Dumnezeu s-o odihnească, 
venea câteodată pe la mine şi ziceam: „Mamă, numai dumneata singură ai venit>?”. 
„Da, numa” că o mai zis unele şi altele dintre femeile de la noi că vin, da” când să 
plecăm n-o mai venit nici una”. Zic: „Ştii cât e de departe de la zis până la făcut? Cât e 
de la noi din sat până la mănăstire”. Aşa e şi cu chestiunea aceasta: ne întâlnim, ne 
auzim, e frumos, însă e greu de împlinit. Când se face cineva călugăr i se spune că 
bun lucru a ales, numai de-l va şi împlini. Că „lucrurile cele bune cu osteneală se 
câştigă şi cu greutate se împlinesc”. Domnul nostru lisus Hristos spune că: „Cel ce 
vrea să vină după Mine să se lepede de sine, să-şi ia crucea şi să-Mi urmeze Mie” 
(Matei 16, 24), crucea fiind efortul necesar de a te depăşi pe tine însuți. Dacă ne 
angajăm în felul acesta, e nădejde de reânviere. Dacă nu ne angajăm în felul acesta, 
atunci ne-am întâlnit, ne-am bucurat, ne ținem minte. E frumos şi asta, dar nu-i 
destul. 


RISUL 
Dacă un om este o fire veselă, trebuie să-şi înfrâneze râsul? 


Nu, poţi să râzi de câte ori îți vine să râzi, numai să nu râzi ca să te găseşti în treabă. 
Când îţi vine să râzi poți să râzi, numai să nu râzi de oameni, să nu râzi de lucruri 
care sunt totuşi serioase. Să ştiţi că şi eu sunt o fire din aceasta care cam râde, şi nu 
mă gândesc niciodată că am păcătuit că am râs. Într-o traducere a psalmului 20 este: 
„ŞI i-ai veselit cu zâmbetul feței Tale”, adică despre Dumnezeu zicem că zâmbeşte, deşi 
Dumnezeu nu are o figură umană aşa cum Domnul Hristos are o figură umană, dar 
Dumnezeu Tatăl, Dumnezeu Duhul Sfânt nu ştim cum am putea să zicem că 
zâmbeşte, dar prin zâmbet înțelegem o deschidere mângâietoare. Şi atunci se poate 
râde când e cazul de râs. „Bucuraţi-vă cu cei ce se bucură, plângeţi cu cei ce plâng” 
(Romani 12, 15) zice Sfântul Apostol Pavel, iar Sfântul Apostol Luca zice: „Fericiți cei 
ce plângeţi acum, că veți râde” (Luca 6, 21). Sigur că nu poţi avea aceeaşi atitudine 
totdeauna. Şi apoi depinde foarte mult de structura omului; este câte unul care e mai 
predispus la râs. Aveam un părinte la noi la mănăstire, Părintele Serafim Popescu, era 
foarte deschis şi râdea aşa cu poftă. Şi au venit odată unii din Germania şi imediat l- 

au înregistrat, să-l mai audă şi pe acasă cum râde. A făcut rău? Eu zic că nu a făcut 
nici un rău. Dacă râzi când nu se râde, atunci nu e corect. 


ROMÂNII 


Când eram copil, mi-aduc aminte cu multă plăcere de nişte lucruri pe care oamenii de 
astăzi nu le mai fac. De exemplu, rugăciunea de la masă. Păi, sunt atâţia preoți care 
mărturisesc că copiii lor nu-şi mai fac rugăciunea la masă. De ce? Că doar ei au 
învățat în familia lor! Ei, şi atunci, asta nu-i o scădere a neamului? Şi nu-i un fel de 
moarte a neamului românesc? Şi nu numai atât. Am luat, aşa, un caz. În familia 
noastră de exemplu - bine că nu-i nici un frate de-al meu pe aici să mă audă că acum 
îl pârăsc - noi am învăţat în copilărie şi ziceam rugăciunea totdeauna la masă, dar 
acum ei nu se mai roagă. Numai când mă duc eu pe la ei, zic şi ei rugăciunea de la 
masă. Când nu-s eu pe acolo îşi uită. Şi atunci ce poţi să zici despre neamul nostru 
care scade din punct de vedere religios, pentru că nu mai are o legătură cu înaintaşii 
care au fost oameni credincioşi? 


Mi-aduc aminte de ai mei de acasă că ziceau să nu facem sfărâmituri de pâine, că îi 
păcat, să nu călcăm pe pâine că îi păcat, că pe grâu îi obrazul lui Dumnezeu. Eu, 
când eram copil, tare aş fi vrut eu să ştiu cum îi obrazul lui Dumnezeu pe grâu. Îmi 
închipuiam că dacă se uită cineva cu microscopul, chiar vede cum îi fața lui 
Dumnezeu! Bineânţeles că ăsta era un gând de copil, după aceea mi-am dat seama că 
nu poate fi aşa, dar că, de fapt, pe orice creatură a lui Dumnezeu e exprimat 
Dumnezeu în înțelepciunea Lui, în puterea Lui, în bunătatea Lui, în ceea ce poate El 
să manifeste. Şi atunci, şi pe grâu... Buna îmi arăta, şi ziceam: „Mamă bună, unde e? 
Unde-i obrazul lui Dumnezeu pe grâu?”. Şi-mi arăta punctul acela de germinare, 
gropița aceea: „Uite, aici e obrazul lui Dumnezeu!”. Dar nu l-o văzut nici Buna, ci ea 
credea în el, în asta. Şi după aceea am crezut şi eu tot aşa. După aceea mi-am dat 
seama: domnule!, în fond, orice lucru pe care îl face Dumnezeu, îl exprimă pe 
Dumnezeu într-un fel sau altul! Şi în cazul acesta, noi avem o legătură cu Dumnezeu 
prin făpturile Lui. Adică natura este un reflex al prezenței lui Dumnezeu. Acum 
oamenii nu mai au atâta legătură cu Dumnezeu şi sunt aşa, cumva nepăsători. Apoi 
nu ştiu cum ar putea învia un neam care n-are conştiinţa că trebuie să învieze! 


Mi-aş dori să nu se mai lupte oamenii între ei pe motive de credinţă, ci fiecare să-şi 
trăiască credința la măsura la care o are şi să ducă înainte viața tuturor oamenilor 
fără să caute să-i câştige pe oameni pentru o credință sau alta, cum se întâmplă de 
multe ori. 


Să ne gândim la Maica Tereza de Calcuta care-i îngrijea pe toţi, şi pe necredincioşi şi 
pe credincioşi; le respecta credinţa şi îi ajuta pe oameni aşa cum sunt, ca să fie mai 
buni, să fie mai curațţi, să fie mai mângâiați, mai liniştiți, să moară - cum zicea cineva 
dintre ocrotiții dânsei: că „am trăit ca un animal şi acum mor ca un înger”. E o vorbă, 
pentru că îngerul nu moare. Da' aşa i s-a părut de schimbată viața în condiția 
respectivă încât a zis: „Până acum când am fost pe stradă şi-am trăit bolnav şi în 
mizerie, am trăit ca un animal, şi acuma o să mor ca un înger”. Aşa ceva aş dori să fie 
în țara asta pe care s-o binecuvinteze Dumnezeu cu mila şi cu îndurările şi cu iubirea 
Sa de oameni. 

România a ştiut, în decursul ultimilor zece ani, să-şi controleze, să-şi dirijeze 
libertatea? 


N-a ştiut nimic! În decursul acestor zece ani oamenii n-au ştiut de unde să înceapă, n- 
au ştiut cum să meargă, au mers întâmplător, au mers cum le-a venit. Au căutat ei să 
facă anumite lucruri dar ... Mă gândesc numai câtă vorbă a fost la început privind 
corupția, privind înlăturarea ei, şi până la urmă s-a stins totul. 


Ce putem face ca libertatea să nu mai aducă înrobire? 


Nu ştiu ce putem face! Mai întâi de toate trebuie să se creeze nişte legi care să 
îngrădească libertatea, iar omul să ştie că libertatea îngrădită este mai mult decât 
libertatea neângrădită. Adică să nu spună: sunt drepturile omului să facă cutare sau 
cutare lucru, este dreptul omului să facă avort, este dreptul omului să citească lucruri 
necuviincioase, este dreptul omului să aibă baruri striptease, este dreptul omului să 
privească filme necuviincioase... Tot auzim: e dreptul omului, e dreptul omului... E 
dreptul omului să fie prost, prost să fie dacă-i dreptul omului! 


RUGĂCIUNEA 


Sfântul Marcu Ascetul spune: „Când îți aduci aminte de Dumnezeu înmulțeşte 
rugăciunea, ca atunci când Îl vei uita Domnul să-şi aducă amite de tine”. Îi tare fain! 
M-am gândit de multe ori la cuvântul acesta şi fac o legătură între el şi ceea ce-mi 
spunea mama când mergeam la şcoală departe de casă: „Nu-ţi uita de Dumnezeu, 
nu-ți uita de rugăciune”. Parcă ar fi fost un cuvânt din Filocalie. 


În Scara Sfântului loan Scărarul se spune: „Rugăciunea este întărirea lumii”, deci 
oamenii care se roagă într-un fel susțin lumea aceasta. Ei Îl fac pe Dumnezeu milostiv 
față de lumea aceasta. Sigur că Dumnezeu, dacă a creat lumea aceasta, vrea să fie 
milostiv față de lume şi s-o întărească, dar contribuim şi noi la întărirea lumii cu 
rugăciunea pe care o facem, rugăciunea fiind nu numai un mijloc de îmbunătăţire 
personală, ci şi un mijloc de îmbunătăţire a societăţii în care trăim. 


Rugăciunea are foarte mare importanță pentru lume în general, ca şi pentru 
persoanele singuratice, în special; pentru cei sănătoşi şi în bună stare, ca şi pentru cei 
bolnavi şi în suferință. Numai că nu trebuie să rămânem doar la rugăciune când e 
nevoie de mai mult decât de rugăciune. 


În Pateric se spune că un părinte, care era mai mare peste o obşte de zece inşi, se 
ruga lui Dumnezeu ca şi în viața de dincolo de mormânt să fie şi ucenicii împreună cu 
el. Condiţia pentru aceasta a fost stabilită prin minune dumnezeiască: „Să fie ucenicii 
la măsurile părintelui” şi atunci vor putea fi împreună în veşnicie. În viața aceasta 
pământească s-a constatat că ucenicii nu erau la măsurile părintelui, căci ei n-au 
ajutat pe un bolnav pe care l-au găsit pe cale, pe când părintele, cu toate că era 
singur, şi-a dat toată silința să-l ajute pe acel bolnav, care de fapt nu era un bolnav 
obişnuit, ci era îngerul lui Dumnezeu, închipuit într-un bolnav fără ajutor. 


Este interesant de observat că cei zece ucenici ai părintelui, deşi erau cu toții 
împreună, nu s-au simțit îndemnați să facă ceva concret pentru cel ce se întâmplase a 

le fi în cale, în timp ce părintele, singur fiind, s-a gândit să-l transporte în spate şi să 
nu-l lase acolo unde îl întâlnise. 


Pe mine, de la prima lectură a acestui pasaj din Pateric, m-a surprins felul cum a 
întâmpinat bolnavul de pe cale constatarea celor zece ucenici, că n-au ce să facă cu el. 
Bolnavul, ca şi cum ar fi fost de acord cu ei, că într-adevăr n-au cum să-l ajute, a zis: 
„Duceţi-vă şi rugaţi-vă pentru mine”. Mie, acest cuvânt a continuat să-mi rămână în 
minte ca o ironie. Bineânțţeles, are şi ruguciunea rostul ei, dar ea nu înlocuieşte şi nu 
suplineşte ceea ce s-ar mai putea face şi ceea ce ar mai trebui făcut, adică mila, 
ajutorul material efectiv. 


Rugăciunea în care nu-ți pui inima pentru aproapele nu-i rugăciune, ci formalitate şi 
profesionalism. 


Numai la rugăciune putem să ştim ce legătură avem cu Dumnezeu, ce legătură avem 
cu oamenii. In rugăciune ne apar fel de fel de gânduri care arată cine suntem şi ce 
suntem. 


Sfântul Maxim Mărturisitorul de pildă, în dialogul între un bătrân şi un frate, a 
răspuns la întrebarea cum Sfântul Apostol Pavel care avea atâtea griji pentru a 
propovădui şi pentru a ajuta Bisericile spune totuşi „neâncetat să vă rugați”, cum se 
ruga el neâncetat? Şi Sfântul Maxim Mărturisitorul, răspunzând la această întrebare, 
nu spune că Sfântul Apostol Pavel zicea mereu: „Doamne, lisuse Hristoase Fiul lui 
Dumnezeu, miluieşte-mă pe mine păcătosul”, ci spune altceva. Zice că: „Rugăciunea 
neâncetată este să ai mintea pururea lipită de Dumnezeu cu multă dragoste şi cu dor, 
să atârni cu nădejdea de Dumnezeu şi să te încrezi în El în orice ai face şi ţi s-ar 
întâmpla”. Acesta este răspunsul Sfântul Maxim Mărturisitorul din care înțelegem că 
de fapt rugăciunea nu e de fapt o simplă repetare a unei formule de rugăciune, ci este 
o atitudine de rugăciune, o angajare spre slujirea lui Dumnezeu, să simți că eşti lipit 
de Dumnezeu cu gândurile tale, să simți că atârni de EI şi să ai nădejde în El şi să te 
încrezi în Dumnezeu în orice ai face şi ţi s-ar întâmpla, şi atunci această stare 
sufletească ți se primeşte de Dumnezeu ca o rugăciune. 


O concepţie la fel cu aceasta a Sfântului Maxim Mărturisitorul o avea şi un pustnic 
despre care se spune în Pateric că a fost vizitat de un oarecare străin care la plecare 
şi-a cerut iertare de la părintele că l-a reţinut de la rugăciunea lui, de la programul 
lui. Şi părintele respectiv a răspuns aşa: „Rugăciunea mea, frate, este să te primesc pe 
tine şi să te petrec cu drag”. Cine Îi slujeşte lui Dumnezeu prin ceea ce face şi îşi face 
datoria în viaţa aceasta, acela, dacă dă un sens religios vieții, prin tot ceea ce face Îi 
slujeşte lui Dumnezeu. De altfel Cuviosul Dorotei spune că: „A te ţine de o singură 
faptă bună înseamnă a zidi un singur perete şi nu o casă întreagă”. 


Rugăciunea neâncetată nu trebuie înțeleasă ca o simplă repetare continuă a unei 
formule de rugăciune, ci mai degrabă ca o stare de rugăciune; conştiinţa permanentă 
a prezenţei lui Dumnezeu, conştiinţă din care izvorăşte, în mod necesar, preamărirea 
lui Dumnezeu. 


În Pateric se spune că este necesar ca rugăciunea să fie unită cu faptele, adică 
lucrurile pe care le cerem de la Dumnezeu să le urmărim şi cu fapta. Adică, trăim o 
viață de nepăsare şi apoi să cerem de la Dumnezeu nişte lucruri pe care le-am vrea, 
dar pe care, într-un fel, am putea să le câştigăm şi noi înşine? 

Biserica nu ne cere o singură metodă de angajare în rugăciune, ci ne cere o rugăciune 
vie, o angajare ca într-un fel de rugăciune în tot ceea ce facem noi pozitiv în această 
lume. De aceea este foarte important să-şi găsească omul şi munca pe care o face, ca 
muncă pe care o poate binecuvânta Dumnezeu şi pe care o binecuvintează Dumnezeu. 


E foarte important cuvântul acesta: „Rugăciunea este oglinda sufletului”. L-am putea 
lua ca o lozincă sau ca un principiu. Cel care se roagă îşi manifestă sufletul în 
rugăciune în raport cu Dumnezeu, în raport cu lumea, în raport cu oamenii, în raport 
cu binele lui, cu nădejdea pe care o are, pentru că rugăciunea, zice undeva în Scara 
Sfântul loan Scărarul, este „arătarea nădejdii şi secure împotriva deznădejdii”. Cum ţi- 
e rugăciunea aşa ţie şi sufletul. 


În Scara Sfântului loan Scărarul, despre rugăciune se spune că este „judecată şi 
judecătorie şi scaunul judecătorului înainte de judecata viitoare”. Deci, cei 
rugăciunea? Judecată, judecătorie şi scaunul judecătorului înainte de judecata 
viitoare. Ce înseamnă asta? Înseamnă că mai ales la rugăciune ne arătăm cine suntem 
noi din punct de vedere al raportului cu Dumnezeu. 


Rugăciunea e răscolitoare şi de bune şi de rele. 


Cine nu are inimă curată acela proiectează din necurăţia lui asupra Mântuitorului 
nostru lisus Hristos propriile sale necurăţii. Mărturisesc mulți dintre credincioşii 
noştri că la rugăciunile pe care le fac au imagini necuviincioase, şi că în rugăciunile pe 
care le fac nu se întâlnesc cu Domnul Hristos, ci se întâlnesc cu propriile lor necurății. 
De ce se întâmplă aşa ceva? Pentru că rugăciunea este oglinda sufletului, rugăciunea 
este măsura la care se găseşte sufletul. 


Rugăciunea înainte de a ne face să ne întâlnim cu Dumnezeu, înainte de a ne aduce 
conştiinţa legăturii cu Dumnezeu, ne aduce întâlnirea cu noi înşine, ne descoperă pe 
noi înşine nouă înşine. Şi cum ne descoperă? Răscoleşte adâncurile sufletului nostru. 


Poate ştiţi că părinții cei duhovniceşti spun că „rugăciunea este oglinda sufletului”. Ce 
înseamnă asta? Că în cadrul rugăciunii şi în acțiunea de a ne ruga ne cunoaştem 
măsura la care suntem. Şi să ştiţi că măsurile mele au fost scăzute tare. M-am întâlnit 
cu furtuni de gând. Şi zicând eu „Doamne, lisuse Hristoase Fiul lui Dumnezeu, 
miluieşte-mă pe mine păcătosul” am simţit nişte răscoliri de gând. Mă gândeam că 
toată lumea le are dar nu le spune. Nu m-am consultat cu nimenea, că nici nu ştiam 
că trebuie, nici nu ştiam să mă consult, au mers aşa lucrurile de la sine. Şi a fost bine 
că n-am pus niciodată răscolirile de gând în legătură cu rugăciunea, că poate aş fi 
renunțat la rugăciune. N-am renunțat, şi a fost bine că n-am renunțat. 


Asta a fost, să zicem, cunoaşterea de sine prin rugăciune. Mi-am dat seama de 
înclinările negative, mi-am dat seama de agoniselile negative, pentru că să ştiţi că la 
încărcătura negativă cu care venim în lumea aceasta se adaugă şi negativele pe care le 
acumulăm, în sensul că băgăm în noi fel de fel de impresii, fel de fel de informații, fel 
de fel de lucruri cu care nu ne putem prezenta oriunde şi oricând, şi aceasta şi 
întâmplător şi de multe ori şi voit. De exemplu cineva care citeşte un roman excitant, 
îşi bagă el în suflet negative, nişte lucruri care după aceea îl urmăresc. Sfântul loan 
Scărarul spune că rugăciunea poate fi întinată sau spurcată, poate fi furată, poate fi 
pierdută şi poate fi curată. La rugăciune curată ajung cei care au rezolvat în ei 
întinăciunile. Dar Sfântul loan Scărarul nu spune că dacă ai rugăciune spurcată să 


102 


nu te mai rogi, ci prin rugăciune progresezi în rugăciune. Nu trebuie să te sperii 
niciodată de ce-ţi vine în minte, nici din cele ce le-ai văzut, nici din cele ce le-ai adus 
din străfunduri de existență, important este să vrei să nu le ai. Şi atunci, pentru că 
noi nu suntem capabili prin noi înşine să ne facem rânduială, cerem ajutorul lui 
Dumnezeu. 


Mântuirea, am zis, vine prin Mântuitorul. Şi cerem ajutorul Mântuitorului: „Doamne, 
lisuse Hristoase Fiul lui Dumnezeu, miluieşte-mă pe mine păcătosul!”. 


Se spune despre Sfânta Maria Egipteanca că 17 ani a trăit în desfrânare şi că tot 17 
ani i-au trebuit ca să-şi facă rânduială în minte. Deci lucrurile trebuie luate în serios. 


Acuma să ştiţi că nu sunt un rugător din acela care e copleşit de rugăciune în aşa fel 
încât să-mi vină numai gânduri extraordinare în rugăciune; îmi mai vin şi gânduri 
obişnuite. Dar nu-mi pare rău niciodată, dacă îmi vine în gând un binefăcător îl pun 
înaintea lui Dumnezeu în atmosfera de rugăciune şi zic: Doamne, ajută-l pe cutare, că 
uite m-a ajutat şi el pe mine, sau îmi vine în minte o poezie frumoasă, o spun şi când 
mă rog, şi zic: aşa-i Doamne că-i fain? Asta înseamnă îmbunătăţire de viață, să ajungi 
la nişte gânduri care să le poţi prezenta şi să le poţi învălui în rugăciune. 


Cum eşti, aşa ţie rugăciunea, cum te porți, aşa te rogi. Nu te rogi, scazi în rugăciune, 
te rogi, înaintezi în rugăciune. Chiar există un îndemn: „Roagăte cum poți, ca să 
ajungi să te rogi cum trebuie!”. 


Un cuvânt vrednic de a fi reținut şi urmat este acela că: „Rugându-te, înveţi să te 
rogi”. Numai rugându-te mereu poţi înainta în rugăciune. Cine renunţă la rugăciune, 
renunță la progresul în ea. 


Cât trebuie să se roage omul ca să-l miluiască Dumnezeu? 


M-am întrebat şi eu: de câte ori trebuie să zică cineva „Doamne miluieşte-mă” ca să-l 
miluiască Dumnezeu? Şi m-am gândit la fiul risipitor, de pildă. Fiul risipitor când s-a 
întors şi-a făcut întâi o socoteală: „Mă voi duce la tatăl meu şi voi spune: tată, am 
greşit la cer şi înaintea ta, nu sunt vrednic să mă numesc fiul tău, primeşte-mă ca pe 
unul din slujitorii tăi”. Şi când s-a apropiat de casă, tatăl l-a văzut de departe şi a 
alergat înaintea lui şi a căzut pe grumazul lui şi l-a sărutat. Deci nu l-a pus în studiu, 
să zică: să vedem ce face acesta acum când se întoarce, să vedem ce zice, să vedem 
cum se prezintă. De ce nu l-a pus în studiu? Pentru că nu era cercetător ştiinţific, ci 
era tată, şi inima de tată îl înghesuia să-l primească. Noi credem că Dumnezeu e Tatăl 
nostru. Când l-a primit a început să zică: „Tată, am greşit la cer şi înaintea ta nu sunt 
vrednic să mă numesc fiul tău”. Nu a mai zis şi „primeşte-mă ca pe unul din slujitorii 
tăi”, cum şi-a făcut el socoteala. Şi tatăl său nu a zis: zi de vreo sută de mii de ori aşa, 
că apoi te iert. Deci noi trebuie să avem încredințarea că Dumnezeu ne miluieşte. Dar 
zicem „Doamne, lisuse Hristoase Fiul lui Dumnezeu, miluieşte-mă pe mine păcătosul” 
de atâtea ori de câte putem să zicem, deşi nu cred că la sfârşitul vieţii va zice 
Dumnezeu către mine: tu mai puteai să zici de un milion de ori şi nu ai zis. Nu cred 
lucrul acesta. De ce? Pentru că aceasta e o metodă de îmbunătăţire sufletească, nu o 
metodă de a cere mila lui Dumnezeu în înțelesul acesta că numai atunci ţi-o dă 
Dumnezeu dacă ai zis de nu ştiu câte ori. Important este să avem încredințarea în 
mila lui Dumnezeu, dar noi cerem mila lui Dumnezeu ca să ne putem observa pe noi 

înşine, e o metodă de îmbunătăţire, de a ţine legătura cu Dumnezeu şi de a ne curăți 
sufletul. 


Cea mai la îndemână nevoință a călugărului şi a mireanului deopotrivă, este 
rugăciunea de toată vremea şi privegherea. 


Nu trebuie să se silească nimeni să facă performanțe de priveghere. Priveghere să faci 
în înțelesul de a nu fi împresurat de gânduri rele, să ai întotdeauna o trezvie, să fii 
întotdeauna treaz când trebuie să faci ceva. 


E scris undeva în Pateric: „Călugărul care se roagă numai când se roagă, acela 
nicidecum nu se roagă”. Deci nu se roagă când se roagă după un program, ci toată 
viața trebuie să fie o rugăciune, acel „Rugaţivă neâncetat” (| Tesaloniceni 5, 17) despre 
care ştim că la zis Sfântul Apostol Pavel ca îndemn. 


Un părinte duhovnicesc din Mănăstirea Agapia îi îndemna pe oameni să se roage 
neâncetat şi le spunea să se roage chiar şi când merg să facă un păcat, pentru că 
poate chiar faptul că te angajezi în rugăciune cu stăruinţă să te ajute să-ți schimbi 
gândul şi să nu mai păcătuieşti. 


Cine ar putea să citească din Psaltire mai mult? Două categorii de oameni: pensionarii 
şi şomerii, şi nici unii nici alții nu citesc, mai ales din pensionari, deşi vreme au. 


De ce trebuie să citim rugăciunile? Nu ar trebui să vorbim cu Dumnezeu cu gândurile 
noastre aşa cum sunt ele? 


Păi încercați să vorbiți cu Dumnezeu cu gândurile voastre şi o să vedeți că nu le veţi 
putea ridica la măsurile la care sunt rugăciunile pe care le citim. În ce măsură mă pot 
identifica cu nişte rugăciuni care au fost compuse de alții? În măsura în care câştigi şi 
tu sentimentele altora. 


Eu, de exemplu, „Domnul este păstorul meu” (Psalmul 22) v-am spus, socotesc că eo 
rugăciune ca şi când aş fi făcut-o eu. Sunt altele cu care nu mă potrivesc foarte bine, 
dar în orice caz noi putem să ne cercetăm sentimentele şi să ni le îndreptăm, să ni le 
apropiem de ceea ce aduc în noi ideile respective. 


Evagrie Ponticul spune că rugăciunea este „vorbirea minții cu Dumnezeu”, nu este 
repetarea mecanică a unei formule de rugăciune. 


Când recităm rugăciuni nu ne rugăm, ne rugăm atunci când ceea ce spunem simțim, 
când ceea ce spunem ne împropriem. 


Cine este în sfera recitărilor nu se roagă, ci doar spune rugăciuni, iar cel care vorbeşte 
cu Dumnezeu prin cuvintele rugăciunii, acela se roagă. Întâi este rugăciunea cu 
cuvântul, rugăciunea gurii, apoi vine rugăciunea minții, când cele ce le rostim cu gura 
le înțelegem şi cu mintea, rugăciunea minţii putând fi detaşată de rugăciunea gurii, 
fiind mai înaintată decât rugăciunea gurii, rămâne la nivelul gândului, dar la nivelul 
gândului prin cuvinte, pentru că rugăciunea este prin cuvinte chiar când nu spunem 
cuvinte cu gura, spunem cuvinte cu gândul, tot cuvintele pe care le-am putea spune şi 
cu cuvântul vorbit. Şi există o rugăciune a inimii care este rugăciunea deplină, 
rugăciunea simțirii, rugăciunea în care nu se roagă numai gura, nu se roagă numai 

mintea, ci se roagă şi inima, adică omul întreg se roagă, la idei adăugând şi simţirea. 
Aceasta este de fapt rugăciunea inimii când inima se roagă împreună cu mintea, când 
între inimă şi minte se face o legătură în aşa fel încât omul întreg se roagă, adăugând 
la idei sentimente. Există şi o rugăciune a simțirii, o rugăciune în care se taie cuvântul 
de pe buze, o rugăciune a inimii care este o îndreptare a sufletului către Dumnezeu, o 
rugăciune fără cuvinte, dar la această rugăciune ajung puţini. 


Rugăciunea intră mai adânc decât intră cuvântul vorbit, intră mai adânc în suflet 
decât intră gândurile obişnuite. 


Cum sporeşti în relația ta cu Dumnezeu prin rugăciunea din biserică şi cum sporeşti 
în relația cu Dumnezeu prin rugăciunea făcută acasă? Care este diferența dintre ele şi 
care este echilibrul dintre ele? 

Dragă, într-un fel nu este nici o diferență, pentru că tot rugăciune e şi acasă şi la 
biserică! Ceea ce faci în biserică, faci organizat şi împreună cu alții, faci într-un loc 
consacrat, într-un loc sfințit anume pentru Dumnezeu. Se recomandă ca atunci când 
e slujbă la biserică şi când poți fi la biserică, să fii la slujbă, pentru că pentru 
rugăciunea particulară găseşti şi altă vreme, când nu este slujbă la biserică. Mă 
gândesc în special la Sfânta Liturghie. 

Cea mai mare jertfă şi rugăciune posibilă pe pământ este Sfânta Liturghie. 


Nu locul, ci calitatea rugăciunii este ceea ce se caută. 


Ca să înlocuieşti studiul cu rugăciunea sau să-ți faci din rugăciune profesiune, nu-i 
corect. 


Părinte, dacă pentru un motiv neprevăzut întârziem seara încât nu ne putem face 
canonul obişnuit de rugăciune până la ora la care ne culcăm de obicei, ce trebuie să 
facem? 

Să vă culcați! 


Roadele fiecărui fel de rugăciune sunt roadele pricinii care au determinat-o. 


Sfântul Isaac Sirul spune că: „Rugăciunea este o bucurie care înalță mulțumire”. Deci 
ce este rugăcinea, între altele? „O bucurie care înalță mulțumire.” 


Rugăciunea este cuvântul omului către Dumnezeu. 
Taina rugăciunii este să te rogi în taină. 


Puteţi citi toate cărțile din lumea asta despre rugăciune, mai mult decât faptul de a te 
angaja nu-i nimic. 


Dumnezeu se descoperă nu tehnicii, nu faptului că faci închinăciuni sau că stai în 
genunchi sau că stai în picioare, nu faptului că pui degetul într-un loc pe inimă şi 
priveşti spre inimă. Astea sunt numai nişte lucruri prin care se angajează omul 
simplu ca să se poată concentra mai bine. Dar în realitate, lucrurile astea n-au nici o 
valoare pentru viaţa lăuntrică, pentru viața sufletească interioară. Important este să 

iei aminte la gânduri, important este să te simţi în legătură cu Domnul Hristos, să ştii 
că mântuirea vine prin Mântuitor, nu de la tine, să ocoleşti gândurile cele rele prin 
aşezarea aceasta de rugăciune, prin deprinderea aceasta de rugăciune. 


Zic unii că trebuie să bagi mintea în inimă. Ca şi când mintea na puso Dumnezeu 
unde trebuie, trebuie so iei tu din cap şi so bagi în inimă! Nu e aşa. Ce vrea să spună 
asta: „să bagi mintea în inimă”? Vrea să spună că trebuie să uneşti gândurile cu 
simțămintele, rugăciunea să fie o rugăciune deplină. Important este să spui 
rugăciunea, că mintea se aşează ea la locul ei. Noi o simțim uneori în cap, uneori în 
piept, uneori şi în cap şi în piept. Nu asta este important, important este să simți 
prezenţa lui Dumnezeu în tine, să simți că înviază Dumnezeu şi se risipesc vrăşmaşii 
Lui, să simți că a venit la tine Lumina Mântuitorului, nu în înțeles de lumină fizică, ci 
de o luminare, de o conştiinţă luminată, de o limpezire sufletească şi astai tot, până la 
urmă. Astai isihia, ăstai viitorul, pentru că viitorul nu începe peste ani şi ani, viitorul 
începe în fiecare clipă! Numai că viitorul noi nul trăim ca viitor şi no să-l trăim 
niciodată ca viitor, ci totdeauna o să-l trăim ca prezent. 


Tata, Dumnezeu să-l odihnească, tot ne spunea că un cioban nu ştia nici o rugăciune. 
Da' sărea el peste o botă şi zicea: „Una mie Doamne, una Ţâie Doamne”. Asta i-o fost 
toată viaţa lui religioasă. 


RUGĂCIUNEA LUI IISUS 


Părinţii cei duhovniceşti ne îndeamnă să folosim mai ales rugăciunea aceasta: 
„Doamne, lisuse Hristoase Fiul lui Dumnezeu, miluieşte-mă pe mine păcătosul!” şi au 
dat şi o rânduială în privința aceasta. Pe mine m-a învățat Părintele Arsenie Boca, 
Dumnezeu să-l odihnească, în 1942, cum să fac această rugăciune, lipind-o de 
respirație. Şi anume a zis aşa: să spun cu mintea — deci cu cuvântul gândit — 
„Doamne” între respiraţii;, concomitent cu inspirarea, deci trăgând aerul în piept, să 
zic: „lisuse Hristoase Fiul lui Dumnezeu”, şi expirând, dând afară aerul din piept, să 
zic: „miluieşte-mă pe mine păcătosul”. Aceasta nu e o condiție necesară pentru 
mântuire, adică acela care zice pe respiraţie se mântuieşte şi cel care zice altfel nu se 
mântuieşte. Important e să fi angajat în rugăciunea aceasta, în metoda aceasta de 
curăţire a sufletului. Bineânţeles că lucrul acesta nu trebuie să-l facă cineva care este 
angajat în alte lucrări în care e solicitată mintea. 


Poate unii ați citit mărturisirile pelerinului rus, despre trăirile lui interioare, în 
legătură cu rugăciunea „Doamne, lisuse Hristoase Fiul lui Dumnezeu, miluieşte-mă pe 
mine păcătosul”. Acolo se insistă pentru un anumit număr de rugăciuni, mai întâi 
3000, după aceea 6000, după aceea 12000 şi aşa mai departe. E o metodă de fapt. Eu 
nu cred că trebuie să ne numărăm rugăciunile. 


Să ştiţi că mie nu mi-e frică să mă duc înaintea lui Dumnezeu şi că o să-mi zică 
Dumnezeu: bine, bine, dar să ştii că tu ai mai fi putut zice de vreun milion de ori 
„Doamne lisuse” şi n-ai zis. Sunt sigur. 


Când am ajuns la Teologie a venit vorba despre rugăciunea asta şi îmi spune cineva: 
„Măi frate, stai, că nu se poate face aşa ceva fără îndrumător, trebuie un îndrumător, 
un duhovnic!”. Şi eu n-am găsit un îndrumător nici până atunci şi nici de atunci 

încoace. Că dacă m-am dus de exemplu la un părinte care era socotit cu viață 
îmbunătățită şi cu nume mare şi cu cunoştinţă multă, el mi-a spus cunoştinţele tot 
din cărți. Pe acelea din cărți le pot citi eu singur, nu trebuie să mi le spună el, că ce 
spune loan de Valaam, că ce-a spus cutare care-i zăvorât şi ce-a spus Ignatie 
Brancianinov. Pe mine mă interesează experiența, ce ţi-a adus ţie, care zici „Doamne, 
lisuse Hristoase Fiul lui Dumnezeu, miluieşte-mă pe mine păcătosul”. Ţi-a adus 
limpezimea minții? Ţi-a adus liniştea sufletească? Ţi-a adus dorința de rugăciune? Ţi- 
a adus dorința de Dumnezeu? Ţi-a adus capacitatea de a ocoli pricinile păcatelor? Ţi-a 
adus fermitatea în cunoştinţa de Dumnezeu şi înlăturarea gândurilor rele? Ţi-a adus 
statornicie în bine? Ţi-a adus dorința de bine? Ţi-a adus dorința de depăşire de tine 
însuți? Astea sunt lucrurile pe care le aduce rugăciunea, rugăciunea de toată vremea 
şi orice rugăciune. 


Eram elev de liceu la Timişoara şi de unde locuiam mergeam până la şcoală cam o 
jumătate de oră. În timpul acesta de câte ori mergeam singur, şi se întâmpla deseori 
să merg singur, ziceam într-una: „Doamne, lisuse Hristoase, Fiul lui Dumnezeu, 
miluieşte-mă pe mine, păcătosul”, cum m-a învățat Părintele Arsenie, pe respirație. 


Pe lângă furtunile de gând, pe lângă confruntările negative, am avut însă şi nişte 
bucurii pentru care eu recomand din toate puterile mele rugăciunea aceasta în 
înțelesul că, mergând la şcoală şi zicând rugăciunea aceasta, aveam aşa o bucurie de 
mare încât mi se părea că mă ridică cineva pe sus. Bineânțeles, nu mă ridica nimeni 
pe sus, era o impresie a mea născută din plinătatea bucuriei. 


Când zicem rugăciunea: „Doamne, lisue Hristoase, Fiul lui Dumnezeu, miluieşte-mă 
pe mine, păcătosul!” întins, adică nu de două, trei ori, ci vreme mai îndelungată, de 
pildă o jumătate de oră, începem să răscolim înăuntru nişte negative care sunt 
realități necunoscute pentru noi. Apar din subconştient şi inconştient în conştientul 
nostru. Lucrul acesta s-a întâmplat şi cu mine. Însă norocul meu de la Dumnezeu a 
fost că nu l-am pus în legătură cu rugăciunea, că poate dacă procedam aşa renunțam 
la ea. 


Sfântul Maxim Mărturisitorul spune că rugăciunea de toată vremea este rugăciunea 
aceea când mintea este atârnătoare de Dumnezeu. Un frate oarecare l-a întrebat pe 
Sfântul Maxim Mărturisitorul cum putea Sfântul Apostol Pavel, care avea atâtea de 
făcut, de propovăduit, de purtat grija Bisericilor, cum putea să se roage neâncetat? Şi 
atunci, Sfântul Maxim Mărturisitorul -— citiți în Filocalie în volumul II, în „Cuvântul 
ascetic al Sfântului Maxim Mărturisitorul” - răspunde fratelui că rugăciunea 
neântreruptă este a avea mintea atârnătoare de Dumnezeu, a nădăjdui în EI şi a crede 
în EI în orice ai face şi ți s-ar întâmpla. Deci ajungem la o stare de rugăciune. 


Despre Rugăciunea Inimii s-a vorbit foarte mult în istoria Bisericii, mai mult decât 
este necesar. Aceasta este părerea mea. 


Mi-am dat seama că deşi este foarte important să ne rugăm cu această rugăciune, 
aceasta este doar o rugăciune de cerere, în timp ce sunt şi alte multe rugăciuni mai 
esenţiale, cum sunt rugăciunile de preamărire aduse lui Dumnezeu, în stilul 
ecfoniselor de la sfintele slujbe sau cum sunt rugăciunile din Apocalipsă. 


Susțin din toate puterile mele că rugăciunea şi rânduiala liturgică nu trebuie să fie 
părăsită sau înlocuită, ci trebuie doar să fie completată prin rugăciunea de toată 

vremea, indiferent dacă este făcută personal, în chilie sau în altă parte, fie că este 
făcută în obşte, la ascultări, dar cu agajare personală, din partea fiecărui participant. 


Să învăţăm noi rugăciunea aceasta, să îi învăţăm şi pe alții, să învăţăm copiii încă din 
copilărie să zică „Doamne lisuse”. Dar dacă îi învăţăm să zică rugăciunea, iar pe de 
altă parte le ținem televizorul deschis ca să vadă spurcăciunile care se dau acolo, apoi 
degeaba zic „Doamne lisuse”. Fiți atenți! De noi depinde viitorul țării noastre nu 
numai, cum se zice, de tineret. Depinde şi de tineret dar şi de bătrâni, de felul cum îi 
dirijează şi cum îi îndrumă pe tineri. 


„Pe copil să-l ţii în frâne 

De vrei om la toţi să placă 

Nu-l lăsa orice să-ngâne, 

Nu-l lăsa orice să facă, 

Nu-l lăsa după dorirea-i 

Unde vrea el să se ducă. 

Din acelaşi lemn se scoate 

Şi icoană şi măciucă”, 

zice Vasile Militaru, şi are dreptate. 

Părinte, un călugăr mi-a zis: Să te linişteşti şi abia apoi să spui rugăciunea minții. 


Nu o avut dreptate. Rugăciunea minții nu are o regulă. Să ţineţi minte de la mine şi să 
nu uitaţi niciodată: rugăciunea „Doamne lisuse Hristoase” este o rugăciune a tuturor 
celor care vreau s-o facă. Nu există nici o piedică în calea rugăciunii, ci este o metodă 
de îmbunătăţire sufletească, o metodă de a fi în legătură cu Dumnezeu. 


La mine o venit un călugăr, Dumnezeu să-i ajute, şi-o zis că el când se roagă îşi 
acoporă ceasul cu o perină ca să nu-l audă, că-l scoate din linişte. Şi-am zis: „Măi 
frate, trebuie să ai linişte şi când auzi un tractor lângă tine, nu numai un ceas”. Nu 
zici „Doamne Iisuse” pentru că te-ai liniştit, ci ca să te linişteşti. 


De-a lungul vieții mele, din 1942 încoace, deci vreme de 59 de ani, n-am întâlnit pe 
nimeni despre care să fiu încredințat că m-ar putea ajuta datorită experienței pe care 
o are. Chiar şi cei socotiți ca fiind duhovnicii cei mai mari din țara noastră, când i-am 
întrebat despre rugăciune, mi-au spus ceea ce puteam să aflu eu însumi din cărți, 
pentru că mi-au pus înainte citate din învățăturile Părinților care au fost preocupați 
de această lucrare. Şi mai adaug ceva: n-am întâlnit pe nimeni despre care să am 
încredințarea că practică la măsuri mari „Rugăciunea lui lisus”. 


Eu încă nu am conştiinţa, acum la şaptezeci de ani, că m-am întâlnit cu cineva care 
are rugăciunea de toată vremea şi care este un adevărat isihast. Nici în țară, nici în 
altă parte, câți oameni am cunoscut. 

SĂRUTUL 
Cum priviți sărutul între doi adolescenţi? 


Sărutul între doi adolescenți e o manifestare, o revărsare de suflet, poate fi o revărsare 
de suflet şi se poate realiza pătimaş şi nepătimaş. În cazul când e nepătimaş, e admis. 
Totuşi e bine să se găsească altă modalitate de apropiere, pentru că, de multe ori, 
manifestările acestea au şi implicaţii care nu ţin de prietenie; în componența sărutului 
pot intra -— şi intră adeseori — implicații sexuale. 


SCARA PĂRINTELUI TEOFIL 


Tot ce se face spre bine ne pregăteşte spre fericire. Orice lucru pe care-l facem noi în 
viața noastră pentru preamărirea lui Dumnezeu aduce în sufletul nostru mulțumire şi 
ne pregăteşte pentru tot mai mult şi mai mult, până când suntem între cei fericiți. 
Urcuşul acesta se poate exprima în nişte nume pe care le poartă oamenii şi care nu 
totdeauna corespund cu viața lor. Când vine la mine la spovedit cineva care are un 
nume frumos, de exemplu cum ar fi Floare, zic: să-ţi fie viața cum ţi-i numele. Numele 
în limba greacă are întotdeauna o însemnătate, spune ceva despre cel care poartă 
numele. De exemplu numele Hristos - care de fapt nu este un nume, ci este o calitate, 
dar se pomeneşte mereu împreună cu numele Domnului nostru lisus, care este şi 
Hristos — înseamnă Unsul, Alesul. Unsul, în înțeles de Ales, este Mesia, este Cel trimis, 
este Cel rânduit de Dumnezeu pentru mântuirea noastră. Şi de fapt cuvântul acesta a 
fost pronunțat de îngerul binevestitor când a zis către păstorii din Betleem: „lată vă 
binevestesc vouă bucurie mare care va fi pentru tot poporul, că vi S-a născut vouă un 
Mântuitor care este Hristos Domnul” (Luca 2, 10-11). Sau numele de lisus, care 
înseamnă Mântuitor, a fost pronunţat tot de îngerul binevestitor în vis şi a fost adresat 
Sfântului şi dreptului Iosif când i s-a spus că: „Vei chema numele Lui lisus pentru că 
El va mântui pe poporul Său de păcat” (Matei 1, 21). Prin urmare sunt nume de 
oameni care pot exprima trepte ale vieții duhovniceşti, trepte ducătoare la fericire. Şi 
numele acestea nu trebuie neapărat să le purtăm, ci trebuie să le întrupăm. 


Cel dintâi nume care duce spre numele de fericit — care înseamnă „macarie”, în limba 
greacă înseamnă „fericit” — este Teopist, adică credincios lui Dumnezeu. Pornim de la 
credința în Dumnezeu. Cine crede în Dumnezeu este slujitor al lui Dumnezeu, rob al 
lui Dumnezeu şi devine Teodul, adică rob al lui Dumnezeu. Cel ce este Teodul, desigur 
ajunge să-L cunoască pe Dumnezeu, pentru că cel ce împlineşte poruncile lui 
Dumnezeu ajunge să-L cunoască pe Dumnezeu, căci Dumnezeu Însuşi i se descoperă, 
după cuvântul Sfântului Marcu Ascetul care zice că: „Hristos este ascuns în poruncile 
Sale şi se arată - se descoperă - celui care împlineşte poruncile Lui”. Şi, în felul 
acesta, cine cunoaşte pe Domnul Hristos din împlinirea poruncilor Lui, cel căruia 
Domnul Hristos i se arată, se numeşte Teognost, cunoscător de Dumnezeu. Şi în 
măsura în care cineva cunoaşte pe Dumnezeu devine iubitor de Dumnezeu, adică 
Teofil, şi cel care Îl iubeşte pe Dumnezeu e fericit din însăşi iubirea aceasta şi devine 
Macarie. Sunt şi acestea nişte trepte: credința în Dumnezeu, slujirea lui Dumnezeu, 
cunoaşterea lui Dumnezeu, iubirea față de Dumnezeu şi fericirea care vine din iubirea 
față de Dumnezeu. Aceasta este calea fericirii. 

SCRIPTURA 


Să ştiţi că Evangheliile sunt cărți ocazionale. Nu sunt cărți scrise ca să rămână 
posterității. Sunt un fel de scrisori, un fel de revărsări de suflet pentru anumite 
trebuințe ale oamenilor care doreau să ştie ceva despre Domnul Hristos şi atunci 
Sfinţii Evanghelişti au scris cărțile ca nişte cărți ocazionale. Singura carte a Noului 
Testament care e scrisă ca un fel de studiu e Epistola către Romani a Sfântului 
Apostol Pavel. 


Sectarii nu au dreptate să spună că ajunge Scriptura, pentru că Scriptura este 
numai o parte din ceea ce s-a propovăduit. Sfântul Apostol Pavel spune, scrie în 
Epistolele sale, că: „Celelalte lucruri le voi rândui când voi veni” (| Corinteni 11, 34), 
sau: „ţineţi la predaniile pe care le aveți” (II Tesaloniceni 2, 15). Deci nu numai ceea ce 
e scris. 


Şi apoi scrierile Noului Testament nu le-au avut toți, cum avem noi acum Noul 
Testament, ştim şi ce a scris Matei şi ce a scris loan şi ce a scris Luca şi aşa mai 
departe, ci cărţile lor au fost cărți din care unii au avut una dintre ele, ceilalți au avut 
alta şi cu vremea, abia după tipărire, s-a ajuns să poți avea Scriptura şi să spui: uite 
ce scrie aici şi uite ce scrie dincolo. Biserica a existat, să zicem aşa, fără Scriptura 
scrisă. A existat prin Scriptura vorbită, prin Scriptura propovăduită. 


Dacă ar dispărea Scriptura, Biserica totuşi ar exista în continuare, pentru că trăieşte 
prin ceea ce se crede, prin ceea ce se învață prin propovăduirea vie. 


Tradiţia bisericească este de fapt întruparea Sfintei Scripturi. Sfânta Scriptură nu a 
fost înțeleasă niciodată în Biserică numai ca o carte sau numai ca o colecție de cărți, 
ci a fost înțeleasă ca o învăţătură care se întrupează în viața Bisericii şi care formează 
o gândire bisericească. De fapt norma credinței noastre nu este Sfânta Scriptură, 
chiar dacă şi noi prețuim Sfânta Scriptură, ci norma credinței noastre este învățătura 
Bisericii. Toţi creştinii folosesc Sfânta Scriptură dar diferențele dintre creştini toți şi le 
întemeiază pe Sfânta Scriptură, ceea ce înseamnă că Biblia sau Sfânta Scriptură nu 
este prilej de unire între oameni, ci este prilej de despărțire între oameni prin faptul că 
ea trebuie să fie interpretată şi interpretarea nefiind la fel se fac diferenţe între 
oameni. Ori ceea ce asigură norma credinței noastre este învățătura Bisericii noastre, 
Sfânta noastră Biserică fiind păstrătoarea, propovăduitoarea şi tâlcuitoarea Sfintei 
Scripturi. De altfel, ca să înțelegem bine Sfânta Scriptură trebuie să avem şi o 
pregătire specială pentru aceasta. În Filocalie se spune aşa: „Bate la porţile Scripturii 
cu mâinile virtuții” (Evagrie Ponticul), iar Sfânta Evanghelie ne este prezentată ca ceva 
mai presus de mintea noastră. La sfintele slujbe se spune: „Şi pentru ca să ne 
învrednicim noi a asculta Sfânta Evanghelie, pe Domnul Dumnezeul nostru să-L 
rugăm”. Tradiția Bisericii noastre se manifestă mai ales în dumnezeieştile slujbe ale 
Bisericii noastre, dumnezeieştile slujbe ale Bisericii noastre fiind de fapt „Filocalia 
pentru toți” sau Filocalia tuturor, o altă Filocalie. 


Gândiţi-vă la un lucru foarte important de avut în vedere, şi anume că diferenţele care 
există între creştini (şi acum sunt vreo 3000 de grupări creştine, creştini cu gânduri 
diferite) pornesc de la Biblie. Ori, învăţătura Bisericii este numai una şi nu trebuie 


interpretată. Să ştiţi că învățătura Bisericii este neinterpretabilă. Scriptura se 
interpretează şi din pricina aceasta Biblia este pricină de neunire între creştini. 


Toţi creştinii care gândesc altfel decât ortodox, toți aceia gândesc altfel pentru că se 
întemeiază pe interpretări eronate ale Sfintei Scripturi, ale Bibliei. Aşa încât Sfânta 
Scriptură se poate face pricină de neunire, şi de fapt se face pricină de neunire, nu 
prin ea însăşi, ci prin interpretarea care i se dă. 


Unui frate care a spus că a învățat Noul şi Vechiul Testament pe de rost, un părinte 
i-a spus: „Ai umplut văzduhul de cuvinte”. O fecioară care, l-a fel a învățat Noul şi 
Vechiul Testament pe de rost, a fost întrebată de un părinte: „[i s-a făcut ocara ca 
cinstea? Dar lipsa ca îndestularea? Dar paguba ca şi câştigul? Dar străinii ca rudele 
după trup?”. Când ea a mărturisit că n-a ajuns la o măsură ca aceasta, părintele i-a 
zis: „Du-te şi pune de acum început bun”. 


Biblia sau Sfânta Scriptură rămâne până acum cea mai răspândită carte. Din păcate, 
nu toți cei care o au o şi citesc sau ştiu cum să o citească. Cum recomandațţi sfinția 
voastră citirea Sfintei Scripturi? 


Eu recomand celor care se lasă îndrumați de mine să citească în fiecare zi două 
capitole din Noul Testament, începând cu Evanghelia de la Matei, continuând cu 
celelalte Evanghelii, şi apoi să le citească încă o dată şi încă o dată, de trei ori 
Evangheliile una după alta, după aceea fiecare carte din Noul Testament, să o 
citească de trei ori în parte, Faptele Apostolilor o dată, de două ori, de trei ori, Epistola 
către Romani o dată, de două, de trei ori şi aşa mai departe până la sfârşitul Noului 
Testament. Recomand să se citească Evangheliile una după alta de trei ori pentru că 
există şi multe texte paralele şi atunci e bine să ai o perspectivă generală. Celelalte 
cărți al Noului Testament nu au o legătură unele cu altele, sunt fiecare de sine 
stătătoare, aşa că e bine să se citească fiecare în parte de trei ori. După ce ai citit Noul 
Testament de trei ori în felul acesta, apoi se citesc câte două capitole în fiecare zi fără 
să se mai ţină seama de numărul de citiri. Şi asta până la sfârşitul vieţii în scopul de a 
ne împodobi mintea cu gânduri cereşti şi de a le avea la îndemână pentru înlăturarea 
ispitelor celui rău sau pentru întărirea în bine. Mă gândesc că citirea Scripturii în 
general, şi a Noului şi a Vechiului Testament, trebuie făcută în perspectiva în care 
Biserica ne îndeamnă să o facem. Când se citeşte din Noul Testament şi din 
Epistolele Sfinţilor Apostoli, credincioşii sunt anunțați că se citesc lucruri izvorâte din 
înțelepciune, chiar se spune: „Înțelepciune”, se anunță de unde se citeşte şi slujitorul 
sfințit spune în continuare: „Să luăm aminte!”. Deci citirea trebuie făcută cu luare- 
aminte, considerând că se citesc lucruri excepționale, lucruri care ies din comun. 


Poate vi se pare curios că spun eu lucrul acesta, călugăr fiind, că Scriptura nu s-a 
scris pentru noi. S-a scris şi pentru noi, dar nu s-a scris mai întâi pentru noi, ci s-a 
scris pentru cei care au primit mai întâi învățătura care e cuprinsă în Scriptură. Dacă 
Scriptura era anume scrisă pentru noi, nu s-ar fi vorbit în Scriptură despre trei 
compartimente ale cosmosului. Sfântul Apostol Pavel spune că Dumnezeu l-a dat 
Mântuitorului un nume care este mai presus de orice alt nume: „Ca-n numele lui lisus 
tot genunchiul să se plece, al celor cereşti, al celor pământeşti şi ale celor de 
dedesubt” (Filipeni 2, 10). Cele de desubtul pământului sunt cele care ţin de iad, 
pământul este la mijloc şi sus cerul. Aşa gândeau oamenii din vremea Sfântului 
Apostol Pavel. Sfântul Apostol Pavel vorbind în limbajul acelor oameni a spus că 
Dumnezeu I-a dat Mântuitorului un nume, care e mai presus de orice nume, ca întru 

numele lui lisus să se plece orice genunchi, anume al celor cereşti (al îngerilor care Îl 
cunosc pe Mântuitorul), al celor pământeşti (al oamenilor) şi al celor de dedesubt 
(adică al celor care nu sunt nici în cer, nici pe pământ, ci sunt undeva mai jos decât 
pământul). Aşa gândeau oamenii de atunci. Dacă s-ar fi scris Scriptura în vremea 
noastră, nu s-ar fi întrebuințat acest limbaj pentru că noi gândim altfel şi Dumnezeu 
ar fi vorbit omului la măsurile gândurilor pe care le are omul în vremea lui. 


SECTARII 


Ce atitudine să avem în faţa prozelitismului sectar? Dacă ne manifestăm făţiş, 
suntem consideraţi de alţii nedemocraţi. 


Atunci, să fiți democrați! Dragă, noi n-avem rostul să împiedicăm nişte lucruri care nu 
ne privesc pe noi; fiecare poate să-şi urmeze calea. Democraţia noastră stă în aceea 
că-l slujim lui Dumnezeu în felul nostru şi îi lăsăm pe alții să-şi urmeze calea în stilul 
lor. Dacă vom avea un ascendent moral real, nu o să ne poată sta nimeni împotrivă. 
Dacă nu, n-avem credit, în general. Ortodoxia noastră este viața noastră ortodoxă. 


Cred că prezența sectelor îşi are cauza în lipsa unei trăiri ortodoxe autentice. Mulţi 
dintre cei considerați ortodocşi nici nu ştiu că aparțin Ortodoxiei, ceea ce de fapt 
înseamnă că nici nu aparțin. Nu ştiu nici ce este Ortodoxia. Mulţi, chiar dintre 
ortodocşi, nu cunosc avantajele Ortodoxiei față de celelalte organizaţii şi concepții 
creştine. În concluzie, se poate spune că nu ortodocşii trec la sectari, ci la sectari trec 
oameni care de fapt n-au avut nici o apartenenţă religioasă. Un ortodox autentic este 
şi rămâne ortodox, el doar putând să înainteze în ortodoxie. 


Bunica mea dinspre tată, neştiutoare de carte, nu voia nici măcar să participe la 
adunările Oastei Domnului conduse de preot, pe considerentul că acestea nu se 
făceau în biserică şi mai ales că era ceva nou, ceva ce n-a fost în Biserică de la 
început, sau cel puţin, bunica mea nu s-a pomenit cu ele. Invitată de mine să ia parte 
la o astfel de adunare, ea mi-a răspuns simplu: „Eu nu-mi las legea!”. Unii credincioşi 
nu mai gândesc aşa, pentru că nu mai trăiesc aşa. Ei când primesc ceva nou, ceva ce 
n-a mai fost înainte, n-au nici o ezitare, pentru că, la drept vorbind, nu renunţă la 
nimic în schimbul a ceea ce li se oferă. E destul să le placă, e destul să fie de acord cu 
ceea ce li se spune, cu ceea ce se face, şi nu mai au nimic de obiectat. 


Ceea ce au sectele şi îi tentează pe unii este predica, cântarea şi „siguranța” mântuirii. 
Sectele menajează şi comoditatea omului. „Hristos ne primeşte şi nu ne cere nimic, 
decât să credem în EI”, zic ei. Ori la noi e altfel: post, asceză, privaţiuni, efort. 


A zis un sectar către mine, la noi la mănăstire, în biserica mică, unde avem nişte 
icoane pictate pe lemn: „Părinte, ce rost are să pupi scândurile astea?”. Şi i-am 
răspuns: „Mă, dacă tu pupi scânduri, apăi să nu le pupi. Eu să ştii că nu pup 
scânduri, eu pup icoane!”. 

SEXUALITATEA 


Părinte, în ce măsură îi scade pe soți sau nu îi scade relația intimă, în scopul naşterii 
de copii, dacă toți zicem: „în fărădelegi m-am zămislit şi în păcate ma născut maica 
mea”?. 


Bine, asta este o raportare la păcatul strămoşesc. Noi nu putem duce lucrurile 
la extrem. Aşa au făcut gnosticii, care au spus că materia trebuie distrusă, nu trebuie 
înmulțită, pentru că materia este rea, deci căsătoria e rea, pentru că înmulțeşte 
materia. Astea nu sunt concepții ale Bisericii. Noi zicem că la temelia existenţei 
noastre este ceva care nu ne favorizează. Dar nu putem zice totuşi lucrul acesta, 
pentru că actul acesta sexual, care este până la urma un act fizic, de ce îl foloseşte 
Dumnezeu atunci pentru concepere dacă e scăzut ca act? Nu putem susține lucrul 
acesta decât întro anumită perspectivă, dar perspectiva asta nu este una reală. 


Putem spune însă altceva, şi anume, că actele sexuale care nu urmăresc şi 
naşterea de fii ar fi cu scădere, dar nici în acest caz nu poți să te mențţii pe poziția 
aceasta mult, pentru că e întradevăr o insuficiență a omului. Cei care au făcut 
rânduielile acestea cu marțea, joia şi nu la sărbători, au vrut să-l ridice pe om mai 
presus de sine însuşi. Ei, în realitate, ca oameni necăsătoriți, au făcut program 
oamenilor căsătoriți! Or, lucrul acesta nu se poate realiza. Nici ei, poate, căsătoriți 
fiind, nu puteau realiza lucrul acesta, pe care ei nu lau experimentat. Poate să nu fie 
scădere, poate să fie o ridicare faptul acesta că te angajezi la aducerea în lume a unui 
copil. Lucrul acesta te face colaborator cu Dumnezeu, şi dacă te face colaborator cu 
Dumnezeu, îl mai poți socoti inferior? 


Nil Ascetul, în Filocalia, volumul I, citând din Deuteronom, Capitolul al XXV-lea, 
deduce că atingerea părților ruşinoase sau cugetarea la ele, întinează, şi completează 
că cele ce ajută la naştere arată creatura. Întrebarea ar fi tot în ceea ce priveşte 
gnosticii, dacă ar fi întradevăr o scădere? 


Nu este o scădere. Nu există nimic în trupul omenesc care să fie întinat, să fie 
prin sine scăzut; şi organul sexual şi ochiul sunt pe acelaşi plan din punct de vedere 
creatural. Nu se poate spune că astai spurcat şi astai curat. În momentul în care „Câţi 
în Hristos vați botezat, în Hristos vați şi îmbrăcat”, nu mai e vorba de spurcăciune. 
Este vorba de întinare prin gândirea pe care o poţi avea; de exemplu, se recomandă 
călugărilor să nuşi privească trupul şi mai ales părțile ascunse ale trupului, ca să nu 
se excite, adică să aibă un mijloc de înlăturare a unor porniri care, la ei, sunt 
vinovate. Asta nu înseamnă însă că soțul şi soția nu se pot bucura chiar şi de ceea ce 
pare a fi scăzut, pentru că nu e nimic scăzut. Citeam undeva, întro carte de sexologie, 
că aceia care se ruşinează când au un act sexual, sting lumina şi aşa mai departe, 
greşesc. Era o părere a unui laic în chestiunea aceasta, dar omul trebuie să se reverse, 
în fond, în actele sexuale, nu să se jeneze şi să zică: „Vai de mine că iar am făcut păcat 
şi vai de mine că nar mai fi trebuit...”. Astea sunt lucruri care trebuie să ridice ființa 
omenească, nu trebuie să o scadă. 


Animalele, de exemplu, care se împreună, nu au o jenă, o pudoare, o fac oriunde, nu? 
Oamenii au o jenă nu pentru că e jenă, ci pentru că este o intimitate. Dar unul care sa 
făgăduit la călugărie şi trăieşte viață călugărească, sigur că nu trebuie să aibă relații 
intime, sau homosexualii, să se desfăteze unul de celălalt, sau cei care au porniri 
nefireşti... 

Problema s-ar fi pus nu în sensul că ar fi necurat, ci dacă nar fi fost mai bine — în 
viziunea Sfântului loan Scărarul — să se aibă grijă de desăvârşirea proprie... 


Lasă-mă, măi, cu Sfântul loan Scărarul! Sfântul loan Scărarul a scris pentru călugări, 
nu a scris pentru oameni de rând. Adevărul este că Scara este pentru călugări, nu 
este pentru mireni. Este scrisă de un călugăr şi sigur că tot ce e scris în ea e valabil 
pentru călugări, nu şi pentru ceilalți. Nu se poate orienta cineva după Scara, de 
exemplu, în chestiuni de sexualitate, dacă el este căsătorit. 


Dumnezeu a binecuvântat sexualitatea prin însăşi crearea omului, aşa cum este, 
bărbat şi femeie. După aceea, dacăi vorba să aducem argumente, Biserica 
binecuvintează căsătoria cu sexualitate cu tot, nu o binecuvintează ca şi când ar fi 
vorba despre doi care ar fi trebuit să se facă călugări şi care totuşi vor trăi în viața 
comună de căsătorie. Nu e aşa! O căsătorie cu tendinţe din acestea, de necăsătorie, e 
de fapt o caricatură de căsătorie şi de călugărie. Nu e nici călugărie, nici căsătorie. 
Biserica zice: „Să se veselească ei la vederea fiilor şi a fiicelor lor”. Este o datorie a 
celor care se căsătoresc să aibă familie şi nu un singur copil şi să se uite la el ca la 
ştiu eu ce. Dacă poți avea mai mulți copii şi ai numai unul, ai un idol, nu un copil! 


Unii zic că vin la călugărie pentru a se mântui, ca şi când mântuirea nu ar fi şi în altă 
parte. Unul a zis aici la mănăstire, când a fost întrebat, „de ceai venit să te faci 
călugăr”, că el vrea să ducă viaţă curată, iar celălalt la întrebat: „Dar ce, eu duc viață 
spurcată?”. 


Dragă, mai întâi de toate, să ştiţi că cine a făcut rânduieli în viața de familie şi a ajuns 
la concluzii dintr-acestea că îi păcat să ai legături sexuale în cadrul vieții de familie, în 
general nu au fost oameni căsătoriți, ei nu au ştiut cum se desfăşoară viața în familie. 
Eu să ştiţi că nu mă bag în intimități. Şi la spovedit nu încep: şi-apăi când, şi-apăi 
cum, şi-apăi cât..., că acestea sunt nişte chestiuni de intimitate. Important este să nu 
stai împotriva consecințelor când urmează să vină copilul şi să nu fi axat pe 
sexualitate. Asta-i totul. Sunt şi perioade în care femeia nu este fertilă. Părintele 
Arsenie le mai spunea unora, mai ales celor care aveau probleme, să aibă în vedere 
calendarul sarcinii. Deci, acestea sunt chestiuni pe care nu le reglementează nimeni. 
Citiţi toată Scriptura din cap în cap şi tot nu veți găsi nici un fel de dispoziție în 
legătură cu de câte ori, când anume şi când nu, deşi, ca să duci o viață spirituală 
trebuie să insişti pentru o spiritualizare în sensul acesta, că acuma este post şi hai să 
fim abstinenți, sau acuma sunt sărbători mari şi să nu ne coborâm la obişnuitul vieţii, 
dar un program propriu-zis nu face nimeni în cadrul Scripturii. Doar atât se spune la 
lezechil că bărbatul să nu se apropie de femeie în timpul ciclului. Asta este 
reglementat în Scriptură, şi se prezintă apoi ca păcat satisfacerea numai pentru 
satisfacere, adică cumva cu grija de a nu avea consecințele pe care le are un astfel de 
act. Important este ca omul să fie corect, să-şi rânduiască viața cum poate el să şi-o 
rânduiască. Să ştiţi că mie nu mi-e frică să-i întreb pe oameni — dar nu-i întreb pentru 
că nu mă interesează şi pentru că nu aş vrea ca oamenii să ajungă la concluzia că 
trebuie să înlăture legăturile. Mai ales femeile vin şi zic: Părinte, mă gândesc să nu 
mai păcătuiesc, mă gândesc să nu mai am legătură cu bărbatul ş.a.m.d., şi atunci le 
spun: Bine, bine, câtă vreme sunteți doi nu îți poţi face program de unul singur, şi 
apoi dacă se duce el în altă parte bine-i? Deci trebuie să vedem lucrurile la măsurile 
oamenilor pe care îi avem în față. Degeaba vreau eu să dau nişte îndrumări pe care le- 
ar putea face sfinţii, dar nu le pot face păcătoşii. Şi atunci important pentru mine este 
ca omul să-şi vadă de familia lui, de soţia lui, soția de soț, să fie delicați unii cu alții, 
să fie binevoitori. Bineânţeles că sunt şi situații grele când unu-i beţiv şi vrea ce n-ar 

trebui să vrea la beţie, şi atunci sunt probleme, într-adevăr. Dar când lucrurile merg 
normal, atunci oamenii trebuie să fie delicați unii cu alții. 


Dragă, eu nu sunt pentru ideea că credincioşii căsătoriți nu trebuie să se împreune 
sexual decât marțea şi joia. Pentru că lucrurile acestea nu le-au făcut oamenii 
căsătoriți, ci oameni necăsătoriți. 


Cineva m-a întrebat zilele trecute: „Câtă vreme nu pot lua anaforă după ce am avut 
contact sexual cu soţia? Că unii mi-au zis că 9 zile”. Şi am răspuns: „În cazul ăsta poți 
să nu mai fi căsătorit şi, Doamne ajută, te duci şi te faci călugăr, că apoi îi bine. Păi 
dacă un preot poate să slujească după ce a fost abstinent o singură zi, atuncea de ce 
trebuie să treacă 9 zile?” Sunt nişte exagerări. Adică oamenii îşi fac fel de fel de 
gânduri, le e frică de vina pe care ar putea să o aibă. 


Unii consideră metoda de nefertilitate a femeii, deci metoda calendaristică, ca o 
metodă lăsată de Dumnezeu. 


Păi şi eu o consider aşa. Şi dacă oamenii ştiu şi pot să folosească practica aceasta, 
n-am nimica împotrivă. De ce? Pentru că dacă Dumnezeu a rânduit aşa şi dacă omul 
poate să fie abstinent până la vremea aceea, înseamnă că totuşi e ceva. Se zice că 
Părintele Arsenie chiar recomanda metoda aceasta. 


Patimile sexualității au două izvoare în firea noastră, unul în suflet şi altul în trup. În 
trup este pornirea spre plăcere trupească, iar în suflet este îndemnul, dorința de 
plăceri trupeşti. De aceea şi vindecarea este pe două planuri: în trup prin înfrânare, 
prin post, iar în suflet prin ocolirea pricinilor care duc la desfrânare, ocolirea 
gândurilor celor rele, de desfrânare, ocolirea tentațţiilor şi a locurilor unde omul este 
expus la plăcere, ocolirea chipurilor care, intrând în suflet, îi pot da de lucru celui care 
vrea să rămână în curăţie. Patima aceasta îşi are puterea într-o pornire firească pe 
care omul trebuie să şi-o stăpânească ca să fie el stăpân pe sine şi nu patima. 


SFINTELE SLUJBE 


Sfintele slujbe ale Bisericii noastre sunt prilejuri de rugăciune şi de învățătură. Ne 
rugăm învățând şi învăţăm rugându-ne. 


Sfintele slujbe ale Bisericii noastre de fapt sunt ceea ce trebuie să cunoască 
credincioşii noştri, întrucât contactul nostru cu învățătura mai presus de lume, cu 
învățătura adusă din cer pe pământ - pentru că Sfântul loan Gură de Aur spune că 
citirea Scripturii este „deschiderea cerurilor” - se realizează prin dumnezeieştile 
slujbe. Sfintele slujbe sunt modalitatea de întâlnire a credincioşilor cu învățătura 
Evangheliei, cu Evanghelia chiar, pentru că în cuprinsul sfintelor slujbe se şi citeşte 
din Evanghelie, mai ales la Sfânta Liturghie. Sfintele slujbe au darul de a ne pune în 
legătură cu Domnul nostru lisus Hristos, cu Dumnezeu Tatăl, cu Duhul Sfânt, cu 
Maica Domnului, cu sfinții, ne angajează. Deci la sfintele slujbe învăţăm rugându-ne 
şi ne rugăm învățând şi asta înseamnă că sfintele slujbe ne dau prilejul să ne întâlnim 
cu învățătura Domnului nostru lisus Hristos în prezența Domnului nostru lisus 
Hristos. 

La slujbele noastre - am spus că sfintele slujbe sunt întrupări ale Evangheliei — sunt 
atâtea izbucniri de bucurie în legătură cu viața noastră de credincioşi. 


Slujbele Sfintei noastre Biserici sunt lucrul cel mai important, sunt ceea ce ne 
reprezintă pe noi ca dreptmăritori creştini, ca creştini ortodocşi. Sfintele slujbe sunt 
mijlocul de angajare a credincioşilor în fața lui Dumnezeu, sunt un mijloc prin care 
Dumnezeu ni se face cunoscut şi un mijloc prin care noi luăm act despre Dumnezeu. 


Orice credincios trebuie să ştie că el nu este simplu spectator la o slujbă 
dumnezeiască, că el nu este un simplu asistent la slujba dumnezeiască, ci este un 
slujitor. Orice credincios care ia parte la sfintele slujbe trebuie să aibă conştiinţa că el 
slujeşte, nu se duce să vadă o slujbă, să audă o slujbă, ci se duce să facă o slujbă. În 
Biserica noastră nu slujesc numai preoții, numai arhiereii, numai diaconii, numai 
cântăreții bisericeşti, ci slujesc toţi credincioşii care iau parte la sfintele slujbe. 


Slujbele noastre sunt o Filocalie pentru toți! 


Dacă gândim sfintele slujbe ca pe o Filocalie, învăţăm din sfintele slujbe cum să ne 
curățim, cum să ne luminăm şi cum să ne desăvârşim, nu numai din texte, ci mai ales 
din textele trăite la sfintele slujbe. 


Unul dintre gândurile pe care le am cel mai mult la inimă este gândul că Duhul Sfânt 
are un vuiet şi că vuietul lui sunt sfintele slujbe. 


Eu aveam un părinte la noi la mănăstire - Părintele Serafim, Dumnezeu să-l 
odihnească - şi zicea că atunci când a fost el la Sfântul Munte, învățat fiind cu slujbe 
scurtate de pe la oraş şi de pe la sat, şi cu slujbe rare, când s-a dus acolo şi-l ținea 
părintele ore întregi la rugăciune, i se părea lung, şi a zis către părintele: „Tare lungă a 
fost slujba asta”. Şi părintele a zis: „E lungă lenea ta!”. 


SFINȚII 


Părintele Arsenie le spunea la oameni să nască sfinți. Cine poate naşte sfinți? Cine-i 
sfânt. Ori fiind noi cu păcatele pe care le avem, transmitem predispoziții păcătoase şi 
negative la cei pe care îi aduce Dumnezeu prin noi în lume, uneori ca o pedeapsă 
pentru noi înşine. 


Să nu gândim cumva că sfinții au fost cândva de demult iar acum nu ar mai fi. Să ştiţi 
că sfinți sunt şi astăzi. Sunt şi între noi sfinți, Dumnezeu îi ştie care şi unde sunt, 
oameni care şi-au sfințit viața, oricare le-a fost chipul de vieţuire, fie c-au fost în 
mănăstire, fie c-au fost în pustietăţi, fie c-au fost oameni cu familie, fie c-au fost 
oameni singuratici, fie că şi-au dat viața pentru Domnul Hristos, fie că au trăit viața 
pentru Domnul Hristos. 


Unii dintre credincioşii noştri cred că sfinții au trăit numai pe vremuri şi acuma nu 
mai pot fi oameni sfinți. Dar să ştiţi că şi acum sunt oameni sfinți chiar dacă nu 
suntem noi vrednici să-i cunoaştem, îi ştie Dumnezeu. Biserica trăieşte prin sfinți. 
Biserica este sfințită şi prin faptul că are sfinţi în cuprinsul ei. 


Nu trebuie să ne gândim la sfinți ca la nişte oameni care nu pot fi urmaţi, ci 
dimpotrivă, să ştim că oamenii sfinți pot să fie urmați şi de către alți oameni, adică e 
cu putinţă ca şi noi să fim sfinți. 


SFÎNTA EUHARISTIE 


S-a făcut aşa o atmosferă, să zicem aşa, de neluare aminte la Sfintele Taine. Sunt 
credincioşi care se împărtăşesc o singură dată pe an. Eu să ştiţi că n-am încredere în 
spovedania celor ce se spovedesc o singură dată pe an şi în împărtăşirea celor ce se 
împărtăşesc o singură dată pe an. N-am încredere pentru că nu-mi pot închipui că 
cineva care prețuieşte Cinstitele Daruri se poate reține de la împărtăşire atâta vreme. 


Eu n-am nimica împotriva celor pe care nu-i interesează primirea Sfintelor Taine, dar 
dacă sunt credincioşi care doresc să se împărtăşească, sunt împotriva acelor 
duhovnici care îi opresc pe credincioşi să se împărtăşească pentru că s-au împărtăşit 
de curând. Fiecare Sfântă Liturghie e prilej de împărtăşire. Şi de câte ori nu ne 
împărtăşim, de atâtea ori refuzăm ceva ce Dumnezeu vrea să ne dea. Noi refuzăm. 
Dintr-un motiv sau altul. Că nu suntem pregătiți, de pildă. Pregătirea pentru Sfânta 
Împărtăşire e pregătire de o viață întreagă. 


Dacă trăieşti corect, te pregăteşti pentru Sfânta Împărtăşire şi dacă nu trăieşti corect 
nu te pregăteşti nici atunci când gândeşti că te pregăteşti, şi atunci când citeşti ştiu şi 
eu ce rânduieli ca totuşi să te poți împărtăşi, ca să fii vrednic. Eu nu sunt împotriva 
unei pregătiri pentru împărtăşirea cu Sfintele Taine, a unei pregătiri imediate, adică 
împotriva citirii de pildă a canonului pentru Sfânta Împărtăşire. Sunt de acord. Şi 
chiar trebuie făcut lucrul acesta. Măcar atât. Dar asta nu înseamnă că omul trebuie 
să aştepte până când se împlineşte un soroc, ştiu eu, de şase săptămâni sau de cât, 
ca să se mai poată împărtăşi o dată. 


Vin la mine unii şi zic: „Părinte, a murit tata şi nu a fost împărtăşit. Ce pot face pentru 
el?” Zic: „Ştii de ce nu a fost împărtăşit la moarte? Că nu a fost împărtăşit în viaţă. 
Dacă se împărtăşea în viață, îl învrednicea Dumnezeu să se împărtăşească şi la 
moarte, dar dacă nu-l interesa lucrul acesta în viață, uite, nu l-a învrednicit 
Dumnezeu nici la moarte”. 


Când ne împărtăşim cu Sfintele Taine, în ce constă aceasta, în ființa lui Hristos sau în 
energiile necreate? 


Lucrurile acestea au încercat să le elucideze unii şi alții. Noi credem că ne împărtăşim 
cu Hristos întreg. Cum, nu ştim. Adică nu ne împărtăşim cu o parte din Hristos, nu 
numai cu Trupul şi Sângele Lui ne împărtăşim. Trupul şi Sângele Mântuitorului este 
ceea ce ni se oferă, dar nu ni se oferă separat de Mântuitorul. Deci unde e Trupul şi 
Sângele Mântuitorului, acolo e Mântuitorul. E Mântuitorul întreg: şi în lărgime, adică 
nu primim o parte din Domnul Hristos, o parte din Trupul Lui, ci-L primim întreg, tot 
Trupul şi tot Sângele Mântuitorului Îl primim fiecare dintre noi, şi aşa cum primim pe 
Hristos întreg în ceea ce priveşte Trupul şi Sângele, cât e necesar să primim atât 
primim, nimenea nu a spus că primeşte o parte din Trupul Domnului Hristos. Cum 
primim pe Domnul Hristos întreg în ceea ce priveşte Trupul şi Sângele — şi e un lucru 

tainic, un lucru peste înțelegere — tot aşa primim şi pe Hristos întreg în ceea ce este El, 
adică nu numai Trupul şi Sângele, ci Trupul unit cu sufletul şi cu dumnezeirea. 


Am putea răspunde la întrebarea aceasta că Îl primim cum ştie Domnul Hristos şi 
cum nu ştim noi. Pentru noi important este să avem încredințarea că [Il primim în 
întregime. 


Este bine să ne împărtăşim mai des sau mai rar? 


Cum îți rânduieşte duhovnicul, şi atunci te poți împărtăşi chiar şi la toate Liturghiile. 
Nu există vreo oprelişte propriu-zisă. Zic unii că numai la şase săptămâni, ş-apoi eu 
zic: Atunci când zice preotul: „Cu frică de Dumnezeu, cu credință şi cu dragoste să vă 
apropiați”, nu zice: „dar numai ăia care s-au împărtăşit acum şase săptămâni”. 
Chemarea e pentru toți! 


Oamenii care au îngăduință de la duhovnic s-ar putea împărtăşi la fiecare Sfântă 
Liturghie. De ce acum, în vremea Sfântului Post, sunt Liturghii ale Darurilor mai 
înainte sfințite? Pentru că credincioşii doreau să se împărtăşească mai des decât 
sâmbăta şi duminica. E adevărat că aceasta depinde foarte mult şi de duhovnic, dar 
să ştiţi că şi duhovnicii sunt cu gânduri felurite. Sunt unii care nu te lasă să te 
împărtăşeşti. Eu nu ştiu cum vin ei la împărtăşire, dacă pe credincioşi nu-i lasă. 


Să ne depăşim şi în înțelegerea valorii acestor Daruri prin care ne unim cu Domnul 
Hristos, prin care vine în noi, Se alcătuieşte în inimile noastre, devenindu-ne mai 
intim decât ne suntem noi înşine. 


Eu pe oamenii care n-au posibilitate să se împărtăşească la ortodocşi în străinătate, 
de exemplu cei care stau acolo ani de zile şi-s departe de Biserica Ortodoxă, n-am 
nimic împotrivă dacă vor să se împărtăşească la catolici. 


Este bine să ştim şi să nu uităm niciodată că Trupul şi Sângele Mântuitorului nu le 
primim separat de sufletul şi de dumnezeirea Mântuitorului. 


Dacă Sfintele Taine sunt aşa de uimitoare, de înfricoşătoare, de înalte, de departe de 
noi, aşa de neatins şi de nepătruns, atunci mai putem noi să ne împărtăşim cu Trupul 
şi Sângele Domnului? Noi, ăştia nevrednici, care ne socotim nevrednici şi care oricum 
suntem nevrednici; oricum suntem mai prejos de Taine. Răspunsul ni-l dă Domnul 
Hristos, care ne-a dat Tainele. El n-a dat Tainele pentru îngeri, ci pentru oameni. 
Gândiţi-vă, de pildă, că doi dintre cei care s-au împărtăşit la Cina cea de Taină cu 
Trupul şi Sângele Mântuitorului au făcut lucruri care nu ţin de o viață superioară: 
Iuda cel împărtăşit l-a vândut şi Petru cel împărtăşit a zis că nu-L cunoaşte. Domnul 
Hristos, când le-a dat Tainele acestea, n-a ştiut ce urmează? A ştiut. 


Noi trebuie să căutăm să ne silim pentru o vrednicie la care niciodată nu putem 
ajunge. Dacă aşteptăm vrednicia nu ne mai împărtăşim niciodată, pentru că niciodată 
nu suntem vrednici. Dar Domnul Hristos ne face vrednici. Cum zic copiii în 
rugăciunea către îngerul păzitor: „Eu sunt mic. Tu fă-mă mare; eu sunt slab, Tu fă-mă 
tare”, aşa putem spune şi noi în fața Domnului Hristos. Doamne, ştiu că sunt 
nevrednic, ştiu că dacă ar fi după vrednicia mea nu ar trebui să mă împărtăşesc 
niciodată în viață, nici înaintea morții. Dar: „Eu sunt mic, Tu fă-mă mare...”. Adică: 
Doamne, Tu ai putere să mă faci vrednic, fă-mă vrednic. Şi să ştiţi că Domnul Hristos 

ne face vrednici. Gândiţi-vă, de exemplu, când avem în față un copil, ori ne plecăm la 
el, ne facem mici ca el, ori îl ridicăm în brațe. 


SFÎINTA EVANGHELIE 


Sfânta Evanghelie pentru noi, dreptmăritorii creştini, este prilej de întâlnire cu 
Domnul Hristos, este Hristos în mijlocul nostru. 


Sfânta Evanghelie este considerată ca o icoană cuvântătoare. 
Noul Testament este cuvântul lui Dumnezeu către om. 


Nu ştiu dacă v-aţi gândit vreodată că dacă am lua în considerație toată Evanghelia 
câtă o ştim şi câtă o înțelegem, şi am căuta un moto pentru Evanghelia întreagă sau 
pentru părți din Evanghelie, oare care s-ar potrivi cel mai bine? Să ştiţi că eu m-am 
gândit şi mi-am şi ales un moto pe care l-aş pune în fața Evangheliei şi în fața 
Evangheliilor şi în fața fiecărei părți din Evanghelie. E un cuvânt pe care l-au spus 
oameni din mulțime şi pe care îl găsim în Sfânta Evanghelie de la Marcu. În Sfânta 
Evanghelie de la Marcu, în capitolul 10, de la versetul 46 se spune cum Domnul 
Hristos a dat vedere unui orb de la Ierihon. Şi în istorisirea aceea se spune că orbul de 
la Ierihon striga: „lisuse, Fiul lui David, miluieşte-mă!”, după ce a aflat el de ce e 
mulțime, a auzit tumultul. El cerşea la marginea lerihonului şi a auzit tumultul 
mulțimii şi a întrebat cine e, ce se întâmplă. Şi i s-a spus că trece lisus din Nazaret. Şi 
atunci el, din toate puterile, a început să strige: „lisuse, Fiul lui David, miluieşte-mă!”. 
Şi lumea ca lumea: taci mă acolo, vezi-ți de treabă! Şi el striga mai departe. Şi atunci 
Domnul Hristos le-a poruncit oamenilor să-l ducă la El. Şi cineva, unii din mulțime, s- 
au dus la el şi au zis aşa: — tare m-aş bucura dacă ați ține minte, dacă nu citiți singuri 
în Sfânta Evanghelie de la Marcu, dar să-l fixați pentru cealaltă vreme a vieții 
dumneavoastră - „Ai încredere, scoală-te. Te cheamă!” (Marcu 10, 49). Deci ai 
încredere, scoală-te, te cheamă. Eu cred că aceste cuvinte spuse de oameni din 
mulțime şi cuprinse în Sfânta Evanghelie de la Marcu se potrivesc pentru toată 
Evanghelia, pentru toate Evangheliile şi pentru toate părțile din Evanghelie care sunt 
adresate fiecăruia dintre noi. Ai încredere, scoală-te, te cheamă! 


Evanghelia ne aduce în față nădejde mai presus de nădejde. 


Eu când am ajuns la Teologie (la facultate) am aflat că se discută atâtea pe marginea 
Evangheliilor. Şi m-o luat groaza! Până atunci, când îl auzeam pe preot zicând: „Din 
Sfânta Evanghelie de la Marcu citire, să luăm aminte”, îmi plecam genunchii şi 
deodată cu genunchii şi mintea. După aceea am ajuns să-mi plec genunchii, dar să nu 
mai îmi plec mintea chiar aşa de sigur, pentru că am zis: Dom'le, da' dac-or avea 
dreptate şi ăia care zic altfel? În sfârşit. Ultimul cuvânt îl are Biserica, în sensul că 
ceea ce ne dă Biserica aceea primim, nu ceea ce ne dau cei care ciopârțesc textul 
scripturistic. 


Credincioşii întemeiaţi în credință e bine să-şi găsească în fiecare zi timp să citească 
din Sfânta Scriptură. Eu recomand în mod special Noul Testament şi recomand să 
se citească în fiecare zi două capitole din Noul Testament. 


SFÎNTA LITURGHIE 
Cea mai de căpetenie etichetă a Ortodoxiei este Sfânta Liturghie. 


Toate slujbele Bisericii ne pregătesc pentru Liturghie, Liturghia nu e desprinsă de 
celelalte slujbe ale Bisericii, ci e împreună cu slujbele Bisericii, aşa încât cineva care 
vrea să slujescă Sfânta Liturghie trebuie să participe şi la celelalte slujbe ale Bisericii 
ca să se poată pregăti pentru cea mai înaltă slujbă a Bisericii, pentru Sfânta Liturghie. 


Sfânta Liturghie este un fel de rezumat al celorlalte sfinte slujbe în înțelesul că în 
Sfânta Liturghie se prezintă evenimentele de mântuire care țin de viața ortodoxă, de 
viața Bisericii Ortodoxe. 


Nu numai în cuprinsul unui timp limitat cât ține o Sfântă Liturghie, ci în toate zilele 
vieții noastre şi toată viața noastră, chiar şi viața de studiu, chiar şi viața de îndatoriri 
sociale trebuie să fie un fel de liturghie după Liturghie, trebuie să fie un fel de 
strădanie de a aduce pe Dumnezeu, pe Domnul Hristos, în mijlocul nostru, cum se 
spune la Sfânta Liturghie când slujesc mai mulți preoți şi când se îmbrăţişează şi zic: 
„Hristos în mijlocul nostru”, şi celălalt: „Este şi va fi”, şi primul iarăşi: „Totdeauna, 
acum şi pururea şi în vecii vecilor”, iar al doilea: „Amin”. 


Conştiința aceasta a aducerii în lumea aceasta a Domnului Hristos în conştiinţa 
noastră, şi în viața noastră şi în viața socială, este o conştiinţă ortodoxă, este o 
gândire ortodoxă, care are drept etichetă, drept rezumat, drept firmă să zicem aşa, 
Sfânta Liturghie, care nu trebuie să rămână în biserică, ci trebuie dusă de fiecare 
dintre noi la măsurile noastre până acolo unde ajungem cu viața noastră şi să ne 
ferim de tot ce ar împiedica preamărirea lui Dumnezeu, pentru că unde nu este 
preamărirea lui Dumnezeu, acolo nu este nici Liturghie, pentru că nu este Ortodoxie. 


Toată vremea de slujire a lui Dumnezeu este o liturghie şi toată vremea de a-l sluji lui 
Dumnezeu, în orice latură a vieţii, trebuie să fie o prelungire a Sfintei Liturghii. Toată 
vremea vieții credinciosului trebuie să fie o liturghie, o liturghie pentru care se 
pregăteşte prin slujbele Bisericii şi prin ceea ce face el pentru îmbunătățirea sufletului 
lui prin puterea lui Dumnezeu. Şi toată viața creştinului trebuie să fie o liturghie şi 
după Liturghia cea din biserică, o slujbă liturgică, adică o slujbă de sfințire a ființei 
personale, a ființei noastre umane, şi de sfințire a naturii, de sfințire a întregii 
existențe umane. Pe ceea ce ne punem pecetea, să fie o pecetluire adusă din partea lui 
Dumnezeu. 


Sfânta Liturghie este o sărbătorire cuprinzătoare. Sărbătorim evenimente legate de 
mântuirea noastră, evenimente care au dus la mântuirea obiectivă, la mântuirea în 
general a credincioşilor şi totodată Sfânta Liturghie este şi un prilej de sărbătorire a 
oamenilor lui Dumnezeu, a Maicii Domnului, a sfinților, aşa încât anul bisericesc, în 
cele din urmă, se rezumă în fiecare Sfântă Liturghie cu tot ce are el ca sărbători 
anume de peste an. De câte ori luăm parte la Sfânta Liturghie, luăm parte la toate 
sărbătorile pe care le avem în cursul unui an bisericesc, iar aceasta în timp scurt şi cu 
participarea câtă o avem noi la aceste evenimente şi la aceste sărbători. 


Sfânta Liturghie este o sărbătorire cuprinzătoare în înțelesul că în ea se rezumă, se 
cuprinde într-un timp scurt, ceea ce s-a întâmplat în timpi mai îndelungațţi, ceea ce s- 
a întâmplat în istoria Bisericii şi ceea ce sărbătorim noi. Nu trebuie să aşteptăm 
Paştile, până când mai vin o dată Paştile, pentru că fiecare Sfântă Liturghie e şi 
Sfintele Paşti. Nu trebuie să aşteptăm până va veni Vinerea cea Mare în legătură cu 
Paştile, pentru că fiecare Sfântă Liturghie este Jertfa Mântuitorului nostru lisus 
Hristos. Nu trebuie să aşteptăm Cina cea de Taină până în Joia Mare de anul viitor de 
pildă, pentru că Sfânta Liturghie este şi Cina cea de Taină. Nu trebuie să aşteptăm 
Înălțarea Domnului până la vremea când se va sărbători după Paşti, pentru că fiecare 
Sfântă Liturghie este şi Înălțarea Domnului. Nu trebuie să aşteptăm cea de-a doua 
venire, când va fi ea —- Dumnezeu ştie când va veni din nou Domnul Hristos cu mărire 
să judece viii şi morţii - pentru că la fiecare Sfântă Liturghie e şi a doua venire a 
Domnului Hristos. 


Fiecare Sfântă Liturghie este o rază din Paştile cele mari şi preasfinţite, este o înainte- 
gustare a Paştilor celor veşnice. Noi credem că în veşnicie vom fi într-o prăznuire 
neâncetată a Sfintelor Paşti. 


Acesta este îndemnul poate cel mai nebăgat în seamă din Sfânta Liturghie: „Cu frică 
de Dumnezeu, cu credință şi cu dragoste, apropiaţi-vă”. Pe de-o parte pentru că 
oamenii nu se apropie, şi pe de altă parte pentru că unii fac o modă din asta şi se 
apropie, dar nu „cu frică de Dumnezeu, cu credință şi cu dragoste”. 


Cine nu are decât Biblia, are prea puțin. Cine are şi Biblia şi Liturghia, are cât 
trebuie. De pildă, în cadrul Sfintei Liturghii sărbătorim şi Întâmpinarea Domnului. Noi 
ştim că atunci când era Prunc de 40 de zile, Domnul Hristos a fost dus de Maica 
Domnului şi de dreptul Iosif la Templul din Ierusalim şi L-a întâmpimat dreptul 
Simeon şi Proorocița Ana. Şi dreptul Simeon e prezentat de Biserică ca fiind primitor 
de Dumnezeu. Apoi noi suntem mai primitori de Dumnezeu decât dreptul Simeon! 
Pentru că dreptul Simeon l-a avut pe Domnul Hristos în brațe, dar noi Îl avem pe 
Domnul Hristos în inimă! Posibilitatea aceasta ne-o dă Biserica noastră prin Sfânta 
Liturghie. Biblia ne informează, dar Biserica ne dă posibilitatea să se realizeze lucrul 
acesta. Deci Sfânta Liturghie este prilej de întâmpinare a Domnului Hristos. 


SFÎINTA TREIME 


Eram odată la Cluj şi zice cineva către mine: „Părinte, să ne spuneți ceva despre Taina 
Sfintei Treimi!”. Şi am zis: „Nu vă spun nimic”. „De ce?”. „Pentru că nu vă pot spune, 
nu vă pot descoperi tainele”. Nimeni nu ne poate descopri lucrurile mai presus de noi. 
Numai Dumnezeu se poate descoperi pe El Însuşi şi numai Dumnezeu poate descoperi 
şi celelate Persoane ale Sfintei Treimi, şi dacă ne descoperă Dumnezeu, înlăuntru 
nostru ni le descoperă, Îl înţelegem cât putem înţelege. Toţi niciodată n-ajungem să- 
nțelegem. Om pe om nu-l poate face să-nțeleagă lucrurile mai presus de om. 


SFÎNTUL MARE MUCENIC PANTELIMON 


Cum putem noi să ne asemănăm cu Sfântul Mare Mucenic Pantelimon fără să fim 
doctori? EI a fost doctor, a primit dar de la Dumnezeu să fie doctor şi a fost doctor fără 
de arginţi, adică unul care n-a umblat după averi când tămăduia. Însă noi, care nu 
suntem doctori, cum putem să fim asemenea sau măcar să urmăm ceva, din cât se 
poate, pe Sfântul Pantelimon, doctor fără de arginți? Ştiţi cum iubiţi credincioşi? Să 
facem noi, la puterile noastre, ceea ce ne-a dat nouă Dumnezeu să facem. 


Vin la mine uneori oameni care îmi cer ajutorul, cer ajutorul Bisericii şi întotdeauna le 
spun, când lucrurile sunt mai presus de puterea noastră: cu putere omenească nu 
putem face nimic. Singurul lucru pe care poți să-l faci tu, ca unul care ai necazuri, 
este să rabzi necazurile şi să te rogi lui Dumnezeu, pentru că numai Dumnezeu mai 
poate limpezi necazul pe care îl ai. 


Mă gândesc la acei patru inşi care l-au dus pe slăbănogul din Capernaum în fața 
Domnului Hristos. Ei nu puteau să-l vindece, îşi dădeau seama că nu pot să-l vindece, 
dar, totuşi ceva puteau: să-l ducă în fața Domnului Hristos. Sfântul Marcu Ascetul, în 
Filocalie, spune că Sfinţii Evanghelişti, cei patru evanghelişti, sunt închipuiți de cei 
patru care l-au dus pe slăbănogul din Capernaum în fața Domnului Hristos şi ne duc 
şi ei în fața Domnului Hristos. Ne dau o putere sufletească din darul lui Dumnezeu. 


Nu suntem doctori, nu suntem tămăduitori, dar mângâietori putem fi, alinători de 
suferință cu putere omenească, asta o putem face şi noi. Şi dacă facem cele la 
măsurile noastre, face şi Dumnezeu prin noi ceea ce nu putem face noi numai prin 
puterea noastră. Şi atunci, iată că suntem şi noi pe calea Sfântului Mare Mucenic 
Pantelimon. 


SINUCIGAŞII 


Se pot trece la pomelnicul de la Sfânta Liturghie cei ce trăiesc în necurăţie sau 
sinucigaşii? 


În general nu se trec, pentru că la Liturghie, de fapt, ar putea fi pomeniţi numai cei 
care s-ar putea şi împărtăşi. Pe Sfântul Disc se prezintă Biserica. Din Biserică fac 
parte sfinţii şi toți cei ce duc o viață cu gândul la sfințenie şi cu dorința de sfințenie. Şi 
atunci, normal ar fi ca la Sfânta Liturghie să fie pomeniți numai aceia care ar putea şi 
să se împărtăşească, vii sau morți. Dacă ar fi vii s-ar împărtăşi, dacă sunt morți s-ar 
putea împărtăşi de darul lui Dumnezeu din Sfânta Liturghie. Însă practic nu se prea 
poate face lucrul acesta, în înțelesul că nu totdeauna poți să ştii când îți aduce cineva 
un pomelnic câţi sunt vrednici şi câți nu sunt vrednici. Şi atunci îi pomenim de-a 
valma şi îi va deosebi Dumnezeu, sau îi va primi Dumnezeu şi pe aceia pe care gândim 
noi că nu-i primeşte. N-avem de unde să ştim. În orice caz, un lucru e sigur: dacă 
iubeşti pe cineva, aşa cum nu-l excluzi tu din iubire, nu l-ai putea exclude nici din 
pomelnic. De exemplu, dacă părinții mei n-au fost oameni cumsecade, eu nu am 
dezlegare de undeva să nu-i pomenesc, pentru că eu trebuie să fiu cinstitor de părinți 
în continuare. Porunca: „Cinsteşte pe tatăl tău şi pe mama ta” (Levitic 20, 12) nu este 
valabilă doar cât trăiesc părinții. Şi, în cazul acesta, eu m-aş simți îndemnat să-i 
pomenesc aşa cum au fost ei, pentru că iubirea mă obligă şi Biserica, cumva, mă 


122 


împiedică. Dar de fapt nu mă împiedică în sensul acesta, ci îmi dă de gândit, şi atunci 
omul nu mai ştie, de multe ori, ce să facă: iubirea îl îndeamnă să-i pomenească şi 
rânduielile Bisericii exclud posibilitatea aceasta. Totuşi, cred că trebuie să ascultăm 
de iubire, pentru că iubirea e mai mare decât toate. Dumnezeu este iubire. 


SMERENIA 


Sfinții nu aveau o smerenie ostentativă, aşa cum fac unii dintre noi şi mai ales dintre 
călugări, care tot timpul se prezintă ca păcătoşi, că sunt păcătos, că sunt nevrednic. 
Nu în sensul acesta. Au avut în conştiinţa lor gândul că ei sunt datori lui Dumnezeu. 
Nu au avut niciodată gândul că Dumnezeu le este dator lor, ci gândul că ei sunt datori 
lui Dumnezeu. 


De multe ori avem, cum zicea Părintele Arsenie, „mintea care discută cu Dumnezeu în 
loc să se supună fără discuţie”. Dacă am avea mintea care se supune lui Dumnezeu 
am avea smerenie în gânduri şi am fi ridicați din robia cugetului, că nu ne-ar mai lăsa 
Dumnezeu la mintea noastră, ca să ne lovim de noi înşine şi de nepăsarea noastră şi 
de neştiința noastră şi de răutatea noastră. 


Dumnezeu vrea să ne miluiască şi noi vrem să fim aşa cum suntem noi sau cum am 
vrea noi să fim, nu ne lăsăm modelațţi, nu ne lăsăm alcătuiți de Domnul Hristos. 


Dacă vrei să faci pe smeritul, fără îndoială că nu eşti smerit. Mai sunt unii care tot 
timpul vor să fie la urmă, dar vor să fie la urmă ca să se ştie că sunt la urmă. Asta-i 
falsă smerenie! 


Cred că aţi citit din Sfânta Evanghelie cuvântul spus de Domnul Hristos: „Nu vă 
bucurați de aceasta, că duhurile vi se pleacă, ci vă bucuraţi că numele voastre sunt 
scrise în ceruri” (Luca 10, 20). Poate ar fi bine să mă opresc asupra acestui cuvânt, 
pentru că este foarte important. 

Este important în înțelesul că şi noi trebuie să dorim a fi scrişi în cartea cea din 
ceruri, în gândurile Mântuitorului. În cartea proorocului Isaia este scris că Dumnezeu 
a zis: „Te-am însemnat în palmele Mele” (Isaia 49, 16) (este vorba de Ierusalim). Ce 
înseamnă să ai ceva scris în palmă? Să vezi mereu ce este scris. De câte ori vezi 
mâinile, vezi şi ce este scris în palmă. Bineânţeles, este un fel de a vorbi, pentru că 
deşi vorbim de mâinile lui Dumnezeu („Mâinile Tale m-au făcut şi m-au zidit” — 
Psalmul 118, 73), Dumnezeu nu trebuie gândit ca având mâini, ca având picioare 
ş.a.m.d. Numai Domnul Hristos, Care este Fiul lui Dumnezeu întrupat, este cu fire 
omenească şi are trup omenesc, bineânțeles, transfigurat, mai presus de lumea 
aceasta. El poate să aibă ceva scris în palme. Şi, de fapt, chiar are: semnul cuielor! 
Acesta este semnul iubirii lui Dumnezeu. De câte ori priveşte Domnul Hristos prin 
firea Sa omenească la firea Sa omenească, la mâinile Sale, vede şi semnul cuielor, 
semnul pe care voia să-l vadă Sfântul Apostol Toma. Când Domnul Hristos vede 
semnul cuielor, vede semnul iubirii, pentru că Fiul lui Dumnezeu S-a jertfit din iubire 
pentru noi, pentru ca numele noastre să fie scrise în ceruri. 

Dar ştim noi când anume vor fi scrise numele noastre în ceruri? Atunci când vor fi 
scrise mai întâi în cerul smereniei, după cum afirmă Sfântul loan Scărarul. Mai întâi 
să fim smeriţi, şi-atunci sigur suntem scrişi în ceruri. Nu numai pe cer, ci şi în cer. 
Sfânta Tereza de Lisieux era bucuroasă că vedea cumva că pe cer este litera T scrisă 
cu stele, şi zicea că e numele ei scris acolo. Dacă suntem smeriţi, îi facem locaş lui 


123 


Dumnezeu în sufletul nostru. Sufletul nostru devine cer al lui Dumnezeu, iar numele 
nostru, dacă-L avem pe Dumnezeu în noi, este scris în cerul smereniei. 


M-aş mira să aibă cineva smerenie dacă nu se sileşte prin toate şi în toate a aduce 
slujbă lui Dumnezeu. 


O sfântă din Apus zicea că aşa cum oamenii au multe lucruri înlesnitoare în casa lor, 
şi cum la casele mari, deşi sunt scări, merg oamenii pe trepte, urcă din treaptă în 
treaptă, totuşi mai sunt şi alte posibilități ca să nu mai urce din treaptă în treaptă 
până la etajul al X-lea. De pildă, sunt nişte unelte cu care se ridică omul aproape 
dintr-o dată: ascensoarele. Şi aş zice că aşa cum este ascensorul, cum este liftul 
pentru cei care merg repede în sus la o casă, la o clădire, aşa-i în viața sufletească 
smerenia. De unde ştim? Ne-a spus Domnul Hristos când a zis: „Cel ce se smereşte se 
va înălța”. Ştim că Domnul Hristos S-a înălțat la cer de pe acelaşi munte în care S-a 
smerit mai tare. Cum S-a smerit mai tare? În fața patimilor, când a tremurat, când a 
intrat într-un fel de zbucium, şi a zis: „Doamne, de este cu putință să treacă de la 
Mine paharul acesta, să treacă, dar nu voia Mea să se facă, ci voia Ta”. Asta-i 
smerenia. Asta înalță. Şi cred că nu este întâmplător că Domnul Hristos S-a înălțat de 
pe acelaşi munte unde S-a rugat să treacă paharul, dar nu cum vrea EI, ci cum vrea 
Tatăl, şi apoi, de pe vârful muntelui, S-a înălțat la cer ca un fel de răsplătire a 
coborârii în smerenie. Dacă ne-ar ajuta Bunul Dumnezeu, şi să ne ajute să ne rugăm 
cât mai mult, să agonisim această cale a smereniei, să ne urcăm dintr-odată ca şi cu 
un ascensor la înălțimea vieții duhovniceşti pe care dorim să o avem şi pe care de 
multe ori vedem că n-o avem. 


Sfântul Isaac Sirul zice că dacă ai smerenie nu te gândeşti cum să ajungi să ai 
smerenie, ci o ai ca pe un lucru ce-l porți în tine şi se desfăşoară în viața ta. Până 
când noi avem căderi, până când noi avem întrebări, până când noi dorim să avem 
smerenie, înseamnă că nu o avem încă aşa cum trebuie. 


Nu cred că poate cineva să fie nepăsător față de faptul că, de pildă, atunci când l-a 
întâlnit pe Domnul Hristos la templul din Ierusalim, Maica Domnului a zis: „lată, tatăl 
Tău şi eu îngrijoraţi Te căutăm” (Luca 2, 48). Cine? „Tatăl Tău”. Păi, nici un tată, că se 
ştie că Iosif n-a fost tatăl Domnului Hristos. Şi totuşi, Maica Domnului a zis: „lată, 
tatăl Tău şi eu îngrijorați Te căutăm”. Asta face smerenia. Aşa se acoperă omul cu 
smerenie. Lucruri de felul acesta ar trebui să ne preocupe şi pe noi la spovedit: cât 
suntem de delicaţi, cât suntem de binevoitori, cât suntem de îngăduitori, cât suntem 
de înțelegători față de neputința omenească, cât suntem de învăluitori, cât suntem de 
revărsători, dacă privim pe omul de lângă noi ca cel care îl reprezintă pe Domnul 
Hristos, ca cel cu care Domnul Hristos are o legătură, că îl ajutăm pe cel de lângă noi 
slujindu-l şi Domnului Hristos. Sunt nişte lucruri care ar trebui să ne preocupe mai 
mult la spovedanie. Şi atunci poate că am avea ceva de spus. Pentru că altfel, şi 
trebuie să recunoaştem, cei care se spovedesc des nu mai au ce spune că a jignit pe 
cineva, că a fost nepăsător, că a bruscat şi treburi din acestea, deja sunt lucruri, să 
zicem aşa, groase. Trebuie să ne mai gândim şi la lucruri din acestea de subțirime 
sufletească. Dacă îi cuprinzi pe oameni în rugăciune, dacă îi cuprinzi pe oameni în 
sfera sufletului tău, dacă te raportezi şi la străini ca la rudele după trup, dacă nu faci 
deosebire între unii şi alții, nişte lucruri care bineânţeles că sunt insuficiențe, nu sunt 
păcate aşa încât, dacă le ai, gata ai căzut din dar. Nu este aşa. Totuşi, când e vorba 
să-L urmezi pe Domnul Hristos şi să-i urmezi pe cei aproape de Domnul Hristos 
trebuie să te sileşti să fii ca ei. Pentru că nu poți s-o urmezi pe Maica Domnului, de 
exemplu, afirmându-te, cu orice te-ai afirma. Nu poți să-l urmezi pe dreptul Iosif care 

era acoperitor de rele, să zicem, când a considerat că e vorba de rele, a fost acoperitor 
de rele, n-a fost văditor de rele. Nu poţi să-i urmezi femeii cananeence dacă nu eşti 
stăruitor în rugăciune şi tare în credință. Nu poți să urmezi samarineanului milostiv, 
dacă te gândeşti mai mult la ce să-ți rămână decât la ce poţi să dai. Sunt nişte lucruri 
care, aş zice eu, pentru cei care sunt înaintați în viața spirituală, ar trebui să fie nişte 
preocupări de îmbunătățire sufletească. 


Sfântul Petru Damaschin spune că cu cât e omul mai aproape de Dumnezeu cu atât 
se smereşte mai mult, pentru că îşi dă seama de faptul că Dumnezeu l-a primit să-i fie 
colaborator în lucrarea binelui şi că cu cât face mai mult bine cu atât trebuie să ne 
smerim mai tare. 


Dacă ai smerenia, atunci ea te învață ce ai de făcut, şi cum să ocoleşti patimile, şi nu 
eşti ca acela mândru, care citeşte o carte, că doar eu sunt stăpân peste carte. Tu crezi 
că o carte, un roman de dragoste de pildă, îl citeşti cu încrederea că pe tine nu te 
clinteşte. Şi după aceea nu-l mai poți scoate din tine. Asta-i plata celui mândru, 
păcatele se plătesc, mândria îți aduce neodihnă, nelinişte. 


SOCRII 


Au venit la mine cineva şi mi-au spus: „Părinte, niciodată ginerele nu ne-o zis tată şi 
mamă.” Şi-atunci, eu mi-am făcut o întrebare la spovedit. Când vin la mine la spovedit 
oamenii îi întreb: Îţi trăiesc părinții? „Da.” Îţi trăiesc socrii? „Da.” Le zici tată şi mamă? 
„Nu.” Du-te şi le zi tată şi mamă, şi-apoi vii la mine. Fără condiția aceasta eu nu dau 
dezlegare de păcate! De ce? Pentru că nu se împlineşte o rânduială a lui Dumnezeu 
şi-o rânduială a poporului nostru. Dacă poți să-i desconsideri pe socrii tăi şi să nu le 
zici tată şi mamă, ci să le zici pe nume, sau să ocoleşti, să nu le spui nicicum, 
înseamnă că nici pe soția ta nu o iubeşti, sau soția nu-şi iubeşte soțul şi nu cuprinde 
în iubire pe toți ai lui sau pe toți ai ei. 


SOMNUL 


Mă întreba pe mine cineva - cred că ați citit în colaborarea mea la Convorbiri 
duhovniceşti -— că ce fac eu ca să-mi alung somnul. Şi am zis că mă culc. E de fapt 
un fel de a-ţi alunga somnul. Somnul ţi l-a dat Dumnezeu nu să-l alungi, ci ţi l-a dat 
Dumnezeu să te foloseşti de el. Doamne fereşte să ajungi să nu poți dormi. Eu când 
mă trezesc noaptea, primul gând e: Doamne, cum să fac ca să dorm mai departe? Nu 
cum să fac să nu dorm. De ce? Pentru că dacă nu dormi noaptea, apoi dormi ziua, sau 
eşti tărbăcit, nici nu mai ştii dacă eşti cu cei care dorm sau cu cei care-s treji. Aşa că 
toate lucrurile trebuie gândite bine şi trebuie folosite bine. Noi ne rugăm lui 
Dumnezeu şi-l mulțumim lui Dumnezeu pentru somnul pe care ni l-a dat pentru a 
putea să ne refacem. 


Când am venit eu aici, la mănăstire, ziceau părinţii care erau atunci, că vine 
vrăjmaşul şiți aduce somnul seara, ca să nu te poți ruga. Bineânţeles că n-am fost 
niciodată de acord cu afirmaţia aceasta, pentru că ziceam că dacă vine vrăjmaşul 
seara, ar trebui să vină şi dimineața, pentru că şi dimineața ne rugăm, că doar nici 

dimineaţa nu-i place că ne rugăm. Atunci, dimineaţa de ce nu vine? Înseamnă că nu-i 
vrăjmaşul, ci e altceva, e oboseala! Nu trebuie acum să le punem toate pe socoteala 
diavolului. 


La noi în sat era o femeie căreiai cam venea somn seara la şezătoare şi zicea: „Îmi vine 
somnul, aducăl Domnul!”. Somnul e o binecuvântare de la Dumnezeu, atunci de ce să 
nu nil aducă? Câteodată, eu şi din picioare dorm, şimi zic, când mă trezesc: „undes 
aici?”. Da, pentru că e o neputinţă. Bineânţeles că nu o să mă condamne Dumnezeu 
că am dormit. Poate să mă condamne că n-am dormit destul acasă, dar nici asta nu se 
poate realiza totdeauna; suntem limitați, suntem solicitați, cu una cu alta... 

Eu maş bucura foarte mult să fie slujba dimineața, pentru că dimineața numi vine 
somn. Să facem slujba pe care o facem seara, Utrenia, so facem dimineața, şiatunci aş 
fi mai prezent. Am fost la Poşaga în trei rânduri când sau organizat tabere pentru 
studenți şi mi-a plăcut foarte mult; mă duceam dimineața odihnit, puteam să particip 
cu toată bucuria şi cu toată simţirea la slujbe. Dacă nu-i aşa, atunci nu pot să 
particip, pentru că e neputința aceasta care te împiedică. 

Cel mai mult îmi place slujba la cares cel mai odihnit, pentru că atunci pot să o 
urmăresc, pot să mă urmăresc, pot să mă raportez şi asta este foarte important. Dar 
la voi nu se pune problema, voi dormiți până vă săturați, mai ales acum, în vacanţă... 
Dar să nu dormiți când trebuie să fiți la biserică, duminica! Vă sculați mai devreme, 
ca să fiți la biserică, iar dacă dormiți şin timpul slujbei, să vă uitaţi aici, undei pictura 
cu iadul, ce sentâmplă cu cei care dorm în timpul slujbei! 


O rugăciune făcută sub povara somnului n-are nici un efect. 


Câtă vreme somnul ne este necesar, el este o binefacere, nu o neputinţă de care 
trebuie să scăpăm. Să ne gândim şi la faptul că Insuşi Domnul nostru lisus Hristos a 
dormit! 


SPOVEDANIA 


Când ne spovedim cercetăm anumite îndreptare de spovedanie. Uneori întâlnim acolo 
scris despre păcate care nu ni se par a fi păcate. Este sau nu păcat ceea ce noi nu 
considerăm păcat? 


Mai sunt şi exagerări în listele astea de păcate. Omul trebuie să-şi aleagă de acolo 
numai ceea ce ştie că i se potriveşte lui, nu să-şi asume toate câte sunt scrise în listele 
de păcate. Nu te poți lua după lucruri generale pe care nici nu le poţi considera 
păcate, ci stări. De exemplu, vin unii la spovedanie şi zic: „Nu-L iubesc pe Dumnezeu 
din toată inima, nu-l iubesc pe aproapele ca pe mine însumi...”. Nu poţi să zici că 
acestea sunt păcate, ci stări ale sufletului care nu manifestă călcarea legii lui 
Dumnezeu, ci atestă mai degrabă o slăbiciune. Poate că omul nu ajunge niciodată să- 
L iubească pe Dumnezeu din toată inima, dar aceasta nu înseamnă că păcătuieşte, ci 
că nu a ajuns încă la măsura aceea. „Nu-l iubesc pe aproapele meu ca pe mine 
însumi”... Păi, care om, din câți oameni ştim noi, avem siguranța că-l iubeşte pe 
aproapele său ca pe sine însuşi? 


Mai sunt şi altele care nu cred eu că trebuie luate în considerare. La spovedit trebuie 
să spui ceea ce vezi tu că e în tine ca insuficiență. Sunt şi lucruri care pot fi socotite la 

greşeli, sunt şi lucruri care pot fi socotite la neputinţă, la neştiință, la rea voinţă, ştiu 
eu, la alte categorisiri decât păcatul, păcatul fiind călcarea legii lui Dumnezeu cu 
deplină voinţă şi ştiinţă. 


Eu nu fac anchete la spovedanie. 


La spovedit îi întreb pe cei care se spovedesc la mine dacă ştiu să spună „Cuvine-se cu 
adevărat”. Unii ştiu, cei mai mulți nu ştiu, câte unii nici nu ştiu despre ce este vorba 
şi zic simplu: „ştiu”. 


Mi-a venit odată un tânăr pe care l-am întrebat: 
Ştii să zici „Cuvine-se cu adevărat”? 

Da 

Zi! 

Cuvine-se cu adevărat! 

Nici nu ştii despre ce-i vorba! Şi el, după mine: 
Nici nu ştii despre ce-i vorba. 

Asta-i situaţia reală! Nu-i o situație de glumă! 


Vin la mine la spovedit oameni de 80 de ani şi-i întreb dacă ştiu rugăciuni, iar ei îmi 
răspund: „Da, părinte, Tatăl nostru şi Îngerelul”. Şi le zic: „Şi acuma tot aşa spui, eu 
sunt mic, Tu fă-mă mare?!” Adevărul este că fiecare dintre noi suntem şi mici şi vrem 
a fi făcuți şi mari, numai că asta nu prea se mai potriveşte la 80 de ani. Oamenii îmi 
spun: „Părinte, astea le-am învăţat, astea le ştiu”. Gândiţi-vă, ce religiozitate a avut 
omul acela dacă el o viață întreagă numai Tatăl nostru şi Îngerelul a zis... E prea 
puţin! 


Când vine cineva la spovedit şi e fumător îi zic: Ne întâlnim când nu mai eşti fumător. 
Dar unii zic: Părinte, da' sunt unii preoți care şi ei fumează. Şi zic: Păi, la ei să te duci! 


La mine mai vin la spovedit oameni şi eu îi întreb: Când te-ai spovedit ultima dată? Şi 
zice: Anul trecut în Postul Paştilor. Zic: La cine? Şi zice: La dumneavoastră. Şi zic: 
Măi, da” nu ţi-am spus eu că trebuie să te spovedeşti în toate posturile? Mi-aţi spus 
părinte, da' acuma ce să fac? Mă gândesc acuma ce să fac eu cu el? Şi îs cam 
îngăduitor, nu ştiu ce va zice Dumnezeu în cele din urmă, poate că totuşi mă va milui, 
că îngăduința îi un lucru bun. Dar îi spun omului că la anul viitor să caute alți părinți 
dacă va fi tot aşa. 

Să ştiţi că n-am încredere în spovedania celor ce se spovedesc o singură dată pe an. 
Câteodată când am vreme aşa mai multă şi stau de vorbă cu omul, îi mai pun câte o 
problemă de felul ăsta: Da” dacă într-un an s-ar întâmpla să nu mai fie Postul Paştilor, 
în ăla te-ai mai spovedi? 


Păcatele nu se povestesc, ci se spovedesc. Să nu vă spuneți păcatele oamenilor care 
nu le pot purta! 

STILIŞTII 
Este păcat să mergi într-o mănăstire de stil vechi? 


Păi nu ştiu ce ai avea de căutat pe acolo. De ce să-ţi laşi pe ale tale pentru ale altora? 
Poţi să înveți nişte lucruri care, chiar dacă nu te derutează, te încurcă totuşi, şi atunci 
nu are rost. Eu, de exemplu, am fost o dată în situația aceasta de a putea vizita 
Mănăstirea Slătioara. Am fost cu nişte colegi de la noi de la mănăstire pe-acolo, dar n- 
am vrut să mă duc, pentru că mă gândeam că după aceea se laudă şi ei că am fost şi 
eu pe-acolo, şi am zis: decât să se laude ei, mai bine să mă laud eu că n-am fost. 


STUDIUL 
Părintele Arsenie zicea: „Cine face curte nu face carte”. 
Părinte, cum să facem să scăpăm de stresul din timpul sesiunii? 
Să învățați la vreme! 


La mine vin oameni şi spun: „Părinte, rugați-vă pentru copilul meu că dă examen”. Şi 
eu le zic: „Examenele nu se iau cu rugăciunea, ci se iau cu învățătura”. 


Dacă un student aude de isihasm şi de rugăciunea de toată vremea şi se lasă de 
studii, învață puțin, numai să zică „Doamne lisuse”, nu-i corect. Noi trebuie să ne 
vedem de viață şi de familie, trebuie să vedem de tot ce avem de făcut, dar toate 
acestea în atmosferă de rugăciune. Fără atmosferă de rugăciune nu realizăm nici 
isihasm, nici altceva. 


SUFERINŢA 


Sfântul Marcu Ascetul ne învaţă să fim cu luare aminte la suferință pentru că nu e 
important să ştii din ce pricină a venit suferința, ci cum trebuie să suporţi o suferință. 
Asta îmi aduce aminte de exemplu de doctorul Suciu Sibianul, Dumnezeu să-l 
odihnească, a lucrat el mult în „Oastea Domnului”, şi zicea el că: „Mai ales două 
lucruri nu poţi face fără credință în Dumnezeu: să creşti copii buni şi să suporţi o 
suferință grea”. Să creşti copii buni şi să suporţi o suferință grea nu se poate face fără 
credința în Dumnezeu. 


Un părinte din mănăstirea noastră, Părintele Arsenie Boca, spunea: „Dacă tot trebuie 
să suferim, măcar să nu suferim zadarnic”. Pentru a putea folosi suferința spre binele 
său, omul trebuie să creadă că suferința are un sens pentru el, chiar dacă pe moment 
nu înțelege. De fapt, cel care înțelege şi ştie cum să suporte suferința, nu mai suferă. 


Suferinţa este o realitate, este o problemă şi este o taină. 

Oricâtă bunăvoință am avea în înțelegerea suferinţei, oricare ar fi învățătura ce ni s-ar 
da despre suferință, rămân totuşi multe lucruri neexplicate şi inexplicabile: suferința 
copiilor, catastrofele, suferințele grele, durerile care diminuează şi chiar anulează 
capacitatea de înțelegere, de cugetare, de deliberare şi de hotărâre, suferințele care 
desființează capacitatea de gândire etc. 


Se spune că cineva ar fi zis: „Moartea a 100.000 de oameni e o statistică; moartea 
unui singur om este o tragedie!”. Aceste cuvinte sunt valabile într-un fel şi pentru 
suferință, în înțelesul că se poate da o explicaţie, dar pentru o suferință privită în 
abstract, nu însă şi pentru o suferință concretă, nu pentru propria ta suferință, 
pentru suferința ce o ai de suportat. 


Cea mai evanghelică atitudine a creştinului față de suferință este să o primească ca 
din mâna lui Dumnezeu, deci cu bucurie, cu încredințarea că îi este de folos şi cu 
dorința sinceră de a se sfinți prin ea, ştiind că fără suferință nu este mântuire. 


Un credincios care ştie cu adevărat că suferința are rost, şi în condiții de suferință 
primeşte linişte sufletească, are seninătate. Noi cunoaştem credincioşi care au de 
suferit şi care suferă. De exemplu, imobilizați la pat şi care totuşi sunt senini şi 
oameni care dau slavă lui Dumnezeu şi pentru o situaţie de felul acesta. Ceea ce 
înseamnă că fericirea n-o condiționează bunăstarea materială sau sănătatea deplină, 
deşi Biserica noastră este pentru sănătate deplină şi este şi pentru stare materială 
bună. 


Cineva care are o suferință grea şi o duce, e mai mult decât dacă ar avea o sănătate 
deplină şi s-ar bucura de sănătate şi ar mulțumi lui Dumnezeu. 


Dacă ai bucurie în suferință eşti mai mare decât omul care n-are de ce să sufere şi 
care are bucurie înafară de suferință. 


Părinte Teofil, referitor la bolile trupeşti sau la bolile sensibile pe care noi le sesizăm şi 
le înţelegem ca atare, mai ales la cazurile grave, incurabile, la boli chinuitoare (cancer, 
SIDA), ce atitudine trebuie să aibă un creştin autentic? 

Un creştin autentic trebuie să ia toate ca din mâna lui Dumnezeu, adică dacă ai ajuns 
la o boală, înseamnă că boala la care ai ajuns îți este necesară pentru mântuire, dacă 
boala respectivă nu te desființează ca om, iar dacă te desființează ca om prin dureri 
chinuitoare, prin alterări ale minţii, în cazul acesta nu putem spune nimic, pentru că 
dacă omul este desființat nu mai poate să folosească situaţia ca atare ca pe un mijloc 
în favoarea lui. Am spus că boala, totuşi, este şi o taină. Sunt lucruri inexplicabile: în 
momentul în care o boală te desființează, îți ia capacitatea de gândire, îți anulează 
dorința de împotrivire când te vezi, eventual desființat, nici măcar nu poți să-ți dai 
seama în ce situație ai ajuns, lucrul acesta este inexplicabil. Inexplicabile sunt bolile 
incurabile, inexplicabile sunt bolile care desființează capacitatea omului, care 
desființează pe om ca om, şi la fel bolile copiilor sunt inexplicabile. Ca să suferi în 
situația de copil, ca unul care n-ai prilejuit, nu ai provocat boala respectivă şi totuşi o 
ai. E inexplicabil, noi trebuie să recunoaştem, din cer până-n pământ, faptul că 
suferința n-are o explicaţie satisfăcătoare, este o problemă nerezolvată şi nerezolvabilă 
în multe cazuri chiar din punct de vedere al înlăturării suferinţei, al înlăturării bolii, în 
cazul nostru, dar este inexplicabilă, şi atunci când nu poate fi rezolvată, este 
inexplicabilă ca realitate. În orice caz, noi nu avem o explicaţie satisfăcătoare a bolii, 
dar când e vorba de o boală pe care o putem duce şi care nu ne desființează ca 

oameni, în cazul acesta trebuie să ne gândim că dacă am ajuns la suferința respectivă, 
ne este de folos şi poate fi un ajutor spre îmbunătăţirea sufletească. 


Totuşi, Domnul nu vindecă mereu. Pe unii îi lasă să sufere pentru binele lor şi al celor 
din jur. Am constatat adesea că oamneii care suferă sau care au trecut prin mari 
suferințe, sunt oameni puternici. Ei au căpătat o altă perspectivă asupra vieții şi au 
dobândit unele calități pe care oamenii scutiți de suferință nu le pot avea. Suferința 
poate fi primită ca un dar, ca o îmbogăţire. Unii simt suferința ca pe o nedreptate, ca 
pe ceva care nu ar fi trebuit să li se întâmple lor. Asta pentru că ei se compară cu 
ceilalți, ceea ce nu are nici un sens, fiecare om trebuie să-şi trăiască viaţa care i-a fost 
dată. Fiecare are raportul său cu suferința, fiecare poate câştiga ceva din suferință. 
Cred că ceea ce trebuie să ne ajute este conştiinţa că Dumnezeu îngăduie această 
suferință şi că ea are un motiv, chiar dacă noi nu-l ştim. Această conştiinţă, sau mai 
bine zis această încredere, ne ajută să ne purtăm crucea cu seninătate. 


În limba franceză există un dicton care zice: „Suferinţa în sine trece, dar faptul că ai 
suferit nu trece niciodată”, ce ai băgat în tine te alcătuieşte pozitiv sau negativ şi te 
face ceea ce eşti. 


Să ne pregătim să suferim, suferință fizică sau suferință morală. Pentru a putea răbda 
suferința morală şi pentru a putea profita de ea, trebuie însă să ne smerim. Să nu ne 
tulburăm văzând că suferința este o realitate pe care nu o putem evita, o problemă pe 
care nu o putem rezolva, o taină care pentru binele nostru, pentru progresul nostru 
spiritual ne uneşte cu Crucea Domnului. Ea este o taină care ne uneşte cu suferința 
Domnului care a avut milă de noi şi ne-a mântuit, pentru că ne iubeşte. Ea este o 
taină care ne uneşte cu Domnul, care ne iubeşte chiar şi atunci când ne lasă să 
suferim şi care ne şterge lacrimile atunci când ştie că suferim pentru binele nostru. 


SUTAŞUL DIN CAPERNAUM 


Aşa mi-i de drag mie de sutaşul din Capernaum! Ştiţi de ce? Pentru că şi el I-a fost 
drag Mântuitorului, în înțelesul că Domnul Hristos S-a minunat de el. Când s-a 
apropiat de Domnul Hristos, el de fapt şi-a mărturisit credința. A spus că are un 
servitor care este bolnav şi l-a rugat pe Domnul Hristos să-l vindece. Avea credința că 
Domnul Hristos poate lucrul acesta. Dar avea credința că poate să facă lucrul acesta 
de la depărtare, nu numai din apropiere. Şi a zis: „Doamne, zi numai cu cuvântul şi se 
va vindeca servitorul meu. Că şi eu sunt om sub stăpânire şi am sub mine oameni şi 
zic unuia du-te şi se duce, şi altuia vino şi vine, şi slugii mele fă aceasta şi face” (Matei 
8, 9). Şi Domnul Hristos S-a minunat de el şi-a zis că nici în Israel nu a găsit atâta 
credință. Credinţa lui era însoțită şi de nădejde, în înțelesul că nu se poate să ai 
credință şi să nu ai nădejde în plinirea făgăduinței pe care o dă Domnul Hristos. Şi 
mai avea iubire, avea iubire față de servitorul său, într-o vreme în care servitorii erau 
disprețuiți, şi avea şi smerenie, pentru că a zis: „Doamne, nu sunt vrednic să intri sub 
acoperământul meu”. 

TĂCEREA 


În Pateric se spune aşa: „lubiți neagoniseala şi tăcerea, căci de acestea atârnă toată 
viața călugărului!”. Deci, se presupune că un călugăr trebuie săşi ducă viața mai ales 
în tăcere; bineânțeles, nu în tăcerea animalului sau în tăcerea mutului! De ce? Pentru 
că, dacă nea dat Dumnezeu grai, ni la dat ca să vorbim, nu ca să tăcem! Aveam un 
profesor de latină la Timişoara (eu am făcut liceul la Timişoara) şi când scotea pe câte 
unul la răspuns şi nu ştia, zicea: „Tăcereai de aur, vorbai de argint! Ăstai plin de aur!”. 
Nu în înțelesul acesta să taci, ca să te numeri la cei care tac, ci să taci ca să ştii când 
să vorbeşti şi cum să vorbeşti, corect şi frumos! În Pateric se pune şi problema 
aceasta şi se zice: sunt trei feluri de oameni care tac. Unii care tac din fire, unii care 
tac pentru slava deşartă, ca să fie numărați la cei care tac, şi unii care tac ca să nu 
greşească. Se zice că numai tăcerea celor din urmă câştigă darul. La întrebat cineva 
pe Avva Pimen: „Cei mai bine, să vorbesc sau să tac?”. Şi Avva Pimen ia zis aşa: „Dacă 
vorbeşti, pentru Dumnezeu să vorbeşti, iar dacă taci pentru Dumnezeu, e bine să 
taci!”. 


Şi tot în Pateric se spune că „sunt oameni care de dimineața până seara vorbesc, dar 
fără de folos nimic nu vorbesc. Aceia toată vremea se socoteşte că duc tăcere; şi sunt 
oameni care nu scot nici un cuvânt, dar în inima lor osândesc pe alții, aceia toată 
vremea se socoteşte că vorbesc”. 


TEATRELE ŞI SPECTACOLELE 


Părinte, despre teatre sau spectacole, evident că monahii nau ce căuta acolo, dar 
mirenii? 


Depinde despre cei vorba. Sunt lucruri pe care poţi să le asculți sau să le vezi fără a 
avea consecințe negative. La Timişoara, când eram, eu mergeam la teatru, dar acuma, 
de când sunt călugăr, nu am mai fost, pentru că nu mi se mai şede; dar nu sunt 
împotriva lucrurilor bune. Noi nu trebuie să ocolim lucrurile în sine; de exemplu, nu 
mă duc la teatru pentru că acolo e teatru, cum nu mă duc eu la bar. 


Mi-a spus unul căl are pe dracu” în stomac, căl simte cum umblă, cum nu ştiu ce... 
Eu iam spus că ăla nu-i dracu”. Şia venit după aceea la spovedit la mine şi mi-a spus 
că sa dus la un spectacol cu femei goale. Atunci iam zis: „Măi, să ştii că îl ai pe dracu” 
în cap, nu în stomac!”. Adică sunt lucruri care pot fi evitate din start, şi sunt lucruri 
care pot fi folosite fără nici un fel de îndoială. 


Nu-i un păcat în sine să mergem la teatru? 


Nu e. Poţi să te duci la toate piesele despre care ştii că sunt bune, poți să te duci la 
Operă, la cinematograf, la filme cuviincioase, poţi să te uiţi la televizor la tot cei ziditor, 
la tot cei frumos. Noi nu suntem exclusivişti. Te poţi folosi de toate lucrurile bune şi 
frumoase pe care lea dat Dumnezeu. Dacă nu vrei tu să te duci la teatru, poţi să nu te 
duci, nu te obligă nimeni, dar să ştii că ocoleşti o sursă de cultură şi nu numai de 
cultură, chiar de înnobilare. 

TELEVIZORUL 


M-au întrebat unii: Cum îi televizorul, bun sau rău? Şi le-am spus: Dacă nu îi stricat, 
îi bun. 


Dragă, acum să ne înțelegem. Orice lucru în mâinile omului poate să fie şi bun şi rău. 
După cum îl foloseşti. Dacă te robeşte televizorul, atunci îi rău. Dacă nu te robeşte şi 
poți să urmăreşti la televizor numai lucruri pozitive, atunci îi bun. 


Chiar a zis o femeie: Părinte, să ştiţi că aşa m-am bucurat că ați ajuns şi în casa 
noastră că am pupat televizorul (că mă văzuse la televizor). De ce o pupat televizorul? 
Păi l-o pupat pentru că o zis că îs eu acolo şi s-o gândit că o să mă pupe pe mine. 
Numai că eu am fost departe tare, că nu era o emisiune în direct, ci a fost o casetă 
înregistrată. Prin urmare, uite că oamenii se pot bucura de un lucru pe care ni-l dă 
civilizația noastră, de un lucru care ne poate fi de folos. 


Eu sunt foarte împotriva faptului de a se uita cineva la filme necuviincioase, la 
televizor, la spurcăciuni pe care şi le bagă în suflet şi care, după aceea, nu le mai 
poate scoate şi care lucrează, carel excită şi care îi dau stări pe care nu le poate 
contracara. 


Ori te uiţi la slujba de la televizor, ori te uiţi la meci, tot atâta-i! Şi de fapt mulți dintre 
credincioşi nu se uită cu atâta interes la Slujba Bisericii de la televizor cum se uită 
necredincioşii la meci. 


TENTAȚIILE 


Părinte Teofil, de ce credeţi că este aşa de greu exercițiul ascezei, al înfrânării, pentru 
omul, chiar creştin, al acestui sfârşit de veac? 


Cred că este greu pentru că şi tentațiile sunt multe şi mult mai multe decât odinioară. 
Astăzi există, pe lângă comoditatea care nu se potriveşte cu crucea pe care cere 
Domnul Hristos să ne-o purtăm şi multe tentaţii care răscolesc, care excită şi este 
greu să ocoleşti pricinile, pe care odinioară nu le aveau oamenii în față. Sunt atâția 
oameni care mărturisesc că le vin în față, mai ales vara, când oamenii sunt mai puțin 
îmbrăcați, lucruri care îi scormonesc din obişnuitul lor în care ar fi dacă n-ar apărea 
astfel de lucruri şi atunci, sigur că e mai greu să te înfrânezi, să ocoleşti situațiile 
acestea de răscolire. 


TIMPUL LIBER 


Cum credeți car trebui săşi petreacă timpul liber un student? Prin timpul liber se 
înțelege şi timpul afectat rugăciunii. 


Un student săşi folosească timpul liber tot ca student! Mai întâi de toate să se 
odihnească pentru a fi disponibil pentru o muncă de student. Să ştiţi că şcoala nu se 
face numai cu munca, se face şi cu odihna! Dacă nu eşti odihnit, nu ai randament, nu 

înţelegi şi e foarte important când porneşti la o muncă intelectuală să fii totdeauna 
odihnit. Timpul liber se poate folosi şi pentru studiu, eventual pentru alt fel de studiu 
decât cel de la şcoală, sau care ţi se cere pentru şcoală, poţi să te şi plimbi, poţi să faci 
şi sport dacă vrei, dacă simţi nevoia de sport, de aţi folosi energiile; mă rog, la tinerețe 
omul e pornit aşa, să facă ceva, şi la oraş nai ce face, nu e ca la ţară, undei pui coasan 
mână şi zici: Eşti student, no, ia să vedem, ştii cosi? Şii trageo coasă... La oraş nu se 
pot realiza nişte lucruri care se pot realiza la sat. La sat îi pui sapan mâna copilului de 
când o poate ținen mână. La oraş trebuie să faci ceva şiatunci mai faci un sport, mai 
ieşi la o plimbare, în orice caz, să nuți pierzi timpul în priviri fără rost la televizor (eu 
nu zic să nu vă uitaţi la televizor, că şi eu am într-un fel televizor, am sonorul de la 
televizor, numai că n-am vreme de el). Important este săți găseşti totdeauna ceva de 
făcut, totdeauna ceva frumos, ceva care te îmbogățeşte sufleteşte şiatunci e foarte 
bine. Şi dacă nuți găseşti ceva de făcut, atunci te stăpâneşte vrăjmaşul şiapoi îți dă el 
de lucru! 


TINEREȚEA 


Tinereţea are ceva al ei, ceva ceți place, ceva ce te odihneşte. Mie dintotdeauna mi-au 
plăcut tinerii, şi la tinereţe şi la bătrânețe, şimi plac şiacuma. Da” să ştiţi, eu spun aşa 
cu toată inima! De ce? Pentru că tânărul e modelabil, bătrânui țapăn, nu mai ai ce 
face cu el, a ajuns cea ajuns, este ce este şi, Doamneajută! Stai de vorbă cu el, că tot 
aia țio spune şi prima oară şi a zecea oară! Pe când un tânăr zice: „Domnule, dacă o 
avea dreptate, ia să văd eu, mă mai gândesc eu”. Îi spui: „Măi frate, uite, n-are nici un 
rost să te duci la discotecă, numai te-ntuneci acolo, te pătezi cu tot felul de păcate, te 
agiți şi te exciți... Ce rost are să te duci acolo şi să aduci în biserică ce-ai văzut acolo”, 
pentru că realitatea asta este, omul duce în el ce a acumulat. Aşa-i omul, produsul 
societăţii în care trăieşte. Şi mai ales dacă-şi alege el nişte lucruri negative şi trăieşte 
negativ. 


Tinerii, prin structura lor, prin năzuinţele lor, prin felul de a se angaja în anumite 
acțiuni, sunt mai aproape de fericire, sunt mai aproape de realizări care să le dea 
mulțumire şi fericire. Şi tinerii mai sunt cumva fericiți, în sensul că nu au un trecut 
lung care să fie pătat de gânduri rele, de fapte necuviincioase, de vorbe nelalocul lor, 
pentru că tinerețea este mai aproape de copilărie, iar copilăria este într-un fel idealul 
creştinului. Nu în sensul să rămânem la copilărie ca fază de început, ci în înțelesul să 
ne menţinem în sfera copilăriei în ceea ce priveşte seninătatea, nerăutatea sau 
răutatea fără durată şi în ceea ce priveşte nevinovăția câtă este în copilărie. 


Când m-am dus eu la Mitropolitul Nicolae Bălan să primesc binecuvântarea pentru 
Teologie, mi-a spus să am lumină în suflet. A aflat că sunt fără lumină fizică şi a zis: 
„Să ai lumină în suflet”. Asta e ceea ce dorim noi mai ales tinerilor. Pentru că dacă ai 
lumină, mai ales la tinerețe, poți avea până la sfârşit şi până în veşnicie. Şi dacă n-o ai 
la tinerețe, nu-i sigur că o poţi dobândi după aceea. 


Mijlocul pentru a ajunge „bătrâneţi fericite” este, în primul rând, tinereţe 
cinstită. 

Se spune despre copil că este „oglinda părinților” şi că este „tatăl omului mare”, 
pentru că omul mare moşteneşte cele ale copilăriei. De aceea noi suntem pentru o 
tinerețe cinstită ca să putem ajunge şi la o bătrâneţe fericită. 


Mitropolitul Bălan avea o vorbă faină: „Cea mai frumoasă podoabă a unui tânăr este 
inima curată şi mintea trează”. Să ştiţi că inima se murdăreşte şi ea. Cu ce se 
murdăreşte ? Cu gânduri murdare, cu imagini murdare, cu fapte murdare. Toate 
acestea se înscriu în noi. Suntem ce am devenit. Dacă inimai curată, intră în ea 
Domnul Hristos. Când intră Domnul Hristos la noi ? Când îi facem loc, când scoatem 
murdăriile din noi, pentru că nu poate intra în loc spurcat. 


Mie mi s-a părut totdeauna curios când am întâlnit un tânăr trist. De ce? Pentru că 
tinerețea nu se potriveşte cu tristețea. Şi de fapt un om credincios trebuie să fie 
totdeauna un om tânăr. Şi într-un fel toți suntem tineri, numai că suntem tineri de 
mai multă vreme. Şi dacă suntem tineri înseamnă că trebuie să fim şi oameni de 
bucurie, ca bucuria credinței să stăpânească în sufletele noastre, pentru că credința 
noastră este izvor de bucurie, este izvor de nădejde, este deschiderea raiului spre noi, 
este raiul în viața noastră. 


Sfânta Evanghelie de la loan ne prezintă o minune făcută de Domnul Hristos, 
înmulţirea pâinilor, când a săturat cu cinci pâini şi doi peşti o mare mulţime de 
oameni. În relatarea acestei minuni, Sfântul loan are o afirmaţie pe care nu o găsim în 
celelate Evanghelii, şi anume, unul dintre apostoli a spus către Domnul Hristos, când 
era vorba să sature mulțimea care era acolo: „Este aici un tânăr care are cinci pâini şi 
doi peşti” (loan 6, 9), deci nu apostolii aveau cele cinci pâini şi doi peşti, ci un tânăr. E 
foarte frumos când te gândeşti că un tânăr avea ceva de oferit pentru mulțime. 


Ceea ce îmi place mie să pun în evidenţă este faptul că un tânăr a avut ceva de oferit. 
Ar trebui ca toţi tinerii să aibă ceva de oferit şi ceea ce ar trebui să ofere toţi tinerii ca 
ofrandă pentru Domnul Hristos este ceea ce spune Mitopolitul Nicolae Bălan în 
legătură cu tinerii că: „Cea mai frumoasă podoabă a unui tânăr este inima curată şi 
mintea trează”. 


Un tânăr care ar vrea să se angajeze într-o lucrare, oricare ar fi ea, în Biserică, trebuie 
mai întâi să se angajeze în lucrarea modelării de sine. 


Eram student la Teologie în anul | sau al II-lea când a venit la noi Mitropolitul de 
atunci, Nicolae Bălan, la un curs. A venit vorba despre tânărul cel bogat. A cerut 
Mitropolitul un Noul Testament. I s-a dat şi el a citit din Sfânta Evanghelie de la 
Marcu că Domnul Hristos a privit la el, la tânăr, şi i-a fost drag de el. Am citit Noul 
Testament cu mult timp înainte de a fi la Teologie şi am citit despre tânărul cel bogat 
de mai multe ori dar nu m-am oprit niciodată la afirmaţia că Domnului Hristos i-a fost 
drag de tânărul bogat. Dar, de atunci încoace, m-am gândit adeseori cu drag la omul 
de care i-a fost drag Domnului Hristos. Nu ni se spune de ce i-a fost drag Domnului 
Hristos de tânărul bogat, dar înţelegem din Sfânta Evanghelie că Domnul Hristos a 
privit la el după ce tânărul bogat a spus că a împlinit poruncile pe care i le-a pus în 
atenţie Domnul Hristos şi după aceea e scris că i-a fost drag de el. E o bucurie pentru 
noi să ne gândim la un om pe care Domnul Hristos l-a cuprins în inima Sa. E o 
bucurie să ştim că au existat oameni de care i-a fost drag Domnului Hristos în mod 
special. Şi ştiind aceasta, să ne gândim cum am putea face ca să intrăm şi noi în 
atenția Domnului Hristos şi ca să-l fie drag de fiecare dintre noi. Asta înseamnă că 

fiecare dintre cei care vor să fie ca tânărul cel bogat să ştie ce anume cere Domnul 
Hristos de la el şi să facă ceea ce El cere. Tânărul bogat l-a întrebat pe Domnul: „Ce să 
fac să moştenesc viaţa de veci?”. Domnul Hristos i-a spus: „Dacă vrei să intri în viaţă 
păzeşte poruncile, împlineşte poruncile”. Tânărul a întrebat care porunci. Domnul 
Hristos a zis: „Să nu ucizi, să nu curveşti, să nu furi, să nu depui mărturie 
mincinoasă, să cinsteşti pe tatăl tău şi pe mama ta”. Sunt cinci porunci din Decalog. 
Deci, Domnul Hristos nu i-a spus toate poruncile din Decalog, ci numai cinci dintre 
ele, la care a adăugat, după Evanghelia de la Matei, „să iubeşti pe aproapele tău ca pe 
tine însuţi”, iar după Evanghelia de la Marcu, „să nu înşeli pe nimeni”. Sunt şapte 
porunci care trebuie neapărat împlinite. Şi dacă le împlinim ne asemănăm cu tânărul 
cel bogat care a spus: „Toate acestea le-am împlinit”. Domnul Hristos a privit la el şi i- 
a fost drag. 


Să pornim de la acest gând în formarea noastră, în modelarea noastră ca tineri. Dacă 
facem aşa, avem parte de viaţă veşnică. 


TÎLHARUL ŞI MAGDALENA 


E o mare bucurie să ştim că cel dintâi moştenitor al raiului a fost un tâlhar pocăit. De 
ce? Ca să îndrăznească toți cei ce, făcând rele, se întorc la Domnul Hristos, să 
îndrăznească şi să ştie că Domnul Hristos nu are pe nimenea de pierdut şi că 
mântuieşte pe toți aceia care vor să fie mântuiți, numai să se mute de la rău la bine, 
să se întoarcă de la cele rele la cele bune. 


Tâlharul de pe cruce, spune Sfântul loan Gură de Aur, a sărit de pe cruce în rai. 


E o mare bucurie pentru noi să ştim că Maria Magdalena a fost cea dintâi care L-a 
văzut pe Domnul Hristos înviat, ea din care Domnul Hristos cândva scosese şapte 
draci, ceea ce înseamnă că Domnul Hristos este binevoitor față de toți oamenii, faţă de 
toți păcătoşii care nu vor să rămână păcătoşi, față de toți păcătoşii care îşi schimbă 
viața prin darul lui Dumnezeu şi devin sfinți prin puterea lui Dumnezeu. 


TRANSPLANTUL DE ORGANE 


Părinte Teofil, ce părere aveţi vizavi de transplantul de organe? Un creştin poate 
accepta să doneze sau să primească organe în timpul vieţii sau după moarte? 

Chiar acum de curând au fost un tată cu un fiu, fiul avea nevoie de un rinichi şi tatăl 
era dispus să-i ofere copilului unul dintre cei doi rinichi ai lui. Mi-a plăcut gestul 
tatălui, deşi nu ştiu dacă eu personal aş putea ajunge în situația să ofer un organ 
cuiva ca să trăiască el mai departe în lumea aceasta prin ceea ce pot eu să-i ofer. De 
fapt, ar trebui cu toții să avem capacitatea aceasta adoptată. Acest tată, fără să fie 
deosebit de religios, nu din motive religioase, ci din motive de paternitate, e dispus să-i 
ofere fiului său un organ. Eu cred că se poate oferi un organ şi în viață, şi după 
moarte, nu se mai pune problema, în fond, că nu mai eşti tu cel care dispui de 
organele tale, se poate oferi cine are tăria morală ca să facă lucrul acesta. Poate să-l 
facă ca o jertfă, deşi nu ştiu dacă e chiar jertfă în toate cazurile. Poate să fie o jertfă în 
sensul că suportă omul o operaţie şi după aceea se poate trăi, de exemplu, fără un 

rinichi, se poate trăi ca şi cu doi rinichi, nu mai este o jertfă după aceea, dar atunci 
poate să fie o jertfă, atunci când te supui la operaţia respectivă. În rest, ai bucuria că 
ai putut să ajuţi pe cineva şi acel cineva e un membru al familiei tale, e o bucurie să-l 
vezi trăind lângă tine prin ceea ce ai putut tu să-i oferi. Nu cred că e un lucru rău să 
oferi un organ care poate să fie pentru binele altuia. 


UCENICUL 
Părinte Teofil, ce înseamnă să fii ucenic? 


Să fii ucenic înseamnă să te laşi îndrumat şi modelat. Asta-i situația de ucenic: să te 
pleci cu mintea, să nu ştii tu mai multe decât cel care te îndrumă. Să faci ceea ce a zis 
Domnul Hristos: să mergi pe urmele Lui, să-l urmezi pe cel care te îndrumă. Sfântul 
Apostol Petru, de pildă, la Pescuirea Minunată, a zis către Domnul Hristos: „Toată 
noaptea ne-am trudit şi n-am prins nimic, dar pentru cuvântul Tău arunc mreaja în 
mare şi pentru că zici Tu” (Luca 5, 5). Asta înseamnă să fii ucenic. De aceea a putut fi 
Sfântul Apostol Petru ucenic, pentru că s-a plecat cu mintea. Părintele Arsenie Boca 
zicea că noi avem mintea care discută cu Dumnezeu, în loc să se supună fără discuție. 
O astfel de minte avea Sfântul Apostol Petru la Cina cea de Taină, când a zis: 
„Doamne, Tu să-mi speli mie picioarele?”. Şi a auzit de la Domnul Hristos: „Ceea ce fac 
Eu acum tu nu înţelegi, dar mai târziu vei înțelege” (loan 13, 6-7). S-a împotrivit mai 
departe şi atunci a zis Domnul Hristos: „Dacă nu te voi spăla, nu ai parte cu Mine” 
(loan 13, 8). De unde înțelegem că ucenicia este plecare de minte. Dacă nu te pleci cu 
mintea, dacă ştii tu mai bine, dacă ai tu opinii care te scot de sub ascultarea față de 
duhovnic, în cazul acesta sau duhovnicul nu-i duhovnic, sau ucenicul nu-i ucenic. 
Sau amândouă. 


URCUŞUL DUHOVNICESC 


Să ne cercetăm pe noi înşine unde suntem, ca să ştim ce trebuie să facem pentru a fi 
unde trebuie să fim! 


Se vorbeşte despre o carte a vieții. Şi există o carte a vieţii, dar nu în afară de noi, ci în 
noi. Cineva poate citi de pe figura omului, de pe fizionomia lui, realizările lui 
interioare. Cineva care Îi slujeşte lui Dumnezeu nu se poate să nu aibă o prezentare 
care să aducă aminte de Dumnezeu, să aducă aminte de o viață superioară. 


Fericitul Augustin zice că „tatăl omului mare este copilul” şi are dreptate. Are dreptate 
în înțelesul că omul mare moşteneşte pe copil. Nu poţi ajunge om mare înainte de a fi 
mic. Şi dacă ajungi mare înseamnă că ai fost mic şi acumulezi în tine pe cel mic făcut 
mare. Şi apoi omul mare străbate prin viață şi acumulează multe lucruri din afară, 
acumulează multe lucruri pe care el însuşi şi le-a pregătit prin atitudini, prin felul de 
a fi, prin acumulările pe care le-a făcut şi le-a însumat în sine. 


Noi suntem într-un fel proprii noştri părinți. Din punct de vedere al formării 


duhovniceşti noi suntem proprii noştri părinți. Bineânțeles, aducem din străfunduri 
de existență, din moşi-strămoşi, aducem aşa cum aducem figura părinților noştri într- 

o altă ediție, aşa cum aducem figura bunicilor noştri într-o altă existență, tot aşa 
aducem şi o realizare din ceea ce facem noi şi o proiectăm apoi mai departe, fiecare în 
felul nostru. De aceea e nevoie şi de o îndrumare, de o atenţionare, de nişte jaloane pe 
care să le aibă în vedere fiecare şi să ştie că de el depinde fericirea sau nefericirea lui 
în viaţă, fericirea sau nefericirea lui la bătrânețe. Sigur, sunt lucruri şi în afară de noi, 
şi anume noi suntem o sinteză, o sinteză a celor dinaintea noastră. 


Domnul Hristos vrea să ne împodobim cu virtuțile copilăriei la tinereţe şi la bătrânețe, 
în toată vremea, pentru că omul în fiecare clipă este un rezumat al propriei sale 
existenţe. 


Noi suntem aşa cum e lumina, lumina care e compusă. Cei care ați studiat fizică ştiţi 
că lumina e compusă, nu e ceva simplu aşa cum se vede, simplu, e ceva simplu 
realizat din componente. Aşa e şi viața omului. Cum există un spectru al luminii, 
există şi un spectru vital, nişte antecedente care intră în componența noastră şi de 
care nu putem face abstracție. Şi apoi toate lucrurile acestea, în sinteza care suntem 
noi la tinerețe şi la bătrânețe, le ducem mai departe în veşnicie în noi şi le lăsăm 
lucrătoare pentru cei din jurul nostru. Aşa că e foarte mare lucru ca cineva să aibă 
această conştiinţă, să se gândească şi la responsabilitatea proprie, pentru el şi pentru 
alții. 


Într-o alcătuire din slujba de la înainte-prăznuirea Schimbării la Faţă se spune aşa: 
„Munte înalt având noi inima curăţită de patimi, să vedem Schimbarea la Faţă a lui 
Hristos care luminează mintea nostră”. Fiți atenți: „Munte înalt având noi inima 
curățită de patimi”. Asta înseamnă că Domnul Hristos nu s-a schimbat o singură dată 
la față în Muntele Taborului. Asta este Schimbarea la Faţă din istorie, dar 
transfigurarea Lui, schimbarea Lui la față se realizează în orice suflet care are inima 
ca un „munte înalt”, inima curăţită de patimi fiind ca un munte înalt în care apare 
Domnul Hristos altfel decât L-au văzut cei care n-au avut inima curățită de patimi. 


Omul trebuie să se angajeze la ceva, să nu aştepte rezultatele finale înainte de a face 
ceea ce duce la rezultatele finale. 


Iubiţi credincioşi, uităm, prea mult uităm. Uităm când vrem să cunoaştem mult. 


URMAREA LUI HRISTOS 


De obicei, noi ne tot uităm în dreapta şi în stânga şi am vrea să ştim unele şi altele 
despre alţii, dar nu ne gândim destul de mult să-l urmăm Domnului Hristos 
independent de ceea ce fac alții. Chiar dacă nu se creează o atmosferă pentru urmarea 
lui Hristos, noi să fim dispuşi să-l urmăm Domnului cum a zis către Sfântul Apostol 
Petru: „Ce-ţi este ţie, tu urmează-Mi Mie”. Nu ştiu dacă ne-am gândit vreodată că 
cuvântul acesta „Tu urmează-Mi Mie”, este ultimul cuvânt rostit de Domnul Hristos 
cuprins în Sfânta Evanghelie de la Ioan. 


Viaţa nu se trăieşte prin comparație. 

VADIM TUDOR 


Ne-am întâlnit o dată la mănăstire. O venit să-mi dea o carte, i-am dat şi eu una de 
Zorica Laţcu, şi zice el: „Eu v-am văzut pe dumneavoastră de mai multe ori — deci el o 
mai fost la mănăstire, cu mine n-o vorbit — iar dumneavoastră nu m-aţi văzut pentru 
că Dumnezeu e nedrept”. Cred că o vrut să spună că Dumnezeu la unii le-o dat vedere 
iar la alţii nu le-o dat, şi deci e nedrept că nu le-o dat şi la ceilalți care n-au vedere. 
Şi-am zis: „Poate Dumnezeul lui Vadim Tudor, dar al meu îi perfect!” 


VEDEREA 


Dacă lipsa vederii trupeşti este o excepţie, lipsa vederii sufleteşti parcă este regulă 
generală! 


Este important de ştiut că mai ales două lucruri trebuie să vadă omul în această lume 
ca să fie într-adevăr cu lumină sufletească. Să vadă pe Dumnezeu şi lucrurile lui 
Dumnezeu. Să nu vă-nchipuiţi că cineva care vede pe Dumnezeu, îşi ridică ochii spre 
cer şi-L vede pe Dumnezeu undeva în nori, sau undeva în Soare, sau undeva în stele, 
sau undeva în Lună, sau ca o umbră, sau ca ştiu eu ce, cum vin unii şi spun: 
„Părinte, eu am văzut pe Domnul Hristos cum Îl vedem în icoane ş.a.”. Nu-i vorba de 
aşa ceva. Pe Dumnezeu Îl vezi atunci când ştii că nu-L poţi vedea! 


Şi mai trebuie să vedem ceva. Ce? Păcatele noastre. Cine nu-şi vede păcatele încă nu a 
văzut ce trebuie să vadă! 


În Pateric se spune că un frate l-a înterbat pe un părinte: „Ce zici părinte de cei care 
au vedenii cu îngeri?”. Şi părintele a zis: „Frate, eu îi fericesc pe aceia care îşi văd 
păcatele lor”. 


Cine îşi vede păcatele? Numai acela le vede care nu ia aminte la păcatele altora. Acela- 
şi vede păcatele care ştie că el este păcătos şi nu alții-s păcătoşi, sau acela care ştie că 
mai sunt şi alți păcătoşi, dar nu ia aminte la păcatele altora, ci ia aminte la păcatele 
sale. 


Unde trebuie să privim noi ca să vedem pe Domnul Hristos? În două locuri mai ales: 
în Sfânta Evanghelie, să citim Sfânta Evanghelie care ni-L descoperă pe Domnul 
Hristos şi care, de fapt, este într-un fel cer. Sfântul loan Gură de Aur spune că: 
„Citirea Scripturilor este deschiderea cerurilor”. Deci cerul nostru cel pământesc este 
Sfânta Evanghelie! Acolo ni se descoperă Domnul Hristos, ni se arată Domnul Hristos, 
bineânțeles dacă avem cuget curat. 


Şi mai putem privi undeva unde se descoperă Domnul Hristos oamenilor care citesc 
Sfânta Scriptură. Se descoperă în noi înşine, în inima noastră! 


La Cuviosul Dorotei este o istorisire despre unul care, stând pe marginea drumului, l- 
au văzut trei care au trecut pe lângă el. Şi unul a zis: acesta este tâlhar şi vrea să 
pândească să fure. Altul a zis: acesta-i un desfrânat şi vrea să găsească ocazie de 
desfrânare. Şi altul a zis: uite! acesta şi la marginea drumului şi-a găsit loc de 
rugăciune. De fapt, noi nu ştim cum era acela pe care l-au văzut cei trei, dar ştim că 

fiecare şi-a proiectat aşezarea lui sufletească asupra lui. Cel care l-a văzut pe cel de la 
marginea drumului ca pe un om care se roagă, desigur, el însuşi era un rugător şi 
oriunde se găsea, înălța rugăciune către Dumnezeu. Aşa se întâmplă cu noi toți: 
fiecare proiectăm din noi aşezarea sufletească. 


VIAȚA 


Să ştiţi că eu totdeauna am fost pentru echilibru, pentru o viață aşa cum se 
desfăşoară viața în natură, fără zgomot, chiar dacă există şi un zgomot pe care nul 
auzim, dar noi nu ştim de zgomotul acela decât în împrejurări unice. De pildă, se 
spune undeva că Sfânta Ecaterina de Sienna odată, într-o vedenie, şi-a pus urechea la 
picioarele Domnului Hristos, unde au fost rănile de la cuie, şi a întrebato Domnul 
Hristos ce aude. Şi ea a zis: „Aud o căldare, o căldare care fierbe”. Şi a tras Sfânta 
Ecaterina concluzia că ar fi iubirea care pulsează înăuntru. Zică cineva ce va vrea să 
zică, în realitate, circulația sanguină se desfăşoară cu un fel de zgomot. Eu am auzit 
în două cazuri, la oameni care fac dializă, un zgomot, ca şi cum ar curge un râu. 
Acum, viața e fără zgomot, pentru că noi nu auzim aceste lucruri decât în cazuri 
speciale. Deci cum nu-i viața cu zgomot, aşa nu trebuie să fie nici rugăciunea cu 
zgomot, ci trebuie să fie naturală, aşa cum e şi respirația, naturală. Deci fără crispări 
şi fără altceva de felul acesta. 


VIAȚA SPIRITUALĂ 


Am citit odată o carte despre stareții ruşi şi nu mi-a mai rămas din cartea aceea decât 
o singură afirmaţie, o singură frază: „Nu poți să-i ceri unui copil să meargă la acelaşi 
pas cu un om mare”. Este o frază cât o carte! Este o învățătură pe care ar trebui s-o 
avem în conştiinţa noastră şi să ne gândim la ea. 

Mi-aduc aminte, când eram copil, că am venit de la Ocna Sibiului pe jos, vreo 9 km, 
cu părinții mei; m-au mai luat în brațe, m-au mai lăsat pe jos, mă dureau picioarele, 
mi-era greu şi ziceam: „Hai să mai stăm puţin..., hai să mai mergem”. De aici mi-am 
dat eu seama că trebuie să ai o înțelegere specială față de cei mici. 

Dacă este adevărat lucrul acesta pentru viața fizică, este adevărat şi pentru viața 
spirituală, pentru viața sufletească. Nu-i poţi cere unui om mic din punct de vedere 
spiritual, să facă lucruri mari, ca unul care este înaintat în viața spirituală. 


Domnul Hristos n-a legat mântuirea de o singură faptă, ci a legat mântuirea de viața 
cea nouă pe care trebuie să o ducă credinciosul. 

În locul în care se găseşte se mântuieşte omul. Am citit cândva predicile Sfântului 
loan Gură de Aur despre pocăință, şi acolo, într-una din predici, este următoarea 
afirmație: „Adam, în rai fiind, a căzut; şi Lot în Sodoma fiind s-a mântuit; nu s-a 
mântuit regele Saul în palat împărătesc, ci s-a mântuit lov pe o grămadă de gunoi”. 
Deci lucrurile trebuie făcute cu nădejdea la Dumnezeu unde te găseşti. Noi zicem la 
slujbă: „Toată viața noastră lui Hristos Dumnezeu să o dăm”. Nu zicem: numai o parte 
din viața noastră. Toată viața noastră să o trăim în aşa fel încât să fie o slujbă adusă 
lui Dumnezeu. Asta este esenţial. 

Dacă luăm aminte la acest cuvânt al Sfântului loan Gură de Aur, constatăm că nu 
locul, ci aşezarea sufletească îl ajută pe om ca să fie împlinit. Să ne mai gândim apoi 

că Sfântul Petru Damaschin spune că a văzut mântuire şi cădere şi în pustiu, şi în 
viața obişnuită, şi-n călugărie, şi-n căsătorie, şi să ne mai gândim că el afirmă că „de 
va lăsa omul voile şi cugetele sale şi va face voia şi cugetul lui Dumnezeu, în toată 
lumea asta nu se va găsi nici loc, nici lucru ca să-i împiedice mântuirea”. 


Viața spirituală nu constă numai în limpezirea sufletului, ci constă în adaosul de 
virtute care ne aseamănă cu Dumnezeu. 


VIZITA PAPEI 


Părinte Teofil, ştim cu toţii că la începutul lunii mai 2000 va veni pentru întâia oară în 
țara noastră primul papă, în persoana Papei loan Paul al II-lea de la Roma. Ce 
atitudine trebuie să aibă un credincios ortodox în fața unui asemenea eveniment? Vă 
întreb acest lucru deoarece există păreri diferite şi uneori contradictorii în rândul 
credincioşilor şi chiar al preoților. 

Mai întâi am să răspund la această întrebare cu un răspuns pe care l-am dat unui 
profesor de teologie care a trecut pe la noi pe la mănăstire, un profesor romano-catolic 
şi care mi-a pus această întrebare în vara anului trecut, se ştia de atunci de intenția 
de a veni Episcopul Romei în țara noastră, de opiniile diferite în legătură cu asta, şi 
părintele respectiv m-a întrebat ce zic eu despre venirea Papei. I-am răspuns foarte 
simplu: „eu mă bucur că vine... — şi am stat puțin şi după aceea am zis — şi că pleacă”. 
Un părinte care era cu mine şi cu profesorul respectiv mi-a spus că cel care m-a 
întrebat ce zic eu despre venirea Papei a avut o față lumioasă când am zis eu „mă 
bucur că vine” şi nu a rămas aceeaşi lumină când am zis „şi pleacă”. Adevărul este 
acesta: că Papa vine şi pleacă. Pentru cei care îl consideră Sfântul Părinte de la Roma, 
o să vină ca Sfântul Părinte de la Roma. Pentru noi, care îl ştim un Episcop al 
Bisericii, o să vină un Episcop al Bisericii, noi nu îi retragem Episcopului de la Roma, 
respectiv Papei, calitatea de Episcop şi atunci îl primim cu concepțiile noastre, îl 
întâmpinăm cu sentimentele pe care ni le deşteaptă în suflet concepţia pe care o avem. 
În orice caz, Papa este o persoană deosebită, este un unic în lume, indiferent de ce 
crede cineva despre el. Adevărul este că există un singur Papă, un singur conducător 
al Bisericii Catolice. Pentru noi vine conducătorul Bisericii Catolice, noi respectăm 
Biserica Catolică şi atunci de ce nu ne-am bucura că vine conducătorul Bisericii 
Catolice în țara noastră. Vine şi ne bucurăm că vine. După aceea pleacă şi ne 
bucurăm şi că pleacă pentru că nu aici este rostul lui. El nu vine pentru toți câți îl vor 
vedea. Totdeauna când Papa merge undeva într-o ţară se adună foarte, foarte multă 
lume în jurul lui pentru că este un eveniment, realitatea asta este, nu e un lucru 
întâmplător că Papa ajunge într-o țară, catolică sau necatolică, pentru catolici sau 
pentru alții, lumea se adună ca să vadă pe cel care este unic în lumea asta. Un singur 
om reprezintă Biserica Catolică şi toată Biserica Catolică cumva este însumată în 
persoana Papei de la Roma. Unii dintre cei care îl aşteaptă pe Sfântul Părinte, deci 
catolicii, respectiv supuşii lui, cei conduşi de el, îl vor privi pe Sfântul Părinte poate ca 
pe „vicarius fili Dei”, deci ca pe locţiitorul Fiului lui Dumnezeu, poate îl vor primi pe 
„servus servorum Dei”, adică slujitorul slujitorilor lui Dumnezeu, iar noi ceilalți îl vom 
primi ca pe o persoană deosebită, un om care reprezintă ceva, chiar dacă reprezintă 
mai mult pentru alţii decât pentru noi. În orice caz este un eveniment în care Biserica 
Ortodoxă îşi are importanţa ei, înțelegerea ei prin faptul că l-a invitat pe Episcopul 
Romei să vină aici şi noi îl primim şi îl cinstim aşa cum cinstim pe orice ierarh al 
Bisericii. Când mi se întâmplă să ascult postul de radio Vatican, care transmite şi în 
limba românească, de câte ori mi se întâmplă să îl ascult pe Papa spunând 

binecuvântarea pe care o dă el peste lume, totdeuna, indiferent cum am stat ca 
ascultător, totdeuna mă ridic în picioare din consideraţie față de cel care vine şi după 
aceea pleacă, vine să-i bucure pe cei care-l aşteaptă şi pleacă pentru că rostul lui nu 
este aici. 


Eu să ştiţi că am o consideraţie față de Papa de la Roma. Nu în înţelesul că ar fi 
conducătorul meu şi că mă orientez după el. Nu. Ci pentru că este şi el un Episcop al 
Bisericii, al Bisericii Universale. Eu, de exemplu, când ascult Vaticanul (câteodată) şi 
se dă în cuprinsul emisiunii o binecuvântare a Papei (Urbi et Orbi), când începe 
binecuvântarea, în orişice poziție m-aş găsi, mă ridic în picioare. 


VOCAȚIA MONAHALĂ 
Cum s-ar putea descoperi vocația monahală? 


Mai întâi de toate o poţi descoperi în faptul că te simţi bine în preajma călugărilor, te 
simți bine pe la mănăstiri, te simți bine acolo unde se duce o viață superioară, ai o 
înclinaţie spre asta. Eu, de exemplu, din copilărie am simţit că asta mie calea mea, 
miam dorit totdeauna, mă bucuram de un călugăr. Când mă întâlneam cu un călugăr 
era o chestiune excepţională pentru mine, o bucurie. Asta înseamnă că am avut o 
vocație monahală. 


VORBELE RELE 


Noi nu avem nici o putere asupra trecutului, nu-l putem desființa şi nu putem strica 
răul pe care l-am făcut odinioară. Într-o istorioară interesantă se spune că o femeie 
care vorbea de rău s-a spovedit la duhovnic, iar acesta i-a dat drept canon să ia un 
sac cu pene, să-l golească în bătaia vântului şi apoi să adune toate penele înapoi. 
Femeia i-a spus duhovnicului că nu poate face aşa ceva. Iar acesta i-a răspuns: „Aşa 
cum nu poți să mai aduni penele aruncate în vânt, tot aşa nu mai poţi să aduni 
vorbele rele pe care le-ai spus şi să repari cinstea acelora pe care i-ai clevetit”. 


lată că nu mai avem putere să schimbăm lucrurile pe care altădată le-am făcut rău, 
nici cuvintele rele pe care le-am spus, nici gândurile rele pe care le-am ocrotit. Toate 
acestea intră şi rămân în noi. De aceea oamenii sunt ceea ce au devenit. În fiecare 
clipă, omul e rezumatul lui însuşi, al întregii lui vieţi. De aceea la moarte ne ducem 
înaintea lui Dumnezeu cu ceea ce am agonisit toată viața. 


Sfântul loan Scărarul spune că unde-i pomenirea de rău nu poate fi iubire. Şi zice el 
că pomenirea de rău îl chinuieşte pe omul care are nemulțumire în suflet pentru 
vreun rău oarecare care i s-a făcut vreodată. Şi zice şi că: „Pomenirea de rău e rugina 
sufletului, e viermele minţii, e fărădelege de toată clipa, e răutate neîntreruptă, e cui 
înfipt în suflet”. Când cineva are însă iubire, acela n-are pomenire de rău şi acela 
n-are toate acestea câte le are pomenirea de rău. 


Sfântul Isaac Sirul spune: „Dacă n-ai minte curată să ai măcar gură curată”. Întâi 
trebuie să ne silim să înlăturăm din vorbirea noastră între noi orice necuviință, orice 


cuvinte cu care nu ne-am putea prezenta în fața lui Dumnezeu. De la grija aceasta de 

a avea gură curată trebuie să ajungem să ne facem rânduială în minte, să ne cercetăm 
pe noi înşine în ceea ce priveşte gândurile pe care le purtăm în minte şi care pot fi 
bune sau rele. 


YOGA 


Practic yoga şi cred cu putere în această cale. Sunt convis că chiar dacă nu te-ai ruga, 
ci pur şi simplu ai conştientiza respirația în mod continuu, văzând-o ca pe o 
manifestare divină ce susține viața, ai ajunge la rezultate la fel de minunate ca şi ale 
isihasmului. 


Nu e adevărat! Şi ştiţi de ce nu e adevărat? Pentru că yoga e o metodă, pe când 
isihasmul este o angajare religioasă. Faptul de a te gândi la tine, la respiraţia ta, şi 
faptul de a te pune în mâinile lui Dumnezeu, care să te mântuiască, să te modeleze, să 
te sfințească, e cu totul altceva. Noi nu contăm pe noi, pe meditaţia noastră, nici chiar 
pe rugăciunea noastră, ci contăm pe bunătatea lui Dumnezeu, pe mila lui Dumnezeu, 
pe care o cerem. Şi atunci e altceva să fii încredințat în bunătatea lui Dumnezeu, să te 
predai în mâinile lui Dumnezeu, şi altceva este să faci tu ceva pentru tine ca să devii 
ceva mai bun. 


Yoga este ceva inferior creştinismului. 


La yoga se ajung la nişte întinăciuni. Eu nu pot să vă spun, mi-e şi ruşine să scot prin 
gura mea nişte lucruri în legătură cu sexualitatea, aşa cum e văzută la yoga. Şi-apoi 
mai zic că se ridică de la pământ... ba se bagă în pământ! Nu se ridică de la pământ. 


Eu nu zic că dacă ai un prieten yoghin, gata, nu trebuie să mai ai nici o legătură cu el. 
Sfântul Apostol Pavel zice în Epistola către Corinteni: „Nu v-am spus să vă depărtați 
de păcătoşii lumii acesteia, căci ar însemna să ieşiţi din această lume, şi să-i evitați 
...” (1 Corinteni 5, 9-10). Eu nu pot spune că nu sunt în legătură cu oameni de alte 
credințe. Dar ştiţi ce facem când ne întâlnim? Facem cum fac catolicii cu protestanții 
când se întâlnesc în Apus: vorbesc despre fotbal, ca să nu se certe. 

CELE MAI FRUMOASE CUVINTE ALE PĂRINTELUI ARSENIE BOCA EXPLICATE DE 
PĂRINTELE TEOFIL 


Părintele Arsenie a fost un om cu o capacitate sufletească deosebită şi cred că 
Părintele orice ar fi fost, ar fi fost un om deosebit. Adică dacă era inginer, nu era un 
inginer comun; dacă era profesor, era un profesor excepţional; dacă era un doctor, era 
un doctor deosebit. El a avut o înzestrare nativă deosebită şi când l-am cunoscut eu în 
'42 avea 32 de ani şi deja avea un nume mare. Cum a ajuns la aceasta Părintele nu a 
spus niciodată, însă cu personal cred că a avut o înzestrare de la Dumnezeu pe care 
dacă nu o ai nu poți fi niciodată ceea ce a fost Părintele Arsenie. Apoi el a studiat 
mult, nu numai Teologie, ci a studiat şi artă, a făcut Şcoala de Belle Arte, secția 
pictură, a făcut şi ceva Medicină, cunoştea şi chestiuni de medicină, şi toate acestea la 
un loc i-au dat capacitatea de a lucra ca un om bine înzestrat şi cu o cultură bine 
pusă la punct. 


Cândva stăteam în fața unei icoane făcute de Părintele Arsenie, la Bucureşti, pentru 
mănăstirea noastră, o icoană cu Adormirea Maicii Domnului, care se găseşte în holul 
stăreției mănăstirii noastre. Stăteam în fața acestei icoane şi o prezentam unui cadru 
universitar de la Sibiu, şi zic: „Eu cred că Părintele Arsenie este un geniu”. Şi 
respectivul spune: „Asta înseamnă că are o cultură perfectă şi încă ceva”. Şi zic eu: 
„Nu ştiu dacă are o cultură perfectă, dar sunt sigur că are încă ceva”. Ăsta a fost 
Părintele Arsenie. 


Avea o putere de sinteză deosebită, o putere de intuiție şi o putere de a cunoaşte 
totdeauna esențialul într-o chestiune. Când îi puneai o problemă, el imediat avea 
răspunsul. Şi de la el au rămas şi cuvinte scrise, în manuscrisele lui. De pildă, când I- 
am întâlnit eu pentru prima dată, mi-a şi spus un cuvânt, o formulă. Zice: 

„Mă, nu toţi din lume se prăpădesc, nici toţi din mănăstire se mântuiesc”. 

Deci avea o posibilitate de a formula ceva. 

In legătură cu sexualitatea în familie, Părintele Arsenie zicea: 


"Nici abuzul, nici refuzul". 


Sau cândva spunea el aşa: „În mintea strâmbă şi lucrul drept se strâmbă”. Asta le 
place la mulți, am băgat de seamă că le place. Când le spun că Părintele a zis că: 


„În mintea strâmbă şi lucrul drept se strâmbă”, 

oamenii râd în general. De ce râd? Pentru că îşi dau seama că aşa e. Numai că e greu 
să ştii când ţi-e mintea strâmbă. Sau zicea Părintele că: „Cea mai lungă cale e calea 
care duce de la urechi la inimă”, adică de la informaţie la convingere. Şi zicea Părintele 
că: 

„Mustrarea învinge, dar nu convinge”, 


sau că: 


„Bobul lui de grâu se preschimbă în tăciune, iar el se crede grâu nedreptăţit”. 

Să-ţi fereşti capul de frig şi de prostie! 


E un cuvânt care merită să fie ştiut şi urmat, el putând fi de folos tuturor celor ce nu 
iau aminte la ei înşişi, tuturor celor care vor să braveze şi nu se gândesc la urmările 
pe care le pot avea, spre răul lor, nişte atitudini care nu sunt destul de bine gândite şi 
controlate. Să luăm deci aminte la cuvântul de mai sus şi să-l împlinim în cele două 
laturi ale lui. 


Concepția de viață creştină. 


Câtă o avem, ne statorniceşte în gândul şi dorinţa de a ne ridica mai presus de fire, de 
a îndumnezei firea, prin harul şi îndurările şi iubirea de oameni a lui Dumnezeu. 
Tocmai de aceea folosim şi resursele fireşti, câte le avem la îndemână: aerul (aerul 
bun), hrana rațională, somnul şi energia vitală, pe care nu vrem să o risipim pe 
plăceri, ci vrem s-o canalizăm spre binele nostru material şi spiritual. Aşa dorea 
Părintele Arsenie, care a formulat îndreptarul de viață, pe care l-a predat tinerilor şi 
oricui care vrea să ia aminte la el. 


În mintea strâmbă şi lucrul drept se strâmbă. 


Aşa obişnuia să spună Părintele Arsenie, care urmărea pentru oameni o minte dreaptă 
şi lucruri drepte şi îndreptare spre mintea cea bună. Valoarea acestui cuvânt o 
intuiesc toți cei ce îl aud, şi asta se întâmplă des, căci noi îl aducem înaintea 
vizitatorilor şi închinătorilor noştri, mai ales atunci când au prilejul să vadă o pictură 
a Părintelui Arsenie reprezentând Adormirea Maicii Domnului, pictură în fața căreia se 
opresc cu admirație mulți dintre cei ce vizitează Mănăstirea Brâncoveanu de la 
Sâmbăta. Mintea se strâmbă în urma patimilor şi se îndreaptă pe măsura curăţirii de 
patimi. Când mintea se îndreaptă, vede lucrurile drept, deci aşa cum sunt ele. 


Cea mai lungă cale este calea care duce de la urechi la inimă. 


Cea mai lungă cale este calea care duce de la urechi la inimă, adică de la informaţie la 
convingere. Oameni de informaţie religioasă sunt mai mulți decât cei ce au convingeri 
religioase. E necesară şi informaţia, care adeseori se face prin auzire. Dar a rămâne la 


informație înseamnă doar a fi la începutul drumului, „la urechi”. Până la inimă mai e o 


cale lungă, „cea mai lungă cale”. 


Un suflet trist este un suflet cu luminile stinse. 
Cuvântul acesta ne aduce aminte de un cuvânt asemănător, cu circulație mai ales în 


lumea din Apus: „Un sfânt trist este un trist sfânt”. Părintele a fost întotdeauna pentru 
optimism, pentru bucurie, credința noastră fiind „izvor de bucurie”, creştinismul fiind 
„religia bucuriei”. Domnul Hristos le-a spus ucenicilor Săi :„Acestea vi le spun, ca 


bucuria Mea să fie întru voi şi ca bucuria voastră să fie deplină” (loan 15, 11). 


Bobul lui de grâu se preschimbă în tăciune, iar el se crede grâu nedreptăţit. 


Aşa caracteriza Părintele Arsenie pe omul care se abate de la cele bune şi care nu 
caută şi nu primeşte îndreptarea, ci îşi explică el mai bine cele pentru sine 
condamnând pe cei ce vreau să-l îndrepte. Inceputul oricărei îndreptări este să-ți 

recunoşti greşeala. „Când greşeala s-a făcut în tine aşezare şi adevăr”, când o ai ca 
drepindere şi o mai şi justifici, atunci „nu mai e greşeală, ci e păcat de moarte”. Într-o 
astfel de situație, cel ce se crede a fi drept, fără să şi fie de fapt, nu mai e bob de grâu, 
ci doar tăciune. 


Mustrarea învinge, dar nu convinge. 


Este şi aceasta o cugetare la care e bine să luăm aminte. Are şi mustrarea rostul şi 
puterea ei, dar ea, ca şi constrângere, doar învinge, însă de convins nu convinge. De la 
învingere până la convingere e o cale lungă, poate tot atât de lungă cât cea de la 
informație la convingere, cât cea de la urechi la inimă. 


Dragostea lui Dumnezeu pentru cel mai mare păcătos este mai mare decât 
dragostea celui mai mare sfânt faţă de Dumnezeu. 


Cu o astfel de afirmaţie, părintele ne dă încredere în bunătatea lui Dumnezeu, în 
iubirea lui Dumnezeu față de noi, păcătoşii, căci se afirmă şi în rugăciunile de 
dezlegare ale sfintei noastre Biserici, că mila lui Dumnezeu este tot atât de mare, tot 
atât de infinită, cum este de infinită şi mărirea Lui, de vreme ce se spune: „Că precum 
este mărirea Ta, aşa este şi mila Ta”. Cuvântul spus de Părintele Arsenie, în 
formularea de mai sus, ne aduce aminte şi de ceea ce spune Psalmistul, prin cuvintele 
acestea: „Cât e de sus cerul deasupra pământului, atât de mare e bunătatea Lui (a lui 
Dumnezeu) spre cei ce se tem de Dânsul. Cât de departe e Răsăritul de Apus, atâta a 
depărtat El de noi fărădelegile noastre. Cum miluieşte un tată pe copiii Săi, aşa 
miluieşte Domnul pe cei ce se tem de Dânsul!” (Psalmul 102, 10-13). 


Ajutaţi-mă să vă pot ajuta. 

Asta înseamnă că nu cel care vrea să te ajute te ajută cel mai mult, ci tu eşti cel care 
poţi să fii ajutat. Dacă eşti deschis spre ajutor te poate ajuta omul de lângă tine şi 
omul superior ție; dar dacă nu-l recunoşti superior, ba, dimpotrivă, îl judeci şi-l calci 
în picioare, atunci nu te poate ajuta, pentru că omul este ființa care poate zice nu, şi 
zice nu! 

Dacă tot trebuie să suferim, măcar să nu suferim zadarnic. 

Pentru a putea folosi suferința spre binele său, omul trebuie să creadă că suferința 
are un sens pentru el, chiar dacă pe moment nu înțelege. De fapt, cel care înţelege şi 


ştie cum să suporte suferința, nu mai suferă. 


Domnul Hristos a fost răstignit cu spatele pe crucea materială şi cu faţa pe 
crucea spirituală. 


Unii dintre călugări nu sunt călugări, ci cuiere de haine călugăreşti. 
Cine face curte nu face carte. 


Zicea Părintele Arsenie referindu-se la trup: „Fiecare dintre noi ducem un necredincios 
în spate”. 

Pe o pictura făcută de Părintele Arsenie cu Judecata de Apoi e scris: „Tu eşti noi”. „Tu 
eşti noi”, ca şi când ar spune faptele oamenilor: Fii atent că tu cum eşti acum, să ştii 
că eşti noi, tu eşti ceea ce ai făcut, tu eşti ceea ce ai gândit, tu eşti ceea ce ai vorbit, tu 
eşti ceea ce ai simţit, tu eşti ceea ce ai citit. Tu eşti noi. Noi ne-am alcătuit în tine. 
Cartea vieţii tale eşti tu însuți. 


Părintele Arsenie îi îndemna pe oameni să nască sfinți. Bineânţeles că pentru a naşte 
sfinți trebuie să fii sfânt sau trebuie să tragi de tine spre idealul sfințeniei. Şi când 
începem să ne ocupăm de noi înşine, putem să ne cunoaştem, să aflăm negativele 
noastre, să cunoaştem încărcătura dată de alții şi pusă în noi, s-o rezolvăm; dar 
aceasta cere timp şi osteneală. 


Părintele Arsenie, Dumnezeu să-l odihnească, mi-a spus cândva un cuvânt; de fapt, 
nu mie ci unui părinte, pe atunci student la teologie, un cuvânt pe care eu îl socotesc 
cel mai important cuvânt pe care l-am auzit de la el din câte ştiu că le-a spus şi le-a 
scris, anume: „Să ai înțelegere față de neputința omenească”. 


Părintele zicea că de două ori trebuia să se întâlnească omul cu el: o dată când îi 
spune şi a doua oară la moarte, să-i spună dacă a făcut ce i-a spus. Foarte corect! Ce 
rost are să meargă cum merg unii că să-i spună unul, că să-i spună altul, că un 
cuvânt de folos, că nu ştiu ce... şi-apoi adună la cuvinte de folos şi nu împlineşte 
NIMIC! 


Din câți oameni am cunoscut eu lucrători în Biserică, Părintele Arsenie a fost unic. 
Unic prin gândirea lui, prin stilul lui de lucru. 

PROGRAM DE ANGAJARE ÎNTR-O VIAŢĂ DUHOVNICEASCĂ AUTENTICĂ 


Ce program dau eu: întâi frecvenţa la biserică. Nu concep un creştin să nu meargă la 
biserică, şi mai ales un creştin ortodox să nu meargă la biserică în duminici şi 
sărbători, mai ales în duminici la Sfânta Liturghie. Două ceasuri pentru Dumnezeu, 
dacă cred în Dumnezeu, nu e prea mult două ceasuri pe săptămână. Şi dacă nu le 
găseşti cele două ceasuri pentru Dumnezeu pe săptămână, să ştii că nu ai Dumnezeu. 
Să nu te mai numeri la credincioşi, că nu eşti credincios. 


Al doilea punct este să începi ziua cu Dumnezeu şi să o sfârşeşti cu Dumnezeu, adică 
cu rugăciuni de dimineaţă şi seara şi rugăciunile de la masă. Asta iarăşi ține de 
program. Cine poate începe ziua fără Dumnezeu şi o poate sfârşi fără Dumnezeu 
înseamnă că nu îşi dă seama de raportul lui cu Dumnezeu. Dacă crezi în Dumnezeu, 
să ştii că Dumnezeu nu poate fi neglijat, dacă Îl neglijezi să ştii că nu ÎI ai. 


Al treilea punct e să citeşti din Noul Testament în fiecare zi două capitole, ca să ţi se 
îmbogăţească mintea cu gânduri bune, pentru că mintea omului e ca o moară, zic 
părinții, şi ce bagi pe moară aceea macină moara. Dacă bagi pe moară gânduri bune, 
bune macină, dacă bagi pe moară gânduri rele, rele macină. Şi atunci, ca să-ți 
înmulțeşti gândurile bune, trebuie neapărat să ai un izvor de gânduri bune, pentru că 
zice Domnul Hristos că: „Din prisosința inimii grăieşte gura”, sau că: „Din inima 
omului purced gândurile cele rele”. Deci, întâi gândurile cele rele. Ca să purceadă 
gândurile cele bune trebuie să bagi în minte gânduri bune şi acestea se pot găsi în 
Noul Testament, în Biblie în general, în slujbele Bisericii, în cărțile de învățături 
duhovniceşti, cum e Filocalia, Patericul şi alte cărți cum ar fi Războiul nevăzut, 
Paza celor cinci simţuri, care acum au început să circule şi e foarte bine. 


Al patrulea punct e să-ți păzeşti mintea prin rugăciunea de toată vremea, adică zicând 
„Doamne, lisuse Hristoase, Fiul lui Dumnezeu, miluieşte-mă pe mine, păcătosul”, 
bineânţeles atunci când nu ai altceva anume de făcut cu mintea. Eu nu zic ca un 
student să zică „Doamne, lisuse Hristoase, Fiul lui Dumnezeu, miluieşte-mă pe mine, 
păcătosu/” şi să nu asculte cursurile sau să nu învețe. Ci când e mintea liberă şi se 
poate gândi la orice, atunci să zică „Doamne, lisuse Hristoase, Fiul lui Dumnezeu, 
miluieşte-mă pe mine, păcătosul” în loc de a se gândi la orice. Şi asta ca să i se 
limpezească mintea, pentru că toate ale omului pornesc de la gândul omului. De 
exemplu la Sfântul Pimen s-a dus cineva şi a zis: „Părinte, cum se răsplăteşte răul cu 
rău”. Şi a zis el: „Răul cu rău, frate, se răsplăteşte întâi în gând, după aceea în privire 
— te uiţi urât la cel care ţi-a făcut rău - după aceea în cuvânt - zici două vorbe în loc 
de una, nouă în loc de două şi aşa mai departe — şi după aceea în faptă. Dar -— zice 
Părintele şi asta e foarte important - dacă înlături gândul cel rău, la celelalte nu mai 
vii”. Asta este o metodă de sfințire a minții, de limpezire a minții, să zici „Doamne, 
Iisuse Hristoase, Fiul lui Dumnezeu, miluieşte-mă pe mine, păcătosul”, dar întins, nu 
aşa că zici de trei ori şi după aceea te-ai lăsat. Atunci nu ai niciodată posibilitatea să 
te întâlneşti cu propriile tale gânduri dacă nu te ocupi de propriile tale gânduri. 


Să ştiţi însă că rugăciunea de toată vremea nu înseamnă numai asta, adică să zici 
mereu „Doamne, lisuse Hristoase, Fiul lui Dumnezeu, miluieşte-mă pe mine, 
păcătosul”, pentru că Sfântul Maxim Mărturisitorul a fost întrebat: cum, Sfântul 
Apostol Pavel, care avea grija Bisericilor şi propovăduia şi el, zice „neâncetat să vă 
rugați”, cum se ruga el neâncetat? Şi soluția pe care o dă Sfântul Maxim 
Mărturisitorul este aceasta, că: „Rugăciunea de toată vremea este a avea mintea lipită 

pururea de Dumnezeu cu multă evlavie şi cu dor, a atârna cu nădejdea de EI şi a te 
încrede în El în toate, orice ai face şi ți s-ar întâmpla”. Deci Sfântul Maxim 
Mărturisitorul vede rugăciunea de toată vremea mai mult într-o aşezare sufletească, 
într-o lipire a sufletului de Dumnezeu. 


Şi în sfârşit, al cincilea punct este postul. În Biserica Ortodoxă toate sunt egale. Postul 
este obligator, numai că nu-l pot face toţi, dar cei care nu pot să postească trebuie să 
ştie că o datorie nu şi-o împlinesc şi trebuie să găsească modalitatea să facă altceva în 
loc de postul pe care nu-l pot ţine. 


Acestea sunt cele cinci puncte de program pe care le dau eu. După aceea, după ce au 
fost consemnate acestea în Convorbiri duhovniceşti, a trecut pe la mine un tânăr 
care a fost la Părintele Arsenie. Şi ştiind eu că a fost la Părintele Arsenie, zic: „Măi, ce 
ţi-a spus Părintele Arsenie?” Şi tânărul acela spune: „Ştiţi ce mi-a spus? Oxigen, 
glicogen, somn, să-ți păstrezi hormonii şi să ai concepție de viață creştină”. Se 
cunoaşte că Părintele a învățat medicină şi că de fapt el îşi dădea seama că omul este 
şi trup, nu e numai suflet. Eu am dat un îndrumar pentru suflet. Părintele vine şi dă 
ceva pentru trup, şi zice: 


Oxigen. Ce înseamnă asta? Aer cât mai bun, să trăieşti în aer cât mai bun. 


Glicogen: să ai o hrană rațională, căci numai aşa poți să ai un echilibru organic. Să ai 
glicogen, adică zahăr din ficat. Cum? Printr-o hrană rațională, nici mai mult nici prea 
puţin. 


După aceea somn. Sunt unii care spun că e destul călugărului să doarmă un ceas. 
Dacă m-aş întâlni cu acela care a spus aşa, i-aş spune că nu are dreptate. Ştiţi de ce? 
Pentru că somnul e o binecuvântare de la Dumnezeu şi Părintele şi-a dat seama de 
lucrul acesta. De curând am găsit în volumul XI din Filocalie că trebuie să dormi cel 
puţin şase ore, e mai raţional Sfântul Varsanufie decât cel care a scris în Pateric că e 
destul să dormi numai un ceas. Şi Părintele Arsenie zicea că cel puțin şase ceasuri de 
somn continuu. Cel puțin, adică înseamnă şi mai mult. Bineânţeles nu vreo zece 
ceasuri, cum dorm unii acuma vara, se culcă pe la zece şi se scoală a doua zi tot pe la 
zece. E cam prea mult. 


Al patrulea punct: să-ți păstrezi hormonii, adică să nu faci risipă de energie sexuală. 
Şi Părintele şi noi care spovedim, întâlnim oameni dărâmați prin abuzuri şi de aceea 


îndrăznim să spunem: fiți atenţi, nu faceți abuz, nu faceți risipă de energie sexuală. 


Şi al cincilea punct: să ai concepţie de viață creştină, adică să nu umbli după alte 
concepții de viață, ştiu eu, yoga, zen şi altele. 

MĂRTURISIRI 


Când eram copil, eram foarte rău. Şi aveam un vecin care zicea: „Nănaşă (îi zicea 
nănaşă mamii, dar nu-i era mama nănaşă), ăsta nu e botezat bine. Ăsta să-l duci la 
popa să-l mai citească ceva, că la ăsta nu i le-a zis toate!”. Nu m-a mai dus la nici un 
părinte să mi le citească toate, mi-am mai citit eu ce-am mai putut! 


M-o întrebat odată un copil, eram aşa de vreo 5 ani: „Mă, tu ai drăguță>?”. Şi eu am 
zis: „Nu ştiu. Stai să mă duc s-o întreb pe mama”. 


Eu personal am intrat în viața conştientă ca nevăzător. Să zicem că vina pentru 
aceasta o poartă bunicii sau străbunicii mei. Dacă vina pentru aceasta o poartă 
străbunii mei, pentru ei situația mea n-are nici un sens, căci eu sunt îngrădit în 
posibilitățile mele, iar ei nu ştiu nimic despre acesta. Dacă vina o poartă bunicii mei, 
nici pentru ei n-ar prea avea sens situația mea deficitară, deoarece ei prea puțin au 
fost martori la acestă situație de neputinţă şi în orice caz situația mea deficitară se 
prelungeşte cu mult după durata vieţii lor. Dar poate că vina pentru situația mea o 
poartă părinții mei. Nici în acest caz nu văd nici o justificare a insuficienței mele, 
întrucât ei au privit totdeauna ca ceva normal pentru mine şi pentru ei situația mea. 


În ce mă priveşte, mărturisesc că n-am constatat şi n-am observat niciodată la părinţii 
mei vreun avantaj moral față de alți oameni care n-au avut în familia lor astfel de 
cazuri. Dar, poate în cele din urmă la baza situației mele deficitare nu e o vină 
propriu-zisă, ci e o rațiune divină, pozitivă, în vederea folosului meu propriu şi al 
altora care ar veni în legătură cu mine şi care ar putea câştiga ceva pozitiv din situația 
mea specială. Eu aşa am nădejde. De aceea dau laudă lui Dumnezeu pentru toate. 


Lipsa vederii nu este o lipsă simțită, privită în ea însăşi. Vreau să spun că mie mi se 
pare tot atât de normal că nu văd, cum li se pare celor cu vedere de normal că văd. Şi, 
ca să fiu înțeles, este locul să spun şi aceea că eu nu simt nevoia să văd ca să ştiu 
cum se prezintă lumea în latura ei cunoscută numai celor cu vedere, sub aspectul ei 
vizual. Mie îmi ajunge cât ştiu despre lume şi despre oamenii cu care vin în legătură. 
Nu mă stinghereşte cu nimic faptul că pentru a mă orienta am nevoie de cineva să mă 
ajute. Asta intră în normalul meu de viață. 


Credincioşii care vin la mănăstire sunt bucuroşi să mă asculte. Ei nu caută în mine 
un orb, un deficient, ci caută pe omul despre care au încredințarea că ar corespunde 
aşteptărilor lor. Sau, căutându-mă pe mine, caută pe omul în care s-au împlinit 
cândva, pe omul în care s-au odihnit şi în care speră să se mai odihnească. 
Infirmitatea mea nu înseamnă nimic pentru ei, cum nu înseamnă ea nimic nici pentru 
prietenii mei cu vedere, care îmi suplinesc lipsa prin puterile lor, fără să fie stingheriți 
de aceasta. 


M-a întrebat cineva odată: Părinte, nădăjduiți cu mila lui Dumnezeu să vedeți ceva din 
lumea aceasta? Şi i-am răspuns: Nu, nicidecum. lar dacă pe lumea cealaltă fiind cu, 
Dumnezeu mi-ar zice mie: „Tu să rămâi aşa cum eşti”, eu i-aş răspunde strigând: 
„Slavă Ţie, Doamne, slavă ŢieP 


Să ştiţi că eu m-am trezit cumva în biserică. Când aveam eu 54 de ani, am rămas în 
tren... Eram cu un părinte de la noi şi am rămas în tren... Sa blocat uşa şi, până să 


cobor eu, a pornit trenul. Şi zic eu: „De 54 de ani n-am rămas niciodată în tren!”. Şi 

părintele acela a zis că să nu număr toți anii, că doar nu m-am născut în tren! Eu 
număr toți anii şi zic că m-am trezit în biserică. M-au adus părinții mei de când eram 
foarte mic şi mi-a plăcut. Dar să ştiţi că nu înțelegeam nimic! Gândindu-mă acum, în 
urmă, mi-am dat seama că nu înțelegeam nimic. Credeam că în biserică nici nu se 
spune ceva cu sens, ci se spun aşa...nişte cântări, fără text... 


Când m-am dus la şcoală, la Cluj, m-au întrebat colegii dacă la noi se cântă „Ca pe 
Împăratul ...”. Şi eu am spus: „Nu, nu se cântă!”. Când m-am dus acasă, dacă ei mi-au 
atras atenţia, am auzit şi eu „Ca pe Împăratul tuturor să-L primim ...”. Când m-am 
dus la şcoală în clasa a doua, le-am spus colegilor: „Bă, să ştiţi că şi la noi se cântă 


«Ca pe Împăratul... 


Când eram copii mama ne-a învățat rugăciuni. Tot ea ne spunea să ne facem cruce pe 
pernă. Dacă vreodată eram obosiţi şi nu doream să ne mai şi rugăm, ne spunea: „Măi 
copii, sculați-vă la rugăciune, nu vă puneţi precum caii!”. 


Când eram eu copil îmi aduc aminte —- Dumnezeu să-i odihnească pe ai mei pe toţi, că 
nu mai sunt în lumea asta - că mama mea m-a trimis la bunica mea să zic: „Hristos o 
înviat, mama tână!”. Şi a zis că dacă zic aşa, îmi dă mama tână un ou. Şi aşa a fost. 
M-am dus şi am zis: „Hristos a înviat, mama tână!” Şi mama tână a zis: „Adevărat că a 
înviat! Hai să-ți dau un ou”. Cu asta mi-am început eu credința în Înviere, dar târziu 
am ajuns să-mi dau seama ce înseamnă. 


Când o fost vorba să fac Teologia (facultatea) în 1947 m-am prezentat al Mitropolitul 
Nicolae Bălan cu dorința de fapt de a mă face preot. Şi ştiam că nu se poate. Şi m-am 
dus la Mitropolitul Nicolae Bălan - o fost un concurs de împrejurări, şi în concursul 
acela de împrejurări eu n-am zis că vreau să fac Teologia, ci i-am zis mitropolitului că 
vreau să mă fac preot. Şi-asta nu m-o favorizat. 


E la noi o glumă. Tatăl meu, Dumnezeu să-l odihnească, zicea că o femeie şi-o 
cumpărat cizme noi. Şi cu gândul la cizmele ei noi, când o trecut prin sat prin fața 
unor oameni care stăteau la poartă - era o zi de sărbătoare, că atuncea umblă omul 
cu ce are nou — în loc să zică: „Bună hodina oameni buni!”, o zis: „Cizme nouă oameni 
buni!”. Şi-aşa am făcut şi eu. Trebuia să mă duc să-i zic mitropolitului că vreau să fac 
Teologia. Şi-atuncea mitropolitul poate că zicea: no bine, hai să vedem cum să facem. 
Eu, când i-am spus că vreau să mă fac preot o zis că nu se poate. Şi-o cam terminat 
cu mine. Da' n-o terminat cu mine înainte de-a-mi spune un cuvânt care mie mi-a 
prins foarte bine şi pe care dacă nu mi l-ar fi spus, sau mai bine zis cuvânt pe care 
poate nu mi l-ar fi spus dacă nu era împrejurarea favorizantă pentru asta. Şi-o zis 
mitropolitul, dacă mi-o zis că nu se poate să mă fac preot, o zis: „Să ai lumină în 
suflet!”. Nu ştiu ce-o fost. O urare? O binecuvântare? În orice caz mi s-o împlântat în 
mine cuvântul acesta. 


V-am spus eu că de multe ori înveţi şi nişte lucruri care nu-ţi trebuie chiar în 
momentul în care le înveți, dar care după aceea pot fi folositoare. Mama, Dumnezeu 
s-o odihnească, când citeam eu câte ceva şi studiam, zicea: „Mă copile, asta-ţi trăbuie 
la ceva, te-ntrabă cineva din ce-nveţi acuma, dai vreun examen?”. Şi ziceam: nu. „Mă 
copile, nu-ți mai bate capul dacă nu te-ntrabă nimeni”. Aşa-i pentru cineva care nu 
are preocupări intelectuale. Când lucram la licență şi nu mai gătam odată şi vedea 
mama că fac şi stric şi mai scriu odată, zicea: „Apoi tu de aceea nu mai gați odată, că 

tot faci şi strâci. Fă dintr-o dată”. Nu merg lucrurile, nu le-nţelegi dacă nu le faci, dacă 
nu eşti în ele nu le-nţelegi. 


Eu, când am sfârşit studiile teologice de şcoală, nu cred că am avut mai multă 
credință în Dumnezeu decât atunci când am intrat la Teologie. Dimpotrivă, cred că am 
fost chiar mai derutat. Am aflat că se discută atâtea pe marginea Evangheliilor. Şi m-o 
luat groaza! Până atunci, când îl auzeam pe preot zicând: „Din Sfânta Evanghelie de la 
Marcu citire, să luăm aminte”, îmi plecam genunchii şi deodată cu genunchii şi 
mintea. După aceea am ajuns să-mi plec genunchii, dar să nu mai îmi plec mintea 
chiar aşa de sigur, pentru că am zis: Dome, da” dac-or avea dreptate şi ăia care zic 
altfel? În sfârşit. Ultimul cuvânt îl are Biserica, în sensul că ceea ce ne dă Biserica 
aceea primim, nu ceea ce ne dau cei care ciopârțesc textul scripturistic. 


După experiența pe care o am, am ajuns la concluzia că Teologia îți dă doar informații, 
nu şi convingeri. Părintele Arsenie zicea că „cea mai lungă cale este calea care duce de 
la urechi la inimă”, deci de la informație la convingere. Mai zicea Părintele că „teologie 
pot studia şi păgâni!” şi că „adevărata teologie nu se învaţă din cărți, ci din viața trăită 
după voia lui Dumnezeu”. 


Teologia adevărată o face Duhul Sfânt în noi, pe măsura curățţiei inimii, după cuvântul 
Domnului Hristos: „Fericiţi cei curați cu inima, că aceia vor vedea pe Dumnezeu”. 


Aşa cu lipsă cum sunt studiile teologice, ele au avut totuşi darul lor şi nu pot face 
abstracție de ele. Toate câte au urmat după aceea, s-au adăugat la cele ale teologiei de 
studiu, ceea ce înseamnă că teologia, ca studiu, m-a favorizat totuşi. 


Îmi pare bine că mi-am bătut capul cu învățătura, că acuma mi-l pot dezbate. 


Când am început Teologia şi cu mult mai înainte, dorința mea a fost să ajung preot. 
Cu gândul acesta am studiat teologia, deşi mitropolitul Nicolae Bălan, mitropolitul de 
atunci, mi-a spus clar şi cu vorbă hotărâtă: „Preot n-o să te poţi face”. Am acceptat să 
studiez teologia, chiar ştiind că n-o să pot fi preot. Până la urmă, mitropolitul n-avea 
de unde să ştie că voi fi şi preot. Şi am ajuns preot, chiar şi în condiția de călugăr. 
Vreau să spun că un călugăr nu poate să ceară nimic mai mult decât călugăria şi cu 
călugăria trebuie să se mulțumească. Ai ajuns călugăr, tu nu mai poți face nimic 
altceva decât să-ți trăieşti călugăria, pentru că scopul celui care face parte dintr-o 
mănăstire este să fie călugăr şi atâta tot. Eu m-am împăcat cu gândul acesta şi n-am 
avut nici o rezervă sau ezitare. A venit însă vremea ca alții, şi anume cei mai mari, să 
dorească să mă hirotonescă. Astfel, mitropolitul Nicolae Colan m-a hirotonit diacon, în 
vederea faptului de a fi preot duhovnic. Lucrurile nu s-au putut desfăşura cum s-a 
gândit mitropolitul Nicolae Colan, pentru că el n-a mai ajuns să mă hirotonească 
preot, aşa că am rămas diacon vreme de 23 de ani, până când actualul mitropolit, ÎPS 
Antonie, m-a hirotonit preot. Şi tot el mi-a dat şi gradele de protosincel şi de 
arhimandrit. Toate au mers cumva înafară de mine, cu mine. Deci eu am mers pe linia 
călugăriei, în sensul că nu mi-am dorit nimic altceva decât să fiu un călugăr cât mai 
bun. Dumnezeu a vrut mai mult şi de aceea şi oamenii s-au angajat la împlinirea voii 
lui Dumnezeu. Eu am vrut ce a vrut Dumnezeu cu mine, pentru că ştiam din 
Evanghelie că „şi perii capului nostru toți sunt numărați”. Ştiam din Filocalie că 
atunci „când vrea Dumnezeu să se împlinească un lucru, toată zidirea ajută să se 
împlinească”. Ştiam din Pateric că „cea mai mare faptă bună a omului este să-şi 
unească voia sa cu voia lui Dumnezeu”. Am făcut aşa şi a fost bine de mine, în toate 

împrejurările. Mi-a dat Dumnezeu darul de a fi mulțumit cu ceea ce mi-a dat EI, în 
orice împrejurare. 


Hotărârea pentru călugărie mi-a venit în felul următor: Era în Duminica a doua a 
Postului Mare din 1953. Mă găseam în biserică, la Utrenie. Tocmai se citea icosul 
Sfântului Grigorie Palama. Mie mi-a venit atunci în minte ideea că Biserica prețuieşte, 
mai presus de orice, stilul de viață monahală. Mi-am dat atunci seama că eu nu am 
nici o piedică pentru a realiza, pentru a trăi acest stil de viață şi m-am hotărât să 
pornesc pe calea călugăriei. Odată cu acest gând mi s-a umplut inima de o negrăită 
bucurie care m-a urmărit mai multă vreme. Am pornit deci la împlinirea celor de 
trebuință pentru a mă putea încadra într-o mănăstire. Preferam Sâmbăta. 


Mitropolitul Nicolae Bălan, după cum mi-a spus el însuşi, aştepta această hotărâre 
aşa că totul a mers repede şi cu succes. La 1 aprilie 1953, în miercurea săptămânii 
celei mari, m-am prezentat la mănăstire, unde mă găsesc şi acum, după 48 de ani. În 
acelaşi an am fost tuns în monahism de către Mitropolitul Nicolae, în ziua de 15 
august, la hramul mănăstirii. 


Eu mai şi glumesc câteodată că m-am aşezat la mănăstire odată cu păcălelile, că m- 
am dus la mănăstire la 1 aprilie. Acuma nu ştiu, cred că o fost o păcăleală cam lungă, 
că o trecut de atunci 48 de ani, dacă o fost o păcăleală... Păcăleala, dacă-i păcăleală, o 
ținut 48 de ani până acuma şi să vedem cât va mai ține. Că oamenii când le spun câți 
ani am ei spun „mulți înainte!”, şi eu zic: „mulţi îs în urmă!”. 


Când m-am dus eu la mănăstire prima dată, înainte de a mă aşeza la mănăstire, la un 
singur lucru m-am gândit: să-mi ajute Dumnezeu să Îi slujesc Lui în condiţiile în care 
mă găsesc la mănăstire. Totuşi la început mi-au venit şi nişte gânduri, un fel de 
nedumeriri, un fel de întrebări, că oare cum voi putea eu să-i ajut pe oameni prin 
rugăciune. Cum voi putea să-i ajut eu pe oameni la mănăstire? Şi am avut atunci un 
duhovnic, Dumnezeu să-l odihnească, Părintele Serafim Popescu, şi a zis către mine 
aşa: „Măi frate, nu te gândi tu cum să-i ajuţi pe oameni. Ci pregăteşte-te în aşa fel ca 
să-i ajute Dumnezeu prin frăția ta”. Şi mi-am dat seama că a avut dreptate. 


Când mi-am început eu viața la Mănăstire la Sâmbăta părintele meu duhovnic mi-a 
spus să mă pregătesc în aşa fel ca să lucreze Dumnezeu cu mine. Nici el, nici eu n-am 
ştiut atunci cum va lucra Dumnezeu în mine. Am încercat să-mi împlinesc datoria şi 
am simțit că Dumnezeu lucrează cu mine. Am ajuns la împrejurări de viață în care mi- 
am dat seama că eu şi nu altcineva eram cel mai potrivit om cu care a lucrat 
Dumnezeu atunci. 


M-am spovedit în viața mea de până acum la mai mulți duhovnici. Majoritatea dintre 
duhovnicii mei s-au mulțumit doar să asculte spovedania făcută de mine şi să-mi dea 
îndrumări generale. Câţiva însă m-au folosit în chip real. 


Un duhovnic, care mi s-a impus prin seriozitatea cu care punea problemele şi pe care 
l-am întâlnit încă în vremea când eram elev la liceu, a fost Părintele Justinian Dalea, 
pe atunci duhovnicul mănăstirii de maici Timişeni, din Banat. Alt duhovnic care mi-a 
rămas în atenție, de data aceasta de o factură cu totul nouă, serafică, cu o lărgime de 
înțelegere a neputinței omeneşti şi cu o pogorâre care aduce aminte de Sfântul loan 
Hrisostom, un duhovnic de inimă, adică un duhovnic în care inima primează, a fost 

Părintele Serafim Popescu, care m-a chivernisit şi pe care l-am menţinut până la 
sfârşitul vieţii lui. 


La puţină vreme după ce am intrat în mănăstire, venindu-mi gândul că în această 
nouă situație aş avea mai puține posibilități şi mijloace de a fi de folos oamenilor, deşi 
în realitate aveam mai multe posibilități dar nu le cunoşteam, spunându-i Părintelui 
Serafim acest gând şi arătându-i nedumerirea mea, Prea Cuvioşia Sa mi-a spus 


simplu: „Nu te mai gândi la aceasta, pentru că nu noi hotărâm folosul pe care-l 


aducem oamenilor, ci Dumnezeu lucrează prin noi, spre folosul altora. Frăția ta 
pregăteşte-te în aşa fel ca Dumnezeu să poată lucra cu frăția ta acolo unde vrea El şi 


unde ştie El că trebuie să fii de folos”. A fost un sfat pe care l-am verificat ca foarte 
bun şi de care mă voi ţine toată viața. Cu un alt prilej, tot într-o situaţie de 


nedumerire, mi-a spus Părintele Serafim: „Oriunde simți că se cinsteşte Hristos, să te 


duci că nu greşeşti”. Mai târziu, cu ocazia unei spovedanii la Părintele Cleopa, acesta 


mi-a atras atenția, prin prima întrebare ce mi-a pus-o, asupra importanței pe care o 
are păzirea minţii. 


În 1965 m-am dus la Părintele Arsenie Boca cu un student de la Teologie care se 
pregătea pentru preoţie. A zis Părintele către el — eu eram numai diacon - : „Mă, o să 
ajungi preot, să ai înțelegere față de neputința omenească”. Cred că Părintele i-a spus 
lui ca să aud eu. Nu vă puteţi închipui de câte ori m-am gândit eu la cuvintele 
acestea: să ai înțelegere față de neputința omenească. 


Poate că eu nu am ajuns la înțelegere câtă ar trebui să am, dar cuvintele acestea mi s- 
au împlântat în minte şi le am în vedere: să ai înțelegere față de neputința omenească. 
Pentru că oamenii nu pot mai mult decât fac. Asta înseamnă să ne fie milă de oameni 
că nu pot mai mult, că dacă ar putea mai mult ar fi şi mai fericiți şi ar fi mântuiţi şi ar 
fi mai bine de ei. 


Să-mi dea Dumnezeu lumină în suflet ca să pot pricepe ce trebuie să fac cu oamenii 
care vin să fie şi ei luminaţi în lumina pe care o dă Dumnezeu celor pe care i-a pus 
Dumnezeu să lumineze oamenii. 


Părinte, tot timpul chipul sfinției voastre este plin de veselie, bucurie şi seninătate. 
Cum reuşiți, dacă nu e un secret? 


Dragă, secrete dintr-ăstea nu-i voie să aibă omul. Dacă poate să ştie el cum îi vine 
veselia trebuie s-o spună şi la alții. Ceea ce ştiu eu despre mine este că aş putea zice 
că am venit cu o fire deschisă în lumea aceasta. Totdeauna am fost receptiv față de 
lucrurile dătătoare de bucurie. 


Eu dacă am citit Evanghelia totdeauna m-am oprit la lucrurile acelea care îs dătătoare 
de bucurie şi de nădejde şi totdeauna am cam ocolit gândurile care aduc aminte de 
mânia lui Dumnezeu, de pedeapsa lui Dumnezeu, de diavol, de lucruri dintr-acestea 
care sunt reale. Dar îmi place să ştiu mai mult de bunătatea lui Dumnezeu, de mila 
lui Dumnezeu, că „Dumnezeu este bun şi iubitor de oameni”, că Dumnezeu este Tatăl 
nostru, mai bun decât părinții cei pământeşti, că ne iubeşte, că e iubire, că ne 
cuprinde în Sine. 

Nu ştiu să fi făcut ceva anume pentru a avea o fire deschisă. 


Hai să vă zic o vorbă pe care-o zis-o un profesor de la Teologie în legătură cu un 
Părinte Episcop vicar, Teodor Scorobeţ. Eram în curtea Facultăţii de Teologie din Sibiu 
şi o venit vorba de P.S. Teodor, de care mie mi-a plăcut foarte mult, un om echilibrat, 
un om fără pretenţii. Şi-am zis: Oare prin ce osteneală a ajuns Prea Sfinţitul Scorobeț 
aşa de bun şi aşa de cumsecade? Şi un profesor, Părintele Dumitru Călugăr a zis: 
„Prin osteneala lui Dumnezeu, că aşa l-o lăsat Dumnezeu!”. Poate ceva asemănător se 
poate spune şi despre bucuria câtă o am eu, că poate m-o lăsat Dumnezeu cu această 
predispoziție spre bucurie şi spre veselie, ca să se împlinească cuvântul: „Bucuraţi-vă 
şi vă veseliți că plata voastră multă este în ceruri”. 


Totdeauna mi-a plăcut să mă ştiu, să mă prezint, să mă simt, să mă angajez spre 
bucuria altora. Vreau să fiu lucrător de bucurie. 


Până de curând, dacă m-ar fi întrebat cineva care este cea mai mare bucurie a vieţii 
mele, n-aş fi putut răspunde la această întrebare. Şi e firesc să fie aşa, devreme ce 
viața mea a fost urzită pe bucurii şi întrețesută cu bucurii. Viaţa mea, în principal, a 
fost un şir de bucurii. 


Am avut bucurii din credința în Dumnezeu şi din tot ce ţine de practicarea credinței. 
Am avut bucurii din succese. Am avut bucurii din realizări. Am avut bucurii din 
relațiile cu oamenii, cu cei din familia în care am venit pe lume şi în mijlocul cărora 
mi-am trăit anii copilăriei. Am avut bucurii din relaţiile cu rudele, cu prietenii, de care 
n-am dus lipsă, cu colegii, cu oamenii binevoitori câți au fost în jurul meu. 


Am avut bucurii din multe din cărţile citite de mine sau pe care le-au citit pentru mine 
cei din jurul meu. Am avut, deci, bucurii peste bucurii. Şi într-o astfel de situație este 
greu să alegi o bucurie anume şi să spui despre ea: aceasta este cea mai mare bucurie 
a vieții mele. Şi cu toate acestea, iată că a venit vremea să pot spune, abia în al 
şaptezeci şi doilea an al vieţii mele, că cea mai mare bucurie a vieții mele este apariția 
cărții de poezii a Maicii Teodosia - Zorica Laţcu. Conştiința mea îmi spune că cea mai 
mare bucurie a vieții mele nu-i vreo bucurie din vre-un succes personal, nici din vreo 
realizare, fie ea cât de importantă, ci cea mai mare bucurie a vieții mele mi-o dă 
„cartea cu bucurii”, „cartea cu poezii minunate şi înminunătoare”, scrise de Zorica 
Laţcu Teodosia. 


Mai zilele trecute m-a întrebat cineva: „Părinte, cum explicaţi faptul că 
dumneavoastră sunteți aşa de optimist şi cum se explică faptul că atâta seninătate 
izvorăşte din cărțile dumneavoastră?”. Şi am răspuns: Asta se întâmplă pentru că eu 
cred! Cred în Evanghelie, cred în ceea ce a spus Mântuitorul, cred că El ne cheamă, 
cred că ne ajută, cred că este „Bun şi iubitor de oameni”, că este „Milostiv şi iubitor de 
oameni”, că al Lui este „a ne milui şi a ne mântui”, cred că Dumnezeul nostru este 
„Dumnezeul milei şi-al îndurărilor şi-al iubirii de oameni”. 


În general, intelectul se angajează mai uşor decât simțirea; depinde şi de structura 
omului. Îmi spunea Părintele Serafim Popescu: „Măi, la tine nu s-a făcut acordul între 
minte şi inimă”. Eu sunt un tip mai rațional, mai mental. Din acest motiv doresc, 
fiindcă nu am, să am o sensibilitate mai mare. Mă bucur de cei care au o sensibilitate 
mai mare. 

Ziceam că dacă s-ar putea face un om din doi, mie mi-ar conveni foarte mult un om cu 
mintea Părintelui Arsenie şi cu inima Părintelui Serafim. 


Lui Dumnezeu să-l slujeşti cu structura ta şi cu firea ta, nu trebuie să te formalizezi. 
Din Pateric aflăm despre doi părinți cu totul deosebiți ca structură şi anume: Avva 
Arsenie, care era un tip introvertit şi distant (poate de aceea era distant fiindcă era 
mai mult cu gândul la Dumnezeu), îi respingea pe oameni, se retrăgea. Şi celălat, 
Sfântul Moise Arapul, despre care în Filocalie Părintele loan Casian spune că a fost 
cel mai iscusit dintre părinţii pe care i-a întâlnit în pustia sketică. Spune că Sfântul 
Moise, „cel dintre tâlhari”, care a devenit sfânt după ce mai întâi a fost el însuşi tâlhar, 
a fost cel mai iscusit dintre părinţi. Şi acesta era un om foarte comunicativ. Se punea 
problema: care este mai bine primit în faţa lui Dumnezeu, cel comunicativ sau cel 
distant? Şi s-a arătat într-o vedenie unui părinte două corăbii care mergeau pe râu; 
una era cu Avva Arsenie, şi Duhul Sfânt era asupra lui, iar cealaltă era cu Sfântul 
Moise Arapul şi îngerii îl hrăneau cu faguri de miere. Deci amândoi erau primiţi la 
Dumnezeu, fiecare în felul lui lucrând. Şi ne pare foarte bine de treaba asta, fiindcă 
mie, care sunt mai deschis, mai comunicativ, mi-ar trebui foarte mult să mă 
obişnuiesc să fiu departe, să fiu rezervat, să fiu distant, să mă izolez. Eu nu sunt un 
tip care să mă izolez şi nici nu e necesar lucrul acesta, că dacă aş crede lucrul acesta 
aş face tot posibilul să fiu aşa. 


Când m-am făcut eu călugăr aveam un prieten cu care am fost coleg, ca studenţi la 
Teologie, şi care mi-a scris la mănăstire după ce el ajunsese preot: „Îți doresc să nu fii 
nici prea mult, nici prea curând, un călugăr tip”. N-aş putea zice că m-am gândit la 
aceasta sau că aş fi fost preocupat de aşa ceva, căci m-am gândit că omul se 
mântuieşte în firea sa reală şi nu trebuie să-şi facă altă fire ca să-l primească 
Dumnezeu. 


Eu sunt un om care iubeşte cultura. Pe mine două lucruri m-au ajutat în viață: 
credința în Dumnezeu şi cultura, şi pe amândouă le recomand. 


Sunt destul de râvnitor pentru agonisirea unei culturi atât duhovniceşti, cât şi 
generale. Pentru nevoile ceasului de față, am învăţat şi unele limbi străine care mie, ca 
nevăzător, îmi sunt necesare pentru că prin mijlocirea lor am acces la cărțile pe care 
străinii la tipăresc pentru nevăzători. Pe lângă aceasta, pot fi de folos trecătorilor 
străini care vizitează mănăstirea noastră şi care sunt bucuroşi să poată comunica cu 
noi. 


Fac ce-mi este propriu şi am convingerea că nu mă va osândi Dumnezeu că am lucrat 
cu puterile pe care El mi le-a dăruit. Când voi putea face mai mult, mai mult voi face. 
Deocamdată sunt în situaţia celui care, deşi călugăr, îşi lucra țarina şi din ce agonisea 
dădea milostenie. Unora li se părea că acest mod de lucrare nu se potriveşte cu 
viețuirea cea mai presus de lume şi i-au interzis acest mod de lucrare. El a spus: 
„Dacă nu mi se dă voie să fac ceea ce pot face, altceva nu pot face” (Pateric). Aşa sunt 
şi eu. Veni-va oare vremea să las toate şi să urmez Domnului Hristos? Sau poate voi 
urma Domnului totdeauna cu toate ale mele, iar realizările pe care le voi avea în 
această situaţie le voi oferi Domnului, zicând: „Ale Tale dintru ale Tale”, iar cei ce se 
vor bucura de ele poate vor zice în rugăciunea către Dumnezeu: „Pe Tine Te lăudăm, 
pe Tine Te binecuvântăm, Ţie îți mulțumim, Doamne, şi ne rugăm ie, Dumnezeului 
nostru”. Fie voia Domnului! 

Adeseori sunt la îndemâna vizitatorilor care vin la noi, prezentând istoricul mănăstirii 
şi dând explicaţii şi lămuriri. Când sunt solicitat stau de vorbă cu unii dintre 
credincioşii care doresc cuvânt de folos. Odată cu aceasta mă ocup şi de diferite studii 
în vederea progresului meu sufletesc şi în vederea pregătirii pentru predică. 


Nu am un program bine precizat, pentru că în condiţiile noastre aşa ceva nici nu se 
poate realiza. Deseori este cazul să zicem ca un părinte din Pateric: „Cu Hristos merg 
să lucrez în cutare loc”. Se ivesc şi slujbe neprogramate, cum ar fi Sfântul Maslu. 


Lucrurile esenţiale nu le-am învăţat la Teologie (la facultate), ci la mănăstire, din 
Pateric şi din Filocalie. 


Filocalia este cartea mea preferată. 


Eu am o vorbă şi le spun celor de la mănăstire că fiecare dintre noi ar trebui să 
gândim aşa: dacă în această mănăstire numai unul ar putea să fie bun, acela vrea să 
fiu eu. 


Unii, după ce mă întorc la mănăstire, zic: „Părinte, v-am simțit lipsa!”. Şi eu zic că îmi 
pare bine că mi-aţi simţit lipsa, asta înseamnă că îmi simțiți şi prezența. 


Pe mine unii mă socotesc „duhovnic mare” şi aşa mă socotesc cei care mă ascultă şi 
urmează sfatul meu. Alții mă socotesc „duhovnic mic” şi aşa mă socotesc cei care nu 


mă ascultă. lar alții mă socotesc „de nimic” şi aşa se raportează la mine aceia care mă 
desconsideră. Şi sunt şi din aceştia destui. Norocul meu este că eu le iau pe toate cum 
vin şi nu mă opresc prea mult nici la cei ce mă socotesc „mare”, nici la cei ce mă 


socotesc „mic” şi nici la cei ce mă socotesc „de nimic”. M-am convins de multă vreme 


că cei care te laudă nu adaugă nimic la ceea ce eşti, după cum nici cei care te defaimă 
nu-ți iau nimic din ceea ce ai. Toţi suntem oameni şi toți putem şi să greşim în 
aprecierile noastre. 

M-a impresionat faptul că un fost deţinut politic, când a început să vorbească într-o 


adunare festivă, înainte de toate, a zis cu glas tare: „Doamne ajută-mă să nu greşesc”. 
Greşim noi înşine şi greşesc şi alții în ceea ce ne priveşte pe noi. Lucrul de căpetenie 
este să ni se facă „ocara, ca cinstea; lipsa, ca îndestularea; paguba, ca şi câştigul şi 
străinii, ca rudele după trup”. Dacă ajungem la măsura aceasta am ajuns la 
nepătimire şi suntem fericiți. 


Un părinte de la noi de la mănăstire zicea: „Să ştii că ţie nu-ți dă Dumnezeu nici o 


plată, că ţie îți place aici la mănăstire!”. Păi îmi şi place. E drept că-mi place. Dar nu 
stau pe plată, dacă e vorba. 


Vin la mine unii oameni după cuvânt de folos. De la o vreme încoace, ştiţi ce cuvânt de 
folos le spun? „Să ne iubim unii pe alții ca într-un gând să mărturisim.” E un cuvânt 
de la Sfânta Liturghie. Sau le mai spun: „După aceasta vor cunoaşte oamenii că 
sunteți ucenicii mei, dacă veţi avea iubire unii către alții”. 

Am şi eu un cuvânt care zic că e bine să-l ţină minte şi alţii: Întâi e datoria şi apoi vine 
bucuria. Deci întâi ne facem datoria şi după datorie vine bucuria. 


De multe ori le spun oamenilor care au un nume deosebit: Să-ţi fie viața cum ţi-i 
numele! De exemplu, dacă spune cineva că îl cheamă Modest, îi zic: Să-ţi fie viața cum 
ţi-e numele! 


De când am început să predic totdeauna m-am adresat oamenilor cu „voi”. Şi zice tata 
către mine: „Măi, tu le zici la oameni „voi” când spui poveştea la biserică”. (Poveştea 
înseamnă predica. Dar de ce îi spunea el „poveştea”? Pentru că la înmormntare se 
spune predica şi tot atunci se spune şi „povestea omului”; şi atuncea tata zicea că-i 
„poveşte” şi ce spune preotul la biserică). Păi, zic: Cum să zic? Păi, „Dumnevoatră”! Că 
doar acolo-s oameni mai bătrâni ca tine... Şi-i zic: Bine, bine tată, la slujbă cum 
zicem: „Harul Domnului nostru lisus Hristos să vină peste dumneavoastră peste toți”? 
Sau: „Binecuvântarea Domnului să vină peste dumneavoastră peste toți”? 


Săracu” tata. L-am învins, dar să ştiţi că nu l-am convins. 
>? y 


Să vă spun ceva frumos: e acolo lângă noi la mănăstire un doctor cu care mă am eu 
foarte bine, şi el totdeauna îmi spune: „Domn” părinte, domn” părinte”. l-am spus: 
„Nu-mi mai zice domn” părinte, zi-mi „părinte”, că dacă zici aşa, zici şi domn” şi toate 
le zici”. Dar el tot aşa o ţinea. Atunci îi spun copilului său: „la zi către tăticu-tău să nu 
mai zică domn” părinte, să-mi zică numai părinte”. Şi copilul mi-a răspuns ceva care 
mi-a plăcut foarte mult şi am zis că mai învăţ şi eu de la copii: „Asta aş putea face 
dacă eu aş fi tatăl lui”. Adică trebuie să ne mai cunoaştem şi poziția. 


M-am întâlnit o dată la mănăstire cu Vadim Tudor. O venit să-mi dea o carte, i-am dat 
şi eu una de Zorica Laţcu, şi zice el: „Eu v-am văzut pe dumneavoastră de mai multe 
ori — deci el o mai fost la mănăstire, cu mine n-o vorbit — iar dumneavoastră nu m-ați 
văzut pentru că Dumnezeu e nedrept”. Cred că o vrut să spună că Dumnezeu la unii 
le-o dat vedere iar la alţii nu le-o dat, şi deci e nedrept că nu le-o dat şi la ceilalți care 
n-au vedere. Şi-am zis: „Poate Dumnezeul lui Vadim Tudor, dar al meu îi perfect!” 


Eram, mai anul trecut sunt 20 de ani, în fața unui magazin din Făgăraş. Şi un părinte 
cu care eram, Părintele Paisie, a intrat să-şi cumpere ceva din magazin şi pe mine m-a 
lăsat afară. Eu acuma, ca să nu stau împlântat într-un loc, mergeam aşa pe vreo 
câțiva metri înainte şi înapoi. Şi numa” aud pe un copil strigând: Uite mortu!”! Uite 
mortu”! Şi-aud o femeie, o femeie cu glas bătrânesc — poate o fi fost bunica lui - care 
zice: „Unde vezi măi mortu'? Unde vezi mortu'!?” Şi copilul m-a arătat pe mine. Şi 
femeia atunci l-a corectat, şi i-a zis: „Mă, ăla nu-i mortu”, ăla-i popa!”. Ce mă gândesc 
eu că s-a întâmplat. Pe copil l-o fi dus la vreo înmormântare şi i-or fi zis că-l duce la 
mort. Şi atuncea, când l-o văzut acolo pe preot o gândit că ăla-i mortu.... 


Eu am 72 de ani împliniţi şi încă nici o zi din viața mea n-am trăit-o fără să întâlnesc 
pe cineva, fără să întâlnesc un om. Şi nu-mi pare rău. Nu-mi pare rău pentru că prin 
oameni creştem. 


Părintele Arsenie când mi-a dat mie în atenție rugăciunea lui lisus, nu mi-a spus să 
mă interesez undeva de vreo carte despre rugăciune, nu mi-a spus să iau legătura cu 
cineva care ar putea să mă îndrume. Poate că Părintele şi-a dat seama că n-aş găsi un 
îndrumător, şi să ştiţi că nici n-am găsit. N-am găsit nici când n-am căutat, şi nu 

pentru că n-am căutat. Se putea întâmpla să găsesc pe cineva fără să-l caut, dacă-i 
vorba. N-am găsit nici când am căutat şi nici eu nu pot fi un îndrumător bun în 
privința aceasta. 


Acuma să ştiţi că nu sunt un rugător din acela care e copleşit de rugăciune în aşa fel 
încât să-mi vină numai gânduri extraordinare în rugăciune, îmi mai vin şi gânduri 
obişnuite. Dar nu-mi pare rău niciodată dacă îmi vine în gând un binefăcător. Îl pun 
înaintea lui Dumnezeu în atmosfera de rugăciune şi zic: Doamne, ajută-l pe cutare, că 
uite m-a ajutat şi el pe mine, sau îmi vine în minte o poezie frumoasă, o spun şi când 
mă rog, şi zic: aşa-i Doamne că-i fain? Asta înseamnă îmbunătăţire de viață, să ajungi 
la nişte gânduri care să le poţi prezenta şi să le poţi învălui în rugăciune. 


Are un cuvânt Sfântul Isaac Sirul în volumul X din Filocalie, cuvântul 72, de care m- 
au luat frigurile când l-am citit prima dată. Şi aşa mi-a plăcut, şi aşa m-a impresionat! 


În acest cuvânt spune el că „Dragostea de Dumnezeu - care-i fericirea sufletului — este 


vinul care veseleşte inima omului”. 


Nu ştiu, parcă pe mine m-a stingherit totdeauna când am auzit că Dumnezeu Se şi 
mânie. Parcă aş vrea să fie un Dumnezeu care nu Se mânie. Că Dumnezeu 
pedepseşte, că Dumnezeu trăzneşte. Totdeauna când am auzit aşa ceva, parcă 
Dumnezeul meu e altfel. Totdeauna am avut o aderenţă la lucrurile acestea pozitive. 


Sfântul Apostol Pavel are un cuvânt care aşa de mult îmi place. Zice că „dacă 


Dumnezeu L-a dat pe Fiul Său pentru noi, oare nu ne va da toate împreună cu El?” 
(Romani 8, 32). E extraordinar! 


Personal cred că Dumnezeu va mântui mult mai mulți oameni decât credem noi că se 
mântuiesc. 


Ce fain ar fi în lumea aceasta dacă ar fi mulți oameni care să se lupte împotriva 
fărădelegii spunându-i răului rău şi să nu aibă ezitări să atragă atenţia atunci când 
ceva trebuie îndreptat! 


De două lucruri nu-mi pare rău din viața mea: dacă am făcut un bine şi dacă am 
dormit. De ce? Poate pare curios. Păi cineva care doarme şi îi odihnit apăi ăla are elan 
de muncă şi munceşte într-o oră mai mult decât în trei ore de neodihnit. 


Uneori mă gândesc că dacă ar fi să am posibilitatea să mă întâlnesc cu Domnul 
Hristos față către față şi să am siguranţa că este chiar El Acela, n-aş avea să-l spun 
altceva decât ceea ce îi spun în rugăciune, când zic: „Doamne, lisuse Hristoase, Fiul 
lui Dumnezeu, miluieşte-mă pe mine, păcătosul”. Şi dacă totuşi L-aş ruga şi ceva 
special pentru mine, L-aş ruga să-mi dea mai multă putere să fac voia Lui şi să-l 
slujesc cu gând de preamărire. 


Uite, cu acuma sunt bătrân, am 72 de ani, şi la 72 de ani nu mă simt mai aproape de 
moarte decât la 20 de ani. 


Eu tare mi-aş dori — şi sunt sigur că o să se întâmple în veşnicie — să mă întâlnesc cu 


trei sfinți: Iosif din Arimateea, Sfântul Evanghelist Luca şi Sfântul loan Gură de Aur. 
Ăştia trei parcă mi-s cei mai apropiaţi! 


158 


Câteodată mă gândeam că oare n-o să mi se întâmple ceva? Că n-o să mor de bucurie, 
de câtă bucurie aveam din rugăciune? 


Eu, dacă mor, vreau să mor de bucurie! 


Mai zic eu câteodată aşa: atunci când o să trec eu prin „vămile văzduhului” o să se 
ducă dracii de- or mai intra şi alții pe lângă mine. Nu pentru că sunt eu un om aşa de 
excepțional. Da” nu-mi pot închipui să-L port pe Domnul Hristos în suflet şi să poată 
să facă dracii ceva asupra mea. 


Să ştiţi că eu cred din toate puterile mele că o să mă duc în rai! Nu pentru că fac nişte 
fapte bune, că fac nişte lucruri extraordinare. Nu. Ci pentru că eu ştiu cum îi 
Dumnezeu. Şi dacă Dumnezeu îi Tatăl nostru şi dacă Dumnezeu îi ca tatăl fiului 
risipitor şi mai bun decât tatăl fiului risipitor, păi nu se poate să te respingă 
Dumnezeu dacă vrei să fi cu El, dacă e Tată. Nu se poate! Şi eu am conştiinţa asta. Şi 
de-aceea nici nu mi-e frică. Doamne ajută. Sunt sigur că o să cad direct în brațele lui 
Dumnezeu! 


Pomeniţi-mă vă rog şi pe mine, să fiu măcar cum gândesc oamenii că sunt. 


159 


Postfață la cartea intitulată „Veniţi de luați bucurie” 


Un cuvânt lămuritor 


Ca încheiere la cartea de față, m-am gândit să prezint un cuvânt lămuritor. 
Acest cuvânt lămuritor mi-l încep cu o amintire. 

Era pe la începutul lui mai, din anul 1954. Mă găseam atunci, ca închinător şi 
ca vizitator, la Mănăstirea Maicii Domnului din localitatea Tudor Vladimirescu, din 
apropiere de Tecuci, cunoscută de toți ca „Mănăstirea Vladimireşti”. Mă dusesem acolo 
şi cu intenția şi cu dorința de a o întâlni pe Maica Teodosia — Zorica Laţcu, despre care 
ştiam, dar încă nu ajunsesem să o cunosc; îi cunoşteam doar unele din minunatele 
poezii pe care le tipărise. 

La Mănăstirea Vladimireşti l-am întâlnit pe Părintele Ştefan Slevoacă, care pe 
atunci era preot la Câmpulung Moldovenesc. Am spus „l-am întâlnit pe Părintele 
Ştefan Slevoacă”, sau puteam să spun că „Părintele Slevoacă m-a întâlnit pe mine”. 
Fapt e că ne-am întâlnit, iar după întâlnirea noastră am ajuns la concluzia că de fapt 
„Dumnezeu ne-a întâlnit pe noi”. Veţi afla îndată de ce. 

Părintele Slevoacă avea un mare necaz: fiica lui, pe nume Sanda, în urma unei 
meningite, îşi pierduse vederea la vârsta de 11 ani. Trecuseră de atunci doi ani, iar 
Sanda nu se putea împăca cu noua situație şi Părintele Slevoacă şi soția sa nu ştiau 
ce să facă pentru a o linişti şi a se linişti ei înşişi. Întâlnirea noastră a fost o 
minune. Părintele avea nevoie de un om ca mine. Eram tânăr. Trecusem doar cu 
puţin de vârsta de 25 de ani. Eram licenţiat în teologie. Aveam în mănăstire doar un 
an şi eram călugăr. Toate acestea erau lucruri obişnuite; nimic nu era deosebit în ele. 
Ceea ce îmi dădea însă o competență în împrejurarea de atunci, pe lângă cele 
enumerate mai sus, era faptul că cele realizate erau toate împlinite în condiţiile lipsei 
de vedere. Poate că purtam în suflet lumina pe care mi-a dorit-o Mitropolitul Nicolae 
Bălan, care mi-a adresat cuvintele: „Să ai lumină în suflet”. 

Părintele Ştefan Slevoacă a considerat întâlnirea noastră ca un dar de la 
Dumnezeu, iar pe mine m-a văzut ca un „trimis al lui Dumnezeu” în folosul fiicei sale 
şi a familiei în general. La fel m-am considerat şi eu şi am înțeles întâlnirea noastră de 
atunci ca o confirmare a unei îndrumări, pe care mi-a dat-o Părintele Serafim Popescu 
din mănăstirea noastră, când am mărturisit că sunt nelămurit şi nedumerit şi că mă 
întreb: „Cu ce voi putea să fiu eu de folos oamenilor în situația mea de simplu 
monah”. La aceasta Părintele Serafim mi-a răspuns: „Nu te nelinişti, că şi aşa nu noi îi 
folosim pe oameni, ci Dumnezeu îi foloseşte prin noi, când vrea şi cum vrea El. Frăția 
ta pregăteşte-te în aşa fel ca Dumnezeu să poată lucra prin frăția ta”. Am luat în 
seamă cuvintele Părintelui Serafim, deşi, trebuie să mărturisesc, nu eram sigur de 
adevărul cuprins în ele. Siguranța am primit-o la destul de scurtă vreme, la 
Mănăstirea Vladimireşti. 

În chip asemănător s-au întâmplat multe lucruri în viaţa mea. Aşa s-a ajuns la 
tipărirea celor 9 cărți ale mele, şi tot aşa s-a ajuns şi la cartea de față. „A lucrat mai 
mult Dumnezeu decât omul.” După cum aş putea zice că „a lucrat Dumnezeu prin 
oameni”. Şi încă şi mai mult: „Dumnezeu a rânduit lucrurile în aşa fel încât aceste 
cărți să existe şi să-şi facă lucrarea”. 

Cartea de față este alcătuită din gândurile mele. Cuprinse în cele 9 cărți de 
până acum, precum şi în diferite articole sau pe casete. În acest înţeles, cartea este a 
mea, „âmi aparţine”. Cartea de față însă nu este a mea după alcătuirea ei. De aceasta 
s-a ocupat prietenul meu lonuț Gânscă, Absolvent al Academiei de Arte Vizuale „loan 
Andreescu”, iar acum la Facultatea de Teologie Ortodoxă din Cluj. El a avut şi 
inițiativa pentru această carte aşa cum se prezintă ea şi tot el a scos din cărți, din 

articole şi de pe casete, gândurile mele şi le-a grupat pe idei. Din acest punct de 
vedere cartea nu este a mea, ci a prietenului meu lonuț. 

Aşa cum odinioară, înainte cu aproape o jumătate de secol, m-am întâlnit cu 
Părintele Slevoacă, şi ne-am mers prietenia împreună în vremea vieții Părintelui şi ne- 
o continuăm şi după aceea, tot aşa se întâmplă şi cu prietenia dintre mine şi Ionuț 
Gânscă, deocamdată concretizată în cartea de față, care este şi a mea şi a lui, cum 
este şi a lui şi a mea. 

La sfârşitul acestor rânduri lămuritoare, dau slavă lui Dumnezeu pentru tot ce 
s-a făcut ca acestă carte să existe şi le mulțumesc tuturor care au colaborat în vederea 
existenței cărții de față. Mă gândesc la cei care au lucrat direct sau indirect, la cei care 
au contribuit financiar, pentru a se putea realiza această carte pe care o trimitem cu 
toţii ca să-şi facă lucrarea de înmulțire a bucuriei, ea fiind o invitaţie la bucurie prin 
titlul ei: „Veniţi de luaţi bucurie”. Să ne bucurăm aşadar toți de Părintele Ceresc, „de 
la care vine toată darea cea bună şi tot darul desăvârşit”, şi de la care şi prin care s-a 
ajuns şi la cartea de față, pe care o dorim lucrătoare de bucurie pentru toți cei ce o vor 
citi sau vor citi din ea. 


Arhimandritul Teofil 

